
AENEA ENCED 59| Esec SIE 


CARTEA ÎNTÂI 


Capitolul I 


În luna august a anului 1790, trei bărbaţi 
treceau călare pe poteca de catâri de pe 
lângă mina Grambler şi se îndreptau spre 
căsuţele răzlețe de la capul satului. Era sea- 
ră şi soarele scăpătase; norii, mânaţi pe cer 
de vântul care sufla dinspre vest, începeau 
să se împurpureze în lumina amurgului. 
Chiar şi coşurile minei, care de mai bine de 
doi ani nu mai scoteau fum, căpătaseră o 
culoare caldă în lumina înserării. Porumbe- 
ii îşi făceau cuiburi într-o spărtură a celui 
mai înalt dintre cele două coşuri şi, în timp 
ce bărbaţii treceau, păsările tulburau liniş- 
tea care se aşternuse, cu bătăile lor de aripi. 
Câţiva copii în zdrenţe se dădeau într-un 
leagăn făcut de ei, legat între două barăci. 
Mai multe femei stăteau în pragul uşilor, cu 
braţele încrucişate, urmărind cu privirea 


călăreţii care treceau. 

Păreau oameni serioşi, respectabili; îm- 
brăcaţi sobru în haine negre, se ţineau 
drept în şa, cu un aer important. Nu tre- 
ceau mulţi oameni de felul lor prin satul 
acesta aproape pustiu, care luase fiinţă şi 
existase numai pentru a servi mina şi care 
pierea încet-încet, acum, că mina era moar- 
tă. Se părea că oamenii vor trece prin sat 
fără să se oprească, dar în cele din urmă 
unul din ei făcu un semn şi toţi opriră caii 
în faţa unei cocioabe dărăpănate cum nu 
mai văzuseră până atunci. Era o colibă cu 
pereţi de pământ amestecat cu paie; un 
burlan ruginit ţinea loc de coş şi acoperişul 
era peticit cu bucăţi de pânză de sac şi lemn 
putred adus de ape. În faţa uşii deschise, pe 
o ladă răsturnată, şedea un bărbat cu pi- 
cioare strâmbe, cioplind o bucată de lemn. 
Era încălţat cu cizme de călărie rupte, lega- 
te cu sfoară; avea pantaloni galbeni din 
piele de porc, o cămaşă de flanel cenuşiu 
murdară, cu o mânecă ruptă până la cot, şi 
o vestă de piele groasă neagră, cu buzuna- 


rele burduşite cu tot felul de nimicuri. Flu- 
iera încet, dar când bărbaţii au descălecat, 
deschise gura şi se uită bănuitor la ei cu 
ochii lui injectaţi. Cuţitul rămase înfipt în 
lemn în timp ce-i măsura cu privirea. 

Conducătorul călăreţilor, un om înalt şi 
slab, cu ochii atât de apropiaţi încât părea 
că se uită cruciş, spuse: 

— Bună ziua. Dumneata eşti Paynter? 

Cuţitul se lăsă încet în jos. Omul cu picioa- 
re strâmbe ridică mâna murdară şi începu 
să-şi scarpine chelia lucioasă. 

— S-ar putea! 

Celălalt făcu un gest de nerăbdare: 

— Hai, omule. Ori eşti Paynter, ori nu eşti. 
Nu se poate şi una şi alta. 

— Ei, nu-s prea sigur. Oamenii dau prea 
uşor nume altora. S-ar putea să fie două 
sau chiar trei păreri. Depinde de ce aveţi 
nevoie de mine. 

— El e Paynter, spuse unul din bărbaţi. 
Unde ţi-e nevasta, Paynter? 

— S-a dus la Marasanvose. Dacă aveţi ne- 
voie de ea... 


— Mă numesc Tankard, spuse aspru pri- 
mul bărbat. Sunt procuror şi sunt însărci- 
nat cu acuzarea în procesul inculpatului 
Poldark. Vrem să-ţi punem câteva întrebări, 
Paynter. Dumnealui e Blencowe, ajutorul 
meu. Domnul este Garth, una din părţile în 
cauză. Putem intra în casă? 

Pe faţa încreţită de culoarea lemnului de 
tec a lui Paynter apăru o expresie de ino- 
cenţă jignită, dar sub această falsă tentativă 
de apărare se putea observa un licăr de 
adevărată panică. 

— De ce veniţi să mă necăjiţi? Am spus tot 
ce-am avut de spus în faţa judecătorilor şi 
atât. Stau aici, în faţa casei mele, şi nu mă 
amestec cu nimeni. Duc o viaţă creştinească 
precum Sfântul Petru. Lăsaţi-mă în pace! 

— Legea trebuie să-şi urmeze cursul, spu- 
se Tankard şi aşteptă ca Jud să se ridice. 

După scurt timp, uitându-se bănuitor de la 
unul la altul, Jud intră primul în casă. Se 
aşezară în coliba întunecoasă. Tankard se 
uita cu scârbă în jur şi, ridicându-şi pulpa- 
nele hainei ca să nu se murdărească, se 


aşeză şi el. 

Niciunul n-avea nas prea delicat, dar 
Blencowe, un bărbat scund, palid şi adus de 
spate, se uită melancolic la priveliştea plă- 
cută de afară. 

— Nu ştiu nimic, spuse Jud. Aţi greşit 
adresa. 

— Avem motive să credem, spuse 
Tankard, că depoziţia dumitale în faţa ju- 
decătorului de instrucţie e mincinoasă. Da- 
că... 

—  Tertaţi-mă, domnule Tankard, spuse 
Garth încet, dar v-aş ruga să mă lăsaţi să 
vorbesc puţin cu Paynter. Vă amintiţi că am 
spus mai înainte că ar fi mai multe căi în 
abordarea... 

Tankard îşi încrucişă braţele subţiri: 

— Da, da, foarte bine! 

Jud se uită cu ochii lui de buldog la noul 
adversar. I se părea că-l mai văzuse pe 
Garth trecând călare prin sat. Poate că spi- 
ona. 

Garth i se adresă pe un ton prietenos: 

— Înţeleg că ai fost odată servitorul căpi- 


tanului Poldark, dumneata şi soţia dumita- 
le; l-aţi slujit mulţi ani şi pe tatăl său înain- 
te? 

— S-ar putea. 

— Şi după ce l-aţi slujit cu credinţă ani de 
zile, aţi fost daţi afară fără preaviz, fără un 
cuvânt. 

— Aşa-i. N-a fost bine, nici cinstit, pot să 
spun. 

— Se spune, dar bagă de seamă că astea 
sunt zvonuri, înţelegi, se spune că te-a tra- 
tat în mod ruşinos - din cauza unei greşeli 
imaginare - că te-a bătut cu biciul şi că era 
să te înece sub pompă. E adevărat? 

Jud scuipă pe jos şi îşi arătă cei doi dinţi 
pe care-i mai avea. 

— Aşa ceva e împotriva legii, interveni 
Tankard, uitându-se cruciş. Act de violenţă 
împotriva persoanei. Ai fi putut să-l dai în 
judecată, Paynter. 

— Şi fac rămăşag că n-ar fi fost pentru 
prima dată, spuse Garth. 

— Nu, n-ar fi fost, adăugă Jud după un 
timp, sugându-şi dinţii. 


— În ziua de azi, cei ce-şi maltratează ser- 
vitorii nu-i merită, spuse Garth. A apărut 
un nou principiu. Toţi oamenii sunt egali. 
Uitaţi-vă ce se întâmplă în Franţa. 

— Aşa-i, ştiu asta, spuse Jud, apoi se opri. 
Nu era bine să-i lase să-şi bage nasul în tre- 
burile lui, să afle secretul vizitelor lui la 
Roscoff. Treaba asta cu Poldark putea să fie 
un pretext ca să-l prindă în cursă, să facă 
alte mărturisiri. 

— Blencowe, spuse Tankard, ai nişte co- 
niac? Ne-ar prinde bine un strop, şi fără 
îndoială că şi lui Paynter. 


„„„Afară se întuneca şi umbra în coliba pli- 
nă de gunoaie se făcea mai deasă. 

— Să ştiţi asta de la mine, spuse Garth. S-a 
terminat cu aristocrația. I s-a dus vremea. 
O să vină rândul oamenilor simpli să-şi do- 
bândească drepturile. Şi unul din drepturi- 
le lor este să nu fie trataţi ca nişte animale 
şi să fie folosiţi ca sclavi, înţelegi ce spune 
legea, domnule Paynter? 

— Tot omul e împărat în casa lui, spuse 


Jud. Şi mai e şi habeas corpse! şi să nu te 
atingi de ce nu e al tău. 

— Când se încalcă legea, spuse Garth, ca 
aici în ianuarie, de multe ori e greu ca justi- 
ţia să acţioneze cum ar trebui. Aşa că legea 
se aplică aşa cum se poate. Şi când au loc 
tulburări şi distrugeri şi alte răutăţi asemă- 
nătoare, dacă sunt prinşi conducătorii, cei- 
lalţi, micii delincvenţi care i-au urmat, sunt 
lăsaţi în pace. În cazul nostru, căpetenia e 
cunoscută. 

— S-ar putea. 

— Nu încape nicio îndoială. Dar e greu de 
găsit o mărturie în care să te poţi încrede, o 
mărturie a unui om demn de încredere ca 
dumneata... Şi bagă de seamă că dacă justi- 
ţia nu poate găsi probe împotriva conducă- 


1 Habeas corpus - lege care, în Anglia, garan- 
tează libertatea individuală a cetăţenilor en- 
glezi. Prevede prezenţa fizică a deţinutului în 
faţa curţii pentru ca astfel să se statueze validi- 
tatea arestării. Jud confundă corpus cu corpse, 
care înseamnă cadavru. (n. tr.). 


torului, atunci va căuta mai departe şi-i va 
scoate la iveală pe delincvenţii mai mă- 
runţi. Asta-i adevărul, domnule Paynter, 
aşa cum mă vezi şi te văd, aşa că cel mai 
bine pentru toată lumea este ca adevăratul 
vinovat să stea în boxa acuzării. 

Jud ridică paharul şi-l puse iar jos pentru 
că era gol. Blencowe îi întinse repede sticla 
cu coniac. Se auzi un gâlgâit plin de mul- 
ţumire când Jud o duse la gură şi începu să 
bea. 

— Nu înţeleg de ce aţi venit la mine, când 
se ştie că eu n-am fost acolo, spuse el pre- 
caut. Omul nu poate să vadă mai departe 
decât îl duc ochii. 

— Ascultă, Paynter, spuse Tankard, nelu- 
ând în seamă semnele pe care i le făcea 
Garth. Ştiu mult mai multe decât crezi tu. 
Cercetările durează de aproape şapte luni. 
Ai face mai bine dacă ai spune tot. 

— Ce să spun?... 

— Ştiu că ai cooperat activ cu Poldark în 
dimineaţa naufragiului. Ştiu că ai fost pe 
plajă toată ziua şi toată noaptea cât a durat 


răzmeriţa. Ştiu că ai avut un rol important, 
opunându-te reprezentanţilor Coroanei 
când unul dintre ei a fost rănit grav şi, în 
multe privinţe, eşti tot atât de vinovat ca 
stăpânul tău... 

— N-am auzit niciodată în viaţa mea ceva 
mai neadevărat! Eu? Tot atât de aproape 
am fost de epavă cum sunt acum... 

— Dar aşa cum ţi-a explicat Garth, suntem 
dispuşi să trecem asta cu vederea dacă ac- 
cepţi să fii martorul acuzării. Avem multe 
mărturii împotriva lui Poldark, dar vrem să 
le dăm mai multă greutate. E clar că nu-i 
datorezi credinţă lui Poldark. Ai arătat 
chiar tu că te-a tratat în mod ruşinos! Hai, 
omule, înţelege că e de datoria ta să ne spui 
adevărul. 

Plin de demnitate, Jud se sculă în picioare. 

— Şi, adăugă Garth, ar merita să o faci. 

Jud se răsuci pe călcâie şi se aşeză iar pe 
scaun. 

— Ce-aţi spus? 

— Nimic oficial, desigur. N-ar fi potrivit. 
Dar mai sunt şi alte căi. 


Jud scoase capul pe uşă să vadă dacă nu 
cumva venea Prudie. Nu se vedea nimeni. 
Aşa făcea întotdeauna când se ducea să-şi 
vadă rudele. Se uită pieziş la fiecare dintre 
bărbaţii din casă, ca şi cum ar fi vrut să le 
afle intenţiile. 

— Ce alte căi? 

Garth scoase punga din buzunar şi o scu- 
tură zornăind banii. 

— Justiţia doreşte o condamnare. Statul e 
dispus să plătească pentru o informaţie 
corectă. În secret, desigur. Strict ca între 
prieteni. Ca şi cum ar oferi o recompensă 
pentru arestarea cuiva, cum s-ar spune. Nu- 
i aşa, domnule Tankard? Nimic altceva. 

Tankard nu răspunse. Jud luă paharul şi 
sorbi ultima picătură de coniac. 

Mormăi ca pentru sine: 

— Întâi ameninţări şi acuma mită. Mită, 
pe legea mea! Arginţii lui Iuda. Să depun 
mărturie la curtea de justiţie împotriva 
unui vechi prieten. Mai rău ca Iuda, că ela 
făcut-o în secret. Şi pentru ce? Treizeci de 
arginţi îmi închipui că ăştia n-ar oferi nici 


măcar atâta. Ar vrea s-o fac pentru două- 
zeci sau chiar zece. Nu-i cuminte, nu-i cin- 
stit, nu-i creştineşte, nu-i drept. 

După un timp, Garth spuse: 

— Zece guinee acum şi zece după proces. 

— Aha! exclamă Jud. Exact cum am cre- 
zut. 

— S-ar putea să ridicăm până la cincispre- 
zece. 

De data asta Jud se ridică încet, îşi supse 
dinţii şi încercă să fluiere, dar avea buzele 
uscate. Îşi ridică pantalonii şi băgă două 
degete în buzunarul vestei ca să ia un pic 
de tabac. 

— Nu-i cinstit să veniţi pe capul omului 
aşa, mormăi el. Mi se-nvârte capul. Veniţi 
peste o lună. 

— Sesiunea curţii de judecată e fixată la 
începutul lui septembrie. 

Tankard se ridică şi el. 

— Nu avem nevoie de o depoziţie lungă, 
spuse el. Câteva fraze cu faptele principale, 
aşa cum le ştii... şi promisiunea să le repeţi 
la timpul potrivit. 


— Şi ce ar trebui să spun? 

— Adevărul, desigur, sub jurământ. 

Garth îl întrerupse repede: 

— Adevărul, desigur, dar poate că am pu- 
tea să-ţi arătăm ce am dori noi în primul 
rând. Dorim să avem o mărturie despre 
actele de violenţă împotriva soldaţilor. Asta 
s-a întâmplat în noaptea de şapte spre opt 
ianuarie. Erai pe plajă atunci, nu-i aşa, 
domnule Paynter? Fără îndoială că ai văzut 
tot ce s-a întâmplat. 

Jud părea bătrân şi îngrijorat. 

— Nu... Nu-mi amintesc nimic acuma. 

— Ar merita douăzeci de guinee dacă ţi-ai 
aduce aminte. 

— Douăzeci de guinee acum şi douăzeci 
după? 

— Dă: 

— Merită pentru o poveste ca asta. 

— Noi vrem adevărul, omule, spuse 
Tankard nerăbdător. Ai fost sau nu martor 
la actele de violenţă? 

Garth puse punga pe o măsuţă cu trei pi- 
cioare, veche şi şubredă, care îi aparținuse 


lui Joshua Poldark. Începu să numere do- 
uăzeci de monezi de aur. 

— Ce, spuse Jud uitându-se lung la bani, 
atunci când i-am crăpat capul soldatului ăla 
şi toţi ăilalţi au fost goniţi de pe plajă mai 
iute decât veniseră? Ce-am mai râs când am 
văzut! Asta aţi vrut să spuneţi? 

— Desigur. Şi participarea căpitanului 
Poldark la ce s-a întâmplat 

Odată cu lăsarea nopţii, umbrele umpleau 
coliba. Zornăitul monezilor semăna cu su- 
netul unei ape curgătoare şi, o clipă, lumina 
rămasă zăbovi pe insula de aur mat pe care 
o formaseră monezile. 

— Ei, spuse Jud înghițind, cred că o să ţin 
minte destul de bine; deşi eu nu am luat 
parte direct. Am fost... pe acolo tot timpul. 
Ezită, apoi scuipă iar. De ce nu mi-aţi spus 
de la început ce vreţi? 


* 


În ziua următoare, o femeie tânără, căla- 
re, trecu prin Grambler în direcţia opusă, 
pe lângă biserica din Sawle; ocoli Trenwith 


şi începu să coboare pe poteca abruptă spre 
Golful Trevaunance. Era brunetă, destul de 
înaltă şi era îmbrăcată într-un costum de 
călărie strâns pe corp; pe cap purta o pălă- 
rie mică, de forma unui tricorn. Cunoscăto- 
rii n-ar fi spus că e frumoasă, dar puţini 
bărbaţi ar fi trecut pe lângă ea fără să-i 
arunce o a doua privire. 

Lăsând în urmă turnătoria, al cărei fum 
ocru la culoare uscase vegetaţia din golf, 
călăreaţa se îndreptă în direcţia opusă, spre 
Place House, conacul solid, ghemuit parcă 
la pământ ca să reziste vântului şi furtuni- 
lor dinspre mare. Când descălecă, se vedea 
bine că tânăra femeie era nervoasă. Cu 
mâna ei înmănuşată strângea mereu frâul 
şi când apăru un valet să ia calul, îşi găsi cu 
greu cuvintele ca să i se adreseze. 

— Sir John Trevaunance, doamnă? Să văd 
dacă este acasă. Pe cine să anunţ? 

— Doamna Poldark. 

— Doamna Poldark. Da... da, doamnă. I se 
păru ei sau în ochii omului văzu trezindu- 
se interesul? Poftiţi, doamnă, urmaţi-mă, vă 


rog. 

O pofti într-o cameră mică, plăcută, care 
se deschidea spre seră, şi după ce aşteptă 
câteva minute apăru un servitor care Îi 
spuse că Sir John e acasă şi o va primi. 

Acesta se afla într-o cameră lungă, un bi- 
rou cu vedere spre mare. Simţi o uşurare 
când văzu că e singur, cu excepţia unui 
câine de vânătoare ghemuit la picioarele 
lui. Observă că e mult mai puţin impunător 
decât se temuse: nu era mult mai înalt de- 
cât ea, iar pe faţa lui roşie se citea o expre- 
sie de jovialitate. 

— Supusul dumneavoastră, doamnă, spu- 
se el. Luaţi loc vă rog. 

Aşteptă până se aşeză pe marginea unui 
scaun, apoi se aşeză şi el la birou. 

Ţinu ochii plecaţi un minut, ştiind că o 
examinează din cap până în picioare şi ac- 
ceptând cercetarea lui atentă ca făcând 
parte din încercarea prin care trecea. 

El spuse prudent: 

— N-am avut plăcerea. 

— Nu... Pe soţul meu îl cunoaşteţi bine... 


— Desigur. Am fost parteneri de afaceri 
până... de curând. 

— Ross a fost foarte mâhnit când a trebuit 
să renunţe la asocierea cu dumneavoastră. 
Era atât de mândru de ea. 

— Hm! Împrejurările ne-au fost potrivni- 
ce, doamnă. Nu e vina nimănui. Toţi am 
pierdut bani în această afacere. 

Ridică privirile spre el şi observă că ceea 
ce văzuse la ea îl impresionase plăcut. 
Această calitate de a plăcea bărbaţilor era 
unul din puţinii factori care-i dădeau curaj 
când se afla în societate. Încă nu o conside- 
ra ca putere, ci ca ceva care-i întărea cura- 
jul. Ştia că vizita ei contravenea etichetei, şi 
probabil că şi el o ştia. 

De unde şedeau, amândoi puteau să vadă 
fumul topitoriei acoperind încet golful. Du- 
pă un moment, eli se adresă rece: 

— După cum ştiţi... hm... Societatea a fost 
reînfiinţată sub o nouă conducere. Fali- 
mentul concernului a fost o lovitură pentru 
noi toţi, dar înţelegeţi situaţia. Clădirile se 
aflau pe pământul meu, de fapt chiar sub 


nasul meu, investisem mai mult capital de- 
cât toţi ceilalţi şi ar fi fost o nebunie să le 
las să se ruineze nefolosite. S-a ivit ocazia 
să obţinem şi alte capitaluri şi era la mintea 
omului că trebuie să profit de ocazie. Sper 
că domnul căpitan Poldark înţelege cum 
stau lucrurile. 

— Sigur că da, răspunse Demelza. Sunt si- 
gură că v-ar dori succes în orice întreprin- 
deţi, chiar dacă n-ar lua şi el parte. 

Sir John clipi din ochi: 

— Sunteţi amabilă să spuneţi asta. Până 
acum nu acoperim decât cheltuielile, dar 
cred că lucrurile se vor îndrepta. Îmi per- 
miteţi să vă ofer ceva de băut? Un pahar cu 
vin alb? 

— Nu, mulţumesc... Ezită, apoi: Sau poate 
un pahar de Porto dacă nu vă deranjează 
prea mult. 

Ridicând ironic o sprânceană, Sir John su- 
nă clopoţelul. S-a adus vinul şi în timp ce-l 
beau au avut o conversaţie plăcută. Au 
vorbit despre mine, vaci, trăsuri şi vremea 
rece. Demelza deveni mai degajată şi Sir 


John mai puţin bănuitor. 

— Ca să spun drept, zise Demelza, cred că 
vremea e de vină că avem atâtea neplăceri 
cu animalele. Noi avem o vacă frumoasă, o 
cheamă Emma; până acum două săptămâni 
dădea lapte mult, dar acum i s-a oprit. S-a 
mai întâmplat şi cu alta, deşi asta nu mă 
surprinde... 

— Eu am una din rasa Hereford; valorea- 
ză o grămadă de bani, spuse Sir John. A 
fătat pentru a doua oară acum două săptă- 
mâni şi acum e bolnavă, complet paraliza- 
tă. L-am chemat pe Phillips, veterinarul, de 
cinci ori. M-ar durea inima s-o pierd. 

— Viţelul e sănătos? 

— Da, dar e rău şi pentru el. Minta nu se 
poate ţine pe picioare. Are ceva şi la dinţi, i 
se mişcă... şi coada pare ruptă. Phillips nu 
ştie ce să mai facă şi nici omul meu de aici, 
care o îngrijeşte. 

—  Mi-amintesc când locuiam în satul 
Illuggan, spuse Demelza, că a fost şi acolo 
un caz asemănător. Vaca preotului s-a îm- 
bolnăvit de aceeaşi boală, şi tot după ce 


fătase. 

— Şi a găsit remediul? 

— Da, domnule, l-a găsit. 

— Cum? 

— Ei bine, nu eu trebuie să spun dacă 
preotul a făcut bine sau nu, nu-i aşa? A 
chemat-o pe o bătrână numită Meggy 
Dawes - îmi amintesc că locuia pe celălalt 
mal al râului. Se pricepea de minune să 
vindece negi şi scrofuloza. Odată a venit la 
ea un băiat care avea ceva urât la ochi. 
Imediat ce... 

— Spuneţi-mi ce s-a întâmplat cu vaca, 
doamnă. 

— A, da! Pot să o văd, Sir John? Aş vrea 
mult s-o văd, ca să-mi dau seama dacă are 
aceeaşi boală ca vaca preotului. 

— Vă duc chiar eu s-o vedeţi, vă rog, 
doamnă. Mai doriţi un pahar de Porto, ca să 
rezistaţi? 

Câteva minute mai târziu au traversat 
curtea pietruită din spatele conacului şi au 
intrat în grajdul unde zăcea vaca. 

Demelza observă acareturile solide, con- 


struite din piatră. Ar fi dorit să fie ale ei. 
Vaca zăcea culcată pe o parte. Ochii ei 
blânzi erau trişti, dar resemnaţi. Un bărbat 
se sculă de pe un scaun de lemn şi se postă 
respectuos lângă uşă. 

Demelza se aplecă să examineze vaca. 
Proceda cu profesionalism, aşa cum învăța- 
se în cei şapte ani petrecuţi la Nampara, nu 
în copilăria ei la Illuggan. Picioarele anima- 
lului erau paralizate şi coada părea ruptă 
în două cam pe la jumătate. 

— Da, spuse Demelza, este aceeaşi boală. 
Meggy Dawes îi zicea „coadă ruptă”. 

— Şi remediul? 

— E remediul ei, nu al meu. 

— Da, da, înţeleg 

Demelza îşi umezi buzele: 

— A spus că trebuie să tai coada aici, cam 
la vreo două palme de la vârf, acolo unde 
pare ruptă, să bagi în tăietură o ceapă cu 
sare multă - pe care să o fixezi bine cu o 
sfoară groasă - să o ţii acolo vreo săptămâ- 
nă, apoi să desfaci legătura. Să-i dai câte 
puţină mâncare şi un întăritor făcut din 


părţi egale de rozmarin, ienupăr şi seminţe 
de nucşoară fără coajă. Îmi amintesc foarte 
bine. Aşa a spus. 

Demelza se uită lung la baronet, care îşi 
muşca buza de jos. 

— N-am auzit niciodată acest remediu, 
dar şi boala asta e rară. Sunteţi prima per- 
soană care pare să o fi cunoscut. Am să-l 
încerc. Dumneata ce spui, Lyson? 

— E mai bine decât să laşi bietul animal să 
sufere, domnule. 

— Aşa cred şi eu. Am auzit că bătrânele 
astea fac minuni când e vorba de boli mai 
puţin cunoscute. Aţi putea să repetaţi cele 
spuse, doamnă Poldark, ca să înveţe şi 
Lyson? 

— Cu plăcere. 

Traversară iar curtea şi intrară în casă. 

Sir John spuse: 

— Sper că domnul căpitan Poldark nu-şi 
face griji din cauza procesului care se 
apropie. 

Imediat ce rosti cuvintele, regretă impru- 
denţa. Simţea că Demelza evitase dinadins 


subiectul ca să-l oblige pe el să-l aducă în 
discuţie. Dar ea nu începu să pledeze în 
favoarea lui Ross, cum se temuse. 

— Ce aş putea spune? Sigur că suntem 
destul de supăraţi. Eu îmi fac mai multe 
griji decât el. 

— O să se termine curând şi cred că aveţi 
şanse de achitare. 

— Credeţi într-adevăr, Sir John? Asta îmi 
dă mult curaj. Veţi fi şi dumneavoastră în 
oraş, la Bodmin, în timpul sesiunii curţii cu 
juri? 

— Cum aţi spus? De fapt, nu ştiu. De ce mă 
întrebaţi? 

— Am auzit că se vor ţine alegeri în sep- 
tembrie şi, cum procesul are loc la şase sep- 
tembrie, am crezut că s-ar putea să fiţi aco- 
lo. 

— Vreţi să spuneţi ca să-l ajut pe fratele 
meu? O, are el singur grijă de el. Baronetul 
se uită neîncrezător la Demelza pe a cărei 
față calmă nu se putea citi ce gândea. Chiar 
dacă m-aş afla în oraş, aş avea prea multe 
de făcut ca să mă duc şi la tribunal. În plus, 


cu tot respectul, doamnă, trebuie să spun că 
nu mi-ar plăcea să văd un vechi prieten 
într-o situaţie neplăcută. Îi doresc numai 
bine, desigur, dar nimănui nu-i place să 
vadă într-un proces un motiv de distracţie. 

— Am auzit că vor fi doi judecători, spuse 
ea. 

— O, nu doi în acelaşi proces. Cred că îşi 
vor împărţi rolurile. Wentworth Lister nu e 
un om rău, deşi sunt ani de când nu ne-am 
mai văzut. Puteţi fi sigură că judecata va fi 
dreaptă. Justiţia britanică va avea grijă. 
Câinele se apropiase şi stăpânul lui luă un 
biscuit dintr-un sertar şi i-l dădu. 

— Nu pot să înţeleg, spuse Demelza, cum 
un om, un judecător, poate veni de undeva 
de departe ca să judece un proces şi să-i 
studieze toate aspectele în câteva ore. Nu 
mi se pare posibil. Nu caută să afle adevă- 
rul, el singur, înainte de a începe procesul? 

Sir John zâmbi: 

— O să vă surprindă cât de repede poate 
ajunge la o concluzie o minte obişnuită cu 
această muncă. Şi să ştiţi că nu depinde de 


judecător, ci de juriu şi acesta e format din 
oameni de aici, din Cornwall, oameni ca 
noi, aşa că există toate motivele să iasă to- 
tul bine. Mai doriţi puţin vin? 

Demelza refuză. 

— E cam tare, cred, dar are buchet. Când 
se vor termina toate, mi-ar face plăcere să 
veniţi pe la noi, domnule. Ross m-a rugat să 
vă invit. 

Sir John răspunse că va fi încântat. Câine- 
le răspândi firimiturile pe podea. Demelza 
se ridică să plece. 

Sir John adăugă: 

— Mă voi ruga ca tratamentul pentru Min- 
ta să reuşească. 

Demelza la fel, dar nu-şi trădă îndoielile. 

— Poate că o să-mi trimiteţi veşti cum îi 
merge? 

— Desigur, şi între timp, dacă mai treceţi 
pe aici, aş fi încântat să vă văd. 

— Mulţumesc, Sir John. Câteodată trec că- 
lare pe coastă. E bine pentru sănătate. 
Drumul nu e bun pentru cal, dar îmi place 
priveliştea şi aerul înviorător. 


Sir John o conduse până la uşă şi o ajută 
să încalece, admirându-i silueta fină şi ţinu- 
ta dreaptă. Când ieşea pe poartă, un bărbat 
intra călare pe un cal sur. 


* 


— Cine era? întrebă Unwin Trevaunance, 
punându-şi mănuşile gri peste un teanc de 
cecuri. Fratele mai mic al lui Sir John făcea 
totul cu premeditare, dând importanţă 
unor fapte care nu aveau niciuna. Avea 
treizeci şi şase de ani, era înalt, cu o figură 
leonină; părea sigur de sine şi avea o per- 
sonalitate mult mai impresionantă decât 
fratele lui. Totuşi Sir John făcea afaceri bă- 
noase, iar Unwin nu. 

— Soţia lui Ross Poldark. Atrăgătoare fe- 
meie! N-am cunoscut-o până acum. 

— Ce voia? 

— Asta nu ştiu încă, spuse Sir John. Nu pă- 
rea să vrea ceva. 

Unwin avea o cută între sprâncene care se 
adâncea când se încrunta: 

— N-a fost servitoare înainte, sau cam aşa 


ceva? 

— S-au mai ridicat şi altele, înaintea ei şi 
cu mai puţine talente, sunt sigur. Are o oa- 
recare eleganţă în mişcări. Peste câţiva ani 
va fi greu să o deosebeşti de o femeie edu- 
cată. 

— Şi n-a venit să ceară nimic? Mă îndo- 
iesc. Mie mi se pare că e o femeie pericu- 
loasă. 

— Periculoasă? 

— Am schimbat cu ea o privire când ple- 
ca. Mă pricep să judec oamenii, John. 

— Şi eu mă pricep, Unwin, şi cred că pot 
să-mi asum riscul afirmând asta. Sir John îi 
mai dădu un biscuit câinelui. Mi-a oferit un 
remediu bun ca s-o vindec pe Minta, deşi să 
fiu al naibii dacă cred că va avea efect... L- 
ai găsit pe Ray? 

— Da, da. I-am vorbit despre Caroline, 
spunându-i că vrea să-şi întrerupă călătoria 
şi să fie la Bodmin în timpul alegerilor; dar 
i-a scris şi Caroline. Aşa e ea; m-a rugat să-i 
spun unchiului ei, apoi i-a scris chiar ea! 

— E prea tânără. Ai răbdare cu ea, Unwin. 


Va trebui să ai răbdare. E capricioasă, in- 
stabilă. Şi mai sunt şi alţii care o consideră 
o partidă bună, nu numai tu. 

Unwin înfipse dinţii în vârful cravaşei. 

— Bătrânul e un zgârcit înrăit. Azi- 
dimineaţă umbla cu mâinile lui râioase 
prin dosarele cu socoteli; şi casa, care nici 
în vremurile bune nu arăta a conac, e gata 
să se dărâme pentru că nu o repară. Nue 
un cadru potrivit în care Caroline să-şi pe- 
treacă jumătate din viaţă. 

— Ai să poţi schimba toate astea. 

— Da, odată şi odată. Dar Ray n-are mai 
mult de cincizeci şi trei sau cincizeci şi pa- 
tru de ani. Poate să mai trăiască vreo zece 
ani. 

Unwin se duse la fereastră şi contemplă 
marea, care era liniştită acum. Norul care 
acoperea aproape faleza stâncoasă întune- 
case culoarea apei, făcând-o să devină ver- 
de-închis. Câţiva pescăruşi se cocoţaseră pe 
peretele casei şi ţipau răguşit. Omului aces- 
ta înalt, obişnuit acum cu viaţa la Londra, 
scena i se părea melancolică. 


— Penvenen are nişte păreri cu totul neo- 
bişnuite. Spunea azi-dimineaţă că sunt prea 
mulţi reprezentanţi ai Cornwallului în Par- 
lament. Spune că locurile ar trebui redis- 
tribuite şi atribuite oraşelor noi din interio- 
rul ţării. Fleacuri şi prostii. 

— Nu da atenţie micilor lui slăbiciuni. De- 
seori spune astfel de lucruri ca să irite lu- 
mea. Aşa e el. 

Unwin se întoarse de la fereastră. 

— Sper să nu mai avem alegeri şapte ani. 
Mă va costa cam două mii de lire numai 
pentru plăcerea de a fi ales -— şi ştii că asta 
nu e tot — şi de fapt e de-abia începutul. 

În ochii fratelui mai mare apăru un sem- 
nal de alarmă, aşa cum se întâmpla ori de 
câte ori era vorba de bani 

— Ţi-ai ales singur profesia, băiete. Sunt 
alţii care o duc mai rău. Carter din 
Grampound îmi spunea că va trebui să plă- 
tească până la trei sute de guinee un vot. 

Se ridică să sune. 

— Doamna Poldark m-a întrebat dacă voi 
fi la Bodmin când va avea loc sesiunea cur- 


ţii cu juri. Mă întreb cu ce scop? 


Capitolul II 


Se apropia ora prânzului când Demelza se 
întorcea cu Caerhays, îndreptându-se spre 
casă. În timp ce ocolea Trenwith House, ar 
fi dorit să se poată opri pentru câteva mi- 
nute să stea de vorbă cu Verity. Era ceva ce- 
i lipsea mult, ceva cu care nu se putea obiş- 
nui. Dar Verity era la Falmouth, iar dacă nu 
acolo poate pe mare - căsătorită, fericită 
după cum se părea, în ciuda oricărei pre- 
simţiri; şi ea, Demelza, contribuise activ la 
aceasta, aşa că nu se putea plânge. Fuga lui 
Verity adâncise ruptura între cele două 
familii şi, în ciuda sacrificiului Demelzei în 
timpul Crăciunului trecut, ruptura conti- 
nua. De data aceasta nu Francis era de vi- 
nă. De când fuseseră bolnavi şi de la moar- 
tea micuţei Julia, Francis părea nerăbdător 
să-şi arate recunoştinţa pentru ceea ce fă- 
cuse Demelza. Dar Ross nu voia să se împa- 
ce. Falimentul Societăţii Carnmore era o 


barieră de netrecut între ei. Şi dacă ceea ce 
bănuia Ross în legătură cu falimentul era 
adevărat, atunci Demelza nu-i putea aduce 
nicio vină. Totuşi, ar fi fost mult mai ferici- 
tă dacă lucrurile s-ar fi lămurit. Prin felul ei 
de a fi, prefera o rezolvare directă şi clară 
unei amare bănuieli de durată. 

În momentul în care casa nu se mai zări, îl 
văzu pe Dwight Enys venind în urma ei pe 
drum. Opri calul şi-l aşteptă. Tânărul doc- 
tor se apropie şi o salută scoţându-şi pălă- 
ria. 

— Ce dimineaţă frumoasă, doamnă! Mă 
bucur că aţi ieşit la plimbare să luaţi aer. 

— Am ieşit cu un scop anume, spuse ea 
zâmbind. Tot ce fac în ultimul timp are un 
scop sau altul. E moral aşa, dacă priveşti 
lucrurile sub acest aspect. 

Doctorul zâmbi şi el — ar fi fost greu să nu 
zâmbească -— şi dădu pinteni calului ca să 
ajungă lângă ea. Drumul era destul de lat 
pentru doi călăreţi. Observă cu ochii lui de 
specialist ce slabă rămăsese de când fusese 
bolnavă în ianuarie. 


— Presupun că depinde dacă scopul a fost 
moral sau nu. 

Ea îşi aranjă o buclă zbârlită de vânt: 

— Asta nu ştiu. Va trebui să-l întreb pe 
preot. Am fost la Place House să doftoricesc 
vacile lui Sir John. 

Dwight părea surprins: 

— Nu ştiam că sunteţi expertă în aşa ceva. 

— Nici nu sunt. Mă rog lui Dumnezeu ca 
vaca lui din rasa Hereford să se facă bine. 
Dacă moare, atunci n-am făcut nimic. 

— Şi dacă trăieşte? 

Se uită la el: 

— Unde te duci, Dwight? 

— Să văd nişte oameni din Sawle. Mă 
apreciază din ce în ce mai mult bolnavii 
care n-au cu ce să mă plătească. Choake 
devine din ce în ce mai leneş. 

— Şi mai puţin prietenos. Ce se ascunde 
sub toate astea — încercarea asta de a-l con- 
damna pe Ross? 

Doctorul părea stânjenit. Lovi uşor cu 
frâul mâneca hainei lui de catifea neagră. 

— Cred că legea... 


— A, da, legea, dar mai e şi altceva. De 
când face legea atâta caz de jumulirea unei 
epave sau de maltratarea câtorva accizări — 
chiar dacă Ross ar avea un amestec în asta 
şi noi ştim că n-a avut. Asta se întâmplă de 
când m-am născut şi de sute de ani înainte 
de a mă naşte eu. 

— Nu sunt sigur că-i adevărat, nu întru to- 
tul. Aş face orice să-l ajut pe Ross — şi o voi 
face, ştiţi asta... 

— Da, ştiu. 

— Dar nu cred că e bine să-ţi închipui că 
poţi ignora legea de zece ori la rând, pentru 
că, dacă a unsprezecea oară te prinde, se 
ţine scai de tine și nu te lasă până nu lămu- 
reşte lucrurile. Asta-i adevărul. Desigur, în 
cazul ăsta te întrebi dacă acum, că legea e 
iar în acţiune, nu s-ar putea ca şi alte influ- 
enţe să se pună în mişcare... 

— Umblă peste tot oameni care pun între- 
pări, chiar şi servitorilor noştri, celor doi 
Gimlett. Aproape că nu există casă în dis- 
trict în care să nu fi fost cineva încercând 
să-l găsească pe Ross vinovat! Asta e legea, 


fără îndoială, dar legea asta are bani mulţi 
de cheltuit şi timp de pierdut - pentru că 
niciunul din oamenii lui nu-l va trăda şi ei o 
ştiu. Ross are duşmani, dar nu printre mi- 
nerii care l-au ajutat în timpul naufragiului. 

Au ajuns la biserica din Sawle, cu turnul 
ei înclinat ca cel din Pisa, şi Dwight s-a oprit 
în capul văii. Pe deal, câteva femei secerau 
grâul de pe o parcelă de pământ, îl aşezau 
în stoguri pe margini, dar în mijloc nu era 
încă secerat şi semăna cu o batistă brodată 
de jur-împrejur. 

— Nu mergi mai departe? 

— Nu, Ross mă aşteaptă. 

— Dacă există vreo altă influenţă care să 
acţioneze în afara legii, spuse Dwight, n-aş 
pune-o pe socoteala unor nulităţi încrezute 
ca doctorul Choake, care n-are nici banii, 
nici veninul necesar ca să facă rău. 

— Nici eu, Dwight. Nici noi. 

— Aş vrea să ştiţi că nu am mai fost pe la 
familia Warleggan de douăsprezece luni. 

— Eu nu-l cunosc decât pe George. Cum 
sunt ceilalţi? 


— Îi cunosc foarte puţin. Nicholas, tatăl lui 
George, e un bărbat aspru, obişnuit să co- 
mande, dar are reputaţia unui om cinstit. 
Unchiul lui George, Cary, este cel ce stă în 
umbră şi dacă e ceva necurat de întreprins, 
cred că el o face. Dar trebuie să spun că s- 
au purtat întotdeauna bine cu mine. 

Demelza privea triunghiul albastru- 
argintiu al mării care bloca valea. 

— Sanson, care a murit în naufragiu, era 
văr cu ei. Şi mai sunt şi alte neînţelegeri 
între Ross şi George — încă dinaintea înfiin- 
ţării topitoriei. A venit momentul pentru el 
să se răfuiască. 

— Nu mi-aş face prea multe griji pentru 
asta. 

— Nu sunt atât de sigură, spuse ea. 

Plaja de la Hendrawna arăta altfel decât 
Golful Trevaunance. Deşi valurile nu prea 
loveau stâncile acum, pe plaja joasă, plină 
de nisip se auzea marea urlând şi o ceaţă 
deasă o învăluia, întunecând aerul blând şi 
liniştit. Întorcându-se de la plimbarea lui 
obişnuită din fiecare dimineaţă până la 


Dark Cliffs, Ross îşi îndreptă privirea spre 
stâncile unde erau construite casele de la 
Wheal Leisure. De-abia le putea zări prin 
ceaţă; i se părea că merge printr-o baie de 
aburi. 

De când cu pierderea Juliei şi acţionarea 
lui în justiţie, se silise să facă zilnic această 
plimbare. Dacă avea poftă şi vremea era 
bună, se urca în barca cea nouă şi vâslea 
până la St. Ann. Activitatea aceasta nu-l 
însenina, dar îl ajuta să-şi îndeplinească tot 
ce avea de făcut în ziua respectivă. Fata lui 
murise, vărul lui îl trădase, planul topitoriei 
la care muncise atât de mult ca să o pună 
pe picioare era la pământ, avea de înfrun- 
tat acuzaţii grave la curtea cu juri, pentru 
care putea fi condamnat la moarte sau de- 
portare pe viaţă; şi dacă s-ar fi întâmplat să 
supravieţuiască, peste numai câteva luni îl 
aştepta falimentul şi închisoarea datornici- 
lor. Dar între timp pământul trebuia semă- 
nat, recolta strânsă, arama scoasă din mină 
şi vândută, Demelza avea nevoie de îmbră- 
căminte, hrană şi dragostea lui, atât cât mai 


putea el să iubească pe cineva în starea în 
care se afla. 

Moartea Juliei îl lovise cel mai rău. 
Demelza nu suferise mai puţin decât el, dar 
prin natura ei putea birui mai uşor dure- 
rea, reacţionând involuntar la stimuli care 
pentru el nu însemnau nimic. Untişorul 
înflorind înainte de a-i veni vremea, câţiva 
pisoi nou-născuţi în pod, un soare cald du- 
pă o perioadă de frig, mirosul primei braz- 
de de iarbă cosită: toate îi aduceau uşurare 
pentru un timp şi suferinţa nu-i mai făcea 
atât de rău. Deşi Ross nu-şi dădea seama, 
anul acesta ea era cea care-i arătase mai 
multă dragoste. 

După furtunile din jurul Crăciunului ur- 
mase o iarnă blândă, dar nu se îndreptase 
nimic în regiune, gândea Ross, după cum 
nici el nu se liniştise. Preţul aramei crescu- 
se puţin, numai atât cât să mărească uşor 
profitul în minele redeschise acum. Nimic 
nu justifica însă riscul de a începe o nouă 
afacere sau de a le relua pe cele vechi. Ni- 
velul de trai era la limita de supravieţuire. 


Când plecă de pe plajă şi trecu peste pere- 
tele ruinat, o văzu pe Demelza apropiindu- 
se; ea îl văzu în acelaşi timp, îi făcu un 
semn cu mâna şi el răspunse la fel. Au 
ajuns acasă aproape în acelaşi timp; o ajută 
să descalece şi îi dădu frâul calului lui 
Gimlett, care venise repede să-i întâmpine. 

— Te-ai îmbrăcat frumos azi pentru plim- 
barea ta de dimineaţă. 

— M-am gândit că nu e bine să mă vadă 
cineva îmbrăcată neglijent, ca şi cum nu 
mi-ar păsa că sunt doamna Poldark. 

— Sunt unii cărora chiar nu le-ar păsa 
acum. 

Ea îl luă de braţ şi-l trase spre grădină să 
facă o plimbare. 

— Nalba mea nu creşte prea bine anul 
acesta, spuse ea. Prea multă ploaie. Recolta 
este întârziată. Ne-ar trebui căldură mare 
în septembrie. 

— Ar fi înăbuşitor la tribunal. 

— N-o să stăm la tribunal toată luna. Nu- 
mai o zi. Pe urmă o să fii liber. 

— Cine spune asta? Ai întrebat vreo vrăji- 


toare de-a ta? 

Demelza se opri să ia un melc de sub o 
frunză de ciuboţica cucului. Îl ţinea plină 
de scârbă în mâna înmănuşată. 

— Nu ştiu ce e mai bine să faccu el. 

— Dă-i drumul pe piatra aia. 

Îl puse pe o piatră şi plecă în timp ce Ross 
îl strivea. 

— Sărmane melc, mi-e milă. Dar sunt atât 
de lacomi, n-ar fi nimic dacă s-ar mulţumi 
cu o frunză, două... Fiindcă vorbeam de 
vrăjitoare, Ross, ai auzit de o boală a vacilor 
numită „coadă ruptă”? 

— Nu. 

— Picioarele din spate sunt paralizate şi 
dinţii i se mişcă. 

— Dinţii vacilor se mişcă întotdeauna, 
spuse Ross. 

— Şi coada arată ciudat, ca şi cum ar fi 
ruptă. De aici vine numele bolii. Crezi că s- 
ar vindeca boala dacă i-ai cresta coada şi ai 
introduce în ea ceapă fiartă cu sare multă? 

— Nu, răspunse Ross. 

— Dar nu i-ar face nici rău dacă vaca s-ar 


face oricum bine, nu-i aşa? 

— Ce-ai făcut azi-dimineaţă? 

Ea se uită lung la faţa lui osoasă, cu trăsă- 
turi distinse. 

— Când veneam spre casă, m-am întâlnit 
cu Dwight. Va veni la judecată. 

— Nu văd de ce trebuie să vină. Jumătate 
din Sawle şi Grambler vor fi acolo. O ade- 
vărată distracţie pentru ei. 

Făcură turul grădinii în tăcere. Nu se miş- 
ca nimic. Sub norii de ploaie care se strân- 
geau, frunzele şi florile căpătau aspectul 
cald şi ferm al lucrurilor permanente. Ross 
se gândea că nu există nimic permanent, 
numai clipe trecătoare de căldură şi înţele- 
gere, secunde preţioase într-un şir de zile 
negre. 

Ploaia i-a gonit înăuntru şi au stat un mi- 
nut la fereastră urmărind picăturile grele 
ce cădeau în ropote pe frunzele de liliac. 
Când începea să plouă, Demelza se ducea 
încă, din instinct, să vadă dacă Julia doar- 
me afară. Se gândi să-i spună lui Ross, dar 
se opri. Rosteau rar numele copilului. Câ- 


teodată credea că Julia era ca o barieră în- 
tre ei şi, deşi încerca să uite, amintirea bolii 
de care se molipsise la Trenwith şi pe care o 
adusese şi acasă o mai chinuia încă. 

— Nu e timpul să te duci iar la domnul no- 
tar Pearce? 

— Omul ăsta mă irită. Cu cât îl văd mai 
puţin, cu atât mai bine, mormăi el. 

Ea spuse calmă: 

— Şi viaţa mea, ca şi a ta, e în pericol. 

O luă în braţe: 

— Asta-i bună! Chiar dacă o să mi se în- 
tâmple ceva, tot o să ai pentru ce să trăieşti. 
Casa şi pământul vor fi ale tale. Vei deveni 
principalul acţionar la Wheal Leisure. Ai o 
datorie faţă de oamenii de aici, faţă de pă- 
mântul ăsta... 

Ea îl opri. 

— Nu, Ross, nu voi avea nimic. Voi fi iar o 
cerşetoare, o biată fată de miner fără expe- 
rienţă... 

— Ai să fii o femeie tânără, frumoasă, de 
vreo douăzeci şi ceva de ani, cu o moşie 
mică şi o mulţime de datorii. O să ai viaţa 


toată înainte... 

— Trăiesc numai prin tine. Tu m-ai făcut 
ceea ce sunt. Tu mă faci să mă simt fru- 
moasă, tu ai făcut din mine soţia unui mo- 
şier. 

— Fleacuri! Ai să te măriţi iar. Dacă eu 
dispar, vor roi bărbaţii în jurul tău. N-o 
spun ca să te flatez, ăsta-i adevărul adevă- 
rat. Ai putea alege dintr-o duzină... 

— Nu m-aş mai mărita niciodată. Nicioda- 
tă! 

O strânse mai tare lângă el. 

— Ce slabă eşti încă! 

— Nu sunt slabă. Ar trebui să ştii că nu 
sunt. 

— Ei bine, atunci subţire. Aveai o talie mai 
plină înainte. 

— Numai după ce s-a născut Julia. Fra... 
altfel atunci. 

Gata! îi rostise iar numele. 

— Da, spuse el. 

Tăcură câteva minute. El ţinea ochii în- 
chişi şi ea nu putea să-şi dea seama de ceea 
ce simte. 


— Ross! 

— Da, iubito. 

— Poate că va fi altfel cu timpul. Poate că 
vom avea alţi copii. 

El o lăsă din braţe: 

— Nu cred că vreunui copil i-ar plăcea să 
aibă un tată puşcăriaş... O fi gata masa? 


* 


După ce Dwight şi-a luat rămas bun de la 
Demelza, a pornit pe poteca abruptă şi în- 
gustă care cobora spre satul Sawle, întovă- 
răşit tot drumul de zgomotul pârâului şi 
huruitul şteampurilor care sfărâmau mine- 
reul de cositor. Venise de curând în regiu- 
ne, doctor tânăr şi fără experienţă, cu idei 
radicale despre medicină, dar i se părea că 
trecuseră zece ani de atunci. Între timp câş- 
tigase încrederea şi afecțiunea oamenilor în 
mijlocul cărora îşi desfăşură activitatea, îşi 
încălcase într-un mod de neiertat jurămân- 
tul lui Hipocrat şi de atunci se ridicase din 
nou în ochii oamenilor, care, cu tot simţul 
lor critic sever, mai toţi o găseau vinovată 


pe fată. 

Învăţase multe: că oamenii sunt schimbă- 
tori şi plini de contradicții, că orice trata- 
ment implica răbdare, experienţe, încercări 
şi greşeli; că medicul sau chirurgul nu era 
adesea decât un simplu spectator sub ochii 
căruia se dădeau bătălii, că niciun ajutor 
din afară n-avea puterea de vindecare a 
trupului omenesc şi că medicamentele fă- 
ceau uneori mai mult rău decât vindecau. 

Dacă ar fi fost un om mulţumit de sine, ar 
fi găsit o alinare şi un îndemn în faptul că 
progresase atât de mult, deoarece mulţi 
dintre doctorii şi farmaciştii pe care-i cu- 
noştea nu învăţaseră nimic într-o viaţă în- 
treagă şi nici nu păreau că aveau să înveţe 
vreodată. Evita colegii lui de breaslă pentru 
că nu se înţelegea niciodată cu ei. Singura 
lui mulţumire era că de cele mai multe ori 
nu se înțelegeau nici între ei, neavând de- 
cât un singur lucru în comun, şi anume o 
încredere absolută şi incontestabilă în pro- 
priile lor metode, pe care le considerau in- 
failibile - o încredere pe care nici moartea 


vreunuia dintre pacienţii lor nu o zdrunci- 
na. Dacă un bolnav murea sub tratament, 
era vina bolnavului, nu a metodei. 

Dwight nu era sigur în legătură cu ceea ce 
credea doctorul Thomas Choake. De când se 
certaseră se văzuseră rar; dar deoarece 
practicau medicina în aceeaşi regiune, erau 
nevoiţi să se întâlnească din când în când. 
Choake avea întotdeauna un remediu ime- 
diat la îndemână; câteodată părea să fi ales 
remediul chiar înainte de a vedea pacien- 
tul. Dar Dwight nu putea spune dacă reme- 
diile lui Choake îşi aveau sursa într-o teorie 
neschimbată despre medicină sau pur şi 
simplu în ce îi trecea prin cap. 

În dimineaţa aceasta, Dwight trebuia să 
vadă mai mulţi pacienţi, primul fiind Char- 
lie Kempthorne. Acum doi ani Kempthorne 
se îmbolnăvise de plămâni; numai vârful 
plămânilor fusese afectat, dar destul de 
grav ca de aici să i se poată trage moartea. 
Acum părea că se simte bine, nu mai tuşea, 
se îngrăşase şi lucra iar, nu în mină, ci con- 
fecţiona pânze pentru corăbii. Era acasă, 


aşa cum se aşteptase Dwight, şi şedea în uşă 
lucrând cu un ac gros. Când îl văzu pe doc- 
tor, faţa lui slabă şi bătută de soare se lu- 
mină de un surâs larg şi se ridică să-l salu- 
te. 

— Poftiţi înăuntru, domnule. Mă bucur să 
vă văd. De la ultima vizită am strâns nişte 
ouă pentru dumneavoastră. 

— Nu stau mult, spuse Enys. Am trecut 
numai să văd dacă urmezi tratamentul. Îţi 
mulţumesc foarte mult. 

— Nu e greu să urmezi tratamentul. Stau 
aici cât e ziua de mare şi cos, şi câştig mai 
mult decât înainte ca miner! 

— Şi Lottie şi May? Kempthorne avea do- 
uă fetiţe sfrijite, de cinci şi şase ani. Îşi 
pierduse soţia, care se înecase cu vreo trei 
ani înainte. 

— Sunt la doamna Coad, la şcoală. Deşi nu 
prea ştiu ce învaţă acolo. Kempthorne 
umezi aţa în gură şi se uită şiret la doctor. 
Presupun că ştiţi că iar bântuie boala pe 
aici. Mătuşa Sarah Tregeagle mi-a zis să vă 
spun. 


Dwight nu făcu niciun comentariu, nu-i 
plăcea să discute despre boli în general cu 
pacienţii lui. 

— Curnow cu ai lui sunt bolnavi, şi Betty 
Coad şi Ishbel; m-a rugat să vă spun. Dar 
sigur că vă aşteptaţi la asta acum, în august. 

— Ce pânză mare şi frumoasă faci! 

Charlie zâmbi. 

— Da, domnule. E pentru o corabie, One 
and All, la St. Ann. Are nevoie de pânze 
mari. 

— Ai confecţiona pânze şi pentru bărcile 
vameşilor? 

— Numai dacă le-aş face cu defecte ca să 
se sfâşie când urmăresc pe cineva. 

De aici până în piaţa de la picioarele dea- 
lului nu era prudent să mergi călare. 
Dwight, dus pe gânduri, cobori pe jos pote- 
ca abruptă şi plină de făgaşe numită Stippy- 
Stappy. Casele acestea, cele mai bune din 
sat, ocupau o parte a uliţei; pe partea cea- 
laltă, dincolo de zidul năpădit de buruieni, 
valea se transforma brusc într-o viroagă 
prin care curgea râul Mellingey, care punea 


în mişcare şteampurile, vărsându-se apoi în 
mare. Casele erau aşezate cam la şase pi- 
cioare mai jos una de alta şi Dwight îşi pri- 
poni calul la ultima din ele. Când bătu la 
uşă, o rază de soare de culoarea bronzului 
străpunse norii şi căzu pe casele de jos, ale 
căror acoperişuri începură să lucească 
umed, anticipând ploaia. 

Acolo locuia Jacka Hoblyn, care avea un 
şteamp al lui, soţia lui Polly, fiica lor Rosi- 
na, aproape infirmă, şi fiica lor mai mică 
Parthesia, o fetiţă vioaie, de unsprezece ani, 
care îi deschise uşa. Aveau două camere 
mici la parter, cu pardoseala făcută din var 
amestecat cu cenuşă. În una din ele lucra 
Rosina, care era croitoreasă şi mai confec- 
ționa şi saboţi. Parthesia îi spuse că mama 
lor era în pat şi îl conduse sărind într-un 
picior pe o scară exterioară de piatră până 
la mansarda unde dormeau toţi. Se întoarse 
apoi să-l caute pe tatăl ei, care şi el era bol- 
nav. 

Polly Hoblyn, care avea patruzeci de ani şi 
părea de cincizeci şi opt, îl salută zâmbind; 


Dwight zâmbi şi el, apoi observă simptome- 
le obişnuite ale unui acces de friguri: muş- 
chii care tremurau, faţa palidă şi trasă, de- 
getele albe, fără pic de sânge. Simptomele 
erau destul de grave. Faptul încurajator era 
că fusese chemat - deşi nu cu prea multă 
încredere şi cu scuze multe — ca să o îngri- 
jească. Cu doi ani în urmă, când oamenii se 
îmbolnăveau, cumpărau leacuri - dacă 
aveau cu ce — de la Irby, farmacistul din St. 
Ann, sau de la vreuna din bătrânele dofto- 
roaie din împrejurimi. Nu îndrăzneau nici- 
odată să-l cheme pe doctorul Choake decât 
dacă îşi rupeau vreun picior sau erau pe 
patul de moarte. Încet, încet începeau să 
aprecieze faptul că doctorul Enys îi îngrijea 
şi pe cei care nu puteau plăti decât în natu- 
ră sau nici măcar aşa. Mai erau şi unii care 
spuneau că face experienţe pe oamenii să- 
raci, dar există întotdeauna limbi otrăvite. 
Îi dădu femeii o doză de chinină, apoi, vă- 
zând că a înghiţit-o, îi mai dădu două pra- 
furi pe care să le ia mai târziu şi o doză de 
purgativ din revent, pe care să o ia seara. În 


momentul acela, în prag apăru şi Jacka 
Hoblyn. 

— Bună ziua, doctore. Thesia, adu-mi o 
batistă de jos. Asud ca un animal. Ei, ce are 
Polly? 

— Febră recurentă. Ar trebui să stea în 
pat cel puţin două zile. Şi dumneata? Cred 
că ai acelaşi lucru. Te rog vino aici, la lumi- 
nă. 

Când se apropie, Dwight simţi miros pu- 
ternic de gin. Deci, era perioada când Jacka 
se îmbăta. Parthesia veni săltând cu o buca- 
tă de cârpă roşie şi omul îşi şterse fruntea 
încruntată. Avea pulsul puternic şi repede. 
Boala lui se afla într-un stadiu mai înaintat 
şi îi producea o sete chinuitoare. 

— M-a apucat şi pe mine. Dar e mai bine 
să mă mişc, nu să stau să lenevesc în pat. 
Cu cât te mişti mai mult, cu atât scapi mai 
repede. 

— Ascultă, Hoblyn, ia asta acum, iar pra- 
furile astea ia-le când te culci diseară. Ai 
înţeles? 

Jacka îşi trecu degetele prin părul ciufulit 


şi se uită urâtla el: 

— Nu cred în ce zice doctorul. 

— Totuşi ar trebui să iei asta. Ai să te simţi 
mult mai bine. 

Privirile li se încrucişară, dar prestigiul 
doctorului îl făcu pe miner să cedeze. 
Dwight văzu cu satisfacţie doza puternică 
de doctorie dispărând în gura omului. Pra- 
furile pentru seară, dacă Hoblyn era destul 
de treaz să le înghită, conţineau jalapă, dar 
asta nu avea prea mare importanţă. Pe 
Dwight îl îngrijora mai mult sănătatea celor 
trei femei decât a bărbatului. 

Când plecă, o văzu pe Rosina: urca şchio- 
pătând dealul cu o cană de lapte în mână. 
Avea şaptesprezece ani şi ochii ei frumoşi 
nu fuseseră încă afectaţi de orele lungi de 
lucru la o lumină slabă. Zâmbi şi-i făcu o 
reverență. 

— Ai tăi se vor simţi mai bine mâine. Ai 
grijă ca mama ta să ia doctoria. 

— Sigur, domnule. Vă mulţumesc, domnu- 
le. 

— Tatăl tău... vă supără când e băut? 


Fata se înroşi: 

— Devine ţâfnos, domnule, greu să te înţe- 
legi cu el, aş zice. 

— Şi... violent? 

— Nu, domnule... sau numai câteodată. 
Apoi îi trece repede supărarea şi se împacă 
cu noi. 

Dwight trecu pe lângă prăvălia mătuşii 
Mary Rogers şi ajunse la casele dărăpănate 
de la poalele dealului Guernsey. De aici 
începea cea mai cumplită sărăcie. Ferestre 
bătute în scânduri sau astupate cu zdrenţe, 
uşi sprijinite de perete lângă găurile pe care 
ar fi trebuit să le astupe, gropi de gunoi în 
care foiau şobolanii, acoperişuri sparte, 
barăci în care se jucau sau se târau copii 
aproape goi. Ori de câte ori vizita aceste 
locuri, Dwight îşi dădea seama că îmbră- 
cămintea lui decentă îl făcea să pară că vi- 
ne din altă lume. Bătu la prima casă, sur- 
prins să vadă ambele canaturi ale uşii în- 
chise, pentru că lumina nu putea pătrunde 
în cameră decât prin uşă. Acum o săptămâ- 
nă o asistase la naştere pe Betty Carkeek 


când două moaşe de ocazie, care vindeau 
peşte de obicei, nu reuşiseră să o ajute. 

Auzi copilul plângând înăuntru şi după un 
minut Betty crăpă uşa bănuitoare. 

— A, dumneavoastră sunteţi, domnule. In- 
traţi vă rog. 

Betty Carkeek, născută Coad, era rezisten- 
tă de felul ei, totuşi doctorul a fost uşurat 
când, după vreo patru-cinci zile, nu a apă- 
rut niciun semn de febră puerperală. Se 
simţea bine acum. Intră după ea în coliba 
de piatră - casa nu era mai mult decât o 
colibă - aplecându-se ca să treacă pragul, şi 
îl văzu pe Ted Carkeek stând lângă foc şi 
mestecând o fiertură de ierburi. Ted şi 
Betty nu erau căsătoriţi decât de o lună, dar 
să stai acasă când trebuie să te duci la 
muncă şi când se găsea greu de lucru nu 
era cel mai potrivit mod de a-ţi arăta devo- 
tamentul faţă de familie. 

Doctorul îl salută şi se duse să vadă copi- 
lul. Ted se ridică şi se îndreptă spre uşă, dar 
Betty îl opri. El mormăi ceva şi se întoarse 
la foc să vadă de fiertură. Copilul era răcit 


şi respira greu; Dwight se întreba ce făcuse 
fata asta lipsită de experienţă; întotdeauna 
trebuia să lupte cu ignoranţa şi neglijenţa. 

— Mama ta nu-i aici, Betty? 

— Nu, domnule. Mama e cam bolnavă. 

Desigur. Kampthorne îi vorbise şi de fami- 
lia Coad că ar fi bolnavi. 

— Are friguri? 

— Cred că da. 

Fiertura de pe foc începu să clocotească şi 
picături de apă săreau sfârâind în foc. Fu- 
mul se ridica în rotocoale, încolăcindu-se pe 
bârnele înnegrite. 

— Şi tu? 

— Eu sunt bine. Dar Ted nu prea... 

— Ţine-ţi gura, se auzi Ted de unde şedea 
lângă foc. 

Dwight nu-l băgă în seamă. 

— Te-ai sculat prea repede din pat, îi spu- 
se el fetei. Dacă Ted stă acasă, te poate în- 
griji. 

— Eu trebuie să-l îngrijesc pe el. 

Ted făcu un gest de nerăbdare, dar ea con- 
tinuă: 


— Lasă-l pe domnul doctor să te vadă. Nu 
câştigi nimic dacă stai acolo lângă foc. 
Dumnealui nu vorbeşte degeaba, ar trebui 
s-o ştii. 

Ted se ridică supărat şi veni lângă uşă, la 
lumină. 

— M-am rănit la umăr, nu-i mare lucru. N- 
am nevoie de doctorii. 

Dwight dădu la o parte pânza de sac care-i 
acoperea umărul. Un glonte lovise osul şi 
ieşise, făcând o rană destul de curată la 
început. Dar locul era inflamat acum şi ca- 
taplasma cu frunze de coada şoricelului 
fierte nu-i făcuse bine. 

— Aveţi apă curată aici? Ce fierbi acolo pe 
foc? 

Dwight curăţă rana fără să facă vreun 
comentariu. Şi pentru că n-a pus nicio în- 
trebare, a venit şi explicaţia, nu înainte însă 
de a termina şi de a fi gata de plecare. Ted 
Carkeek şi încă patru oameni erau proprie- 
tarii unei bărci cât o coajă de nucă. Pe vre- 
me bună, se aventurau pe mare până în 
Franţa, de unde cumpărau alcool pe care-l 


aduceau să-l vândă. Nu era o afacere pe 
picior mare, ca a domnului Trencrom, dar 
patru, cinci călătorii pe an le ajungeau să-şi 
ducă zilele. Plecaseră sâmbăta trecută şi se 
întorseseră miercuri. Au acostat la 
Vaughan’s Cove, o plajă îngustă, unde s-au 
trezit cu Vercoe şi încă doi vameşi care îi 
aşteptau gata să pună mâna pe ei. S-au în- 
căierat, li s-a scufundat barca lovindu-se de 
stânci, şi Ted a fost împuşcat în umăr. O 
întâmplare neplăcută şi care putea avea 
repercusiuni. 

— Ce rău am făcut? spuse Ted indignat. 
Scoteam şi eu un ban ca toată lumea, şi 
acum trebuie s-o luăm iar de la capăt, dacă 
o să ne lase în pace. Sigur o să ne pomenim 
cu soldaţii, să ne facă percheziţie, cum au 
făcut la St. Ann. 

— Ceea ce toţi am vrea să ştim, spuse 
Betty, ar fi cum de au aflat vameşii unde 
vor acosta. E ciudat. Cineva trebuie că a 
vorbit. 

Dwight îşi închise trusa medicală şi arun- 
că o ultimă privire în direcţia copilului. Nu 


prea avea ce face pentru un copil atât de 
Mic, în orice caz doamna Coad o s-o con- 
vingă pe Betty să nu-l asculte şi să-i dea 
vreo fiertură făcută de o vrăjitoare. Copilul 
va supravieţui sau nu, depindea de consti- 
tuţia lui. 

— Vameşii au urechi lungi, spuse el. Va 
trebui să-ţi îngrijeşti umărul, Ted. 

— Nu-i prima oară că se întâmplă, spuse 
Ted. Bătrânul Pendarves şi Foster Pendar- 
ves au fost prinşi asupra faptului în aprilie. 
Nu-i normal, sunt sigur. 

— Ştiau mulţi din sat de călătoria voastră? 

— 0... da, cred că da. E greu să nu se afle 
când lipseşti jumătate din săptămână. Da’ 
nu ştiau că trebuia să aducem marfa. Asta o 
ştiau numai şase sau şapte. Dacă aş pune 
mâna pe unul care nu-şi ţine gura... sau, 
mai mult, care ne-a trădat cu bună ştiinţă. 

În cameră era întuneric şi aerul greu; 
brusc, Dwight simţi nevoia să ridice mâinile 
şi să dea la o parte bârnele ca să intre aer 
curat. Oamenii ăştia trăiau ca într-o peşte- 
ră, fără lumină şi soare. 


— Mai sunt şi alţii din familia ta bolnavi, 
Betty? 

— N-aş zice că-s bolnavi. Joan şi Nancy au 
şi ele fierbinţeală, dar asudă mult şi acum 
sunt mai bine. 

— Ţi-au îngrijit şi ele copilul? 

Betty se uită fix la el, vrând mai curând să 
spună ce trebuie decât adevărul. 

— Nu, domnule, spuse ea până la urmă. 

Dwight îşi luă trusa. 

— Eu nu le-aş lăsa lângă copil, adăugă el. 

Se pregăti să plece. 

— Nu da frâu liber bănuielilor, Ted. Ştiu 
că e uşor să dai sfaturi, dar când începi să 
bănuieşti oamenii, e greu să-ţi dai seama 
când să te opreşti. 

leşi pe uşă şi în timp ce traversa piaţa în 
direcţia depozitelor de peşte, unde câteva 
familii o duceau de azi pe mâine, se gândea 
încruntat la problemele pe care le ridica 
pentru el izbucnirea unei epidemii de ma- 
larie. Toată vara îl neliniştise virulenţa spo- 
rită a acestei boli sezoniere, nu numai pen- 
tru că apăreau cazuri mai grave ca cel al 


doamnei Hoblyn, dar apăreau şi alte simp- 
tome când bolnavii ar fi trebuit să fie în 
curs de vindecare: mai întâi o decolorare a 
pielii şi umflături, apoi o nouă slăbiciune. 
Doi copii muriseră de curând - aparent în 
urma acestei boli — şi câţiva adulţi se sim- 
teau mult mai rău decât ar fi trebuit. Chiar 
şi copiii care se însănătoşeau erau palizi şi 
fără putere, cu burţile umflate şi slabi pe 
picioare. Dacă ar fi apărut şi pojarul, ar fi 
murit ca muştele. Încercase toate armele şi 
remediile lui favorite, dar niciuna nu dădu- 
se rezultate bune. Dwight îşi punea între- 
barea dacă n-ar fi trebuit să denumească 
această nouă maladie boala sărăciei şi a 
lipsurilor, care să explice simptomele noi. 


Capitolul III 


Lunea următoare Ross se duse călare la 
Truro. Demelza l-ar fi însoţit dacă n-ar fi 
simţit că el preferă să se ducă singur. Aşa 
era el acum. 

Când ajunse în oraş, îi făcu imediat o vizi- 


tă domnului Nathaniel Pearce. 

În februarie, când justiţia începuse să ac- 
ţioneze pe neaşteptate în cazul lui, Ross 
încă mai resimțea efectele pierderii suferite 
şi a eşecurilor lui. Suportase ancheta jude- 
cătorului de instrucţie iritat, chiar furios. 
Era evident că trebuia să angajeze un avo- 
cat care să-l apere, şi cine ar fi fost mai bun 
decât domnul notar Pearce, notarul lui şi al 
tatălui său, care era şi asociatul său la 
Wheal Leisure şi creditorul lui pentru suma 
de o mie patru sute de lire? 

De mai multe ori în timpul lunilor de aş- 
teptare, Ross dorise să ia o hotărâre înainte 
de a fi prea târziu. Pearce era un bun nego- 
ciator, expert în transferuri, priceput ca 
intermediar, abil în probleme de bani; dar 
existau oameni mai tineri şi mai ascuţiţi la 
minte, capabili să întocmească dosarele 
pentru un proces. După scindarea surveni- 
tă între cele două facţiuni din comitat în 
ultimii câţiva ani, Pearce era unul dintre 
puţinii oameni care mai avea un picior în 
fiecare tabără. Era prieten cu Ross, dar şi 


cu Warleggan. Avea acţiuni la Wheal 
Leisure, dar cont în banca lui Warleggan, 
deşi uneori făcea afaceri şi cu Pascoe. Era 
prieten bun cu doctorul Choake, dar îi îm- 
prumutase bani lui Dwight Enys. În princi- 
piu, totul era în regulă; detaşarea şi impar- 
țialitatea lui erau demne de admirat. Dar în 
ultima vreme, din cauza ruinei şi a cămine- 
lor distruse de pe urma conflictului, nimic 
nu mai mergea cum trebuie. 

Ross îl găsi mai bine dispus decât de obi- 
cei. Guta lui cronică nu-l mai supăra şi 
acum, că se putea mişca, pornise la atac 
împotriva cutiilor pline de documente 
vechi care umpleau camera. Secretarul lui 
şi un ucenic îl ajutau punându-i cutiile cu 
documente pe birou; Pearce le sorta, arun- 
când pe podea pergamente îngălbenite şi 
rupte care nu-i mai erau de folos şi pe care 
cei doi le scoteau afară. 

— Ce surpriză plăcută, căpitanul Poldark! 
exclamă el când îl văzu pe Ross. Luaţi un 
scaun, dacă e vreunul liber — Noakes, oferă- 
i un scaun domnului căpitan - fac ordine în 


documentele vechi; aleg pe cele care nu-mi 
mai trebuie, ca să le arunc. Sper că sunteţi 
sănătos, vremea asta capricioasă convine 
multora. Aruncă vreo zece scrisori îngălbe- 
nite pe jos şi îşi îndreptă peruca pe cap. 
Fiica mea spunea mai ieri - Noakes, ia cutii- 
le astea: toate documentele privitoare la 
Basset şi Tresize trebuie păstrate... Familii- 
le vechi se aşteaptă ca avocaţii lor să păs- 
treze toată corespondenţa cu ele, dar nu e 
spaţiu suficient; ar fi nevoie de o pivniţă. 
Fiica mea spunea că verile umede sunt să- 
nătoase. Credeţi? 

— Nu vă rețin mult, spuse Ross. 

Pearce se uită la el şi lăsă din mână mal- 
dărul de hârtii pe care le cerceta. 

— Sigur, sigur, dar am o dimineaţă liberă. 
Sunt câteva probleme... Noakes, şi tu 
Biddle, vă rog să ne lăsaţi. Cutiile pot aştep- 
ta. Nu le puneţi pe birou. Aşa... Acum, 
domnule căpitan, nu ne mai deranjează 
nimeni. Un minut, să aţâţ focul... 

Se instalară comod în camera bine încălzi- 
tă, plină cu hârtii pe jos. Domnul Pearce se 


scărpină şi-l informă pe Ross despre ce se 
întreprinsese ca să-l distrugă. Oficial, sesi- 
unea curţii cu juri se va deschide sâmbăta 
următoare, deşi niciun proces nu va avea 
loc până luni. Ross va trebui să se prezinte 
la directorul închisorii cel mai târziu joi. 
Domnii Wentworth Lister şi H.C Thornton, 
doi din judecătorii Maiestăţii sale de la Cur- 
tea Penală, sunt însărcinaţi cu judecarea 
proceselor. Probabil că H.C. Thornton se va 
ocupa de cazurile nisi prius, (cele obişnuite) 
şi Wentworth de procesele penale. Sunt 
foarte multe procese de judecat pentru că 
astă-iarnă, când trebuia să aibă loc sesiu- 
nea curţii de justiţie, la Launceston a fost o 
epidemie şi magistraţii au refuzat să vină. 
Aproape toate cazurile au fost amânate 
pentru sesiunea din vară. E foarte probabil 
ca judecarea procesului dumneavoastră, 
considerat mai important, să aibă loc înain- 
tea altora, marţi sau miercuri. 

— Cine asigură acuzarea? 

— Cred că Henry Bull. Aş fi dorit să fie alt- 
cineva — deşi nu l-am văzut niciodată şi nu-l 


cunosc decât din spusele altora. Se zice că e 
cam aspru, loveşte tare, ca să spunem aşa. 
Nu e un avocat prea grozav, însă nu se lasă 
până nu obţine verdictul pe care-l cere Dar 
vom vedea. Vă bucuraţi de multă simpatie, 
domnule căpitan. Asta ajută, e chiar foarte 
important când e vorba de hotărârea pe 
care trebuie să o ia juriul. 

Pearce luă o vergea de perdele şi scor- 
moni focul. 

— Simpatie, dar şi duşmănie, spuse Ross 
uitându-se atent la Pearce. 

— Nu ştiu, n-am auzit aşa ceva. De fapt, se 
poate; toţi avem duşmani, e greu să scapi de 
ei în viaţa asta. Dar cred că nu sunt mulţi 
trimişi în judecata curţii cu juri ca dum- 
neavoastră, cărora doi avocaţi ai apărării 
să le asigure plata cauţiunii. Şi, având în 
vedere declaraţiile pe care le-aţi făcut, asta 
dovedeşte că vă bucuraţi de multă conside- 
raţie. Aţi fost... cam imprudent, ca să nu 
spun mai mult, aşa cum am mai afirmat şi 
înainte. 

— N-am spus decât ceea ce gândesc. 


— Nu mă îndoiesc deloc. Dar mi-aş permi- 
te să vă fac o sugestie: nu e bine întotdeau- 
na, domnule căpitan, să spui exact ce crezi, 
fără să te gândeşti în ce situaţie te afli, mai 
ales dacă vrei să... În cazul acesta, bucurân- 
du-vă de înţelegerea lordului Devoran şi a 
domnului Boscoigne, s-ar fi putut găsi 
vreo... vreo formulă, dacă n-aţi fi spus lu- 
crurilor pe nume aşa cum aţi făcut-o cu 
bună ştiinţă. Sper că atunci când va trebui 
să vorbiţi în faţa curţii veţi fi mai atent la ce 
spuneţi. După umila mea părere, multe vor 
depinde de atitudinea pe care o veţi adopta 
atunci. 

— Ai dreptate. 

Ross se ridică şi se duse la fereastră, căl- 
când pe hârtiile de pe jos. 

— Să sperăm că o să fie bine. Dar, nu ui- 
taţi, va trebui să ţineţi seama de juriu, in- 
fluenţabil în general, în bine sau în rău. 
Credeţi-mă, puteţi face mult pentru dum- 
neavoastră. Desigur, vă va sfătui avocatul 
când veţi discuta cu el... şi sper că îi veţi 
accepta sfatul. 


Ross se uită la un păianjen care îşi ţesea 
pânza într-un colţ al ferestrei. 

— Ascultă, Pearce, e ceva ce n-am făcut 
încă şi trebuie să fac — testamentul. Putem 
să-l facem acum, ca să-l semnez înainte de a 
pleca? 

— Sigur că da, cu condiţia să nu fie com- 
plicat. Putem să-l chemăm pe Noakes când 
doriţi. 

— Nu-i complicat deloc. O simplă declara- 
ție clară cum că las toate datoriile soţiei 
mele. 

Pearce luă o carte şi cu degetul lui gras 
şterse praful de pe margine. Începu să râ- 
dă: 

— Nu cred să fie chiar atât de rău! Lucru- 
rile stau cam prost deocamdată, dar se vor 
îndrepta. 

— Se vor îndrepta dacă o să se poată. Dacă 
la Bodmin lucrurile vor merge prost, nu 
cred că-ţi vei mai vedea banii înapoi; aşa că 
nu e numai drept, dar e şi în interesul du- 
mitale să-mi recapăt libertatea. 

O scânteie de ironie apăruse în ochii lui 


Ross. 

— Aveţi dreptate, aşa e. Ne vom da oste- 
neala, credeţi-mă. Depinde foarte mult de 
juriu. Mărturisesc că m-aş simţi mai liniştit 
dacă n-ar fi tulburările din Franţa. Trebuie 
să o recunoaştem. Tulburările care au avut 
loc în toamnă la Redruth, acum zece ani s- 
ar fi terminat cu o sentinţă uşoară... acum; 
unul a fost condamnat la spânzurătoare şi 
doi au fost deportaţi... Domnul Pearce se 
scărpină sub perucă. Să-l chem acum pe 
Noakes? 

— Vă rog. 

Pearce se ridică de pe scaun şi sună. 

— Va trebui să mai completăm şi pledoa- 
ria pentru apărare. Este esenţial dacă vreţi 
să vă declaraţi nevinovat... 

Ross se întoarse de la fereastră: 

— Nu azi. Nu cred că acum am dispoziţia 
necesară. Şi pentru că închisoarea aşteaptă, 
s-ar putea să am timp să înţeleg mai bine ce 
urmează să fac... 


Era invitat la masă la familia Pascoe şi, 
pentru că era ora două când a plecat de la 
domnul Pearce, se îndreptă încet spre ban- 
că, în Pydar Street. Încă o zi urâtă; august 
nu voia să se îndrepte. Un vânt rece suflând 
dinspre nord-vest aducea o ploaie deasă şi 
soarele fierbinte care apărea din când în 
când nu avea timp să usuce străzile până 
când norii reveneau, mânaţi de vânt şi 
aducând altă furtună. În oraşul acesta, în 
care şiroaie de apă curgeau prin şanţurile 
de pe străzi chiar în timpul verilor celor 
mai uscate, şi adevărate şuvoaie curgeau pe 
ulite, în oraşul acesta de unde nu puteai 
pleca decât traversând un pod sau trecând 
printr-un vad, te cuprindea un sentiment 
de saturație. În locurile joase, bălți pline de 
noroi acopereau pietrele şi se uneau for- 
mând lacuri. 

Ca să ocolească o baltă care acoperea ju- 
mătate din Powder Street, Ross o luă pe o 
străduţă numită Church Lane şi vântul, în- 
cepând brusc să sufle cu putere, încercă să-i 
smulgă pălăria din cap. Un alt bărbat, care 


venea din spatele lui, n-a fost la fel de noro- 
cos şi o pălărie de fetru negru cu boruri 
largi se rostogoli pe pietrele ude, oprindu- 
se la picioarele lui Ross. Acesta o ridică. 
Când proprietarul ei s-a apropiat, a văzut 
că e Francis. Se întâmplaseră atâtea între ei 
din luna august trecut, de când se certaseră, 
încât acum se întâlneau ca nişte străini, 
care îşi aminteau vechile emoţii fără a le 
mai simţi însă. 

— Dumnezeule, spuse Francis, ce vânt ne- 
plăcut. Te împinge de la spate pe uliţa asta 
ca pe un pai. Luă pălăria, dar nu şi-o puse 
pe cap. Vântul continua să-i zbârlească pă- 
rul. Mulţumesc, vere! 

Ross salută scurt din cap şi vru să treacă 
mai departe. 

— Ross... 

Acesta se întoarse. Francis era mai slab, 
observă el. Corpolenţa lui dispăruse, dar nu 
arăta mai bine. 

— Ce este? 

— Ne întâlnim rar şi fără îndoială că pen- 
tru tine tot e prea des. Nu te dezaprob pen- 


tru asta, dar vreau să-ţi spun vreo două 
lucruri acum, în caz că n-o să mai am oca- 
zia cine ştie cât timp. 

— Ce vrei să-mi spui? 

Ross se uită la el ca şi cum nu l-ar fi văzut. 

Francis îşi ridică gulerul de catifea de la 
haină. 

— Nu e plăcut să stai de vorbă în tunelul 
ăsta plin de curent. N-ai vrea să facem câți- 
va paşi împreună? 

Porniră alături. Francis nu vorbi până nu 
ajunseră la biserica Sfânta Maria. Se opri 
lângă gardul de fier al cimitirului. 

— Două lucruri aş vrea să-ţi spun în pri- 
mul rând. Cred că nu vrei să-ţi urez noroc, 
n-ai dispoziţia necesară să apreciezi aşa 
ceva, dar când te vei duce la Bodmin luna 
viitoare, să ştii că asta îţi urez. 

— Mulţumesc! 

— În al doilea rând, să ştii că te poţi baza 
pe ajutorul meu dacă vei avea nevoie. 

— Nu cred că va fi nevoie. 

— Nici eu, pentru că altfel aş insista. Dar 
în eventualitatea că... 


Ezită, apoi se opri şi nu mai spuse nimic. 

Ross aştepta. Francis lovea cu bastonul în 
grilajul cimitirului. 

— Ţintirimul este un loc potrivit pentru 
confidente. Presupunând că lucrurile ar 
merge prost pentru tine luna viitoare, ce s- 
ar întâmpla cu Demelza? 

Ross ridică privirile spre el ca şi cum ar fi 
fost vorba de o provocare - nu din partea 
lui Francis, dar poate născută în mintea 
altora sau chiar a lui însuşi. 

— O să supravieţuiască. De ce te intere- 
sează? 

— Mă gândesc că ar putea fi ajutată în 
multe feluri. Sunt, fără îndoială, aproape la 
fel de sărăcit ca şi tine, dar dacă după o 
lună tu vei fi la închisoare şi eu liber, poate 
să mi se adreseze mie dacă va avea nevoie 
de ajutor sau de vreun sfat. Mă bucur încă 
de consideraţie în comitat şi am ceva bani 
puşi deoparte. Pot să-i dau ei aceşti bani 
dacă are nevoie, sau orice altceva care-mi 
aparţine. 

Pe moment, Ross simţi cum îl îndeamnă 


ceva să-i spună „Cum? Un trădător şi un hoţ 
ca tine care a trădat şi a ruinat o duzină de 
oameni cinstiţi şi a distrus un proiect mi- 
nunat numai din ură şi duşmănie?”, dar nu 
avea nicio dovadă şi oricum nu se putea 
repara nimic, se terminase. Resentimentul, 
amărăciunea, vechile duşmănii sau ran- 
chiuna nu erau de niciun folos. Iarna trecu- 
tă, după moartea Juliei, Demelza spusese: 
„Toate certurile noastre sunt meschine, n- 
au nicio valoare. N-ar trebui să fim prie- 
teni, să ne împăcăm cât mai e timp?” 

— Elizabeth e de aceeaşi părere? întrebă 
el. 

— N-am consultat-o, dar sunt sigur că da. 

Soarele intrase în nori, urma altă ploaie. 
Lumina era aspră, metalică, strada nemiş- 
cată şi fără culoare, ca într-o gravură în 
metal. 

— Mulţumesc. Sper că nu va fi nevoie. 

— Şi eu sper, desigur. 

Deodată îl năpădi gândul că dacă n-ar fi 
fost omul ăsta, nimic nu s-ar fi întâmplat. 
Societatea lui ar fi fost pe picioare, copilul 


lui ar fi trăit. Şi totuşi acest om era acolo, în 
faţa lui, vorbind serios ca şi cum nimic nu 
s-ar fi întâmplat. Era ca şi cum ar fi primit o 
lovitură directă. 

Spuse cu vocea schimbată: 

— Mi-am făcut testamentul. I l-am încre- 
dinţat lui Pearce. Sunt sigur că dacă se În- 
tâmplă ceva rău, îşi va face datoria. 

Ridică puţin cravaşa în semn de salut, fără 
să-l privească în ochi pe vărul său, şi se în- 
toarse îndreptându-se spre casa lui Pascoe. 


* 


Când intră, Harris Pascoe stătea în spatele 
ghişeului, dar îi făcu imediat semn să se 
apropie şi trecură amândoi în birou. Pascoe 
îi oferi un pahar cu coniac şi spuse: 

— Vine şi tânărul Enys la masă - e prima 
dată după mai multe luni. Joan e mulțumi- 
tă, dar mă îndoiesc că există vreun ataşa- 
ment între ei. A trecut atâta vreme încât nu 
cred că va ieşi ceva din asta. Mai ales după 
legătura lui Dwight cu femeia aceea, anul 
trecut. 


— Fata s-a agăţat de el, spuse Ross... Sper 
să nu vă stric buna dispoziţie azi. 

— Sigur că nu! Vizitele dumitale sunt la fel 
de rare ca ale lui Enys. Intraţi. Vin şi eu 
imediat. 

— Vizita mea mai are şi alt scop, spuse 
Ross. Mă gândesc la sesiunea curţii de justi- 
ție care se apropie. 

Observa o oarecare lipsă de interes când 
urmărea reacţia unora ori de câte ori men- 
ţiona apropiatul lui proces. Un fel de specu- 
laţie curioasă, morbidă se aprindea în ochii 
unora, în spatele manifestărilor de simpa- 
tie; alţii se speriau ca şi cum le-ai fi spus că 
ți se taie un picior. Harris Pascoe strânse 
buzele, neplăcut impresionat, şi se făcu că- 
şi aranjează ochelarii mai bine pe nas. 

— Sperăm să se termine totul cu bine. 

— Dar între timp un om prudent face or- 
dine în afacerile lui. 

— Nu prea mai e mult de făcut acuma, 
cred eu. 

— Ba da, să devin solvabil. 

— Da, da, sigur că da. Vreţi să vă uitaţi la 


contul dumneavoastră acum, că sunteţi 
aici? 

Intrară în camera registrelor şi Pascoe 
deschise unul gros, cu coperte negre. Şterse 
puţin praful de tutun de pe o pagină şi tuşi. 

— Situaţia, pe scurt, e următoarea: aveţi 
un sold creditor de o sută optzeci de lire. 
Aveţi o ipotecă asupra proprietăţii dum- 
neavoastră de două mii trei sute de lire cu 
şapte la sută dobândă. Mai aveţi o datorie — 
după câte ştiu — de o mie de lire, nu? Cu o 
dobândă de patruzeci la sută... plătibilă 
când? 

— În decembrie anul acesta. 

— Şi venitul dumneavoastră, în sumă ro- 
tundă, se ridică la cât? 

— Nu mai mult de trei sute de lire neto. 

Harris făcu o mişcare bruscă. 

— Mda. Presupun că această sumă rămâ- 
ne după ce achitaţi toate cele necesare tra- 
iului. 

— Cheltuielile obişnuite pentru hrană, da. 

— Nu prea e bine, nu-i aşa? Vă amintiţi, 
când v-aţi gândit la un al doilea împrumut, 


v-am sfătuit să vindeţi mai bine acţiunile de 
la mină. Dar nu despre asta discutăm acum. 
Mai aveţi şi alte datorii? 

— Nu. 

O muscă intrase pe fereastră şi explora 
camera bâzâind tare. Bancherul împinse 
registrul spre Ross şi acesta semnă în drep- 
tul ultimei sume a contului său. 

— Mă gândesc, spuse el, cum aş putea să o 
asigur pe soţia mea. Încerc să nu fiu pesi- 
mist cu privire la rezultatul acestui proces, 
dar nu e bine să-ţi ascunzi capul în nisip ca 
struţul. Se uită la Pascoe cu ochii lui care te 
puteau înşela, făcându-te să crezi că sunt 
adormiţi; se citea în ei o undă de ironie. 
Sunt multe feluri în care legea o poate lipsi 
de sprijinul meu. Dacă devine văduvă, sau 
văduvă de paie înainte de vreme, aş simţi o 
uşurare dacă aş şti că n-a rămas fără un 
acoperiş deasupra capului. 

— De asta puteţi să fiţi sigur, spuse ban- 
cherul calm. Averea dumneavoastră lichidă 
acoperă a doua ipotecă. Chiar dacă nu, eu 
voi completa diferenţa. 


Se întoarseră în birou. 

— Aveţi dezavantajul de a-mi fi prieten, 
spuse Ross. 

— Nu e un dezavantaj. 

— Am memorie bună dacă legea îmi va 
permite să mi-o păstrez. 

— Sunt sigur că vă va permite. 

Stânjenit de emoția care începea să-l cu- 
prindă, Pascoe schimbă subiectul şi conti- 
nuă pe un alt ton: 

— E ceva ce aş vrea să-ți spun, Poldark, 
deşi deocamdată n-am spus nimănui. Inten- 
ționez să-mi lărgesc sfera de activitate şi 
îmi voi lua câţiva parteneri de afaceri. 

Umplu iar paharul lui Ross. Nu era o veste 
bună pentru el care, în momentele prin 
care trecea, simţea că depinde de bunăvo- 
inţa bancherului, dar nu putea să i-o spună. 

— E o hotărâre foarte importantă, dar si- 
gur că n-aţi lua-o fără un motiv temeinic. 

— Da, cred că am un motiv temeinic. Era 
altfel când tatăl meu a înfiinţat banca. 
Acum treizeci de ani era simplu să faci afa- 
ceri, noi nu lucram cu poliţe şi alte hârtii de 


bancă. Asta se întâmpla înainte de a mă 
căsători eu. Ne-am bucurat întotdeauna de 
o reputaţie solidă şi atâta timp cât ne ba- 
zam pe încredere nu era nevoie de sisteme 
complicate de finanţare. Dar lucrurile s-au 
schimbat şi trebuie să mergem în pas cu 
vremea. În ziua de azi, o bancă are tot felul 
de responsabilităţi şi de greutăţi, mai mul- 
te, cred eu, decât poate duce în spinare un 
om sau o familie. 

— Cine vor fi noii dumitale parteneri? 

— St. Aubyn Tresize, pe care-l cunoşti. Are 
bani, se bucură de mult prestigiu şi are 
multă influenţă. Al doilea este Annery, avo- 
catul, un om inimos. Al treilea e Spry. 

— Nu-l cunosc. 

— E quaker?. Eu voi fi directorul băncii 
care se va numi Pascoe, Tresize, Annery şi 
Spry. Cred că masa e gata. Mai doriţi o pică- 
tură de coniac să vă umplu paharul? 

— Mulţumesc. 

Îndreptându-se spre scara ce ducea la 


2 Membru al unei secte religioase. (n. tr.). 


apartamentul de sus, Pascoe adăugă: 

— De fapt, experienţa din toamna trecută 
m-a decis să fac acest pas. 

— Vrei să spui eşecul pe care l-am suferit 
cu societatea noastră? 

— Da... Fără îndoială că luptând până la 
capăt, aşa cum aţi luptat, în arenă tot tim- 
pul, aţi simţit presiunea unor interese osti- 
le, a celorlalte societăţi angrenate în ex- 
ploatarea aramei şi a băncilor care le susţi- 
neau. Aţi simţit clar această presiune. Dar 
eu, stând aici — ştiţi că eu ies foarte rar — 
aici, în banca asta a mea, mi-am dat seama 
de existenţa altor presiuni, mai subtile. 

— Şi ostile. 

— Da, şi ostile. După cum ştiţi, n-am fost 
direct implicat în afacerile cu aramă. Nu e 
treaba mea, ca depozitar al banilor altora, 
să risc, să speculez. Dar mi-am dat seama că 
dacă aş fi fost implicat, nu aş fi avut pute- 
rea să suport încordarea, tensiunea care m- 
ar fi apăsat. Creditul e un lucru imprevizi- 
bil - schimbător ca argintul viu. Nu-l poţi 
păstra sau ţine închis bine. Nu poţi decât 


să-l oferi, să-l dai, şi odată dat devine elastic 
şi se poate rupe. Toamna trecută mi-am dat 
seama că zilele băncilor cu un singur stă- 
pân sunt numărate. Asta m-a tulburat, m-a 
făcut să ies de pe făgaşul confortabil, dru- 
mul pe care-l urmam de ani de zile. Tot 
anul acesta am căutat un drum care să du- 
că la o organizare mai cuprinzătoare, mai 
întinsă. 

Începură să urce scările ca să se ducă la 
masă. 


Capitolul IV 


Trecuse puţin de ora şase când Francis 
ajunse acasă. Călărise tot timpul cu vântul 
în faţă, înfruntând câteva averse însoţite de 
grindină. Apa se scursese de pe capul calu- 
lui, de pe pelerina lui Francis şi de pe pălă- 
ria care nu-i apăra faţa de-a lungul gâtului, 
udându-i costumul de călărie până la ciz- 
mele de piele. De două ori era să cadă de pe 
cal atunci când acesta alunecase prin făga- 
şele adânci şi pline de noroi ale drumului. 


Francis nu era deci în toane prea bune. 

Tabb, ultimul dintre cei doi servitori care-i 
mai rămăsese, veni să ia calul şi începu să-i 
spună ceva, dar o pală de vânt şi o rafală de 
ploaie îi acoperiră cuvintele şi Francis intră 
în casă. 

Era o casă tăcută acum, în care se vedeau 
deja semne de sărăcie şi paragină: vremea 
rea şi aerul sărat atacau munca omului; 
pete de umezeală apăruseră pe tavanul 
frumoasei săli de la intrare şi peste tot mi- 
rosea a mucegai. Portretele de familie — 
Poldark şi Trenwith - păreau să arunce 
priviri reci, severe în camera prin care rar 
mai trecea cineva. 

Francis se îndreptă tropăind spre scară, 
vrând să urce să se schimbe, dar uşa salo- 
nului de iarnă se deschise şi Geoffrey Char- 
les veni alergând să-l întâmpine. 

— Tăticule! A venit unchiul George. Mi-a 
adus un căluţ să mă joc cu el, să-l călăresc. 
Ce frumos e! Are ochi căprui şi păr roşcat şi 
o şa cu scăriţă! 

Elizabeth apăru în uşă; nu mai putea scă- 


pa; trebuia să se ducă să salute musafirul. 

Când Francis intră în salon, George 
Warleggan stătea lângă cămin. Purta o hai- 
nă de culoarea tutunului, o vestă de măta- 
se, cravată neagră, pantaloni cafenii şi ciz- 
me de călărie noi. Puţină culoare apăruse 
în obrajii lui Elizabeth, ca şi cum vizita ne- 
aşteptată i-ar fi făcut plăcere. În ultimul 
timp, George venea rar, nefiind sigur că e 
binevenit. Francis se purta ciudat, îl irita 
faptul că-i era îndatorat. 

— George e aici de o oră, spuse Elizabeth. 
Speram să te înapoiezi înainte de plecarea 
lui. 

— Mă bucur că ai venit să ne vezi. Francis 
se aplecă să admire noua jucărie a băiatu- 
lui. Ştia că-i face plăcere. Acum, că am ve- 
nit, ar trebui să stai până se opreşte ploaia. 
Pe mine m-a udat de câteva ori în drumul 
spre casă. 

George spuse pe un ton neutru: 

— Ai slăbit, Francis. Şi eu. Până la sfârşitul 
secolului o să arătăm toţi ca nişte sans- 


culottes?. 

Francis măsură cu privirea trupul mătă- 
hălos al lui George: 

— Nu observ nicio schimbare în bine. 

Perdelele crem din cameră acopereau fe- 
restrele, lăsând să treacă o lumină difuză, 
opacă şi slabă care-l irita pe Francis. 

Se duse la fereastră şi le trase la o parte. 
Când se întoarse, văzu că ultima lui remar- 
că o făcuse să roşească pe Elizabeth, ca şi 
cum ea era de vină. 

— Pe noi, oamenii obişnuiţi, ne afectează 
capriciile soartei. Faţa şi trupul nostru 
poartă urmele furtunilor prin care trecem. 
Dar soţia ta, dragă Francis, are o frumuseţe, 
pe care n-o atinge nici nenorocul, nici boa- 
la, ea străluceşte şi mai puternic când se 
schimbă roata norocului. 

Francis îşi scoase haina: 


3 Nume prin care, în timpul Convenţiei (1792- 
1795), aristocrații îi desemnau pe revoluționari, 
care înlocuiseră pantalonii scurţi până sub ge- 
nunchi (la culotte) cu pantaloni lungi. (n. tr). 


— Cred că toţi avem nevoie să bem ceva. 
Încă ne mai putem permite o băutură, 
George. Vechile instincte nu dispar. 

— Am insistat să rămână să ia masa cu 
noi, spuse Elizabeth, dar nu vrea. 

— Nu pot, spuse George. Trebuie să mă în- 
torc la Cardew înainte de căderea nopţii. 
Azi după masă am fost până la St. Ann cu 
treburi la mină şi n-am putut rezista să nu 
vă fac o vizită când mă aflam aşa de aproa- 
pe. Veniţi atât de rar în oraş acum. 

George avea dreptate, gândi Francis cinic 
când soţia sa luă paharul pe care i-l oferea; 
frumuseţea ei era prea pură ca să fie afec- 
tată de întâmplările zilnice. George avea 
încă de ce să-l invidieze. 

— Şi cum merge mina? întrebă el. Unul 
din avantajele pe care le ai când nu te mai 
ocupi cu mineritul e că nu te mai interesea- 
ză ce se mai întâmplă decât din punct de 
vedere teoretic. Te gândeşti să închizi 
Wheal Plenty? 

— Nici vorbă! George înţepa covorul cu 
vârful bastonului, apoi se opri observând 


că era tocit tocmai acolo. Preţul cositorului 
şi al aramei creşte. Dacă tendinţa se menţi- 
ne, vom putea redeschide Grambler într-o 
zi. 

— Dacă s-ar putea! spuse Elizabeth. 

— Dar nu se poate. Francis goli paharul 
dintr-o sorbitură. George îşi face iluzii, exa- 
gerează ca să-ţi facă plăcere. Preţul aramei 
ar trebui să se dubleze ca să justifice alte 
cheltuieli pentru a redeschide Grambler, o 
mină părăsită azi. Era altceva dacă n-ar fi 
fost închisă. Nu se va redeschide cât vom 
trăi noi. M-am resemnat să-mi trăiesc restul 
zilelor ca fermier sărac. 

— Sunt sigur că faceţi o greşeală, spuse 
George şezând gheboşat pe scaun. Greşiţi 
amândoi dacă staţi închişi aici. Poţi avea 
multe de la viaţă chiar în zilele astea de 
criză. Poldark e un nume respectat, Francis, 
şi dacă ieşi în lume, ai putea găsi multe 
ocazii să-ţi îmbunătăţeşti situaţia. Ai putea 
face afaceri dacă nu altceva, sau să obţii o 
slujbă plătită care nu te obligă la nimic şi 
nu-ţi scade prestigiul, ba din contră. Eu aş 


putea oricând deveni membru în Parla- 
ment dacă aş vrea, dar acum nu vreau să 
fac politică. Cât despre tine.. 

— Cât despre mine, îl întrerupse Francis, 
sunt un gentleman şi nu vreau să fiu patro- 
nat nici de gentlemeni, nici de alţii. Rosti 
cuvintele fără emfază, dar George simţi 
înţepătura. Zâmbi, însă era puţin probabil 
că o va uita. Puţini erau cei care aveau cu- 
rajul să facă astfel de observaţii în faţa lui 
acum. 

Elizabeth făcu un gest de nerăbdare. 

— Nu e înţelept să te cerţi când există pri- 
etenie. Când poţi avea prieteni, mândria 
poate merge prea departe. 

— Fiindcă a venit vorba de Poldark... con- 
tinuă Francis fără să o bage în seamă. L-am 
văzut azi pe celălalt reprezentant al nume- 
lui la Truro. Nu arăta prea deprimat din 
cauza procesului care-l aşteaptă, deşi nu 
părea dispus să vorbească cu mine despre 
asta. Nu-l poţi învinui pentru aşa ceva. 

Francis se aplecă din nou să vorbească cu 
fiul său şi ceilalţi tăcură. 


În cele din urmă George spuse: 

— Doresc să-l achite, desigur. Dar nu cred 
că rezultatul procesului îţi va afecta bunul 
nume, Francis. Să răspund eu pentru fapte- 
le fratelui meu? Cu atât mai puţin pentru 
un văr. 

— Ce şanse are să fie achitat? întrebă 
Elizabeth. 

— Ce cal frumos, îi spuse Francis încet lui 
Geoffrey Charles. Minunat cal! 

— Nu văd cum ar putea să-l achite fără 
probe evidente de nevinovăție, spuse Geor- 
ge ştergându-şi buzele cu o batistă de dan- 
telă şi uitându-se lung la Elizabeth. Nimeni 
nu l-a forţat să facă ce-a făcut. Ross singur 
era răspunzător de faptele lui în momentul 
naufragiului. 

— Numai dacă e adevărat că a făcut ceva. 

— Desigur. Asta urmează să descifreze 
curtea. Dar faptul că a nesocotit legea cu 
alte ocazii va atârna greu în balanţă contra 
lui. 

— Cu ce ocazii? Nu cunosc altele. 

— Se presupune că nici curtea nu ştie, 


spuse Francis ridicându-se. Dar va afla re- 
pede. Am găsit azi fiţuica asta la Truro. Si- 
gur că vor mai apărea şi altele la Bodmin 
până săptămâna viitoare. 

Scoase o hârtie mototolită din buzunar, o 
netezi şi i-o întinse lui Elizabeth, ferind-o de 
mâna întinsă a lui Geoffrey Charles. 

— M-am gândit să i-o arăt lui Ross, adăugă 
Francis, dar până la urmă mi-am zis că e 
mai bine să nu ştie nimic. 

Elizabeth se uită lung la fiţuică. Era un 
pamflet tipic, tipărit prost, cu cerneala în- 
tinsă inegal, plin de pete. 


Fapte adevărate şi senzaţionale din viața 
căpitanului R-s-P-d-R, aventurier îndrăzneţ, 
seducător, ucigaş, care urmează să fie jude- 
cat sub acuzaţia de crimă la B-m-n, la curtea 
cu juri. 

Preţul un penny. 

Autorul — un Prieten Intim. 


După un minut, Elizabeth lăsă hârtia şi se 
uită la Francis. Francis o privea fix. Pamfle- 


tul era scris sub formă de biografie şi nu 
lipsea de-acolo nimic din zvonurile care 
circulaseră în ultimii doi ani privitor la o 
viaţă destrăbălată, prezentată ca şi cum 
faptele ar fi fost de necontestat. 

Francis îi întinse hârtia lui George, dar 
acesta o respinse. 

— Am mai văzut astfel de pamflete circu- 
lând. Unul din vizitiii noştri citea ieri ceva 
asemănător. N-au nicio importanţă. 

— Pentru alţii nu, spuse Francis încet, dar 
pentru Ross au. 

— Vino încoace, băiete, se adresă George 
finului său, ai încurcat frâul în şa. Uite cum 
se face. 

— Dar dacă toate astea sunt crezute, spuse 
Elizabeth, vor influenţa juriul, vor influenţa 
pe toată lumea! Şi spun că va fi o judecată 
dreaptă!... 

— Nu te necăji, draga mea Elizabeth, spu- 
se George. Pamflete din astea cu privire la 
unul sau la altul circulă mereu. Nimeni nu 
le ia în seamă. Chiar luna trecută a apărut 
unul care urmărea să arate cu detalii amă- 


nunţite şi oribile că debilitatea mintală şi 
nebunia caracterizează întreaga familie 
regală şi că Frederick, tatăl regelui, a fost 
un pervers şi un degenerat irecuperabil. 

— Şi nu e aşa? întrebă Francis. 

George ridică din umeri: 

— Presupun că există un grăunte de ade- 
văr în calomnia cea mai josnică. 

Era evident ce voia să spună. 

— Sustin, spuse Elizabeth, că Ross a luptat 
în războiul american numai ca să scape de 
acuzaţiile, cum scrie aici, care i-ar fi putut fi 
aduse înainte. Dar pe vremea aceea nu era 
decât un băieţandru - au fost ştrengării de 
copil aproape, asta ştiu, dar nimic serios. 
Dar ce scrie aici despre Demelza... şi aici... 

Francis citi: 

— „În plus, mai sunt nişte puşti pe la ţară 
al căror tată nu ar fi cunoscut dacă dracu: 
nu i-ar fi însemnat cu o cicatrice pe obraz, 
cicatrice atât de asemănătoare cu a căpita- 
nului încât se pare că e făcută cu acelaşi 
fier roşu...” 

— Asta ce înseamnă? întrebă Elizabeth 


— Copilul lui Jinny Carter are o cicatrice, 
spuse Francis. O cheamă Jinny Scoble 
acum. Cred că pamfletarul a scormonit 
mult prin noroi ca să găsească murdăriile 
astea. „Un prieten intim.” Mă întreb cine-ar 
putea fi. Nu cumva tu, George? 

George zâmbi: 

— Îmi câştig pâinea într-un mod mult mai 
corect. Numai un falit şi-ar vinde serviciile 
în felul ăsta. 

— Banul nu e întotdeauna cel mai puter- 
nic stimulent, spuse Francis, înţepându-l la 
rândul lui. 

George îşi sprijini bărbia pe măciulia bas- 
tonului. 

— Nu, poate că şi ura joacă un rol. Ori- 
cum, n-are importanţă, nu? Dacă poveştile 
astea nu sunt adevărate, pot fi dezminţite, 
respinse, combătute. 

Dar îl atinsese pe Francis într-un punct 
sensibil şi felul lui caracteristic de a se re- 
trage după ce a lovit nu-i prea reuşise de 
data aceasta. Era obiceiul dintotdeauna al 
lui George să înghită insultele şi să se răz- 


bune când îi venea bine. Francis nu fusese 
obişnuit să se stăpânească. Din fericire, 
chiar în momentul acela Geoffrey Charles 
căzu de pe cal, cu calul peste el; când larma 
s-a potolit, cel mai neplăcut moment trecu- 
se. Elizabeth avea două motive ca să împie- 
dice reizbucnirea conflictului dintre cei doi. 
Primul era că George stăpânea aproape tot 
ce mai aveau ei. Al doilea ţinea de motivele 
ei personale! Nu voia să piardă prietenia 
lui. Admiraţia pe care i-o arăta era un lucru 
rar în viaţa pe care o ducea ea. Ştia că meri- 
tă această admiraţie şi îi era cu atât mai 
greu să o piardă. 


Capitolul V 


Când a avut loc sesiunea curţii cu juri din 
1790, Bodmin era un oraş cu trei mii de 
locuitori şi douăzeci şi nouă de cârciumi. 
Un istoric care trecuse prin oraş cu două 
secole în urmă observase insalubritatea 
locului. Casele de pe strada principală, lun- 
gă de o milă, nu primeau lumina soarelui 


din cauza dealului care se ridica în spate; 
razele lui nu ajungeau nici până la scări şi 
aerul proaspăt nu pătrundea în camere. 
Când ploua, mai spunea el, toată murdăria 
de prin magazii şi grajduri se scurgea în 
stradă; în plus, aprovizionarea cu apă se 
făcea printr-un şanţ deschis care trecea 
prin cimitir, locul unde se îngropau toţi 
morţii din oraş şi din toată parohia. Cu tre- 
cerea anilor, situaţia nu se schimbase, dar 
după câte vedea Ross nu era nimic în înfă- 
țişarea oamenilor care să arate că le-ar fi 
fost frică de vreo boală sau epidemie. Şi 
într-adevăr, vara trecută, când holera bân- 
tuise în toată regiunea, oraşul scăpase nea- 
tins. 


* 


S-a prezentat la închisoare joi 2 septem- 
brie, şi Demelza a venit sâmbătă. Nu voise 
s-o lase să vină la proces, dar ea insistase 
atât de mult încât cedase. I-a rezervat o 
cameră la hanul „George and Crown” şi un 
loc în diligenţa care sosea la prânz; dar fără 


să ştie el, Demelza făcuse şi alte aranjamen- 
te. La douăsprezece fără un sfert era la 
Truro, unde o aştepta pe Verity care venea 
de la Falmouth cu altă diligenţă, Bailey's 
Flyer. 

S-au îmbrăţişat ca două vechi prietene, 
sărutându-se cu afecțiunea adâncă pe care 
necazurile o întăresc, ambele ştiind cât de 
mult îl iubeau pe Ross şi că acum le unea o 
ţintă comună. 

— Verity! Cât mă bucur să te văd... a tre- 
cut o veşnicie... şi nu e nimeni cu care să 
pot sta de vorbă aşa cum stau cu tine. 

Demelza voia să se urce imediat în dili- 
genţă, dar Verity ştia că mai aveau un sfert 
de oră de aşteptat, aşa că au intrat amân- 
două în han. S-au aşezat într-un colţ şi au 
stat de vorbă pe un ton confidenţial. Lui 
Verity i se părea cu mult mai matură decât 
cum arăta ultima dată când o văzuse; era 
mai slabă şi mai palidă, dar înfăţişarea ei 
de acum se potrivea cu părul şi sprâncenele 
negre şi cu ochii ei jucăuşi. 

— Ce n-aş da să pot scrie ca tine, spuse 


Demelza. Scrisori care să spună ceva. Nu 
pot scrie, parcă aş fi Prudie Paynter, şi nici 
n-am să pot vreodată. Am tot aici, în minte, 
dar când iau pana în mână, totul se risipeş- 
te ca aburul care iese pe gâtul ceainicului. 

— Spune-mi, o întrebă Verity, cine-l va 
apăra pe Ross şi care sunt martorii apără- 
rii? Nu mă pricep deloc la lucrurile astea. 
Cum se alege juriul? E format din persoane 
care n-au legătură cu cazul şi care se vor 
dovedi indulgente faţă de un delict ca ăsta? 
Şi judecătorul... 

Demelza încercă să o lămurească din cele 
ce cunoştea ea. O surprindea că Verity nu 
ştia mai nimic despre legi, ca şi ea de altfel. 
Se luptau amândouă cu complexităţile lor... 

— Ar fi venit şi Andrew, spuse Verity, dar 
e plecat pe mare. M-aş fi simţit mai liniştită 
cu el lângă mine. Dar poate că aşa e mai 
bine. Presupun că nu ştii dacă Francis va 
veni la proces. 

— Nu... nu, nu cred. Dar vor veni foarte 
mulţi. Am avut noroc să găsim loc unde să 
stăm, pentru că au loc alegeri săptămâna 


viitoare... Vor fi patru candidaţi: Unwin 
Trevaunance şi Michael Chenhalls pentru 
circumscripţia lui Basset şi Sir Henry 
Corrant şi Hugh Dagge pentru circumscrip- 
ţia lui Boscoigne. O să fie agitaţie mare. 

— Eşti bine informată. Unwin 
Trevaunance e fratele lui Sir John? 

— Da. Noi... eu... îl cunosc puţin pe Sir 
John. Ross îl cunoaşte de ani de zile, dar 
eu... A avut o vacă bolnavă... Şi eu am vin- 
decat-o... sau poate că s-a vindecat singu- 
ră... aşa că am fost pe acolo de vreo două 
ori şi am aflat detalii despre alegeri. 

— O vacă bolnavă? 

Demelza se înroşi puţin: 

— Nimic important. Nu vreau să te superi 
dacă mă voi purta cam ciudat la sfârşitul 
săptămânii. Urmăresc eu ceva, şi poate că o 
să reuşesc sau poate că nu. Dar aşa cred eu 
că trebuie să fac şi sper că o să înţelegi. Eşti 
fericită cu Andrew? 

— Sunt foarte fericită, îţi mulţumesc... da- 
torită ţie, draga mea. Dar ce vrei să faci la 
sfârşitul săptămânii? 


— Poate că nimic. Am spus numai aşa, ca 
să ştii. Ei, i-ai cunoscut pe copiii lui An- 
drew? 

Verity îşi deschise geanta nouă de catifea, 
scoase o batistă, apoi închise geanta la loc. 
Se încruntă uitându-se la batistă. 

— Nu... nu încă. Nu-i cunosc încă, pentru 
că James e tot plecat şi... dar o să-ţi poves- 
tesc mai târziu. Cred că trebuie să ne ocu- 
păm locurile acum. 

Ileşiră afară, unde le aştepta diligenţa la 
care fuseseră înhămaţi cai odihniţi care 
tropăiau nerăbdători să pornească. Se suiră 
primele, dar imediat se mai suiră trei, apoi 
mai multe persoane se urcară sus, pe aco- 
perişul diligenţei, plină până la refuz. 


* 

Faptul că alegerile şi sesiunea curţii cu 
juri se desfăşurau în acelaşi timp produsese 
nelinişte printre cetăţenii serioşi din 
Bodmin. Coincidenţa era cel puţin nepotri- 
vită; hanurile vor fi pline la refuz o săptă- 
mână şi goale în săptămâna următoare, 


desfăşurarea solemnă a proceselor putea fi 
tulburată de alegerile nu mai puţin impor- 
tante, dar mai zgomotoase, care provocau 
deja mult sânge rău. Toată lumea ştia că în 
oraş erau doi primari, fiecare patronat de o 
personalitate politică rivală, dar nu ştia 
încă nimeni care din ei va câştiga. 

Alegerea unor membri în Parlament ar fi 
putut să se încheie în câteva ore, în alte 
împrejurări, şi toată lumea ar fi fost mul- 
ţumită, de vreme ce nu erau decât treizeci 
şi şase de electori, membri ai Consiliului 
Comunal, care depindeau de primar. Din 
nefericire, disputa privitoare la funcţia de 
primar punea la îndoială validitatea Consi- 
liului, fiecare primar având propria lui pă- 
rere despre listele electorale. Domnul 
Lawson, unul din primari, avea printre 
consilierii săi un frate, un cumnat, un văr, 
un nepot şi patru fii, situaţie pe care dom- 
nul Michell, celălalt primar, o contesta cu 
îndârjire. 

Cât despre judecăţi, listele erau pline cu 
procese amânate din sesiunea de primăva- 


ră, închisoarea era înţesată de criminali şi 
hanurile pline cu împricinaţi şi martori. 
Vineri, Ross a avut prima întrevedere cu 
avocatul său, domnul Jeffrey Clymer, K.C., 
un bărbat voinic de patruzeci de ani, cu un 
nas impozant şi o barbă pe care niciun brici 
n-o putea rade bine. Uitându-se atent la el, 
Ross se gândea că avocatul făcuse bine că 
venise îmbrăcat în robă, altfel s-ar fi putut 
ca paznicul să nu-i mai dea voie să plece. 
Domnul Clymer credea că procesul lui 
Ross nu se va judeca mai devreme de mier- 
curi dimineaţa. Între timp răsfoi prin punc- 
tajul întocmit de domnul Pearce, îi puse 
întrebări clientului, îşi exprimă dezaproba- 
rea faţă de răspunsurile primite şi mirosi 
batista îmbibată cu oţet. Când a plecat i-a 
spus că se va întoarce luni cu o listă a mar- 
torilor citați şi să vină la proces şi cu o schi- 
tă o punctelor pe care să le expună când se 
va apăra. Schița întocmită de domnul 


1 Prescurtare de la King's Counsel (avocatul 
regelui). (n. tr.). 


Pearce n-avea nicio valoare... pentru că, 
dacă ar fi adoptat un astfel de mod de apă- 
rare, ar fi recunoscut prea multe. Când Ross 
i-a spus că domnul Pearce concepuse apă- 
rarea după instrucţiunile lui, Clymer i-a 
răspuns că-i o prostie; nu clientul trebuie 
să-l instruiască pe avocat; clientul trebuie 
să fie îndrumat de sfătuitorii lui legali, alt- 
fel ce rost are să se mai adreseze unui avo- 
cat. Nu poţi declara că eşti nevinovat şi apoi 
să spui dintr-odată că e adevărat, ai făcut-o. 
Căpitanul Poldark făcuse o mare greşeală 
să dea astfel de declaraţii în faţa judecăto- 
rului de instrucţie. Asta se numeşte să o 
cauţi cu lumânarea. Tot ce trebuia să facă 
apărarea acum era să şteargă această im- 
presie, nu să o scoată în evidenţă. Neluând 
în seamă privirea lui Ross, mai spuse că le- 
ar fi de mare folos amândurora dacă 
Poldark ar petrece sfârşitul de săptămână 
reflectând asupra celor ce i-a spus şi cău- 
tând să-şi amintească detalii care l-ar ajuta. 
De fapt, adăugă el, frecându-şi barba prost 
rasă, numai acuzatul poate cunoaşte toate 


faptele. 


* 


Ross fusese de acord cu prezenţa 
Demelzei în oraş cu condiţia să nu încerce 
să-l viziteze la închisoare. De fapt, ei nu-i 
părea rău pentru că în felul ăsta nu trebuia 
să-i dea socoteală despre ce face. Numai lui 
Verity ar fi putut să-i spună ce are de gând 
să facă, dar Verity n-ar fi fost în stare s-o 
oprească. 

Imediat ce au ajuns la han a început neca- 
zul, pentru că hangiul mai pusese un pat de 
două persoane în camera lor şi insista să 
accepte ca două femei să doarmă cu ele în 
aceeaşi cameră. Numai după o discuţie 
lungă şi neplăcută şi după ce i-au mai dat 
nişte bani, au reuşit să rămână singure. Au 
luat masa auzind mereu uşi trântite, strigă- 
tele grăjdarilor, tropăitul femeilor de servi- 
ciu şi cântecele unor călători beţi care tre- 
ceau pe sub fereastră. 

— Cred că va trebui să ne astupăm urechi- 
le ca să dormim, spuse Verity, desfăcându- 


şi părul. Dacă la şapte seara e aşa, cum o să 
fie peste vreo trei ore? 

— Nicio grijă, spuse Demelza, or să fie toţi 
beţi morţi. Se întinse, arcuindu-şi spatele ca 
o pisică. Cum m-a mai zdruncinat diligenţa 
aia veche! De trei ori am crezut că o să ne 
răstoarne şi o să stăm toată noaptea în no- 
roi. 

— Mă doare capul, spuse Verity. Am să iau 
un praf şi să mă culc devreme. 

— M-aş fi simţit şi eu la fel după o oră. Ce- 
ai vrut să-mi spui despre copiii tăi vitregi, 
Verity? 

Verity scutură capul şi părul îi căzu pe 
umeri, învăluindu-i ca un nor. Mişcarea 
semăna cu o nouă şi secretă înflorire a per- 
sonalităţii ei. Acum nu arăta cu unsprezece 
ani mai mare ca Demelza. Fericirea rea- 
prinsese inteligenţa ascuţită şi vitalitatea în 
ochii ei; obrajii îi erau mai plini şi gura ma- 
re, generoasă nu mai părea disproporţiona- 
tă. 

— Faţă de ceea ce i se întâmplă lui Ross, ce 
voiam să-ţi spun eu e un nimic. 


— Vreau să-mi spui, replică Demelza. Nici 
nu i-ai văzut măcar? 

— ...E singura pată în prezent. Andrew îşi 
iubeşte mult copiii şi regret că nu vor să 
vină pentru că am apărut eu. 

— De ce să suferi tu? Nu eşti tu de vină. 

— N-ar trebui, dar... Începu să-şi împle- 
tească părul. E o situaţie foarte neplăcută, 
cu soţia lui Andrew care a murit cum a mu- 
rit şi cu copiii rămaşi atât de mici... cu rana 
asta în suflet, mama lor moartă, tatăl în 
închisoare, crescuţi de rude. Tatăl lor a fost 
întotdeauna în dezavantaj. Au venit să-l 
vadă din când în când, dar niciodată de 
când ne-am căsătorit. Desigur că James n-a 
putut, el e în marină şi depinde de deplasă- 
rile vasului pe care serveşte; dar nici măcar 
nu a scris. Şi fata, Esther, nu e prea departe, 
e la Plymouth... Andrew pomeneşte rar de- 
spre ei, dar ştiu ce trebuie să simtă. Ştiu ce 
fericit ar fi dacă ne-am reuni. M-am gândit 
câteodată dacă să mă duc la Saltash să o 
cunosc pe Esther - fără să-i spun lui An- 
drew, atunci când el e plecat. 


— Nu, spuse Demelza, n-aş face aşa ceva 
în locul tău. Ea ar trebui să vină la tine. 

Verity se uită la ea prin oglindă şi o văzu 
cum îşi schimbă ciorapii. 

— Dar dacă nu va veni niciodată? 

— Pune-l pe Andrew s-o invite. 

— A mai invitat-o, dar a găsit întotdeauna 
o scuză. 

— Trebuie să foloseşti o momeală. 

— O momeală? 

Demelza începu să mişte din degetele de 
la picioare, apoi se uită atentă la cele trei 
perechi de pantofi, întrebându-se pe care 
să-i aleagă. 

— Îl iubeşte pe fratele ei? 

— Cred că da. 

— Atunci fă ceva să-l aduci mai întâi pe el 
la Falmouth. Poate că sunt timizi amândoi 
şi ar fi mai uşor să-l atragi pe el întâi. 

— Cred că ai dreptate, pentru că trebuie 
să se întoarcă în curând. Trebuia să vină în 
țară de Paşte, dar vasul lui şi-a schimbat 
cursa spre Gibraltar... Ce se aude? 

Un bărbat striga ceva şi vocea lui acope- 


rea zgomotele din han şi de pe stradă. Avea 
o voce puternică şi suna dintr-un clopot. 

— E crainicul oraşului, spuse Verity. 

Demelza îşi dezbrăcase costumul de călă- 
rie, dar se duse la fereastră, care era la par- 
ter, îngenunche şi se uită prin perdelele de 
dantelă. 

— N-aud ce spune. 

— Nu... se referă la alegeri. 

Verity vedea în oglindă silueta ghemuită 
jos a Demelzei, care sugera sprinteneala 
unui animal tânăr. Văzu fusta de satin 
crem, corsajul fin, decoltat, de dantelă. 
Acum trei ani îi împrumutase Demelzei 
prima ei lenjerie de corp elegantă. Demelza 
învățase repede. Verity zâmbi, plină de 
afecţiune. 

Crainicul nu venea în direcţia lor, dar, 
printre zgomotele care se auzeau din local, 
prinseră câteva cuvinte. 

— Atenţie! Atenţie! Ascultaţi! Ascultaţi!... 
Din porunca şerifului... Anunţăm alegeri- 
le... Primarul şi consilierii oraşului 
Bodmin... Preşedintele Camerei Comunelor 


anunţă, publică şi proclamă marţi, a şaptea 
zi a lui septembrie, în anul... 

— Înseamnă că alegerile se vor desfăşură 
mâine? Am crezut că joi, spuse Demelza. 

— Anunţurile se vor afişa acum. Le vom 
vedea mâine. 

— Verity... 

— Da? 

— Eşti obosită acum? 

— O să mă odihnesc bine până mâine. 

— Te supără dacă ies puţin singură? 

— Acuma, noaptea? Nu, draga mea! Ar fi o 
adevărată nebunie. E foarte periculos. 

Demelza deschise bagajul şi se uită la ro- 
chiile despachetate. Afară se întuneca. 

— Am să merg numai pe străzile principa- 
le. 

— Nu-ţi dai seama ce faci! La Falmouth nu 
e posibil să ieşi fără însoțitor nici măcar 
într-o seară obişnuită de sâmbătă. Aici, 
când sunt atâţia beţivi pe stradă şi oraşul e 
plin de vizitatori! 

— Nu sunt o floare care să se rupă la pri- 
ma atingere. 


— Nu. Draga mea, dar te asigur că ar fi o 
nebunie. Nu-ţi dai seama... Verity se uită 
lung la ea. Dacă eşti hotărâtă, atunci trebu- 
ie să vin cu tine. 

— Nu se poate... Ne-ai ajutat de multe ori, 
Verity, dar acum nu poţi să ne ajuţi. Este... 
este ceva... care-l priveşte pe Ross şi pe mi- 
ne. 

— Cum adică?... Ţi-a cerut Ross să faci as- 
ta? 

Demelza se lupta cu conştiinţa ei. Ştia ce 
rău făcuse cu minciunile ei nevinovate îna- 
inte. Dar şi ce bine făcuse! 

— Da, spuse ea. 

— În cazul ăsta... Dar socoteşti că ar fi 
vrut să te lase să ieşi singură? Nu-mi vine 
să cred că ar fi fost de acord să... 

— Sunt fiică de miner, replică Demelza. N- 
am fost crescută ca o domnişoară de familie 
bună. Buna creştere a început pentru mine 
când eram destul de măricică. Pentru asta 
trebuie să-i mulţumesc lui Ross şi ţie. Dar 
nu m-a schimbat pe dinăuntru. Tot mai am 
două semne pe spate, de când mă bătea tata 


cu cureaua. Nu mă sperie câţiva beţivi, ştiu 
cum să le răspund. Sunt obişnuită şi am 
curaj. 

Verity o privi atentă câteva minute. Blân- 
deţea ochilor şi dulceaţa gurii ascundeau 
puterea ei, tăria de caracter. 

— Bine, draga mea. Verity făcu un gest de 
resemnare. Nu sunt mulţumită de ce faci, 
dar eşti propriul tău stăpân. 


Capitolul VI 


În noaptea aceea nu era lună, dar lumina 
galbenă din ferestrele caselor, din prăvălii 
şi cârciumi se revărsa pe străzi. Era obice- 
iul ca partidele care luau parte la alegeri să 
ofere băutură pe gratis susținătorilor lor şi 
pe stradă se aflau deja oameni care se îm- 
pleticeau pe picioare sau şedeau prin col- 
turi ori sprijiniți de câte un perete, ameţiţi 
de băutură. 

Când Demelza a ieşit din han, a coborât 
dealul şi în câteva minute a ajuns pe strada 
principală, pe care în aceeaşi după-amiază 


o considerase drept cea mai îngustă şi mai 
aglomerată din lume. Prăvăliile, hanurile şi 
casele, înghesuite unele în altele, aveau 
toate la faţadă porţiuni acoperite cu plăci 
de ardezie şi sprijinite pe stâlpi de piatră, 
care formau un fel de trotuar pe ambele 
părţi ale străzii. Spaţiul rămas pentru trafic 
era atât de îngust încât nu lăsa să treacă 
decât o trăsură şi, cum porticurile prăvălii- 
lor erau folosite în general pentru expune- 
rea mărfurilor, pietonii trebuiau să meargă 
mai tot timpul prin mijlocul drumului. Un 
astfel de aranjament s-ar fi potrivit atunci 
când oraşul îşi ducea viaţa lui normală, dar 
nu acum. 

Strada era înţesată de lume mişunând în 
toate părţile, împingându-se ba în sus, ba în 
jos, oameni simpli, unii grosolani, dar liniş- 
titi deocamdată. La câţiva metri de hanul 
„Queen's Head”, Demelza se opri, nemaipu- 
tând să înainteze din cauza înghesuielii. Se 
întâmpla ceva la hotel, dar la început n-a 
putut vedea decât steagurile roşii şi porto- 
calii care atârnau la ferestrele de la etaj. 


Lumea vorbea în gura mare şi râdea. Lângă 
porticul unde se oprise stătea un orb care 
se văicărea şi încerca să-şi facă loc prin 
mulţime; o femeie se certa cu un muncitor 
care voia să-i vândă un clopot; un bărbat 
beat şedea pe o treaptă de piatră, mângâind 
pe obraz o ţărancă tânără, grăsuţă, care se 
uita prosteşte la el. Doi ştrengari în zdrenţe 
începură să se bată şi se rostogoliră la pă- 
mânt în noroiul uscat, zgâriindu-se şi 
muşcându-se. Câţiva trecători râdeau, for- 
mând un cor în jurul lor. 

Se auzi un strigăt şi lumea se repezi spre 
hanul „Queen's Head”. O fereastră de la etaj 
se deschisese şi lumea începu să strige şi să 
ovaţioneze persoanele apărute la fereastră. 
Alţii se băteau, rostogolindu-se pe drum. Se 
auziră iar urale puternice: cei de sus, de la 
fereastră, aruncau bani care se împrăştiau 
pe jos. Un ştrengar îşi făcu loc înghesuindu- 
se prin mulţime cu mâinile la subsuoară, cu 
faţa schimonosită, dar triumfătoare. Trei 
bărbaţi se băteau şi Demelza a trebuit să se 
adăpostească sub un portic ca să-i evite. 


Unul căzu peste taraba unui negustor care 
se repezi la bătăuşi cu un potop de strigăte 
şi blesteme ca să-i gonească. 

— Ce se întâmplă? îl întrebă Demelza. Ce 
fac cei de sus? 

Omul o măsură din cap până în picioare. 

— Aruncă bănuţi înroşiţi în foc, într-o ti- 
gaie. Aşa-i obiceiul. 

— Bănuţi înroşiţi în foc? 

— Da, da. Aşa-i obiceiul, aşa v-am spus. 

Omul intră înăuntru 

Demelza îşi făcu loc mai aproape şi-l văzu 
pe bucătar la fereastră, cu calota lui înaltă 
pe cap, şi încă două persoane cu cocarde 
enorme roşii şi aurii la butonieră. Se auzi 
un urlet şi mai puternic şi lumea se repezi 
iar să prindă banii aruncaţi de sus. Fiinţele 
care se îmbrânceau în întunericul pătruns 
ici-colo de o flacără de lumină nu mai se- 
mănau a oameni; formau o masă aproape 
inconştientă, mişcându-se datorită unui 
impuls comun, ca şi cum n-ar fi avut fiecare 
o individualitate. Demelza simţi că dacă nu 
se fereşte ar putea deveni şi ea parte din 


gloata întunecată, lipsită de propria voinţă, 
împinsă spre fereastră cu fiecare val de 
oameni. Se trezi iar lângă orb. 

— N-o să poţi răzbate singur, bătrâne, îi 
spuse ea. Unde vrei să te duci? 

— La primărie, doamnă, spuse el 
arătându-şi dinţii stricaţi. E mai încolo, nu-i 
departe. 

— Ţine-te după mine. Te ajut eu. 

Aşteptă până mai trecu lumea, apoi porni 
înainte, mulţumită că nu mai e singură şi că 
poate să ajute pe cineva. 

Simţi mirosul de gin când orbul începu să 
vorbească. 

— Ce bună sunteţi să ajutaţi un bătrân 
sărman. Am să vă ajut şi eu odată. Continuă 
să flecărească în timp ce-şi făceau loc prin 
mulţime. Ce mai gălăgie în noaptea asta; şi 
o să fie şi mai rău, sunt sigur. 

— Unde este sediul lui Basset? întrebă ea, 
uitându-se atent în susul străzii. Credeam 
că după-amiază se vor întruni aici. 

Orbul o strânse de braţ. 

— La câţiva paşi de aici. Dar ce-ar fi să 


veniţi cu mine, să beţi niţel vin fiert, să vă 
încălzească. 

Demelza încercă să se elibereze, dar omul 
îşi încleştase degetele pe braţul ei. 

— Dă-mi drumul, spuse ea. 

— Iertaţi-mă, doamnă. N-am vrut să vă fac 
rău. Ştiţi, eu nu văd nimic... eu pipăi numai 
şi după pipăit păreţi tânără şi prietenoasă. 
Tânără şi prietenoasă. 

Doi călăreţi veneau încet spre ei făcându- 
şi loc printre oameni, încercând să-şi ţină 
caii în frâu; înaintau greu, uneori opriţi de 
mulţime. Demelza îl feri pe orb din calea 
lor, apoi îşi smulse braţul din strânsoare. 
Omul încercă s-o prindă de mână, dar nu 
reuşi, şi ea o luă repede înainte. 

Când ajunse în dreptul primăriei, o altă 
mulţime de oameni cobora strada dinspre 
vest, strigând şi cântând şi purtând pe ci- 
neva cocoţat pe un scaun. De-abia avu timp 
să se strecoare spre intrarea hotelului „The 
Crown”. Păreau să treacă mai departe, dar 
câţiva se opriră şi un bărbat se urcă pe 
umerii altuia, încercând să ajungă la stea- 


gul albastru-auriu de deasupra. Îl apucase 
de un colţ când vreo zece bărbaţi ieşiră în 
fugă din hotel, trecând pe lângă Demelza, 
şi-l trântiră la pământ. Adversarii începură 
să se bată. Cineva aruncă o cărămidă şi 
Demelza se refugie în curtea hotelului; în- 
cercă să-şi aranjeze puţin ţinuta, apoi intră. 

Se hotărâse greu cum să se îmbrace şi nu 
era mulţumită. Dorea să fie cât mai elegan- 
tă, dar n-ar fi putut ieşi pe stradă în ţinută 
de seară. Rezultatul era un compromis care 
i-a zdruncinat puţin siguranţa de sine de 
care avea atâta nevoie. 

— Ce doriţi, doamnă? 

Un valet obraznic apăruse în faţa ei. Văzu 
după cum o priveşte că nu prea ştie din ce 
categorie socială făcea ea parte. 

— Aici locuieşte Sir John Trevaunance? 

— Nu ştiu, doamnă. 

— Cred că e aici. Mi-a spus că va fi aici în 
seara asta. 

Era o afirmaţie cam pripită. 

— N-aş putea să vă spun, doamnă. Sunt la 
masă... musafirii. 


— Sunt încă la masă? 

— Ar trebui să termine curând. Au înce- 
put la ora cinci. 

— Aştept, spuse ea. Te rog să mă anunţi 
imediat ce termină 

Se aşeză în holul hotelului, încercând să 
pară degajată, la largul ei. Afară hărmălaia 
era şi mai mare şi se întreba cum se va pu- 
tea întoarce la han. Încercă să-şi stăpâneas- 
că neliniştea. Chelnerii intrau şi ieşeau re- 
pede pe uşa camerei din stânga ei. Nu do- 
rea să o găsească stând aici ca o cerşetoare 
aşteptând pomană. Făcu semn unuia din 
chelneri. 

— Este vreun salon unde să-l pot aştepta 
pe Sir John Trevaunance mai comod ca 
aici? 

— Da, doamnă. Sus la etaj. Doriţi un aperi- 
tiv cât aşteptaţi? 

— Minunată idee! Mulţumesc, spuse ea. 
Adu-mi, te rog, puţin vin de Porto. 


* 


Nu era o masă dată în cinstea alegerilor 


care aveau loc luni, ci un galop preliminar, 
cum îl numise Sir Hugh Bodrugan. Şi pen- 
tru că erau şi câteva doamne de faţă, petre- 
cerea era mult mai discretă decât avea să 
fie luni. Câţiva invitaţi erau cam ameţiţi de 
băutură, dar cei mai mulţi se purtau în li- 
mitele decenţei. 

În capul mesei şedeau Sir John 
Trevaunance şi fratele său Unwin, cu Caro- 
line Penvenen între ei. În stânga lui Sir 
John era doamna Gilbert Daniell la care 
locuiau acum cei trei. Venea apoi Michael 
Chenhalls, celălalt candidat, şi domnişoara 
Treffry, primarul - primarul lor - Hum- 
phrey Michell, şi Sir Hugh Bodrugan. Prin- 
tre ceilalţi oaspeţi se aflau notabilităţile 
oraşului şi ale comitatului, negustori şi 
funcţionari publici. 

Când doamnele au părăsit masa, bărbaţii 
au rămas vreo jumătate de oră să bea vin 
de Porto înainte de a se ridica de la masă, 
formând grupuri care şedeau de vorbă. 
Zgomotul din faţa hotelului nu se auzea în 
sufragerie, dar când s-au suit la etaj strigă- 


tele, uralele, râsetele şi încăierările au pă- 
truns până la ei. Când Unwin a urcat scara 
împreună cu fratele lui mai mare, Caroline 
Penvenen s-a îndreptat spre el ţinându-şi 
căţeluşul în braţe. Merita s-o priveşti cât 
era de încântătoare. 

— Pe Horace îl supără zgomotul, spuse ea 
mângâind cu degetele ei lungi capul şi ure- 
chile mătăsoase ale căţelului. E nervos şi nu 
stă la un loc când e speriat. 

— Horace e un căţel foarte norocos dacă 
se bucură de atâta afecţiune, spuse Unwin. 

— Nu l-aş fi adus aici, dar am crezut că se 
va simţi singur în compania domnului 
Daniell. Sunt sigură că ar fi fost deprimant 
pentru el să stea toată seara în salonul ace- 
la întunecos, în care trage pe sub uşi, singur 
cu bătrânul sforăind în fotoliu... 

— Ţi-aş atrage atenţia, draga mea, spuse 
Sir John încet, că suntem oaspeţii domnului 
Daniell şi că doamna Daniell e chiar în spa- 
tele nostru. 

Cu un zâmbet strălucitor, Caroline i se 
adresă celui mai tânăr dintre fraţi: 


— Sir John nu mă aprobă, Unwin. Ştiai as- 
ta? Sir John e convins că am să-l fac de ru- 
şine. Sir John crede că locul femeii e acasă, 
că nu trebuie să-şi impună prezenţa sau să 
se amestece în perioada alegerilor. Sir John 
nu se uită cu ochi buni la nicio femeie îna- 
inte de a fi trecută de treizeci de ani, când 
nu mai poate face rău; şi chiar şi atunci... 

În timp ce cei doi bărbaţi încercau să o 
convingă că nu are dreptate, Demelza îşi 
făcu apariţia din camera alăturată şi văzu 
prada la îndemână. Se apropie de ei fără să 
mai ezite, întrebându-se în acelaşi timp 
cine era fata înaltă şi frapantă, cu păr roşu 
şi ochi plini de foc, de un verde-cenuşiu. 

Când Sir John o văzu, se uită la ea sur- 
prins. 

— Doamnă Poldark! Ce surpriză plăcută! 
Staţi aici la hotel? 

— Deocamdată da, spuse Demelza. E mul- 
tă agitaţie afară. Mă întreb dacă din cauza 
alegerilor. 

Sir John începu să râdă: 

— Eu cred că da... Îmi daţi voie să vă pre- 


zint... Cred că nu o cunoaşteţi pe domnişoa- 
ra Caroline Penvenen, deşi locuieşte o parte 
din fiecare an în apropierea dumneavoas- 
tră, la Killewarren. Doamna Demelza 
Poldark, de la Nampara. 

Încântate de cunoştinţă, au spus doamne- 
le, deşi Caroline se uită lung cu un ochi cri- 
tic la toaleta Demelzei şi Demelza înţelese. 

— Locuiesc la unchiul meu, spuse Caroli- 
ne, domnul Ray Penvenen, pe care poate 
că-l cunoaşteţi. Nu am părinţi şi lui nu-i 
prea place să-şi asume responsabilitatea 
pentru o nepoată orfană, după cum nici 
unui călugăr nu-i place să poarte cămaşa 
din păr aspru. De aceea, câteodată îl scap 
de pedeapsă lipsindu-l de prezenţa mea şi 
atunci poartă alţii cămaşa în locul lui. Toc- 
mai discutam cu Sir John despre toate as- 
tea. 

— Credeţi-mă, spuse Unwin, care nu părea 
deloc încântat de prezenţa Demelzei. Sun- 
teţi nedreaptă faţă de dumneavoastră. Dacă 
aţi fi o responsabilitate, lucru de care mă 
îndoiesc, sunt mulţi care şi-ar asuma-o. O 


vorbă să spuneţi şi jumătate din bărbaţii 
din comitat s-ar prezenta imediat. Şi dacă... 

— Bărbaţii? spuse Caroline. Numai băr- 
baţi trebuie să fie? Şi ce-i rău cu femeile? 
Nu sunteţi de acord, doamnă Poldark, că 
bărbaţii se supraestimează? 

— Nu sunt sigură, spuse Demelza. Ştiţi, eu 
sunt măritată şi nu sunt în măsură să adopt 
o astfel de poziţie. 

— Şi e soţul dumneavoastră chiar atât de 
imprudent? N-aş admite aşa ceva nici dacă 
ar fi adevărat. Dar nu-mi spuneai tu, 
Unwin; că se va judeca procesul unui 
Poldark la curtea cu juri anul acesta? E ru- 
dă cu doamna? 

— E soţul meu, doamnă, spuse Demelza, 
aşa că înţelegeţi de ce îl stimez şi-l apreciez 
şi mai mult acum. 

Câteva secunde Caroline păru jenată. 
Mângâie nasul turtit al câinelui. 

— Şi a făcut ceva rău? De ce e învinuit? 

Pe un ton morocănos, Sir John îi explică şi 
ea spuse: 

— Cum se poate? Dacă aş fi eu judecăto- 


rul, l-aş condamna imediat să se întoarcă la 
soţia lui. Credeam că vameşii nu sunt con- 
sideraţi fiinţe umane în zilele noastre. 

— Aş dori să fii dumneata judecătorul, 
spuse Demelza. 

— Mi-ar plăcea să fiu, doamnă, dar, din 
moment ce nu sunt, îi doresc soţului dumi- 
tale tot binele şi sper că se va întoarce aca- 
să să se bucure de fericirea casnică. 

Conversaţia a fost întreruptă de Michael 
Chenhalls, care le spuse: 

— Ne cheamă, Unwin. Propun să ieşim pe 
balcon până nu încearcă ei să intre în hotel. 

— Cum doreşti. 

— Vin şi eu, spuse Caroline. Îmi place să 
aud gloata când urlă. 

— Când urlă după mine? întrebă Unwin. 

— Nu... numai aşa, când urlă. 

— Ai putea primi o cărămidă în loc de bu- 
chet. 

— Aşa şi trebuie. Ceva mai picant în bu- 
dincă. 

Se îndreptară spre camera cu balcon şi 
Demelza rămase în sfârşit singură cu prada 


ei. Nu credea că va dura mult. 

— Ce tânără atrăgătoare, Sir John. 

Sir John aprobă sec. 

— N-are decât optsprezece ani, înţelegeţi, 
şi e cam prea vioaie. O să se liniştească. 

— Nici eu nu sunt cu mult mai în vârstă. 

Se uită la ea cu un interes ironic. Era a pa- 
tra oară că se întâlneau şi cu puţine femei 
se împrietenise atât de repede. 

— Căsătoria are darul de a maturiza... 
Chicoti. Deşi, dacă scoateţi inelul de pe de- 
get, să fiu al naibii dacă arătaţi mai mult ca 
ea. 

Demelza îl privi drept în ochi. 

— Nu vreau să-l scot, Sir John. 

El dădu din umeri, stânjenit. 

— Nu, nu. Sigur că nu. Nimeni n-ar vrea. 
Nu vă temeţi, doamnă. Soţul dumneavoas- 
tră se va bucura de o judecată dreaptă. Mai 
mult decât dreaptă. Wentworth Lister e un 
om foarte capabil, fără idei preconcepute. 
Pot garanta pentru asta. 

Demelza aruncă o privire în jur. Trebuia 
să ia taurul de coarne acum. 


— Să vă spun pentru ce doream să vă 
văd... 

Pe balcon, candidaţii au fost întâmpinați 
cu strigăte şi urlete puternice, ca şi cum un 
leu ar fi căscat gura să urle. 

Când zarva se mai potoli şi putea fi auzită, 
Caroline spuse: 

— Arată ca un câmp de napi... numai că 
nu sunt plantați în şiruri. Ce gloată, dragă 
Unwin! Ce câştigi dacă le cânţi în strună? 

— Aşa e obiceiul, spuse Unwin, salutând 
mulţimea prin înclinarea capului. Ţine 
numai cinci sau şase zile, după care îi uiţi 
tot pentru atâţia ani. Sper că le zâmbeşti 
frumos, asta ajută. 

— Aş putea altfel? Ştii, Unwin, aş putea fi 
o soţie perfectă pentru tine... dacă m-aş 
hotărî să mă mărit cu tine. Ce altă dovadă 
de tact din partea mea decât cum m-am 
purtat în seara asta! Am criticat casa 
doamnei Daniell care, la doi paşi în urma 
mea, m-a putut auzi. Am vorbit despre pro- 
cesul lui Poldark în faţa soţiei lui. Ce succes 
aş avea printre prietenii tăi din Parlament! 


Unwin nu răspunse, dar se înclină şi salu- 
tă cu mâna lumea de jos, din stradă. Mulţi- 
mea începu să se mişte, vârtejul îndreptân- 
du-se acum spre hanul „Queen's Head”. 

Caroline îşi strânse frumosul ei şal brodat 
în jurul umerilor. 

— Sper că Horace n-o să-l muşte pe la- 
cheu. Are dinţi ascuţiţi şi un talent să alea- 
gă locurile cele mai dureroase. Ce femeie 
drăguță e doamna Poldark. Are nişte ochi 
superbi şi un ten minunat. Ce păcat că nu 
ştie să se îmbrace. 

— Putem intra acum, spuse Unwin, cuta 
dintre sprâncene adâncindu-i-se. Acum, că 
m-au văzut, nu-i mai interesăm şi dacă mai 
stăm aici o să mai vrea şi altceva. 

— Ştii ce? spuse Caroline. Aş vrea să mă 
duc şi eu la tribunal într-o zi. N-am văzut 
niciodată cum se desfăşoară un proces şi 
cred că ar fi foarte distractiv. 

Intrară înapoi în salon. 

— Distractiv! Dar dacă te-ai îmbolnăvi? 

— Aş sta în pat câteva zile şi ai veni să mă 
vezi. Te atrage? Hai, mi-ai promis. Ce rost 


are să te bucuri de influenţă dacă nu te fo- 
loseşti de ea? 

„În holul hotelului, în spatele lor, Sir John 
îşi împinse peruca spre spate ca să-şi ştear- 
gă fruntea. 

— Dragă doamnă, nu mă bucur de o influ- 
enţă de acest gen! Nu vă daţi seama ce-mi 
cereţi! Vă asigur că i-ar pricinui mai mult 
rău decât bine. Nu l-ar ajuta deloc. 

— Nu i-ar face rău dacă aţi folosi-o cum 
trebuie. 

— Da, dacă puneţi aşa problema. Dar ju- 
decătorii Maiestăţii Sale nu pot fi corupți 
când sunt în exerciţiul funcţiunii! 

Demelza simţi că-i îngheaţă inima de di- 
sperare. Se uită rugătoare la el căutând să-l 
convingă: 

— N-aş vrea decât să-i spuneţi adevărul 
înainte de a începe procesul, ca să ştie de- 
spre ce e vorba. Ce e rău în asta? Nu vor să 
afle adevărul? Vor să facă dreptate sau vor 
o dreptate strâmbă, bazată pe minciunile 
pe care le spun martorii din boxa lor? 

Sir John îi aruncă o privire plină de triste- 


te mai curând decât de mânie. Era clar ce 
sentimente treziseră în el prietenia şi far- 
mecul ei. 

— Dragă doamnă, e cam târziu acum să-ţi 
explic, dar te asigur că sfatul meu e bun. 
Wentworth Lister nici nu m-ar asculta, cu 
toată prietenia. Mai mult, aş pierde în ochii 
tuturor oamenilor legii din ţara asta! 

Sir Hugh Bodrugan o văzuse. Într-un mi- 
nut avea să fie lângă ea. 

— Dar nu e ca şi când i-aţi oferi bani, îi 
spuneţi numai adevărul. Oare atât de mult 
e disprețuit adevărul? 

— Poate că aşa priveşti dumneata lucruri- 
le. Dar de unde poate şti judecătorul că ăsta 
e adevărul? 

— Chiar adineauri, când vă aşteptam, am 
auzit pe cineva spunând că fratele dumitale 
a plătit două mii de lire pentru acest loc în 
Parlament. Aşa e, Sir John? 

— Ce legătură are asta cu dumneata? 

La auzul tonului rece cu care-i răspunse, 
Demelza cedă: 

— Iertaţi-mă, n-am vrut să fac rău, n-am 


crezut că fac rău venind aici în seara asta. 
Nu pot să înţeleg, asta-i tot. Nu înţeleg de ce 
e corect să plăteşti pe alegători ca să-ţi dea 
votul şi de ce e o crimă să ceri un serviciu 
unui judecător. Poate că ar fi mai bine dacă 
i-am oferi bani. 

— Atunci v-aţi trezi la închisoare, doam- 
nă. Nu, doamnă, fiţi sigură că e mai bine să 
lăsăm lucrurile aşa cum sunt. Cuvintele ei îl 
făcuseră să devină mai înţelegător. Să nu 
credeţi că nu vă compătimesc. Sper şi cred 
că Poldark va fi un om liber până la sfârşi- 
tul săptămânii. Cel mai sigur mod de a ob- 
ţine contrariul - contrariul, doamnă! — ar 
fi să încercaţi să influenţaţi judecătorul în 
vreun fel sau altul. E una din ciudăţeniile 
vieţii în Anglia. Nu ştiu de ce e aşa, nu pot 
să vă explic, dar legea a fost întotdeauna 
mai presus de corupţie. 


Capitolul VII 


Duminică dimineaţa, o procesiune în 
fruntea căreia se afla asociaţia oamenilor 


legii din oraş se îndrepta spre biserică. Tre- 
cu prin faţa hanului coborând pe strada St. 
Nicholas; Demelza şi Verity îngenuncheară 
urmărind-o cu privirea. Demelzei începură 
să-i tremure picioarele când îi văzu pe cei 
doi judecători îmbrăcaţi în veşmintele 
funcţiei lor - robe de un roşu stacojiu şi 
peruci impunătoare: unul din ei era înalt şi 
osos, celălalt de înălţime mijlocie şi gras. 
Spera ca Wentworth Lister să fie cel gras. 
La vederea lor, îşi dădu seama de greşeala 
enormă pe care o făcuse propunându-i lui 
Sir John să intervină. După-amiază, reve- 
nindu-şi, se duse din nou la hotel şi luă cea- 
iul cu Sir Hugh Bodrugan, care o invitase. 
Era o întâlnire respectabilă şi rafinată şi de 
data aceasta Demelza reuşi să menţină 
conversaţia în limitele decenţei. Dar nu era 
uşor să-l ţină pe Sir Bodrugan la distanţa 
cuvenită. 

Luni dimineaţa, domnul Jeffrey Clymer 
avu ultima întrevedere cu Ross. Citi repede 
notele făcute de Ross, încruntându-şi şi 
apropiindu-şi sprâncenele până deveniră 


un fel de portic neîntrerupt peste ochi, 
asemănător cu porticurile din Fore Street. 

— Nu merge, căpitan Poldark, nu merge 
deloc. 

— De ce nu merge? 

— Ce ţi-am spus vineri? Trebuie să înţe- 
legi, omule! Curtea cu juri nu e o bătălie şi 
atât; e un câmp de manevră. Poţi să spui 
adevărul, tot adevărul şi numai adevărul, 
dar depinde de cum îl spui! Trebuie să ai 
tact, să fii convingător, să apelezi la milă, la 
indulgenţa legii, să fii umil, nevinovat. Nu 
sfidător şi încăpățânat. Poţi spune tot ce 
vrei după verdict; dar înainte, bagă de 
seamă! Cântăreşte fiecare cuvânt. Uite, aşa 
trebuie să prezinţi cazul. 

Ross luă hârtia din mâinile păroase şi gră- 
suţe ale avocatului şi încercă să se concen- 
treze în ciuda zgomotului din celule. După 
câteva minute o lăsă jos. 

— Există limite, chiar dacă ţi-e viaţa în joc. 

Clymer îşi examină clientul cu ochiul pro- 
fesionistului: înalt, puternic, faţa osoasă, 
rasată, încordată sub calmul aparent, cica- 


tricea, părul, ochii albaştri-cenuşii. Apoi 
ridică din umeri. 

— Dacă aş putea vorbi în locul dumitale, 
asta aş spune. 

— Dacă aţi putea vorbi în locul meu, s-ar 
putea să vă las să spuneţi ce vreţi. 

— Şi atunci, care e diferenţa? Desigur, e 
vorba de viaţa dumitale şi poţi să faci ce 
vrei cu ea; sau cu libertatea dumitale, dacă 
vrei s-o numeşti aşa. Ai nevastă? Ai familie? 
Nu crezi că merită să faci această concesie 
pentru ele? Bagă de seamă, nu promit ni- 
mic nici dacă adopţi această linie când te 
vei apăra. Dar dacă te vei apăra cum vrei 
dumneata, atunci n-ai nevoie de mine şi nu- 
ţi mai cheltuieşti nici banii degeaba. 

În altă celulă, nişte bărbaţi se certau, în 
alta doi hoţi jucau la zaruri o cravată lăsată 
acolo de altul. „Ai nevastă? Ai familie? Nu 
crezi că merită să faci concesii?” Ar face-o 
oare pentru Demelza sau pentru el însuşi? 
Gândul captivităţii îl sufoca pe un om ca el, 
învăţat să fie liber. Văzuse destul în aceste 
câteva zile. Avea vreo justificare să-şi 


schimbe apărarea în ultimul moment, în- 
cercând să se salveze? 

Întrebă scurt: 

— Aveţi lista martorilor acuzării? 

Clymer îi întinse o altă hârtie şi duse o þa- 
tistă la nas în timp ce Ross o citi. 

Vigus,  Clemmow, Anderson, Oliver, 
Fiddick... 

— Nimeni n-ar putea spune că justiţia a 
neglijat ceva când a instrumentat cazul ăs- 
ta. 

— Nu neglijează nimic în momentul în ca- 
re apare un caz. E perseverentă, aşa s-ar 
spune. Când vreo două trei-sute de oameni 
sunt implicaţi într-o crimă, de obicei îi acu- 
ză pe doi-trei — probabil pe cei mai vinovaţi, 
deşi nu întotdeauna - şi încearcă să-i forțe- 
ze pe ceilalţi să devină martorii acuzării. 
Doi-trei numai - desigur, tapii ispăşitori — 
ca să spunem aşa. Dumneata eşti ţapul is- 
păşitor, domnule căpitan... din nefericire. 
Aştia îţi sunt prieteni? 

— Unii dintre ei. 

— Un prieten poate deveni mai primejdios 


decât un duşman când e vorba să-şi scape 
pielea. În firea omului e ceva perfid şi laş. 
Asta vine de la Cain. Nu ştii niciodată când 
iese la suprafaţă. Există în noi toţi şi frica 
scoate perfidia la iveală. 

— Presupun, spuse Ross, că oamenii ăştia 
n-au încotro, trebuie să se prezinte dacă 
legea îi citează... Paynter! Nu mă aşteptam 
la el. 

— Cine-i ăsta? Unul nou? 

— Unul care a fost servitorul meu ani de 
zile. 

— E amestecat şi el? 

— Sigur că da! E primul pe care l-am trezit 
şi l-am trimis să trezească Sawle. 

— Cine e Sawle? Un bărbat? 

— Nu, un sat. 

Domnul Clymer îşi făcu vânt cu batista: 

—  Îngrozitor miros aici, îngrozitor! 
Paynter era pe plajă când au apărut vame- 
şii? 

— Da, pe plajă, dar prea beat ca să-şi dea 
seama. 

— Partea proastă cu unii oameni e că in- 


ventează atunci când nu-şi aduc aminte. 
Asta poate să fie în favoarea apărării. E 
ascuţit la minte? 

— N-aş spune că e. 

— Ai putea să-l scuturi puţin, deşi unii din 
prostănacii ăştia sunt încăpăţânaţi când 
depun mărturie, chiar îndărătnici. 

Ross îi dădu înapoi lista. 

— Miercuri dimineaţa, nu? 

— Miercuri dimineaţa. Clymer se ridică şi 
se înfăşură bine în haină. Nu ştiu de ce-mi 
dau atâta osteneală. Te priveşte dacă pre- 
feri spânzurătoarea. Temnicerul se apro- 
pia, dar el îi făcu semn să plece. Îmi amin- 
tesc că am văzut odată un om spânzurat la 
Tyburn. L-am dat jos crezând că-i mort, dar 
s-a mai strâmbat şi a mai zvâcnit încă vreo 
cinci minute. 

— Am văzut şi eu aşa ceva când o ghiulea 
a tăiat capul unui om, spuse Ross. E o prive- 
lişte şi mai ciudată când vezi capul şi trupul 
la distanţă unul de altul. 

Clymer căscă ochii: 

— Da?... 


— Da. 

— În sfârşit... las ciorna asta cu apărarea 
la dumneata. Mai gândeşte-te! Dar să nu 
regreţi după verdict că nu ai folosit-o. 
Atunci nu va mai fi nimic de făcut. Procu- 
rorul o să aibă o mulţime de lucruri neplă- 
cute de spus despre dumneata, chiar fără 
să-l ajuţi, şi asta din cauza unei mândrii 
prost înţelese. Mândria e bună la momentul 
potrivit. Şi eu am mândria mea. Fără ea n- 
aş putea nici eu să o scot la capăt. Dar tri- 
bunalul nu e locul potrivit unde să ţi-o ma- 
nifeşti. 


* 


Dwight Enys a tras la un han mic din 
Honey Street. Izbucnise o epidemie la 
Mellin şi n-a putut veni la Bodmin decât 
luni după-amiază. La tribunal a văzut că 
numele lui Ross nu era pe lista pentru 
marţi. S-a dus apoi la hanul „George and 
Crowne”, dar n-a găsit-o decât pe Verity. 

N-a stat mult acolo şi s-a dus să ia masa li- 
niştit la han. Avea o întreagă zi liberă îna- 


inte. Dimineaţa s-a gândit să se ducă să vizi- 
teze leprozeria pe lângă care trecuse înain- 
te de a intra în oraş. Nu văzuse niciodată 
un lepros şi se putea să mai înveţe câte ce- 
va examinându-i. 

Sufrageria mică a hanului era despărțită 
de cârciuma propriu-zisă numai prin uşi 
batante, joase şi tocmai când termina plă- 
cinta cu carne de porumbel auzi o mişcare 
şi pe cineva rostind cuvântul „doctor”. Nu 
era treaba lui, aşa că începu să mănânce 
prăjitura cu caise şi cremă. Un minut mai 
târziu, hangiul intră pe uşă şi văzându-l pe 
Dwight se îndreptă spre el. 

— Scuzaţi că vă întreb, domnule. Sunteţi 
doctor sau farmacist sau cam aşa ceva? 

— Sunt. 

— Chiar acum a venit în fugă un valet de 
la Priory House să spună că e cineva acolo 
bolnav râu şi să întrebe dacă e vreun doc- 
tor pe aici. Mi-a spus că e urgent, că aţi face 
un mare serviciu familiei Daniell, aşa mi-a 
spus... 

În cârciumă era un valet în livrea, părea 


neliniştit şi de-abia vorbea, cu respiraţia 
tăiată. Domnişoara Penvenen se îmbolnăvi- 
se, domnişoara Caroline Penvenen, oaspete 
în casa familiei Daniell. Nu, n-o văzuse şi 
nu ştia ce are, numai că e urgent şi farma- 
cistul care-i îngrijeşte de obicei locuieşte la 
capătul celălalt al oraşului. 

— Bine, vin numaidecât. 

Dwight urcă repede în camera lui şi luă 
trusa cu medicamente şi instrumente fără 
de care nu pleca niciodată de acasă. 

Era o noapte senină; ajunseră repede în 
piaţa bisericii, suiră un deal şi se opriră în 
faţa porţii unei clădiri mari, pătrate, situată 
în mijlocul unui mic parc. Printre plantele 
ornamentale se vedea apa licărind într-un 
bazin. 

Valetul îl conduse într-o sală pătrată, lu- 
minată de candelabre masive în care ar- 
deau lumânări ale căror flăcări începuseră 
să pâlpâie şi să se încline ca servantele, la 
intrarea lor. Printr-o uşă întredeschisă, 
Dwight văzu o masă aranjată pentru cină, 
tacâmuri strălucind, fructe bine lustruite, 


flori. Văzu un bărbat care vorbea pe un ton 
măsurat, calm, obişnuit să fie ascultat. Urcă 
scările cu balustradă de fier forjat. Pe pere- 
ţii zugrăviți în alb atârnau tablouri de preţ. 
Traversară un condor acoperit cu covor 
roşu. Valetul bătu la o uşă. 

— Intră! 

Dwight fu poftit înăuntru şi valetul se re- 
trase. Pe un divan şedea o fată înaltă, subţi- 
re, izbitor de frumoasă, îmbrăcată într-o 
rochie de casă de percal alb cu garnituri 
bogate. 

— Sunteţi farmacist? întrebă ea. 

— Sunt doctor, doamnă. Cu ce vă pot aju- 
ta? 

— Vă pricepeţi la medicamente? Ştiţi cum 
se folosesc, la fel ca farmaciştii? 

— Desigur. Ce s-a întâmplat? 

— Sunteţi medicul curant al familiei 
Daniell? 

— Nu. Nu locuiesc aici în oraş. Valetul a 
venit la hanul unde stau şi a spus că sunteţi 
bolnavă. 

— Da, înţeleg. Voiam numai să fiu sigură. 


Se ridică. Nu eu sunt bolnavă, ci cățelul 
meu Horace. Uitaţi-vă. A avut două convul- 
sii şi acum e numai pe jumătate treaz, ca şi 
cum ar fi leşinat. Sunt tare îngrijorată. Vreţi 
să vedeţi imediat ce are? 

Dwight văzu pe divan, lângă ea, un mops 
negru, mititel, stând încolăcit pe o pernă de 
mătase. Se uită la el, apoi la fată. 

— Căţelul dumneavoastră, doamnă? 

— Da, spuse ea nerăbdătoare. De mai bine 
de o jumătate de oră sunt îngrijorată de 
moarte! Nu vrea să bea şi aproape că nu mă 
mai cunoaşte. Toată agitația şi zgomotul 
ăsta sunt de vină, sunt sigură. N-ar fi trebu- 
it să-l aduc; numai eu sunt de vină. 

Camera era frumoasă, decorată în roşu şi 
auriu. Sfeşnicele de pe masa de toaletă se 
reflectau la infinit în oglinzile duble. Era 
fără îndoială cea mai bună cameră de oas- 
peţi. Doamna făcea parte din înalta societa- 
te. Dwight spuse calm: 

— Valetul dumneavoastră a făcut o gre- 
şeală. Probabil că l-aţi trimis după un doc- 
tor veterinar. 


Observă scânteia din ochii ei înainte ca fa- 
ta să plece ochii. 

— Nu obişnuiesc să apelez la serviciile 
unui doctor de cai pentru Horace. 

— Unii sunt foarte pricepuţi. 

— Se poate. Nu vreau să apelez la ei. 

El nu se mişcă. 

— Doresc îngrijirea cea mai competentă, 
spuse ea tăios. Plătesc pentru asta. Vă plă- 
tesc onorariul dumneavoastră obişnuit. 
Dacă vreţi, plătesc înainte. 

— Asta poate să mai aştepte până voi avea 
cinstea să vă îngrijesc. 

Privirile li se întâlniră. Ceva în atitudinea 
ei îl iritase mai mult decât motivul pentru 
care îl chemase. 

— Ei, ce ziceţi? spuse ea. Vreţi să-mi îngri- 
jiţi câinele sau nu vă cunoaşteţi prea bine 
meseria? Dacă sunteţi un începător, aţi face 
mai bine să plecaţi şi vom chema pe altci- 
neva. 

— Chiar asta voiam să vă propun, spuse 
el. 

Când ajunse la uşă, fata spuse: 


— Aşteptaţi! 

Se întoarse spre ea. Observă că avea câți- 
va pistrui pe nas. 

— N-aţi avut niciodată un câine? întrebă 
ea. Tonul se schimbase. 

— ...Da, am avut, mai de mult. 

— L-aţi fi lăsat să moară numai aşa, din 
formalism? 

— Nu... 

— Atunci de ce pe al meu l-aţi lăsa? 

— Îmi închipui că nu e chiar atât de grav. 

— Sper că nu. 

Doctorul ezită un moment. Se întoarse în 
cameră. 

— Ce vârstă are? 

— Douăsprezece luni. 

— Convulsiile sunt ceva obişnuit la vârsta 
asta. O mătuşă a mea a avut un prepelicar... 

Se aplecă să-l examineze pe Horace. Ani- 
malul nu părea să aibă mare lucru, respira 
numai greu. Avea pulsul regulat şi niciun 
semn de febră. Suferea însă pentru că era 
mult prea gras şi răsfăţat. Dwight observă 
cum tânără lui stăpână, atât de graţioasă 


dar arogantă, îl urmărea atentă. 

Se uită la ea. 

— Nu văd niciun motiv de îngrijorare. Îl 
hrăniţi prea bine şi v-aş sfătui să-l puneţi la 
un regim de slăbire. Nu-i daţi dulciuri, nici 
făinoase. Şi să-l scoată la plimbare cineva 
în fiecare zi, să facă mişcare. Mişcare ade- 
vărată. Să alerge, să sară. Va scăpa de otră- 
vurile care-i dau convulsii. Între timp vă 
scriu o reţetă pe care să o prepare un far- 
macist. 

— Mulţumesc. 

Dwight scoase blocul de reţete, tânără îi 
aduse supusă o pană de scris şi cerneală şi 
el îi făcu o reţetă pentru un calmant com- 
pus din apă şi cireşe negre şi opium. 

— Mulţumesc, spuse ea luând reţeta. Ce 
spuneaţi? 

— Poftim? 

— Despre mătuşa dumneavoastră... 

El nu se mai gândea la asta. Zâmbi, uitând 
de supărare. 

— A, da! Mătuşa mea avea un prepelicar, 
dar asta a fost de mult. Avea şi el convulsii 


când ea cânta la spinetă. E greu de spus 
dacă îi plăcea sau nu muzica. 

Pe faţa tânără şi catifelată a Carolinei, atât 
de încordată numai cu câteva minute înain- 
te, apăru un surâs, deşi se mai vedea încă 
un licăr de ostilitate care dispărea treptat. 

— Cum vă numiţi? întrebă ea. 


* 


Ziua de marţi începu cu o ploaie deasă ca- 
re transformă noroiul uscat în mocirlă, dar 
nu afectă în niciun fel dispoziţia celor care 
erau hotărâți să profite cât mai mult de 
ziua alegerilor. Dwight merse întâi la sediul 
curţii cu juri, dar nu se afişase încă lista cu 
procesele pentru a doua zi, aşa că se duse la 
domnul Jeffrey Clymer ca să afle cum stau 
lucrurile. 

Domnul Clymer îşi lua micul dejun; barba 
lui vânătă de obicei, era mai palidă acum că 
era proaspăt ras, agitat şi foarte grăbit; dar 
îi oferi lui Dwight un scaun şi-i arătă lista 
proceselor. Cele care urmau să fie judecate 
de domnul judecător Lister erau notate pe 


scurt. 

R.V.” Smith pentru infracţiune 

R.V. Boynton pentru furt 

R.V. Polkinghorne şi Norton pentru vaga- 
bondaj 

R.V. Poldark pentru răzmeriţă şi acte de 
violenţă 

R.V. Locuitorilor târgului Liskeard pentru 
că nu au reparat drumurile 

R.V. Corydon pentru tăinuirea de bunuri 
furate 

R.V. Locuitorilor din parohia St. Erth pen- 
tru închiderea estuarului. 


Dwight puse hârtia pe masă. 

— Cum pot fi judecate toate aceste cazuri 
mâine? 

— Trebuie, dragă domnule, spuse Clymer 
mestecând. E o listă lungă. Dar judecătorii 
nu vor să stea aici toată luna. Sunt aşteptaţi 
la Exeter în ziua de şaisprezece. Dar să n-ai 


5 Rex verbus — formulă folosită în justiţie, echi- 
valentul fiind statul împotriva... (n. tr.). 


grijă; o să se termine toate. Multe din ele 
sunt cazuri simple. 

— Şi cel cu Rex v. Poldark? 

— Asta nu... hmm. Domnul Clymer se opri 
ca să se scobească în dinţi cu degetul mic. 
Nici vorbă! Dar o să-l terminăm. Numai că 
aş dori ca clientul meu să-şi schimbe atitu- 
dinea. E încăpățânat. Nu înţelege cum merg 
lucrurile cu legea. Nu cedează. Poate că 
atunci când o să-l vadă pe judecător o să-şi 
schimbe tonul. Wentworth Lister nu-i un 
papă-lapte. Acum trebuie să plec. Am pro- 
ces la unsprezece. O bătrână e acuzată că 
şi-a omorât nepotul cu sticlă pisată. Are 
şaptezeci şi doi de ani şi nicio para chioară. 
Ar fi mai bine dacă ar condamna-o la spân- 
zurătoare, să moară mai repede, dar o să 
vedem ce spune judecătorul. 

Dwight se ridică să plece când un servitor 
bătu la uşă. 

— Scuzaţi, domnule, un domn pe nume 
Francis Poldark doreşte să-l primiţi. 

Domnul Clymer înghiţi cafeaua. 

— Alt Poldark? Ce înseamnă asta? Dum- 


neata îl cunoşti, doctore? Crezi că e încă un 
martor? întrebă avocatul după ce Dwight îl 
lămuri. Pearce ăsta nu-şi cunoaşte meseria 
dacă mai trimite un martor cu cinci minute 
înainte de începerea procesului. Nu se po- 
meneşte de el în dosar. 

— A fost bolnav în timpul naufragiului, 
dar s-ar putea să fi venit să se intereseze ce 
se întâmplă cu vărul lui. 

Domnul Clymer îşi descheie iritat haina. 

— Eu nu sunt doica lui Poldark, să ştii. Am 
alte treburi. Foster! 

— Da, domnule. 

Secretarul băgă capul pe uşă. 

— Adu-mi R.V. Penrose şi R.V. Tredinnick. 

— Da, domnule. 

— Toată farsa asta cu alegerile! Are loc 
când nu trebuie şi produce tulburări. Ora- 
şul e aglomerat, plin de tâlhari beţi şi hoţi 
de buzunare. Serviciu prost la hoteluri. 
Ploşniţe. E ruşinos, asta e! Avocatul se 
adresă servitorului care stătea cu gura căs- 
cată. Pofteşte-l dacă trebuie. Pofteşte-l să 
vină sus! 


— Plec eu înainte de a veni el, spuse 
Dwight. Unul mai puţin care să vă deranje- 
ze Ne vedem mâine. 

— Să fiţi acolo la ora zece. Primele cazuri 
nu vor dura mult. 

Când cobora scările, Dwight se întâlni cu 
Francis care urca. 

— Am venit în grabă, spuse Francis, dar 
aflu că procesul se va judeca mâine. 

Era plin de praf şi cu hainele în dezordi- 
ne. 

— Aşa este. 

— Ştiţi unde pot găsi o cameră pentru la 
noapte? Oraşul e plin de lume. 

— Cred că o să căutaţi mult. 

— La ce han a tras soţia lui Ross? 

— Hanul „The George and Dragon”. Dar 
sora dumitale spunea că şi acolo e plin. 

Francis se uită repede la doctor: 

— Sora mea? 

— Stau împreună. 

Cu ochiul lui exersat, Dwight observă că 
Francis era palid şi deloc în formă; slăbise 
şi părea să-şi fi pierdut puterea. 


— Nu a venit şi soţia dumitale? 

— Tribunalul nu e un loc potrivit pentru o 
femeie. Ce e cu toate steagurile astea care 
flutură în vânt? 

Dwight îi explică. 

— A, da! Uitasem. Cornwall e plin de „târ- 
guri putrede” şi oameni pe măsură care să 
le umple. Crezi că omul ăsta de sus se pri- 
cepe la ceva, că e un bun om al legii? Mulţi 
sunt nişte tapi bătrâni, lăudăroşi şi pânte- 
Coşi, pe care nu-i interesează decât câştigul 
gras şi femeile. 

Dwight zâmbi. 

— E irascibil, dar ager la minte. Mâine o 
să-mi dau mai bine seama. 

Se despărţiră, dar imediat Dwight se în- 
toarse: 

— Dacă nu găseşti niciun loc de dormit la 
noapte, poţi veni la mine, deşi nu am decât 
un pat. „The London Inn”, lângă biserică. 

— S-ar putea să profit de invitaţie. Dacă e 
loc pe jos, pot dormi pe o pătură. Mulţu- 
mesc. 

Dwight plecă de la hotel şi o luă în sus pe 


stradă. Era vreme frumoasă şi mersul pe 
jos îi făcea bine. Când ieşea din oraş, trecu 
pe lângă el o trăsură trasă de patru cai suri, 
mânaţi de un vizitiu în livrea verde cu alb 
şi precedată de un călăreț îmbrăcat la fel. 
Din cauza drumului prost, trăsura înainta 
încet şi Dwight văzu că înăuntru era George 
Warleggan, singur. 


* 


Când Dwight s-a întors după vizita făcută 
la leprozerie - unde nu a găsit decât şapte 
leproşi interesanţi, cei mai mulţi beţi, şi 
clădirea aproape să se dărâme din lipsa 
unor reparaţii elementare - n-a mai avut 
timp decât să intre la primărie, să privească 
alegerile. 

La tribuna din capătul sălii se aflau nota- 
bilităţile oraşului şi, spre surpriza lui 
Dwight, o văzu pe fata cu părul roşu, singu- 
ra femeie printre ei. Afară era larmă mare: 
sute de oameni care nu putuseră intra stă- 
teau înghesuiți pe stradă, strigând lozinci 
rivale. Lucrările au început cu obişnuitele 


indicaţii ale prefectului, apoi un bărbat 
gras, numit Fox, unul din judecătorii comi- 
tatului, se ridică pentru a primi jurământul 
preşedintelui alegerilor. El constituia cheia 
problemei. Cei doi primari, Michell de la un 
capăt al tribunei şi Lawson, de la capătul 
celălalt, se repeziră să-şi susţină fiecare 
dreptul de a fi el preşedinte. A urmat o lun- 
gă dispută juridică. Ambele tabere îşi adu- 
seseră avocaţi ca să le pledeze cauza, dar 
niciunul nu reuşi să-l convingă pe celălalt şi 
atmosfera se încinse. Cei din sală începură 
să strige şi să bată din picioare de se zgudu- 
iau podelele. 

Dwight privea peste capetele mulţimii şi 
se întreba cum i-o fi mergând lui Horace. Se 
uita la oamenii înghesuiți în jurul lui, unii 
purtând perucă, unii cu părul lung legat la 
spate cu o fundă; alţii, ţărani şi lucrători, cu 
părul lins, netuns, lăsat pe umeri. Doi, lân- 
gă el, aveau boli de piele şi un al treilea era 
tuberculos şi scuipa sânge pe podeaua aco- 
perită cu paie. Într-un colţ se afla o femeie 
cu nasul ros de sifilis. 


Până la urmă, la tribună s-a ajuns la un 
compromis, mai curând din cauza scanda- 
lului pe care-l făcea mulţimea afară decât 
din dorinţa de a ajunge la o înţelegere. 
Primarii urmau să fie amândoi preşedinţi 
ai alegerilor şi amândoi au depus jurămân- 
tul. Era evident că soluţia nu era bună şi că 
vor apărea încurcături când va începe ale- 
gerea propriu-zisă, dar cel puţin mai făcu- 
seră un pas înainte. 

Plictisit de tot ce văzuse, Dwight încercă 
să-şi facă loc spre uşă, deşi nu prea credea 
să poată ieşi înainte de terminarea alegeri- 
lor. Se făcu linişte şi văzu că primul alegă- 
tor se prezentase. Era Harris, consilier mu- 
nicipal, un bărbat cu o burtă tot atât de ma- 
re ca şi reputaţia de care se bucura. Îşi de- 
puse votul - pentru Trevaunance şi 
Chenhalls -— într-o explozie de urale şi nu- 
mai câteva huiduieli. Urmă Roberts, un 
quaker din Partidul liberal Whig, care a 
votat fără să i se conteste votul. Urmă alt 
Whig şi fu lăsat să voteze fără niciun co- 
mentariu. Totuşi, un al treilea Whig era 


prea mult. Avocatul care susţinea interesele 
opoziţiei îl contestă pe temeiul că Joseph 
Lander fusese de mult infirmat ca membru 
al corporației pe motiv că e dement şi că 
fusese pus în obezi pentru purtări ruşinoa- 
se. 

Se produse un tumult şi doi bărbaţi de 
lângă Dwight se luară la bătaie. Unul din ei 
îl îmbrânci pe Dwight care se lovi de femeia 
care îşi pierduse nasul. Aceasta deschise o 
gură cât o şură şi începu să urle ca şi cum 
ar fi încercat s-o ucidă. Când femeia se li- 
nişti, Dwight văzu că un doctor depunea 
mărturie cum că mama şi tatăl lui Joseph 
Lander erau vinovaţi de incest şi că amân- 
doi muriseră nebuni... dar înainte să conti- 
nue mărturia, cei doi bărbaţi s-au luat iar la 
bătaie; şi când unul din ei a fost scos în ne- 
simţire de sub celălalt, Joseph Lander dis- 
păruse. 

Tânărului doctor începu să-i pară rău că 
venise. Cei ce se prezentau la vot erau în 
majoritate contestaţi şi discuţiile durau la 
infinit. Un bărbat, care se vedea că e pe 


moarte, a fost adus cu targa şi lăsat pe po- 
dea în timp ce opozanţii se certau pe el ca 
pescăruşii pe un stârv. Sir Hugh Bodrugan, 
îndesat, păros şi autoritar, a fost lăsat să 
treacă fără a fi contestat numai pentru că 
nimeni nu îndrăznea să-l înfrunte — cel pu- 
ţin aşa credea Dwight. Ce rost avea prezen- 
ţa lui acolo era un mister; dar mai erau şi 
alţii ca el, bărbaţi care locuiau la mare dis- 
tanţă şi nu aveau nicio legătură cu oraşul. 

Domnişoara Penvenen era plictisită şi-i 
era cald; se aplecă brusc spre Unwin 
Trevaunance şi începu să-i şoptească ceva 
la ureche. 

Iritat, Trevaunance începu să discute cu 
ea, dar tânără se ridică şi se strecură afară 
pe o uşă laterală. Dwight se zbătu să-şi facă 
loc şi să iasă din sală. După multe încercări, 
reuşi să iasă pe un coridor; era înfierbântat, 
plin de vânătăi şi cu respiraţia tăiată. Cori- 
dorul era înţesat de lume, ca şi scările care 
duceau în stradă. Se întoarse şi o luă pe 
coridor în direcţia opusă, ştiind că domni- 
şoara Penvenen n-ar fi putut ieşi pe uşa 


principală. 

La capătul coridorului, mulţimea se mai 
subţiase şi doi poliţai păzeau uşa care du- 
cea la tribună. Se uitară la el bănuitori. 

— Pe unde a ieşit domnişoara Penvenen? 

— Pe-acolo, domnule. 

Dwight văzu o uşă în peretele din faţă, o 
împinse şi ajunse în camera din spate a 
prăvăliei de alături. De acolo ieşi în stradă. 
Când ieşi, crezu că o pierduse, mulţimea 
striga şi dansa în faţa berăriilor de vizavi şi 
din cauza porticurilor nu se putea vedea 
bine strada. Se întoarse şi o văzu rezemată 
de perete, lângă uşa prăvăliei, uitându-se la 
el. 

Era fără pălărie, se vedea că nu-i pasă de 
convenţii, părul ei bogat, roşu-arămiu, i se 
revărsa în bucle pe umeri. Perlele de la gât 
puteau atrage orice tâlhar. 

— Doctore Enys, spuse ea când o salută, 
de ce mă urmăreşti? 

Simţi din nou un ghimpe în inimă: 

— V-am văzut plecând şi m-am gândit că 
s-ar putea să aveţi nevoie de ajutorul meu. 


— Crezi că aş avea? 

— În ziua alegerilor mai sunt şi tulburări. 

— Pe mine m-a plictisit. 

— Nu pe toată lumea. 

Uşa prăvăliei se dădu de perete şi apăru 
un servitor. Văzându-i, se opri şi-i salută. 

— Domnişoară Penvenen, să vă conduc 
până acasă. Dumnealui n-a putut să vină, 
nu acuma... 

— N-am nevoie de păzitor să mă ducă 
acasă, spuse ea enervată. Du-te înapoi la 
domnul Unwin şi păzeşte-l pe el. Poate c-o 
să aibă nevoie. Hai, pleacă! adăugă ea vă- 
zând că omul ezită. N-am nevoie de tine 

O parte din mulţime cânta iar marşul, dar 
alţii huiduiau şi îşi băteau joc. Lumea arun- 
că cu o cărămidă în fereastra primăriei. Nu 
nimeri şi cărămida, lovind peretele, se 
sparse în bucățele; o ploaie de pietricele 
căzu peste oamenii de dedesubt. 

— Ce gloată! spuse Caroline. Seamănă cu 
cerşetorii şi hoţii ăia care pretind că au pus 
stăpânire pe Franţa. Anglia ar duce-o mai 
bine fără câteva mii din ăştia. 


În spatele lor, negustorul punea obloane- 
le. Se auzi tropăit de picioare: cineva se 
suia pe acoperişul porticului prăvăliei. Ne- 
gustorul ieşi repede în stradă şi începu să-l 
înjure şi să strige la el să se dea jos. 

— Dacă-i iei în masă, da, sunt o gloată, 
spuse Dwight. Şi dacă mai sunt şi beţi, sunt 
periculoşi. Dar ia fiecare om separat şi vei 
vedea că e destul de cumsecade. O fiinţă 
slabă, aşa cum suntem toţi, supusă geloziei 
şi răutăţilor mărunte, cum suntem toţi, ego- 
istă şi fricoasă, cum suntem toţi. Dar de 
multe ori omul acesta, luat separat, e gene- 
ros şi bun şi paşnic şi muncitor şi plin de 
grijă pentru familia lui. Cel puţin la fel ca 
un gentleman obişnuit. 

Caroline se uită la el. 

— Sunteţi iacobin, ca favoritul dumnea- 
voastră Ross Poldark? 

Aşadar se interesase de el. 

— E clar că nu-l cunoaşteţi pe Ross 
Poldark 

— Nu. Cred că o să-l văd mâine... şi sper să 
mă distrez mai bine decât azi. 


Dwight îi răspunse tăios: 

— Fără îndoială că sunteţi genul de feme- 
ie care închiriază o fereastră la Tyburn$ 
pentru plăcerea de a vedea cum moare ci- 
neva în ştreang. 

— Şi ce, te interesează pe dumneata dacă 
aş fi? 

— Nu, din fericire nu! 

— Eşti cam impertinent pentru un om de 
condiţia dumitale, doctore Enys. 

— Socotesc, doamnă, că poziţia mea socia- 
lă nu e aceea de lacheu. 

— Ar trebui atunci să te porţi ca un gentl- 
eman. 

Dwight se înroşise: 

— Domnişoară Penvenen, ăsta e un ţinut 
mai aparte, mai aspru, lucru de care ţi-ai fi 
dat seama dacă te-ai fi uitat mai cu atenţie 
în jurul dumitale... N-am observat însă că ai 
da mare importanţă convențiilor. 

Caroline se uită de sus la el: 

— Mergi cam departe, nu crezi? E destul 
să rostesc numele lui Poldark şi te înfurii. Îl 
consideri un erou, doctore Enys? Ai să ros- 
teşti mâine un discurs înflăcărat în apăra- 
rea lui? Bagă de seamă cum te porţi mâine. 
Să fii cuviincios, că altfel judecătorul nu-ţi 
va da cuvântul. 

— Judecătorul nu-i femeie, doamnă. 

— Ce vrei să spui? 

— Vreau să spun că nu se lasă influenţat 
de prejudecăţi. 

— Nici chiar de trufia odioasă de care su- 
feră unii? 

— Trufia! N-aş spune că e apanajul unui 
sex. 

Pe când vorbea, i-a atras atenţia un alt 
scandal de cealaltă parte a străzii. Doi băr- 
baţi se băteau, se pare pe nişte hârtii. 

— Eşti foarte amabil că vrei să mă instru- 
ieşti, spuse Caroline. Mă mir de ce atâta 
solicitudine pentru cineva pe care-l dispre- 
ţuieşti. 

— M-aţi înţeles greşit. Am vrut să spun... 
Se opri. 


— Sigur că da. 

Se auziră ţipete, strigăte, râsete, şi câteva 
hârtii începură să zboare prin aer şi să se 
împrăştie peste mulţime. Începură şi alţii să 
se bată. Dwight se scuză şi traversă strada 
în fugă. Încercă să-şi facă loc printre spec- 
tatori. 

Era greu, pentru că niciunul nu voia să se 
mişte din loc. Reuşi în cele din urmă şi îl 
văzu pe Francis luptându-se cu trei bărbaţi 
care păreau că vor să-l împiedice să se re- 
peadă la un al patrulea care şedea ghemuit 
în şanţ, într-un maldăr de hârtii. 

— Cioară scârboasă şi împuţită, se răţoia 
Francis cu o voce calmă, cu toate că în ace- 
laşi timp se lupta şi cu ceilalţi. O să-ţi smulg 
toate penele. Ai vrut să le distribui, nu? O s- 
o fac eu pentru tine, uite aşa. 

Încercă să se elibereze, dar ceilalţi trei îl 
apucară iar. 

— Ţineţi-vă bine, domnule! spuse unul. I- 
aţi smuls aproape toate penele. 

Lumea începu să râdă: Francis băuse cam 
mult. Omul din şanţ, un amărât îmbrăcat 


cu o haină neagră, ruptă, îşi ţinea capul în 
mâini şi gemea, părând să ceară simpatia 
mulţimii. Zeci de pamflete erau împrăştiate 
în noroi şi Dwight se aplecă să ridice unul 
de la picioarele sale. 

Titlul suna astfel: „Fapte adevărate şi sen- 
zaţionale din viaţa căpitanului R-s-P-d-k“ 

— Ce creşte pe grămezile de bălegar pute 
urât, spuse Francis. Ar trebui strivite sub 
picioare înainte de a ieşi din murdăria lor. 
Dă-mi drumul, omule. Ia-ţi mâinile râioase 
de pe mine. 

— Domnule Poldark... vă supără oamenii 
ăştia? Ce s-a întâmplat? 

Francis ridică o sprânceană: 

— Doctorul Enys! Ar fi greşit să credeţi că, 
agăţându-se de mine ca muştele, îmi fac 
plăcere. 

La vederea lui Dwight oamenii slăbiră pu- 
ţin strânsoarea şi Francis se smulse din 
ghearele lor. 

— Lua-i-ar dracu'! În oraşul ăsta nu mai 
există respect pentru un superior! Nu poţi 
zdrobi... Aha! Ia priveşte-l! 


Văzând că cel care-l atacase era iar liber, 
omul în zdrenţe din şanţ se sucise ca vier- 
mii cu care-l comparase Francis şi-şi croise 
drum printre picioarele privitorilor. Fran- 
cis aruncă cu bastonul după el, dar basto- 
nul lovi un bărbat gras în fluierul picioru- 
lui. 

— Uite-l că e liber să-şi ducă ouăle în altă 
parte. Alea pe care le-a lăsat aici sunt stri- 
cate. Francis stârci hârtiile cu piciorul în 
noroi. Apoi îşi suci cravata încercând să o 
aranjeze. Hai, plecaţi! spuse el adresându- 
se gloatei care stătea cu gura căscată. S-a 
terminat distracţia. Înapoi la ale voastre! 

Dwight spuse: 

— Fiţuicile astea injurioase! Dar nu ajută 
dacă vrei să-ţi faci singur dreptate. 

— Şi ăştia ce fac decât să-şi facă singuri 
dreptate încercând să otrăvească minţile 
oamenilor înainte de a avea loc procesul? E 
o încălcare monstruoasă a drepturilor omu- 
lui. Dacă am să dau peste vreunul din ei, 
am să-l fac praf. 

Dwight răspunse ceva, apoi se întoarse să 


plece. 

— Cât despre tine, spuse Francis bărbatu- 
lui care-l ţinuse, când poliţia din oraşul ăsta 
păduchios va avea nevoie de ajutorul tău, o 
să ţi-l ceară. Până atunci stăpâneşte-te, ori o 
s-o păţeşti. Hai, Enys, vino cu mine să bem 
ceva. 

— Scuză-mă... dar eram ocupat când am 
auzit scandalul şi... am întrerupt o discuţie. 
Dwight aruncă o privire peste grămada de 
oameni, dar nu mai văzu nici urmă de Ca- 
roline. 

— Şi eu am nevoie de o discuţie, spuse 
Francis, de o discuţie inteligentă. Mi-am 
petrecut toată ziua în tovărăşia unor tâlhari 
şi hoţi şi codoşi. Acum aş dori să petrec o 
oră cu un om respectabil. După un pahar, 
două cred că ai fi cel mai potrivit să mi-o 
acorzi. 

Dwight zâmbi: 

— Altă dată aş fi onorat să accept. Dar 
acum, te rog să mă scuzi... 

Se întoarse la primărie şi se uită în toate 
părţile, dar n-o văzu. Era evident că nu se 


temea şi plecase singură. 

Fără ca el să observe, se făcu deodată li- 
nişte. Auzi pe cineva vorbind şi înţelese că 
se anunţa rezultatul alegerilor. Dar era 
prea târziu ca să mai prindă ce se spune. 
Nu auzi decât urletele mulţimii la sfârşit — 
urlete care exprimau nemulţumirea şi spe- 
ranţele înşelate. 

Oricare ar fi fost rezultatul, rivalitatea în- 
tre cele două tabere continua. 


Capitolul VIII 


Verity şedea pe scaunul de lângă fereas- 
tră, urmărind cu privirea cei patruzeci, 
cincizeci de cai pe care grăjdarii hotelului îi 
aduceau de la păşune. În fiecare seară, ca 
acum, se auzea sforăitul lor şi tropotul copi- 
telor cum treceau pe strada îngustă, un 
adevărat pericol pentru călători. In fiecare 
dimineaţă treceau înapoi. 

Petrecuse mult timp la fereastră de când 
venise aici, uitându-se de acolo, de sus, la 
capetele trecătorilor, la fel ca la Falmouth, 


când Andrew era plecat. Atunci şedea la 
fereastra de deasupra intrării, brodând şi 
privind portul. 

Aici nu avea o astfel de privelişte, nu ve- 
dea decât o stradă îngustă, în pantă, şi miş- 
carea neîntreruptă a trecătorilor în ambele 
direcţii. 

Aflase cu o oră în urmă rezultatul alegeri- 
lor, un fiasco de fapt, care avea să înmul- 
ţească petiţiile şi contra-petiţiile la Parla- 
ment şi să dea naştere la certuri nesfârşite 
în oraş. Cei doi preşedinţi ai alegerilor dă- 
duseră fiecare alt rezultat. Domnul Lawson 
alesese un Whig şi un Tory”, domnul 
Michell doi Tory. Oraşul clocotea. 

Până acum Andrew ajunsese la Lisabona. 
Mâine, când Ross va fi judecat, va porni 
înapoi spre casă. Fiul lui, James, era la Gi- 
braltar, nu prea departe de el, dar era ca şi 
cum s-ar fi aflat în altă emisferă. Câteodată 
se îndoia că-i va mai cunoaşte vreodată 
copiii; în ciuda celor spuse Demelzei, în 

inima ei începuse să-i fie mai curând frică 
decât să dorească o întâlnire cu ei. James şi 
Esther erau dovada permanentă a primei 
căsătorii atât de tragice a lui Andrew. Poate 
că şi ei simțeau la fel şi nu vor mai veni. 
Poate că simțeau pur şi simplu că noua so- 
ţie îi înlăturase. În orice caz, a doua căsăto- 
rie a lui Andrew era o reuşită şi Verity se 
îngrozea la gândul că copiii lui ar putea-o 
periclita. 

Se auzi o bătaie în uşă şi Joanna, servitoa- 
rea soioasă, apăru, cu părul ciufulit sub 
bonetă şi murdară pe faţă. 

— Scuzaţi, doamnă, e un domn care vrea 
să vă vadă. Pe nume Francis Poldark. 

Inima lui Verity începu să-i bată tare în 
piept. 

— Domnul... Francis Poldark?... 

— Aşa-i. Spune că-l ştiţi. Poate că cealaltă 
doamnă... 

— Asta-i doamna, spuse Francis intrând. 
Sunt fratele ei, fato, n-ai ce să trăncăneşti 
când te duci la bucătărie. Hai, pleacă şi 
şterge-ţi nasul ăla mucos. 


Joanna se strecură afară pe uşă şi frate şi 
soră se treziră faţă-n faţă pentru prima oa- 
ră după paisprezece luni, când, ajutată de 
Demelza şi în ciuda împotrivirii lui înver- 
şunate, Verity fugise de acasă şi se căsători- 
se cu Andrew Blamey. 

Cu durere în inimă văzu imediat că era 
beat. Ştia ce înseamnă băutura. Acum şase, 
şapte ani, tatăl lor se plângea mereu că 
Francis nu rezistă la băutură şi cade sub 
masă după câteva pahare, ca orice om neo- 
bişnuit cu băutura. Dar timpul şi răbdarea 
îl vindecaseră. Trebuia să bea mult acum ca 
să se îmbete. 

— Singură? o întrebă el. 

— Da... N-am ştiut că eşti aici în oraş, 
Francis. 

— Toată lumea a venit aici. Farmacişti, ță- 
rani, cerşetori, hoţi... tot felul... Credeam că 
stai cu Demelza. 

— A ieşit în oraş în seara asta. Am fost 
toată ziua împreună. 

Se uita încruntat la ea, ca şi cum ar fi vrut 
să o cântărească cu ochiul imparţial al unui 


străin. Avea cămaşa ruptă la gât şi haina 
plină de noroi. Numai ea ştia cât de mult îl 
supărase căsătoria ei. Crescuseră împreună 
şi dragostea lui pentru ea fusese egoistă, 
posesivă, mai mult decât frăţească. Neîn- 
crederea în Blamey, proasta reputaţie a 
acestuia fuseseră o forţă centrifugă la care 
se adăugaseră şi alte mici resentimente. 

— Doamna Blamey, spuse el dispreţuitor. 
Ce simţi când ţi se spune doamna Blamey? 

— Când ai venit... am sperat că... 

— Ce ai sperat? Că am venit să ne împă- 
căm? 

Se uită în jur după un scaun şi se aşeză cu 
grijă, punând pălăria jos, lângă scaun, şi 
întinzând picioarele încălţate cu cizme de 
călărie pline de noroi. Mişcările lui erau 
prea studiat ţepene. 

— Cine ştie? Poate că n-am venit să mă 
împac cu doamna Blamey. Cu sora mea, da 
asta-i altceva. O târfa, o trădătoare. Rosti 
cuvintele fără convingere sau venin. 

— Am dorit mult să mă întorc să vă văd pe 
toţi... Am tot întrebat-o pe Demelza. Am 


aflat de boala voastră, de pierderea 
Demelzei. Am avut şi noi partea noastră, la 
Falmouth... Ce face Elizabeth? N-a venit cu 
tine? 

— Şi ce face Blamey? Cred că nu-i aici cu 
tine. Spune-mi Verity, ţie nu ţi se pare căsă- 
toria o capcană, cum ni se pare nouă? Ne 
afundăm în ea, sărmanii de noi, şi ne lăsăm 
amăgiţi, convinşi că e ceva ce ne lipseşte, 
ceva ce nu trebuie să ne scape. Dar e o cap- 
cană cu dinţi de fier şi dacă ne prinde... Ce 
face Blamey? Cred că-şi bate marinarii 
acum, în Golful Biscaya. Sau în Marea Balti- 
că. Te-ai mai îngrăşat, înainte erai atât de 
subţirică. Ai nişte coniac sau rom aici? 

— Nu... numai vin de Porto. 

— Desigur, ce bea Demelza! Cum îi mai 
place! Să bage de seamă că o să devină o 
pilangioaică. L-am văzut pe Ross la Truro, 
acum două săptămâni; nu părea să-l deran- 
jeze deloc toată agitația cu procesul şi zvo- 
nurile mincinoase. Aşa e Ross. E greu să-l 
înfrângă. Şi n-o să-l distrugă un simplu pro- 
ces, oricât ar vrea ei. Se uită fix la ea, în- 


cruntat şi furios, dar părea că nici nu o ve- 
de. Aş vrea să fiu în locul lui Ross mâine; în 
faţa judecătorilor; le-aş spune eu vreo câte- 
va, i-aş scutura bine, eu, Francis Poldark, 
boierul de la Trenwith. 

Verity mai făcu o încercare: 

— Mă bucur că ai venit, Francis. Ar fi o 
uşurare pentru mine dacă s-ar termina cu 
supărarea dintre noi. De când am plecat, 
ăsta a fost singurul meu motiv de nemul- 
ţumire. 

Francis smulse o bucăţică de dantelă rup- 
tă din manşetă, o răsuci între degete şi o 
aruncă în foc. 

— Fericirea... nefericirea, două etichete pe 
care să le lipeşti pe aceeaşi stare sufleteas- 
că! Panglici frumuşele care nu înseamnă 
mai mult decât steagurile blestematelor 
astea de alegeri. Azi-dimineaţă m-am certat 
rău cu George Warleggan. 

Verity se ridică şi se duse să sune: 

— Am să-ţi comand ceva răcoritor, dragul 
meu. Apoi continuă: Toţi ne rugăm lui 
Dumnezeu să-l achite mâine. Se spune că n- 


ar fi imposibil. Demelza s-a străduit singură 
toată săptămâna. Se tot ocupă de proces, 
dar nu ştiu ce face. N-are linişte. 

— Achitare! Nici eu n-aş avea linişte dacă 
aş fi în locul ei. Azi-dimineaţă m-am dus la 
avocatul care-l apără pe Ross şi i-am zis: 
Mie să-mi spui adevărul; nu vreau vorbe 
goale, vreau adevărul. Ce şanse are mâine? 
Şi el mi-a spus: Are şanse în ceea ce priveş- 
te al treilea punct al acuzării; dar nu văd 
cum va scăpa de primele două - din cauză 
că le-a recunoscut şi din cauza încăpăţână- 
rii lui. Mai e timp să se schimbe şi să lupte, 
dar nu vrea: cauza e deci pierdută din ca- 
pul locului. 

Servitoarea veni iar la uşă, dar erau prea 
preocupaţi ca să o observe. În cele din ur- 
mă o trimise să-i aducă gin. 

— M-am întâlnit cu George la hotelul „The 
Garland Ox”. Arăta atât de mulţumit de el, 
atât de înfloritor încât n-am mai putut să-l 
suport. Mi s-a făcut greață şi mi-am vărsat 
tot veninul pe el. Asta mi-a făcut bine. 

Multă vreme n-au mai spus nimic. Verity 


nu-l mai văzuse niciodată aşa. Nu ştia dacă 
schimbarea se petrecuse într-un an sau 
numai în seara aceea. În mintea ei se cioc- 
neau două lucruri: grija pentru el şi grija 
pentru ceea ce spusese despre Ross. 

— Crezi c-ai făcut bine să te cerţi cu Geor- 
ge? Nu-i mai datorezi bani? 

— L-am întâmpinat cu cuvintele: Ce se- 
ntâmplă? Se şi strâng păsările de pradă îna- 
inte de tăierea ţapului? Când am văzut că 
înghiţise insulta, dar că pe dinăuntru cloco- 
tea, m-am gândit că e momentul să-i spun 
tot ce cred despre el, fără să ascund nimic. 
Suavitatea lui prefăcută nu i-a folosit. Cu o 
politeţe la fel cu a lui, am insistat asupra 
înfăţişării lui, asupra felului cum se îmbra- 
că, asupra lipsei lui de principii morale, 
asupra originii lui umile. Ne-am certat bine, 
dar în termeni civilizaţi. De mult trebuia să 
lămurim relaţiile dintre noi. 

— Să le lămureşti? repetă Verity nelinişti- 
tă. Ar fi o rezolvare prea fericită dacă te-ar 
lăsa în pace. E prieten vechi, ştiu, dar cred 
că ar fi în stare să ţi-o plătească pentru in- 


sultă oricum va putea. 

Joanna se întorsese cu ginul. Francis îi 
dădu un bacşiş şi aşteptă să plece. Apoi 
turnă puţin gin în pahar şi-l bău: 

— Fără îndoială că-şi închipuie că o să mi- 
o plătească mâine, dar ar putea să se înşele. 
Se uită cu o expresie ciudată pe faţă la pa- 
harul gol. Poate că revedea în minte viaţa 
lui amară desfăşurându-se într-o succesiu- 
ne de scene, şirag de amintiri din ce în ce 
mai îndepărtate, realizări puţine, până 
ajunsese să trăiască momentul nefericit 
când nu mai rămăsese decât drojdia de pe 
fundul paharului. Era momentul când ne- 
bunia şi lipsa de rațiune dominau întreaga 
societate. 

— Mâine e încă departe, spuse el. S-ar pu- 
tea să nu se întâmple niciodată. 


* 


— Întreaga procedură a fost reglementa- 
ră, spuse Sir John Trevaunance, scuturând 
praful de tutun de pe mâneca hainei. Dacă 
aş fi fost acolo, n-aş fi permis să se întâmple 


aşa ceva. 

— Uşor de zis, spuse Unwin, un uriaş îm- 
bufnat. Niciunul n-a vrut să cedeze şi mul- 
țimea urla afară. Trebuia să le anunţăm 
rezultatul; dacă nu, ar fi distrus tot. Şi aşa, 
când Michell şi Lawson au apărut împreu- 
nă la fereastră, am crezut c-o să-i omoare 
cu pietre. 

— Rezultatul alegerilor anunţat de Michell 
a fost trimis imediat? 

— Da, cu diligenţa. Dar şi al lui Lawson a 
fost trimis. 

— E important care din ele va intra mai 
întâi în mâinile prefectului. În general, deşi 
nu ştiu de ce, se acceptă primul care soseş- 
te. 

Se aflau la recepţia care urma după masa 
dată în cinstea alegerilor. După ce se con- 
sultaseră în grabă, luaseră hotărârea să 
continue ca şi cum victoria ar fi aparţinut 
conservatorilor. Facţiunea Boscoigne făcu- 
se la fel, aşa că grupurile rivale erau amân- 
două prezente la recepţia de la primărie. Se 
mai aflau acolo şi cei doi judecători, şi mai 


multe persoane din înalta societate a comi- 
tatului, care nu participaseră la alegeri. 

— Vor exercita presiuni asupra mea ca să 
mă retrag, spuse Unwin furios. Aşa-mi mi- 
roase mie. Fără mine, Chenhalls şi Corrant 
pot să-şi ocupe locurile în Parlament. 

— Nici vorbă să te retragi! Sir John îşi 
supse buza de jos. De fapt, cum eşti al doi- 
lea pe ambele liste, eşti singurul ales corect. 

În sală se dansa, şi Unwin urmărea mişcă- 
rile graţioase ale Carolinei care dansa cu 
Chenhalls şi nişte veri ai lui Robartes. 

— Suntem trei membri pentru două lo- 
curi. Asta nu merge. 

— E numai o chestiune de timp, spuse Sir 
John uitându-se la o tânără brunetă care 
dansa cu unul din judecători. Când cazul va 
ajunge la înalta Curte de Justiţie, funcţia de 
primar a lui Lawson va fi declarată ilegală, 
fără nicio îndoială, în mod automat, rezul- 
tatul alegerilor prezentat de el va fi decla- 
rat nul. Cifrele lui miros a fraudă. Cine a 
mai auzit ca un primar Whig să aleagă un 
candidat de altă culoare când există doi 


candidaţi din partidul lui? 

— Asta ar fi o dovadă de imparţialitate. 

— Prostii! Asta înseamnă fraudă. În orice 
caz, dacă nu se rezolvă înainte de convoca- 
rea sesiunii parlamentare, să nu eziţi să-ţi 
revendici dreptul. Au mai fost cazuri simi- 
lare în ultimii ani la Helston şi Saltash. 
Daniell mi-a amintit că la Saltash au existat 
mult timp două grupuri electorale rivale, şi 
două comitete de apel separate au declarat 
un grup legal, apoi pe celălalt. Mai mult 
încă, Unwin. Acum patru sau cinci ani, la 
alegerile desfăşurate pentru un singur loc 
în Parlament, grupurile electorale rivale au 
ales fiecare câte un membru... şi amândoi 
şi-au ocupat locurile în Parlament. 

— Da, am auzit ceva la Parlament.. 

— Asta s-a întâmplat în *85 sau '86. Şi 
Daniell m-a asigurat că, în ciuda petiţiilor 
repetate, amândoi membrii aleşi îşi ocupă 
încă locul în Parlament. Dacă se poate în- 
tâmpla aşa ceva, n-ai motive să te îngrijore- 
ze rezultatul de acum. Cred că e foarte im- 
portant să te consideri reales şi să acţionezi 


în consecinţă. 

Dansul se termină şi lumea aplaudă poli- 
ticos. Fără să arunce vreo privire spre 
Trevaunance, Caroline se îndreptă împreu- 
nă cu Chenhalls spre bufet. Relaţiile dintre 
cei doi nu fuseseră prea amicale în ziua 
aceea. Caroline insistase să vină să vadă 
cum se desfăşoară alegerile, deşi Unwin o 
sfătuise să n-o facă. Apoi, plictisită, părăsise 
brusc sala fără ca Unwin să o poată urma. 
Trimisese servitorul să o însoţească până 
acasă, dar ea refuzase şi aproape că îl goni- 
se înapoi la stăpânul lui. Se întorsese în sală 
chiar în momentul în care se anunțau re- 
zultatele şi se răstise la el când a întrebat-o 
de ce a plecat. Când am să fiu bărbatul tău, 
îşi spuse el în gând, privind-o cum se depăr- 
ta... Umerii ei străluceau albi chiar în lumi- 
na slabă. Dacă am să fiu soţul tău; şi ăsta 
era un gând care îl neliniştea. Alegerile îl 
costaseră mult mai mult decât credea, îndo- 
iala cu privire la rezultate îl făcea să-şi dea 
seama cât de şubredă era situaţia lui... ori- 
ce ar spune Sir John. Datoriile lui la Londra 


creşteau. Se îndreptă spre Caroline, dar Sir 
John îl apucă de braţ. 

Se uită nerăbdător la fratele lui, 
aşteptându-se şi la alte sfaturi de care nu 
avea nevoie. Dar Sir John se uita în altă 
parte. 

— Spune-mi... cine e femeia aceea care stă 
de vorbă cu Wentworth Lister. 

Unwin încruntă din sprâncene. 

— Se pare că e Demelza Poldark. 

— La naiba!... Sir John înghiţi în set. Mi- 
am închipuit! Deci nu vrea să accepte un 
refuz. 

— Ce vrei să spui? 

Celălalt răspunse enervat: 

— Cum dracu” a intrat aici? Cine o fi pof- 
tit-o? Şi acum vorbeşte cu Lister... Exact 
cum a vrut! Doamne Dumnezeule! O să-l 
trimită pe bărbatu-său la spânzurătoare 
dacă nu-i prudentă... Şi o să facă şi ea închi- 
soare. Pentru ofensă la adresa curţii! Se 
joacă cu focul! 

— Am văzut-o în compania lui Hugh 
Bodrugan. 


Sir John scoase o batistă şi îşi şterse frun- 
tea de sudoare. 

— Un lucru e sigur, eu nu am niciun 
amestec în treaba asta! Hugh e un prost 
libidinos. Ea o să plătească. Ce să mai spun! 
Îi doresc noroc. Are nevoie. 

— Ţi-am spus eu de prima dată când am 
văzut-o că e o femeie periculoasă. 


* 


Demelza îşi dădu seama că se joacă cu fo- 
cul. De îndată ce l-a văzut de-aproape pe 
judecătorul înalt şi slab ca un schelet, a şti- 
ut că va avea cea mai grea întrevedere din 
întreaga, ei existenţă. 

Se îmbrăcase cu rochia de mătase de cu- 
loare mov deschis cu mâneci până la cot, cu 
corsaj înflorat verde deschis. I-o alesese 
Verity cu trei ani în urmă. 

Sir Hugh Bodrugan nu-l cunoştea pe 
Lister, dar îl convinsese pe domnul 
Coldrennick, membru în Camera Comune- 
lor pentru circumscripţia Launceston, să le 
facă cunoştinţă, şi o lăsase pe Demelza cu 


prada ei, aşa cum îi promisese. 

Onorabilul domn judecător Lister avea 
cam şaizeci de ani, era înalt, cu picioare 
lungi şi subţiri, puţin adus de spate, cu faţa 
brăzdată de riduri, rezultat al celor patru- 
zeci de ani petrecuţi în tribunale. Nu-i făcea 
plăcere să ia parte la o recepţie, pentru că 
era timid atunci când nu se afla în exerci- 
tiul funcţiunii şi nu-l interesau sulemenelile 
şi frivolitatea reuniunilor atunci la modă. 
Venise pentru că locuinţa unde erau cazaţi 
judecătorii era atât de mohorâtă încât în 
fiecare seară luase masa în altă parte şi 
acum nu putea să-i refuze pe organizatori, 
care erau gazdele lui. 

Când a făcut cunoştinţă cu femeia aceasta 
tânără, s-a aşteptat să-i pună tot felul de 
întrebări stupide, să-i zâmbească prosteşte 
şi să treacă mai departe, aşa cum făcuseră 
şi alte doamne tinere. Nu-l interesau femei- 
le decât în măsura în care erau cauza prin- 
cipală a multor crime pe care el le cercetase 
şi le judecase. Nu era căsătorit şi privea 
totul cu ochiul unui celibatar mizantrop. 


Dar tânăra aceasta întârzia lângă el mai 
mult decât altele. Îl întrebase ceva şi el nu 
auzise. Se aplecă spre ea: 

— Ce aţi spus? 

— Excelenţa voastră dansează? 

Clătină negativ din cap 

— Dar n-aş vrea să vă împiedic. Fără îndo- 
ială că aveţi destui parteneri care de-abia 
aşteaptă privilegiul de a dansa cu dumnea- 
voastră. 

— O, nu, domnule. Aş prefera să privesc. 
Eu cred că e mai plăcut să priveşti decât să 
dansezi. 

Judecătorul făcu o mică strâmbătură: 

— Sunt la o vârstă, doamnă, când con- 
templarea eforturilor altora îţi dă mai mul- 
tă satisfacţie decât efortul în sine. Nu mi-aş 
fi închipuit că şi dumneavoastră. 

— Dar ce legătură are vârsta cu asta? în- 
trebă Demelza. Nu e mai înţelept să stai 
departe de toată îmbulzeala şi să vezi cum 
ai arăta dacă ai lua parte la ea? 

Se uită la ea mai atent: 

— Dacă veţi respecta această regulă şi în 


problemele mai serioase, veţi avea mai 
mult profit de la viaţă. 

— In problemele de mare importanţă, 
spuse Demelza, viaţa nu te lasă întotdeauna 
să alegi. 

— Fiecare om e stăpân pe sufletul lui, spu- 
se Lister. El singur e responsabil de cum şi-l 
foloseşte. 

— Da, domnule, vă cred. Dar câteodată e 
ca o pasăre în colivie. Oricât de frumos ar 
cânta, cântecul se opreşte dacă pasărea e 
lăsată să cadă într-o prăpastie. 

Judecătorul schiţă un zâmbet: 

— Argumentele dumneavoastră dovedesc 
o minte ascuţită, doamnă. 

— Sunteţi mult prea bun, excelenţă. Desi- 
gur, nu fac decât presupuneri. Nu mă pri- 
cep deloc la lucrurile astea. Dumneavoastră 
ştiţi atâtea! 

— Ştiu ceea ce nu este permis să ştim, 
spuse Lister. Conştiinţa e mai aproape de 
judecată decât ceea ce ştim. 

— Mă întreb, spuse ea, dacă asta vă tulbu- 
ră vreodată. 


— Ce anume? 

— Judecata. Vreau să spun, continuă ea 
repede, nu e oare greu să judeci corect dacă 
nu cunoşti totul la perfecţie? Iertaţi-mă da- 
că nu înţeleg. 

— Dragă doamnă, e loc de mai bine ori- 
unde ne-am uita. Infailibilitate nu există 
decât în creaţia divină, nicăieri altundeva. 

„„„La bufet, Unwin o întrebă pe Caroline: 

— În ce fel te-am supărat? 

— În niciun fel, dragul meu, spuse ea 
netezindu-şi părul. De ce să mă fi supărat? 

— Tocmai că nu ştiu. Mi-am dat toată si- 
linţa să-ţi fac pe plac, atrăgându-mi deza- 
probarea partidului meu ca să te aduc la 
alegeri, dar văd că în seara asta mă ignori 
în favoarea lui Chenhalls sau a oricărui alt 
crai între două vârste pe care se întâmplă 
să-l cunoşti. Mă surprinde că n-ai dansat 
încă şi cu Bodrugan. 

— Mulţumesc, dragul meu, prefer să mă 
duc în stradă şi să-i privesc pe ursari cum 
joacă ursul, răspunse ea rece. Dar de ce să 
nu dansez cu un crai între două vârste dacă 


îmi face plăcere? Nu sunt încă sub tutela ta, 
şi-mi pare bine că nu sunt. În seara asta 
tutela ta mi s-ar părea de nesuportat. 

Unwin se stăpâni şi începu să zâmbească. 

— Iartă-mă, Caroline. Alegerile astea bles- 
temate sunt de vină -— te rog să mă ierţi. 
Imediat ce se vor clarifica lucrurile, promit 
că voi fi o companie mai plăcută. Aş fi şi 
acum dacă ai vrea. 

— Mereu ai spus „când se vor termina 
alegerile”. Se pare că nu s-au terminat. 
John! John! 

— Poftim? răspunse fratele mai mare 
acru. 

Nu-i plăcea ca fetişcana asta să i se adre- 
seze pe numele mic. O suporta numai de 
dragul fratelui său. 

— Îl cunoşti pe un doctor care locuieşte la 
Sawle sau pe acolo? Îl cheamă Enys, Dwight 
Enys mi se pare. 

— Mda. Locuieşte pe moşia lui Poldark 
sau chiar la marginea moşiei lui Treneglos. 
E tânăr. Nu ştiu mai nimic despre el. De ce 
întrebi? 


— Cred că e aici în oraş acum, probabil ca 
să depună mărturie la procesul de mâine. 
Mă întreb dacă are avere. 

— De ce? Îl cunoşti? întrebă Unwin bănui- 
tor. 

— Pe el l-am chemat din întâmplare să 
vadă ce are Horace. Ţi-am mai spus despre 
el. Arogant când a văzut că l-am chemat să 
îngrijească un căţel. 

— Ce obraznic! Dacă aş fi fost de faţă, i-aş 
fi spus-o. 

— Lasă că i-am spus-o eu! Dar impertinen- 
ţa nu e un păcat atât de mare, Unwin. Do- 
vedeşte curaj, energie... 

„„În sala de bal trecuseră la un subiect 
mai puţin primejdios. Wentworth Lister se 
uita cu ochii pe jumătate închişi la fata 
aceasta cu păr negru. 

— Un filosof grec a spus odată că modestia 
este citadela frumuseţii şi a virtuţii, prima 
virtute e sinceritatea şi corectitudinea, a 
doua e simţul ruşinii. E un precept care de- 
a lungul anilor, m-a ajutat să-mi fac o păre- 
re despre femeie. 


— Şi despre bărbaţi? spuse Demelza. 

— Da, şi despre ei. 

Dansul se termină şi judecătorul îşi roti 
încet privirea prin sală. Era cald şi îi părea 
rău că îşi pusese şi o a treia pereche de cio- 
rapi 

— N-aş vrea să vă rețin mai mult, spuse el 
cam nemulţumit. Sunt sigur că v-aţi putea 
petrece timpul în mod mult mai plăcut. 

Demelza îşi umezi buzele. 

— Iertaţi-mă, dar cred că am cam abuzat 
de timpul dumneavoastră. 

Judecătorul negă politicos. Demelza se ui- 
tă repede în jur. Era multă lume, dar ni- 
meni nu părea dispus să-i deranjeze; dom- 
nul Lister nu era o persoană atrăgătoare. 

— Aş dori să cânte mai încet, spuse ea. 
Flautul şi cimpoiul se aud prea tare. Supără 
la ureche. 

— Dumneavoastră cântaţi la vreun in- 
strument? 

— Numai puţin. Deodată un zâmbet îi în- 
flori pe faţă: Şi cânt... când sunt singură. 

— Sunt de acord cu dumneavoastră Şi mie 


îmi plac viorile şi violinele. Cât despre cân- 
tat, niciun cor nu merită să-l asculţi în ziua 
de azi. 

Ceva în vocea lui îi atrase atenţia. Era o 
undă de simţire care răzbătea la suprafaţă 
din omul acesta uscat. 

— Aici, în Cornwall, oamenii cântă fru- 
mos. 

Lister zâmbi: 

— Atunci când cântă Împreună vreți să 
spuneți, nu? Corul de la biserică, duminica. 

— Desigur, dar poate că nu e ca la Londra. 

— Sunt puține coruri bisericeşti la Lon- 
dra. Puține care să nu fie contaminate de 
tendințele moderne. Melodii frivole şi insi- 
pide. Pastişate după muzica italiană, artifi- 
ciale şi afectate. Pentru a regăsi puritatea 
muzicii adevărate trebuie să te duci înapoi 
cu două sute de ani... sau chiar mai mult. 

Lister tăcu brusc şi priză puţin tutun. Du- 
pă ce scutură praful rămas cu o batistă de 
dantelă, îşi duse mâinile la spate şi se uită 
prin sala de bal, hotărât să nu se mai lase 
atras să-şi spună părerile. 


Demelza insistă în disperare: 

— Ce s-a întâmplat cu muzica bisericeas- 
că, domnule? Nu am înţeles prea bine. 

— Cum? spuse Lister. 

Fraţii Trevaunance se întorceau de la bu- 
fet. Capul Carolinei, cu părul ei roşu ca fla- 
căra, îl depăşea pe Sir John, dar era puţin 
mai jos decât al lui Unwin. 

Demelza spuse: 

— Este pentru prima oară când aud că 
există muzică bisericească pentru orgă. 
Există o orgă la biserica din Truro, dar n- 
am ascultat-o niciodată. Se pare că are un 
sunet impresionant, dar eu prefer muzica 
mai veche, când e bine executată. 

Judecătorul priză iar, apoi îşi tampona na- 
sul cu batista: 

— Aveţi noroc că urechea dumneavoastră 
nu e influenţată în rău de tendinţele mo- 
derne. Fără îndoială că n-aţi auzit niciodată 
de acompaniament in organum (paralel). 

— Nu, domnule. Nu înseamnă să cânţi la 
orgă? 

— În orice caz nu înseamnă orgă... 


„Sir Hugh Bodrugan discutase cu domnul 
Coldrennick implicaţiile alegerilor şi dorea 
să mai bea ceva. Era sătul de Bodmin şi ar 
fi fost bucuros să se ducă acasă la el, la câi- 
nii şi caii lui, şi la Connie, cu înjurăturile ei, 
în casa lui dărăpănată unde putea să se 
întindă, să se tolănească şi să râgâie după 
pofta inimii. Aici totul era prea strâmt pen- 
tru el. Singurul lucru plăcut din toată vizita 
era întâlnirea cu Demelza care cu mintea ei 
ageră putea să-l ţină treaz şi să-l învioreze. 
Se uită la ea cum sta de vorbă cu judecăto- 
rul acela înalt şi slab ca o prăjină. Din nefe- 
ricire, îi aluneca mereu printre degete. Ştia 
bine că încercarea de a o prinde făcea parte 
din distracţie şi nu dorea să prindă peştele 
prea repede; dar până acum n-o sărutase 
decât de două ori — o dată pe gură - şi o mai 
ciupise de câteva ori din locuri interesante. 
Cochetă, cu picioare lungi, al naibii de ispi- 
titoare! Era timpul să se ducă iar la ea. 

Tocmai îi împărtăşise domnului 
Coldrennick ultima remarcă despre ea, 
întrerupându-i explicaţiile despre dreptul 


de proprietate în unele burguri. 

— Da, spuse domnul Coldrennick, cred că 
aveţi dreptate. Mărturisesc că rar l-am vă- 
zut pe învățatul nostru judecător angajat 
într-o conversaţie atât de lungă. Tânăra 
doamnă Poldark are mult farmec. 

— Da, spuse Bodrugan încruntat. În 
schimb nu vrea. 

Când s-au apropiat, au auzit vocea judecă- 
torului. 

— Dragă doamnă, n-a existat armonie, 
nici chiar primitivă, în muzica bisericească 
până în secolul al zecelea sau al unspreze- 
celea. Cântecele bisericeşti au început să nu 
mai fie cântate pe o singură voce, ci la dis- 
tanţă de o cvartă sau o cvintă. Au trecut ani 
până s-a descoperit că terţele şi sextele sunt 
mult mai melodioase şi mai variate ca efect. 
Există un imn... la St. Magnus... 

— Hm! se auzi vocea lui Sir Hugh 
Bodrugan. 

Excelenţa sa domnul judecător Lister ridi- 
că ochii şi-i aruncă o privire pe care de obi- 
cei o rezerva răufăcătorilor. Observând-o, 


Coldrennick s-ar fi retras, dar Bodrugan nu 
se lăsă intimidat. 

— Ar fi timpul să mai gustăm ceva, draga 
mea. E atâta învălmăşeală pe aici că am 
nevoie de dumneata să-mi arăţi încotro s-o 
iau. Excelenţa voastră ne va ierta, sunt si- 
gur. 

— Nu mi-e foame, Sir Hugh, ripostă 
Demelza. V-aş ruga să mai aşteptaţi puţin. 
Excelenţa sa îmi vorbea despre muzica bi- 
sericească şi aş dori să continui să ascult 
lucruri atât de interesante. 

— Nu, doamnă, cu altă ocazie, nu-i aşa, 
domnule? Muzica bisericească! Ce mai sub- 
iect pentru seara când sărbătorim alegerile! 

— E un subiect potrivit pentru orice seară, 
spuse Lister, dacă poţi să-l înţelegi. E clar că 
sunt unii care nu pot. Era să mai spună ce- 
va printre buzele lui strânse, dar veneau 
două doamne din direcţia sălii unde era 
bufetul şi se mai apropiau şi alţii. I se adre- 
să Demelzei: Mai există şi muzica elisabe- 


tană, doamnă. Byrd? şi Tallis? sunt nume 
cunoscute. Şi, într-o manieră mai uşoară, 
diferită, Thomas Marley”. 

— N-am să uit, spuse Demelza şi îi mulţu- 
mi în cuvinte alese. Bodrugan aştepta s-o 
conducă, şi alte doamne se adresară judecă- 
torului. După un moment, acesta se întoar- 
se iar spre Demelza. În ochii lui se citea o 
licărire de interes şi apreciere în timp ce o 
măsura din cap până în picioare. 

— Nu-mi amintesc numele dumneavoas- 
tră, doamnă. Cu cine am avut onoarea? 

— Poldark. Spuse ea Doamna Ross 


3 William Byrd (1542-1623) - compozitor, or- 
ganist al catedralei din Lincoln. (n. tr). 

” Thomas Tallis (1505-1585) - compozitor de 
muzică bisericească, organist la Waltham 
Abbey, lângă Londra. (n. tr.). 

1 Thomas Marley (1557-1603) - compozitor de 
muzică bisericească, madrigaluri, cântece, or- 
ganist al catedralei St. Paul din Londra. Prieten 
cu Shakespeare, pentru piesele căruia a compus 
cântece. (n. tr.). 


Poldark. 

— Mi-a făcut multă plăcere, adăugă el şi o 
salută înclinându-se. Era clar că numele ei 
nu-i spunea nimic... încă. 


Capitolul IX 


După lăsarea întunericului, pe străzi lar- 
ma şi beţia au atins punctul culminant. 
Prima intenţie a lui Dwight era să nu mai 
iasă iar din casă. Caroline era la bal, dar el 
nu era invitat şi în orice caz nici nu avea 
haine de seară. După ce luă masa, urcă în 
cameră unde începu să citească o carte me- 
dicală, dar  îndărătnica domnişoară 
Penvenen şi faptele ei nu-i dădeau pace. I 
se părea că o vede: era acolo, în ochii lui, o 
auzea cum îi vorbeşte, nu şi-o putea scoate 
din minte. Îşi amintea foşnetul rochiei de 
mătase ca pe ceva nou, auzit pentru prima 
oară, îi vedea vârful limbii aşa cum îşi 
umezise odată buzele, îi auzea vocea, rece, 
enervantă, dar de neuitat, ca un fragment 
de melodie. Până la urmă aruncă volumul 


pe pat şi cobori să bea ceva; dar acolo era 
gălăgie şi înghesuială şi, neavând altceva 
mai bun de făcut, se hotări să o pornească 
încet în sus pe deal, până la micul spital de 
care se ocupa doctorul Halliwell. Bodmin 
era unul dintre puţinele oraşe destul de 
moderne ca să aibă o astfel de instituţie — 
altfel, dacă erai bolnav mureai pe stradă 
sau în patul tău — şi se gândea că ar fi inte- 
resant să compare acest mic spital de pro- 
vincie cu marile instituţii care înfloreau la 
Londra. 

De-abia plecase, când Francis sosi la han. 

Francis întrebă dacă doctorul e acolo, dar 
spunându-i-se că tocmai plecase, ceru să fie 
condus în camera lui Dwight care îi promi- 
sese să-l găzduiască peste noapte. Hangiul îl 
privi neîncrezător, cântărindu-l din priviri, 
impresionat de vorbirea lui aleasă şi de 
înfăţişarea lui care nu se potriveau cu hai- 
nele rupte şi pline de noroi, bănuind că e 
beat, deşi asta nu se potrivea cu trăsăturile 
lui fine şi tonul hotărât. 

— Iertaţi-mă, domnule, dar nu se face ca 


unul ca mine să poftească pe cineva în ca- 
mera altcuiva fără să aibă voie. N-ar fi cin- 
stit. 

— Prostii! Doctorul Enys m-a invitat. Când 
se întoarce? 

— Nu ştiu, domnule. Nu mi-a spus. 

Francis lăsă jos coburii de la şa: 

— Se obişnuieşte la nevoie să rogi pe doi 
domni să doarmă în aceeaşi cameră. Ştii 
asta! Suntem prieteni, nu străini. Hai, spu- 
ne-mi cât îţi plăteşte doctorul Enys şi-ţi plă- 
tesc la fel. 

— Bucuros, dar numai când se întoarce 
doctorul Enys. 

— N-am de gând să aştept toată noaptea. 
Francis scoase punga şi luă câteva monezi 
de aur din ea. Îţi plătesc chiria acum, aşa că 
nu pierzi nimic. 

Hangiul făcu ochii mari. 

— E o cameră mică, domnule, şi nu-i decât 
un singur pat de o persoană. 

— Nu-mi pasă cât e patul de mare. 

Hangiul se holbă iar la el apoi se adresă 
chelnerului: 


— Charlie, condu-l pe domnul la camera 
numărul şase. 

Francis plăti şi sui în urma chelnerului 
scările care scârţâiau. Intră în cameră şi 
închise uşa cu cheia. Era o cameră mică şi 
joasă, cu o masă de lemn de brad în faţa 
căminului fără foc, un pat îngust lângă fe- 
reastra cu obloanele trase pe jumătate. Do- 
uă lumânări pâlpâiau aruncând umbre 
lângă pat. Se sprijini cu spatele de uşă, 
uitându-se prin cameră, apoi luă o lumâna- 
re şi o aşeză pe masă. Desfăcu coburii, 
scoase o cămaşă curată, se spălă, se îmbră- 
că şi îşi puse o cravată curată. Se aşeză la 
masă, scoase câteva foi de hârtie din sac şi 
după ce se gândi puţin începu să scrie. Fă- 
cea totul fără grabă, atent, cu grijă, dar nu 
ca cineva care ar fi fost beat. Era perfect 
treaz acum. Timp de cinci minute, în came- 
ră a domnit o linişte pe care scârţâitul pe- 
nei o făcea şi mai adâncă. Din când în când 
se auzeau afară zgomote sau o explozie de 
râsete care pătrundeau prin pereţii joşi ai 
cârciumii ca nişte ecouri venite dintr-o lu- 


me îndepărtată. Câteodată, flacăra unei 
lumânări începea să tremure şi un fir de 
fum se ridica, răspândindu-se apoi în aer. 
Scria cu o concentrare pornită dintr-o pre- 
siune exterioară, dar şi interioară: nu nu- 
mai că scria foarte repede, ca şi cum ar fi 
vrut să-i ia înainte ceasului, dar ca şi cum 
un mecanism interior l-ar fi îndemnat să se 
grăbească pentru că ce avea de făcut nu 
mai putea aştepta. 

Când termină, semnă hârtia. Se ridică, se 
duse iar la coburii de şa şi scoase un pistol. 
Era un pistol pentru duel, cu o singură ţea- 
vă, cu cremene, cu o încărcătură mică de 
praf de puşcă şi un singur glonte. Îl încărcă 
şi-l puse pe masă lângă el. Apoi privi în jur. 
Era gata. Liniştea din cameră devenise apă- 
sătoare, îi bătea în urechi, ecou al teroarei 
produse de iniţiativa finală, ultima con- 
strângere a minţii şi muşchilor precedată 
de aceste pregătiri. 

Îşi duse pistolul la tâmplă. 


* 


Dwight văzu că spitalul ocupa câteva ca- 
mere la primul etaj al unei clădiri joase 
lângă tribunal. La parter se afla biblioteca; 
acolo găseai o carte, la etaj pierdeai un pi- 
cior. Nu-l găsi pe doctorul Halliwell, care nu 
se întorsese de la o vânătoare care durase o 
zi întreagă; găsi însă o femeie umflată de 
hidropizie, care, după ce discută cu el la 
uşă, bănuitoare, îl conduse prin cele două 
saloane. 

Paturile erau aranjate ca la spitalele din 
Londra; semănau cu nişte sertare mari, 
deschise, care ieşeau dintr-un dulap. Erau 
de lemn şi fixate la un cap în perete. În fie- 
care salon se afla un singur felinar în care 
ardea tot timpul o lumânare mică. Eveni- 
mentele săptămânii, cu mulţimea de oa- 
meni care umpluse străzile, produseseră o 
recoltă întreagă de accidente şi boli, astfel 
încât spitalul era plin. În săli domnea miro- 
sul greu, obişnuit. Bolnavii zăceau câte pa- 
tru într-un pat şi nu părea să fi încercat 
nimeni să-i instaleze după natura bolilor. O 
femeie cu o mână amputată împărțea patul 


cu alta care năştea şi cu o a treia care tră- 
gea să moară. Avea faţa roşie, febră mare, 
pete vineţii pe mâini şi respira greu. 

— E o târâtură găsită pe stradă, spuse fe- 
meia cea grasă săltându-şi pântecele. A 
născut doi gemeni acum o săptămână. O să 
moară până mâine dimineaţă, dacă mă în- 
trebaţi pe mine... Astălaltă e în durerile 
facerii de vreo oră. A făcut copilul cu taică- 
său, aşa zice lumea, deşi ea nu vrea să spu- 
nă. Le-am pus în acelaşi pat ca să-şi ţină de 
urât... Dincoace e salonul pentru bărbaţi. 

Dwight nu a stat mult. Nu-l cunoştea pe 
doctorul Halliwell şi nu ştia dacă vizita lui 
nu l-ar supăra. Când ieşi în stradă, respiră 
mulţumit aerul curat al nopţii. Plouase tare 
tot timpul cât fusese în spital şi veneau alţi 
nori dinspre vest; dar asta nu stricase buna 
dispoziţie a chefliilor şi mai erau mulţi care 
făceau tărăboi pe străzi. Văzu chiar doi ne- 
gustori respectabili pe care îi duceau acasă 
cu roaba. 

Hangiul îl întâmpină cu vestea că are un 
musafir neaşteptat. Dwight uitase de invita- 


ţia făcută lui Francis în aceeaşi dimineaţă 
şi, aşa cum îl văzuse după masă, ar fi prefe- 
rat să nu-l fi invitat. Urcă scările, 
aşteptându-se să-l găsească dormind răs- 
turnat în pat. Găsi uşa încuiată, fapt care-l 
irită şi mai mult. Bătu tare în uşă, sperând 
că musafirul nu e prea beat ca să-l audă. Nu 
răspunse nimeni. Nimic mai supărător! S- 
ar fi putut să nu-l poată trezi până diminea- 
ţa. Probabil că hangiul nu avea altă cheie, şi 
chiar dacă ar fi avut, se putea ca uşa să fie 
blocată cu cheia pe dinăuntru. 

Dwight bătu iar cu putere în uşă. Corido- 
rul îngust şi întunecos era plin de pânze de 
păianjen prin toate colţurile; pereţii erau 
umflaţi şi crăpaţi ca şi cum i-ar fi apăsat o 
greutate enormă din afară. Dacă cineva ar 
fi suferit de claustrofobie, ar fi fugit repede 
înainte să se prăbuşească peste el. Dintr-o 
crăpătură mai mare de lângă uşă apăru un 
gândac negru pe care zgomotul părea că-l 
deranjase. Dwight auzi mişcare înăuntru şi 
cheia se învârti în broască. 

Uşurat, apăsă clanţa şi intră. Surprins, vă- 


zu patul gol, nefolosit, şi pe Francis 
întorcându-se încet la masa pe care ardeau 
cele două lumânări. 

Trecându-i supărarea, Dwight începu să 
râdă 

— Scuză zgomotul, dar am crezut că 
dormi. 

Francis nu răspunse, dar se aşeză la masă, 
uitându-se la cele două foi de hârtie din 
faţa lui. Nu părea beat aşa cum era când îl 
văzuse ultima dată. Din ce în ce mai sur- 
prins, Dwight observă cămaşa curată, cra- 
vata legată corect... şi faţa palidă. 

— Mi-a spus hangiul că ai venit. M-am 
gândit că ai putea avea vreo neplăcere. 
Oraşul clocoteşte. 

— Da, spuse Francis. 

Conştient de tensiunea care domnea în 
cameră, Dwight îşi descheie încet haina, o 
dezbrăcă şi rămase în cămaşă, stânjenit şi 
neştiind ce să facă. Tăcerea celuilalt îl obli- 
gă să continue. 

— Îmi pare rău că a trebuit să plec aşa re- 
pede după masă, când ne-am întâlnit, dar, 


după cum ţi-am explicat, trebuia să mă în- 
tâlnesc cu un prieten. Ai mâncat? 

— Ce? Da, sigur. 

— Dacă scriai o scrisoare, poţi să continui. 

— Nu. 

Tăcură amândoi. Dwight se uită mai atent 
la celălalt. 

— Ce s-a întâmplat? 

— Eşti fatalist, Enys? întrebă Francis 
încruntându-se. Brusc ca o furtună, pe faţa 
lui împietrită apăru o strâmbătură de ne- 
mulţumire. Crezi că suntem stăpâni pe 
soarta noastră sau pur şi simplu dansăm pe 
sfoară ca nişte marionete, cu iluzia că sun- 
tem independenţi? Eu nu ştiu! 

— Mă tem că sunt cam obosit pentru o 
discuţie filosofică. Ai vreo problemă perso- 
nală care te frământă? 

— Numai asta. Cu un gest de nerăbdare 
dădu la o parte hârtiile şi luă pistolul de 
sub ele. Acum cinci minute am încercat să 
mă împuşc. Pistolul n-a luat foc. De atunci 
mă tot gândesc dacă să încerc din nou. 

Dintr-o privire Dwight văzu că Francis nu 


glumea. Se uită la el, încercând să găsească 
ceva potrivit să-i spună. 

— Te-am şocat, spuse Francis, şi îndreptă 
pistolul spre faţă, uitându-se cu un ochi 
prin ţeavă şi ţinând degetul pe trăgaci. N-ar 
fi fost, desigur, de cel mai bun gust să mă 
folosesc de ospitalitatea ta în acest scop, dar 
n-am găsit nicio cameră şi mi s-a părut cam 
vulgar să mă împuşc pe stradă, în vreun 
colţ mai ascuns. Te rog să mă scuzi. În orice 
caz, n-am făcut-o încă, aşa că pentru câteva 
momente ai lângă tine un interlocutor care 
vorbeşte în loc de unul care tace. 

Dwight se uită lung la el, fără să spună sau 
să facă ce ar fi trebuit. O mişcare greşită ar 
fi putut fi fatală. După un timp, străduindu- 
se să-şi recapete calmul, se duse la fereastră 
unde erau cana şi ligheanul şi, cu spatele la 
Francis, începu să se spele pe mâinile care 
îi tremurau. Simţea că Francis îl urmăreşte 
atent. 

— Nu te înţeleg, spuse el în cele din urmă. 
Nu înţeleg de ce ai vrea să te distrugi şi, 
dacă vrei neapărat, de ce să parcurgi călare 


douăzeci şi cinci de mile până aici într-un 
oraş străin, ca să o faci. 

Se auzi fâşâitul hârtiilor ca şi cum Francis 
le punea în ordine. 

— Mortul s-a purtat irațional înainte de a 
muri. Nu-i aşa? Dar cine se comportă raţio- 
nal chiar când vrea să trăiască? Dacă am fi 
creiere care gândesc plutind într-un fluid... 
Dar nu suntem. Avem viscere, dragul meu 
Enys, după cum ştii prea bine; şi nervi şi 
sânge şi ceea ce numim emoţii. Se poate 
trezi în noi o prejudecată necugetată împo- 
triva vărsării propriului nostru sânge în 
casa noastră. Impulsurile sunt greu de stă- 
pânit; nu le poţi măsura cu rigla de calcul. 

— Dacă ăsta a fost un impuls, atunci sper 
că ţi-a trecut. 

— Nu, nu a trecut. Dar pentru că eşti aici, 
vreau să-ţi aflu părerea. Ce se întâmplă cu 
hotărârea când pui ţeava la tâmplă, tragi şi 
nu se întâmplă nimic? Accepţi batjocura 
pentru că n-ai avut prevederea să cumperi 
praf de puşcă uscat şi mintea să-ţi dai sea- 
ma că praful de puşcă se umezeşte repede 


în atmosfera asta blestemată din Cornwall? 
Sau accepţi o ultimă umilinţă şi nu mai faci 
altă încercare? 

Dwight începu să se şteargă pe mâini. 

— E singurul mod înţelept de a acţiona. 
Dar nu mi-ai răspuns la întrebare. De ce să 
te sinucizi? Dacă pot spune aşa, eşti tânăr, 
ai avere, eşti respectat, ai o soţie şi un fiu, ai 
trecut printr-o boală grea şi ai scăpat, nu te 
ameninţă nimic... 

— Opreşte-te, spuse Francis, sau o să mă 
faci să plâng de fericire. 

Dwight se întoarse puţin spre el şi văzu cu 
coada ochiului că pistolul se afla iar pe ma- 
să, iar mâna lui Francis de-abia îl atingea. 

— Dacă ai fi în situaţia vărului tău, aş pu- 
tea crede că ai un motiv mai serios. Şi-a 
pierdut singurul copil, mâine va fi judecat 
şi s-ar putea să fie condamnat, anul trecut a 
ratat o afacere în care îşi pusese toate spe- 
ranţele... 

Francis se ridică, împinse masa la o parte 
şi cu paşi mari se repezi la el: 

— Du-te dracului şi taci din gură! 


Dwight lăsă prosopul din mână: 

— Nu încape îndoială că Ross mai are încă 
sentimentul demnităţii pe care tu probabil 
că l-ai pierdut... 

Francis se întoarse. De aproape, pe faţa lui 
se vedeau urme de sudoare uscată. 

— Ce te face să spui asta? 

Pistolul era departe. Dwight simţi acum că 
ar fi capabil să rezolve această situaţie 

— Cred că trebuie mai întâi să-ţi pierzi 
respectul faţă de tine însuţi înainte de a te 
gândi măcar la sinucidere. 

— Aşa crezi? 

— Da, aşa cred 

Francis începu să râdă, un râs tăcut, cu 
atât mai amar cu cât nu se auzea un sunet: 

— Sunt momente când ar putea fi singura 
modalitate de a-ţi recăpăta respectul faţă de 
tine însuţi. Poţi înţelege asta, sau te depă- 
şeşte? 

— Deloc, îmi pot imagina o astfel de situa- 
ţie, dar nu-mi pot închipui de ce să simţi că 
şi tu eşti în situaţia asta. 

— la să vedem! Care sunt cuvintele alea 


frumoase pe care le-ai folosit? Tânăr, bogat, 
respectat? Tânăr, după ce criterii? Şi bogat, 
ai spus? Problema e cine e bogat în zilele 
astea, când atâţia dau faliment? De obicei, 
câte un cămătar parvenit şi obraznic cu 
vocea mieroasă şi codul moral al unei cara- 
catiţe... Şi respect? Francis rosti cuvântul cu 
sălbăticie. Respectat de cine? Ne întoarcem 
de unde am plecat, respect faţă de sine, şi 
aici am ajuns la un impas, nu mai există 
ieşire. Băutura uşurează deziluzia, dar as- 
cute paradoxul. Un glonte şi s-a terminat, 
nu mai există ziua de mâine. 

Dwight aprinse încă două lumânări pe po- 
lita de deasupra sobei. Umbra din cameră 
se risipi, lăsând să se vadă tapetul decolorat 
de pe pereţi şi praful strâns prin colţuri. 
Lumina era ca o undă târâtoare de judecată 
sănătoasă care invada încet colţurile întu- 
necate ale minţii. 

— Un glonte e foarte... dramatic, spuse el 
încet. 

— Aşa sunt de obicei soluţiile pripite. Ar 
trebui să ştii asta. Dar n-ar trebui să le ex- 


cluzi pentru că-ţi rănesc simţul bunei com- 
portări. 

— Nu le exclud. Totuşi eu prefer ca lucru- 
rile să ia o întorsătură mai simplă. Hai să 
bem ceva şi să discutăm. De ce să ne gră- 
bim? Avem toată noaptea înaintea noastră. 

— Dumnezeule!... Francis respiră adânc. 
Limba mea e uscată ca iasca... 

Afară, pe stradă, cineva râdea prosteşte. 
Dwight deschise dulapul. 

— Am coniac aici. Putem să-l gustăm. 

Îl auzi pe Francis împăturind hârtiile şi 
băgându-le în buzunar. Când se uită la el, îl 
văzu luând pistolul, dar scoțând glontele. Se 
opri însă, ezită şi o sclipire apăru iar în 
ochii lui. 

— Bea asta, îi spuse Dwight repede. Ginul 
ieftin e otravă curată şi o să-ţi trezească tot 
felul de gânduri nesănătoase. 

— Gândurile există şi fără gin. 

— Dacă vrei, poţi să-mi spui şi mie ce te 
frământă. N-am nimic împotrivă. 

— Mulţumesc, dar supărările le păstrez 
pentru mine. Luă paharul cu coniac şi se 


uită la el: Beau în cinstea diavolului! Nu 
ştim de partea cui a fost în seara asta. 

Dwight bău şi el fără să mai spună nimic. 
Furtuna trecuse. Întâmplarea îl împiedica- 
se pe Francis să se omoare. Era extenuat şi 
ar fi dorit să vorbească despre orice altceva 
decât de motivele care-l îndemnaseră la 
sinucidere în seara asta. Dar tocmai de ace- 
ea trebuia să o facă. Numai determinându-l 
să-şi descarce sufletul putea avea siguranţa 
că o astfel de criză nu se va mai repeta. 


Capitolul X 


Înaintea Reformei“, franciscanii constitu- 
iseră o adevărată putere în oraş, stăpânind 
multe din proprietăţile din centru, şi deşi 
călugării nu mai umblau pe stradă în suta- 


11 The Reformotion, marea mişcare religioasă 
din secolul al XVI-lea al cărei scop a fost refor- 
marea doctrinelor şi practicilor Bisericii Catoli- 
ce (The Church of Rome) şi care a dus la instau- 
rarea diferitelor biserici reformate sau protes- 
tante din centrul şi vestul Europei. (n. tr.). 


nele lor cenuşii şi nici nu mai îngrijeau 
bolnavii sau ajutau săracii, clădirile rămă- 
seseră şi erau folosite în scopuri laice, păs- 
trau încă evident aspectul lor ecleziastic. 
Aşa arăta şi Refectoriul Călugărilor Fran- 
ciscani, unde se judecau procesele. 

Sala Mare era o încăpere impresionantă, 
în care lumina pătrundea prin vitralii, avea 
o lungime de aproximativ şaptesprezece 
metri şi o înălţime de aproximativ douăzeci 
de metri; dar avea o vechime de cinci sute 
de ani, era şubredă şi mai prezenta şi alte 
neajunsuri care o făceau nepotrivită pentru 
o sală de tribunal. 

Peste noapte căldura devenise înăbuşitoa- 
re şi când s-a crăpat de ziuă o ceaţă deasă a 
acoperit oraşul. Soarele, deşi puternic, n-a 
împrăştiat-o şi când judecătorii în robele 
lor garnisite cu hermină şi cu peruci pe cap 
porniră pe stradă în direcţia sălii, ceața îi 
învălui ca un fum umed. 

Demelza petrecuse o noapte îngrozitoare; 
când aţipea avea coşmaruri şi se trezea 
brusc, dându-şi seama că realitatea nu-i 


oferea nicio scăpare. Simţea că ratase totul 
cu o seară înainte, că rezultatul eforturilor 
ei nu fusese decât o conversaţie inutilă, fără 
sens şi fără rost; simţea că nu-l ajutase pe 
Ross în niciun fel. 

De-abia seara trecută îşi dăduse seama cât 
de nesăbuită fusese crezând că poate face 
ceva numai prin eforturile ei. În toate aces- 
te săptămâni de aşteptare se hrănise cu 
speranţa că ajutorul ei va fi decisiv. Totuşi, 
bunul ei simţ înnăscut o împiedicase să se 
adreseze direct judecătorului, propunându- 
i făţiş să o ajute. 

Se acuza cu amărăciune că n-a reuşit să 
obţină mila lui pentru ea şi situaţia în care 
se afla. Dar dacă i s-ar fi ivit o nouă ocazie, 
ar fi procedat la fel. Poate că o judecată 
greşită o făcuse să conceapă această întâl- 
nire, dar o judecată corectă o salvase de la 
un dezastru ireparabil. 

Când se întorsese la han, o găsise pe 
Verity aproape la fel de neliniştită ca şi ea. 
Venise Francis să o vadă; era beat şi se pur- 
tase ciudat; plecase lăsând-o şi mai îngrijo- 


rată decât la venire. Nici ea nu dormise 
aproape deloc, gândindu-se cu grijă şi la 
Ross şi la Francis. Când l-a văzut pe Francis 
intrând la tribunal, a răsuflat uşurată, ca şi 
cum nu s-ar fi aşteptat să-l mai vadă teafăr 
şi sănătos. Dar tot era îngrijorată pentru 
Ross şi, când intră, îngrijorarea ei crescu şi 
mai mult observând felul cum se judecau 
cazurile. 

Când s-au aşezat pe locurile rezervate în 
faţă pentru ele, sala era deja arhiplină. 
Paznici şi temniceri, juraţi şi martori, avo- 
caţi şi notari umpleau partea din faţă a să- 
lii. Mai în spate era loc pentru public. Puţi- 
nele rânduri de scaune din faţă erau rezer- 
vate pentru notabilităţi şi pentru cei ce ve- 
niseră în oraş ca să ia parte la alegeri şi 
care acum erau aici ca să se distreze. Verity 
îl văzu pe Unwin Trevaunance în compania 
unei fete cu părul roşu. Erau acolo Sir Hugh 
Bodrugan şi câteva doamne şi domni din 
lumea bună, cu evantaie şi tabachere cu 
tutun de prizat. George Warleggan şedea 
singur într-un colţ, ţinând în mână un bas- 


ton lung din lemn de mahon. 

În spate, după scaune, se afla gloata. 

Sala, deşi înaltă, era prost ventilată. Aerul 
era înăbuşitor şi căldura din ce în ce mai 
mare din cauza mulţimii care se înghesuia 
să intre. La uşă, dar şi înăuntru, negustori 
ambulanți vindeau plăcinte, castane şi linte 
caldă, dar înainte de ora zece toţi au fost 
daţi afară. 

Apoi grefierul bătu cu ciocănelul în masă 
şi toată lumea se ridică. Excelenţa sa dom- 
nul judecător Lister, bun cunoscător de 
muzică religioasă, îşi făcu apariţia, se încli- 
nă solemn în faţa curţii şi se aşeză lângă 
consilierii municipali şi alţi înalţi funcţio- 
nari ai comitatului. Trase mai aproape de el 
buchetul mare de plante aromatice şi puse 
o batistă îmbibată cu oţet peste hârtiile din 
faţa lui. Începea încă o zi grea. 

Primul caz a fost rezolvat repede. 
Demelza nu putea urmări deloc procedura. 
Avocatul care vorbea avea o voce atât de 
înfundată încât nu auzea decât un cuvânt 
din trei, dar înţelese că era vorba de mărtu- 


risirile acuzatului. Când a terminat, omul a 
fost scos din boxă. Se stârni rumoare când 
trei bărbaţi şi două femei au fost aduşi îm- 
preună. Unul din bărbaţi era Ross Poldark. 
Părul lui negru, cu reflexe arămii era bine 
pieptănat, cicatricea de pe obraz se vedea 
bine ca întotdeauna în momente de încor- 
dare. Arăta mai palid din cauza şederii în 
închisoare timp de o săptămână. Demelza 
îşi aminti de soarta lui Jim Carter. 

Juraţii depuneau jurământul, dar ea nu 
auzi nimic. Se gândea la Ross aşa cum îl 
văzuse pentru prima oară acum mulţi ani 
la bâlciul din Redruth. I se părea că trecuse 
un secol — totuşi, deşi crescuse şi se maturi- 
zase de n-ai mai fi recunoscut în ea copilul 
de altădată, în esenţă el rămăsese pentru ea 
acelaşi, cu toate că acum i se părea mai tâ- 
năr. Era un om cu toane, dar reprezenta o 
constantă, ceva ce nu se putea schimba, un 
om pe care te puteai bizui, pivotul vieţii ei. 
Nimeni nu l-ar fi putut înlocui. Fără el ar fi 
fost pe jumătate moartă. 

În dimineaţa aceasta, domnul judecător 


Lister avea ochii duşi în fundul capului şi o 
înfăţişare feroce. Ai fi zis că e capabil de 
orice. Juriul a depus jurământul fără ca 
nimeni să ridice vreo obiecţiune. Spre sur- 
priza Demelzei, toţi acuzaţii, cu excepţia 
unuia, au fost scoşi din sală, Ross printre ei. 
Începuse procesul lui Boynton, acuzat de 
furt. 

Demelza nu asculta. Totul în mintea ei era 
ca o ceaţă tulbure de care avea să-şi amin- 
tească mai târziu. Auzi apoi juriul 
declarându-l pe acuzat vinovat de furtul 
unei perechi de ciorapi de damă tricotaţi, în 
valoare de doi şilingi şi şase pence, şi al 
unui pachet cu cinci sute de ace, în valoare 
de şase pence, toate furate dintr-o merce- 
rie. Îl auzi pe judecător subliniind faptul că 
era la prima infracţiune; îl condamnă să fie 
însemnat cu fierul roşu, apoi să i se dea 
drumul. Imediat au fost introduse cele do- 
uă femei şi a început procesul următor. Pe 
Demelza o cuprinse o senzaţie groaznică de 
leşin când îşi dădu seama că urma Ross. 

Cele două femei fuseseră prinse cerşind. 


N-aveau niciun alt mijloc de trai. Cazul era 
simplu şi juriul le declară vinovate. Domnul 
judecător Lister considera însă cerşetoria 
un delict serios, de aceea le tinu o predică 
lungă despre relele unei astfel de vieţi. 
Uitându-se la el, Demelza înţelese că omul 
nu era dispus să ierte. Vorbea frumos, în 
fraze elegante bine rotunjite, ca şi cum şi-ar 
fi pregătit discursul în seara precedentă. 
Dar în esenţă condamna. Brusc, fără să ri- 
dice vocea sau să-şi schimbe expresia feţei, 
rosti sentinţa: cele două femei să fie biciui- 
te. Şi cu asta cazul se termină. 

Lumea începu să se agite în sală: unii vo- 
iau să iasă afară, să vadă femeile dezbrăca- 
te şi biciuite în piaţa din faţa bisericii, alţii 
de-abia aşteptau să ocupe locurile rămase 
goale. În mijlocul confuziei stârnite, Ross fu 
adus în sală. Când trecu spre boxă, aruncă 
o privire în jur şi o văzu pe Demelza. Un 
surâs slab, încurajator îi lumină faţa şi tre- 
cu mai departe. 

— Fii liniştită, draga mea, spuse Verity. 
Trebuie să încercăm să ne păstrăm calmul. 


O luă pe Demelza pe după umeri şi o 
strânse lângă ea. 

Era clar acum că acesta era procesul cel 
mai important din ziua aceea. Intrară mulţi 
avocaţi pledanţi şi banca pe care şedeau 
era plină. Demelza încercă să distingă vreo 
schimbare pe faţa judecătorului, o licărire 
de interes, dar nu văzu nimic, ca şi cum n- 
ar fi cunoscut-o pe doamna Ross Poldark cu 
o seară înainte. Domnul Jeffrey Clymer se 
aşeză puţin mai jos de boxă, de unde putea 
fi în contact cu clientul său. Henry Bull, 
K.C.” principalul avocat al acuzării, lăsase 
cazurile precedente în seama ajutorului 
său, dar de acesta se ocupa el însuşi. Era un 
bărbat brunet, de o frumuseţe aspră, cu 
tenul măsliniu, ca şi cum i-ar fi curs sânge 
negru prin vine, şi ochii de culoarea chi- 
hlimbarului. Aspectul era în dezavantajul 
lui şi toată viaţa trebuise să lupte împotriva 
şoaptelor colegilor şi ale rivalilor - fapt ca- 

re lăsase urme. 

Grefierul începu să citească punerea sub 
acuzare: 

— Ross Vennor Poldark, ridică mâna. 
Domnilor juraţi, acesta este acuzatul, pe 
nume Ross Vennor Poldark, cu domiciliul la 
Nampara, în comitatul Cornwall, care la 
şapte ianuarie în anul Domnului o mie şap- 
te sute nouăzeci, fără frică de pedeapsa lui 
Dumnezeu şi împins şi îndemnat de diavol, 
a îndemnat la răscoală pe mulţi cetăţeni 
paşnici. Ba mai mult, s-a răsculat el însuşi 
împotriva legilor acestei ţări. Şi mai mult, 
numitul Ross Vennor Poldark, în mod cri- 
minal, cu bună ştiinţă şi gânduri rele, dar şi 
prin forţa armelor, a jefuit, a furat, a dis- 
trus şi şi-a însuşit diverse bunuri care se 
aflau pe cele două vase naufragiate. Şi mai 
departe... 

Vocea continuă să se audă ore întregi -i 
se păru Demelzei, repetând aceleaşi lucruri, 
iar şi iar, cu alte cuvinte. Simţea că leşină, 
dar încercă să se stăpânească. În cele din 
urmă, vocea se opri. Apoi Ross spuse: 


— Nevinovat. 

Şi atunci grefierul îl întrebă: 

— Acuzat, cum vrei să fii judecat? 

Ross răspunse: 

— De Dumnezeu şi potrivit legilor ţării 
mele. 

Apoi bărbatul cu înfăţişare de străin se ri- 
dică şi reluă toate acuzaţiile de la început. 

Dar spre deosebire de grefier, care citise 
toată acuzarea cu o voce monotonă - cu 
termenii aceia legali uscați şi sfărâmicioşi 
ca pleava de pe seminţe şi fără nicio viaţă 
în ei - domnul Henry Bull, K.C. suflă peste 
ei ca un vrăjitor şi îi trezi la viaţă. El începu 
să povestească juriului o poveste simplă, pe 
care oricine o putea înţelege. 

Se pare că în timpul furtunii pe mare din 
ianuarie trecut, de care fără îndoială că-şi 
aducea aminte toată lumea, o corabie, o 
corabie a cuiva de aici din Cornwall, a nau- 
fragiat şi a eşuat pe plaja de la Hendrawna, 
ceva mai jos de casa acuzatului, un om cu 
dare de mână, proprietar de mină şi moşier 
dintr-o veche familie. 


— Domnilor jurati, v-aţi fi aşteptat desigur 
ca primul gând al acestui om - care văzuse 
primul corabia - să fie salvarea celor de pe 
vas. În schimb, aşa cum vom dovedi cu 
martori, singura lui grijă a fost să trezească 
pe toţi nelegiuiţii din vecinătate pentru ca, 
în momentul în care epava va eşua, să o 
prade cât mai repede. 

Martorii vor arăta că au prădat în câteva 
ore, fără să se gândească să salveze echipa- 
jul sau să încerce măcar să-i ajute să ajungă 
la mal. Bărbatul pe care-l vedeţi în boxă a 
înotat primul până la epavă şi a condus 
operaţiunile de distrugere a vasului. Mai 
rămăsese un pasager la bord. Nimeni nu 
ştie dacă un ajutor prompt nu l-ar fi putut 
salva. Se ştie numai că nu i s-a dat ajutor şi 
omul şi-a pierdut viaţa. 

Avocatul acuzării a mai adăugat că acuza- 
tul a pus oameni de-a lungul falezei să pân- 
dească dacă nu cumva mai apare şi o altă 
pradă, deoarece, când ceva mai târziu un 
vas - Pride of Madras - a fost aruncat pe 
țărm, toate scursorile din cinci parohii aş- 


teptau să-l ia în primire; şi nu se ştie dacă — 
presupunând chiar că echipajul ar fi putut 
să-l pună iar pe linia de plutire odată cu 
fluxul - n-ar fi fost totuşi imobilizat pe mal 
de numărul mare de oameni urcați pe vas. 
Toate acestea s-au întâmplat la instigarea 
acuzatului, care e răspunzător de actele de 
violenţă ale celor care l-au urmat. Câţiva 
din oamenii echipajului au fost bătuţi săl- 
batic şi li s-au furat până şi hainele de pe ei. 
Au fost lăsaţi să zacă în nesimţire, goi în 
frigul pătrunzător, şi e sigur că unii dintre 
cei care şi-au pierdut viaţa ar trăi şi azi da- 
că ar fi primit îngrijirea creştinească la care 
are dreptul orice marinar în suferinţă. Va- 
sul lor a fost făcut bucăţi în timpul unei 
singure maree. Căpitanul vasului, A. V 
Clark, va fi chemat să depună mărturie şi să 
arate că n-a fost tratat cu atâta barbarie 
când a fost aruncat pe țărm printre sălbati- 
cii din Patagonia acum doi ani. 

Dar asta n-a fost tot — şi în niciun caz cel 
mai rău - şi Henry Bull ridică un deget 
ameninţător. 


— Când vameşii Maiestăţii sale, sprijiniți 
de un mic contingent de dragoni pedeştri, 
au sosit la locul faptelor, acuzatul le-a ieşit 
în cale şi i-a avertizat să nu se amestece 
dacă ţin la viaţă şi i-a ameninţat în modul 
cel mai jignitor. Cum ei n-au ţinut seamă de 
ameninţări şi au coborât pe plajă, acuzatul 
împreună cu ceilalţi s-au repezit la ei şi au 
început să se bată. Unul din vameşi, John 
Coppard, a fost rănit grav. De fapt, doi din- 
tre răsculați au murit pe plajă în noaptea 
aceea şi mulţi au fost răniţi. Martori demni 
de încredere apreciază că numărul jefuito- 
rilor se ridică la două mii. 

Vocea continua mereu, răsunând puternic 
în urechile Demelzei, slăbind, apoi, ca şi 
cum ar fi venit de departe. Fără nicio dis- 
criminare, vocea amesteca adevărul cu ca- 
lomnia, minciuna cu jumătăţi de adevăruri 
până când Demelza simţi că-i vine să ţipe. 
Era foarte cald în sală; ferestrele erau abu- 
rite şi pe pereţi se scurgea umezeala. Acum 
ar fi dorit să nu fi venit... orice ar fi fost mai 
bine decât să asculte ce se spunea, încercă 


să-şi astupe urechile, dar n-avea rost. Tre- 
buia să asculte dacă voia să afle tot ce era 
mai rău. 

În sfârşit, Bull îşi terminase pledoaria. 
Scopul lui imediat nu era - spuse el - să 
atragă atenţia juriului asupra actelor ilega- 
le înfăptuite în trecut de acuzat şi care erau 
o pată pe onoarea lui, dar... 

Aici domnul Jeffrey Clymer, care până 
atunci desenase cercuri şi pătrate pe o hâr- 
tie, sări în picioare şi protestă vehement — 
protest acceptat de judecător. Domnul Bull 
fu nevoit să se retragă. O făcu bucuros, pen- 
tru că sădise ce voia în minţile juriului. 

— Nu este permis să spui nimic despre an- 
tecedentele acuzatului, continuă el; dar - şi 
subliniez acest lucru -— este permis şi foarte 
relevant să tragi anumite concluzii din de- 
claraţiile făcute de acuzat în faţa judecăto- 
rului de instrucţie - afirmaţie prin care a 
încercat să justifice acţiunile sale, afirmaţii 
care-l stigmatizează ca iacobin şi admirator 
al vărsării de sânge şi tiraniei de peste ma- 
re. Astfel de oameni, continuă Bull, sunt de 


două ori mai primejdioşi în timpurile pe 
care le trăim. Fiecare membru al juriului 
probabil că are ceva avere. Dacă doreşte să 
o păstreze intactă, oameni de felul acuzatu- 
lui trebuie să servească drept exemplu. Fla- 
căra răzvrătirii şi tulburările trebuie să fie 
înăbuşite chiar de la început. Cineva care a 
fost soldat şi gentleman are o responsabili- 
tate şi mai mare. Ca un astfel de om să ia 
partea tâlharilor şi drojdiei societăţii din 
oraşe, încurajându-i la acte de violenţă pe 
care ei singuri, cu mintea lor, nu le-ar putea 
imagina, e o crimă împotriva societăţii. Un 
astfel de om merită să fie eliminat. Spânzu- 
rătoarea e încă prea bună pentru el. Să se 
facă dreptate şi nu cer nimic mai mult de- 
cât dreptate. 

Când şi-a reluat locul, s-a stârnit o adevă- 
rată agitaţie în sală. Apoi, al doilea avocat 
al acuzării s-a ridicat şi a rostit încă o ple- 
doarie. Era obiceiul ca în, cazurile mai gra- 
ve, acuzarea să aibă dreptul la două ple- 
doarii şi apărarea la niciuna. Când a termi- 
nat, a fost chemat primul martor şi acesta 


era Nicholas Vigus. 

Intră în sala de şedinţe clipind din ochi, 
ezitând, un fel de înger surprins asupra 
unei fapte ruşinoase. Într-o vreme când se 
purtau peruci, chelia sa netedă forma un 
contrast aproape indecent cu faţa lui ciupi- 
tă de vărsat. 

Cu voce subţire şi şireată, declară din ce în 
ce mai sigur pe el că în dimineaţa respecti- 
vă fusese trezit, curând după ivirea zorilor, 
de acuzat care bătea tare în uşa casei veci- 
ne şi striga: „Zacky! Zacky! Bunătăţi pentru 
toată lumea! A naufragiat o corabie; epava 
e pe țărm. O s-o golim toată! O să luăm pâ- 
nă la ultima scândură!” Adăugă că l-a văzut 
pe acuzat conducând operaţiunile şi în- 
demnând mulţimea şi că acesta fusese pri- 
mul care înotase până la corabie şi se suise 
pe punte. Mai condusese şi operaţiunile la a 
doua corabie eşuată la țărm şi în general 
fusese prezent şi activ toată ziuă. Martorul 
îl văzuse pe acuzat ducându-se spre vameşi 
la sosirea lor şi certându-se cu ei, dar nu 
fusese destul de aproape să audă. Mai târ- 


ziu plecase acasă şi nu fusese acolo când se 
bătuseră. Şi cu asta şi-a terminat depoziţia. 
Toată lumea şi-a îndreptat privirile spre 
Ross. 

Ross îşi drese glasul. Era rândul lui acum. 
Până acum i se păruse că nu e decât un 
spectator, un spectator cu ochi critic, calm, 
observând culoarea unghiilor domnului 
Henry Bull, mai puţin atent la invectivele 
lui, căutând să aprecieze vârsta şi ocupaţia 
membrilor juriului, fără să se gândească la 
faptul că ei aveau să-l judece. Acum trebuia 
să se hotărască să lupte cu toată ardoarea 
dacă voia să supravieţuiască. Acum era 
vorba de el însuşi, de soarta lui. Nu se hotă- 
râse încă dacă să urmeze sfaturile lui 
Clymer sau să adopte o atitudine conformă 
cu propriile sale principii. Dar vederea 
Demelzei îl făcuse să simtă că trebuie să 
lupte. 

— Era o furtună puternică în dimineaţa 
aceea, Nick? 

Vigus se uită la Ross clipind viclean din 
ochi. Siguranţa începea să-l părăsească. 


— Cred că da. 

— E adevărat, nu, că Martin nu locuieşte 
chiar lângă tine, ci la două case depărtare? 

— Cred că da. Casa lui Daniel ne desparte. 

— Trebuie că ai auzul tare ascuţit ca să fii 
sigur că ai auzit bine de la atâta depărtare. 

— Da” nu e prea departe. Am auzit ce-aţi 
spus destul de bine. 

— Ţi-a fost necaz că nu te-am trezit pe ti- 
ne? 

În fundul sălii se auziră râsete înfundate. 

— Mie mi-e totuna, spuse Vigus posomo- 
rât. Nu mă interesează epavele. 

— Dar ai fost pe plajă toată ziua? 

— Din când în când. M-am dus să văd ce 
se întâmplă. 

— N-ai luat parte deloc la salvarea lucruri- 
lor aruncate de apă la țărm? 

— Nu, eu nu sunt d-ăia. 

— Niciodată? 

— Nu. 

— Vrei să spui că trăieşti lângă plajă şi nu 
strângi niciodată lucruri aduse de apă de pe 
epave? 


— Poate... câteodată. Dar nu de data asta. 
Nu când e un naufragiu în care se îneacă 
oamenii, cum a fost ăsta. 

— I-ai ajutat pe oamenii care se înecau? 

— Nu. 

— De ce? 

— N-am văzut niciunul. 

— M-ai văzut pe mine înotând până la 
prima epavă? 

— Da, 

— Şi nu trăgeam o sfoară după mine? 

— Poate. Nu-mi aduc aminte. 

— Asta ce-ar însemna? 

— Nu ştiu. Pentru mine nu înseamnă ni- 
mic. 

Ross se uită la Clymer, care imediat dădu 
negativ din cap. Martorul fu lăsat să plece. 
Au mai fost chemați trei martori care să 
lămurească unele aspecte şi să confirme 
spusele lui Nick Vigus. Apoi aprodul strigă 
iar: 

— Să intre Jud Paynter. 

Demelza se uită la cel ce fusese odată ser- 
vitorul lor cum se îndrepta sfios spre boxa 


martorilor, ca şi cum ar fi dorit să nu-l ob- 
serve nimeni. Nu-i venea să creadă că-l ve- 
de aici, gata să depună mărturie împotriva 
lui Ross în faţa curţii cu juri, fără niciun pic 
de ruşine. 

Verity o apucă de braţ, reţinând-o să nu se 
scoale în picioare. Jud rosti încet jurămân- 
tul, apoi se uită în jur să vadă unde poate să 
scuipe. Îşi luă însă seama şi aruncă o privi- 
re domnului Henry Bull care îl aştepta. 

— Te numeşti Jud Paynter şi locuieşti îm- 
preună cu soţia în satul Grambler? 

— Aşa. 

— Spune-ne ce s-a întâmplat în dimineaţa 
de şapte ianuarie trecut. 

— Să vedeţi... Jud îşi drese glasul. Eu şi cu 
femeia mea dormeam... adică Prudie, ştiţi... 

— Vrei să spui soţia dumitale? 

— Da... da, sigur, domnule, ca să zicem 
aşa. 

Jud zâmbi ca şi cum s-ar fi scuzat. 

— Prudie şi cu mine dormeam când uite 
că vine căpitanul Ross cu zarvă mare şi pâ- 
nă să sar să-i deschid, împinge uşa şi-o 


scoate din ţâţâni şi se repede înăuntru şi 
spune că a eşuat un vas pe plaja de la 
Hendrawna. Hai, mişcă-te mai repede, spu- 
ne. Noi am fost prieteni buni, căpitanul 
Ross şi cu mine. De multe ori când era un 
ţânc înalt de-o şchioapă... 

— Bine, bine. La subiect! Ce s-a întâmplat 
mai târziu? 

Ochii injectaţi ai lui Jud dădură roată prin 
sala de judecată, evitând cu grijă să se uite 
la cineva anume. 

— Ei, ce s-a mai întâmplat? 

— Apoi mi-a zis aşa: Du-te şi scoală pe toţi 
oamenii dacă poţi, că sunt femei şi copii pe 
vas, şi trebuie salvaţi de la înec... 

Urmă un moment de consultări între avo- 
caţi. 

— Hai, omule, adu-ţi aminte, spuse Henry 
Bull. Mai gândeşte-te. 

Jud ridică ochii spre tavanul gotic, cău- 
tând inspiraţie, îşi linse apoi gingiile ştirbe. 

— Hai, spune! 

— Asta a spus, domnule. Sunt sigur. 

— Şi eu îţi spun să te mai gândeşti. Ceea ce 


spui acum nu se potriveşte cu ce ai declarat 
sub jurământ. 

— Ce? 

— N-ai spus asta când ai depus mărturie 
în faţa judecătorului şi a ajutorului lui. 

— Cum? 

— Spune-ne ce-ai spus prima dată. 

— Asta am spus, nici mai mult, nici mai 
puţin. 

— Lasă prostiile, omule. Dacă-mi permi- 
teţi, excelenţă... Ceea ce ai spus — uite că-i 
citesc —- sună după cum urmează: „Când 
căpitanul Poldark a venit la coliba mea, mi- 
a spus să mă grăbesc şi să mă duc să-i tre- 
zesc pe prietenii mei pentru că e o epavă, şi 
cu cât o golim mai repede cu atât mai bine, 
până nu vine paza.“ Asta ai spus. 

Jud se încruntă puţin, apoi pe faţa lui apă- 
ru o expresie de jignire amestecată cu re- 
proş. 

— Nu, nu, domnule, niciodată n-au ieşit 
asemenea vorbe din gura mea! Nici prin 
cap nu mi-a trecut! Nu-i cinstit, nu-i drept, 
nu-i corect. 


— Trebuie să-ţi amintesc, Paynter, că ai 
declarat aşa în faţa martorilor şi ai semnat 
prin punere de deget. Ţi s-a citit declaraţia 
înainte de a o semna. 

— Eu sunt tare de urechi, spuse Jud 
uitându-se obraznic la avocat. Se poate că 
n-au înţeles bine ce-am spus eu, şi eu n-am 
înţeles ce-au spus ei. Mai mult ca sigur că 
aşa a fost. 

Domnul Bull îşi dădu supărat la o parte 
poalele robei şi se aplecă peste dosarul din 
faţa lui. Încercă să-l facă pe Jud să poves- 
tească cele întâmplate aşa cum îi convenea 
lui, dar curând apăru altă neînțelegere, 
urmată de altă discuţie neplăcută. Se auzi 
atunci vocea rece şi calmă a domnului ju- 
decător Lister: 

— Ştie martorul care e pedeapsa pentru 
mărturie mincinoasă? 

— Mărturie mincinoasă? spuse Jud. În via- 
ţa mea n-am făcut aşa ceva. Nu ştiu să-mi 
scriu nici numele meu, dar pe al altora? Şi 
nu m-am apropiat de epave decât o dată şi 
atunci ca să dau o mână de ajutor oameni- 


lor care se înecau. Oricine ar face aşa. 

Judecătorul se uită lung la Paynter, apoi 
spuse: 

— Nu cred că martorul acesta vă va ajuta 
în vreun fel în cauza dumneavoastră, dom- 
nule Bull. 

Domnul Clymer se ridică plictisit. 

— Îmi permiteţi să vă atrag atenţia, exce- 
lenţă, asupra faptului că, în faţa judecătoru- 
lui de instrucţie, Paynter n-a făcut o astfel 
de declaraţie cum se pretinde că a făcut 
mai târziu. El neagă că ar avea cunoştinţă 
de evenimentele de care ne ocupăm. 

Urmă o discuţie aprinsă, dar Henry Bull 
nu ceda: 

— Mai este o mărturie foarte importantă, 
făcută mai târziu, excelența voastră. Aş 
dori să i-o amintesc martorului... 

— Foarte bine. 

— Ascultă, Paynter, spuse Bull uitându-se 
fix la el, aminteşte-ţi de evenimentele din 
noaptea de şapte ianuarie. Ai fost de faţă 
când vameşii şi soldaţii au sosit pe plajă. In 
declaraţie, dumneata spui că acuzatul, căpi- 


tanul Poldark, conducea oamenii care i-au 
atacat pe vameşi şi că l-ai văzut lovindu-l pe 
John Coppard, care a căzut rănit grav. De- 
claraţia aceasta e adevărată, nu? Aminteş- 
te-ţi de avertismentul excelenţei sale: te afli 
sub jurământ. Poţi fi trimis la închisoare! 

Jud îşi supse cei doi dinţi rămaşi şi ezită. 

— Nu! spuse el brusc, aproape în şoaptă. 
Nu ştiu nimic despre toate astea. 

— Cum? Ce-i asta? exclamă judecătorul. 

— Aud asta pentru prima dată, excelenţă. 
Nu mi-au ieşit niciodată vorbele astea din 
gură. Nu-i adevărat. Nu-i adevărat! 

Henry Bull răsuflă adânc. Se întoarse 
brusc către judecător. 

— Excelenţă, vă cer permisiunea să chem 
pe domnul Tankard şi pe domnul 
Blencowe. 

Domnul judecător Lister duse buchetul cu 
plante aromatice la nas. 

— V-aş aminti, domnule Bull, despre pro- 
cesul lui Nairn şi Ogilvie -— care desigur că 
vă este cunoscut — când completul de jude- 
cată a dezbătut cazul timp de patruzeci şi 


trei de ore fără întrerupere. Nu intenţionez 
să se întâmple la fel aici — şi mai aveţi mulţi 
martori de audiat. 

Bull îşi flutură roba enervat: 

— Excelenţă, este grav ce se întâmplă 
acum. Omul acesta a adus o învinuire foar- 
te serioasă unor tineri slujitori ai Coroanei. 
Mi se pare vital ca... 

— Aş fi crezut, domnule Bull, spuse exce- 
lenţa sa plictisit, că situaţia e clară şi pentru 
cel mai puţin inteligent dintre noi. E clar că 
acest martor a depus mărturie mincinoasă 
cândva, în timpul instrumentării procesu- 
lui sau poate acum, — la proces. Dacă a fă- 
cut-o înainte sau acum, nu are prea mare 
importanţă pentru cauza dumneavoastră, 
deoarece declaraţiile unui martor mincinos 
nu au nicio greutate în justiţie. Dacă doriţi 
să fie pus sub acuzare pentru acest motiv, 
vor decide cei îndrituiţi să o facă. Eu nu mă 
voi opune. Dar trebuie să vă fie perfect clar 
că omul acesta are o capacitate mintală şi o 
inteligenţă atât de limitate încât în orice caz 
va fi greu să se facă o distincţie între pros- 


tia din naştere şi cea simulată. Dacă vreţi 
să-mi ascultați sfatul, scoateţi-l din boxă şi 
ocupaţi-vă în continuare de cazul dumnea- 
voastră. 

— Cum doriţi, excelența voastră, spuse 
Bull îmbufnat, şi Jud fu scos afară fără mul- 
tă vorbă. 


Capitolul XI 


În timp ce martorii următori se perindau 
în boxă, Verity se uita atentă la juriu. Erau 
bărbaţi cu înfăţişare serioasă, îmbrăcaţi 
corect, cei mai mulţi de vârstă mijlocie; unii 
erau negustori, alţii făceau parte din mica 
nobilime de ţară. În general, în Cornwall, 
nu se prea condamnau faptele de care era 
acuzat Ross. Epavele erau considerate ca o 
pradă legitimă. Vameşii erau priviţi cu ură 
şi dispreţ. Dar Henry Bull uzase de toată 
şiretenia lui în finalul pledoariei. Oamenii 
cu stare se temeau de vreo insurecție a mi- 
nerilor. Cluburile de iacobini - oameni cu 
vederi radicale — care se înfiinţaseră în An- 


glia pentru a sprijini pe revoluționarii din 
Franţa, scenele de violenţă petrecute toam- 
na trecută la Redruth, răzmeriţele repetate 
pentru pâine, toate acestea erau un simp- 
tom al nemulțumirii care mocnea şi dădeau 
naştere unui sentiment oribil de nesiguran- 
tă. Cei care economiseau douăzeci de lire 
pe an, construiau vreun hambar nou sau 
cumpărau o căruţă pentru fermă o făceau 
cu un sentiment de incertitudine neştiind 
ce se va întâmpla în viitor. Dacă ar lăsa ca 
tulburări ca aceasta să treacă fără pedepsi- 
rea aspră a instigatorului, ce s-ar mai putea 
întâmpla? 

Căpitanul Clark era în boxa martorilor şi 
descria cele întâmplate pe plajă în noaptea 
aceea ca pe o scenă din Infernul lui Dante, 
cu vâlvătăi de foc, cu sute de femei şi băr- 
baţi beţi petrecând sau bătându-se, catârii 
încărcaţi la refuz cu prada de pe vase, ata- 
curile împotriva oamenilor din echipajul 
lui, cum el împreună cu alţi doi oameni i-au 
păzit pe pasageri cu sabia şi cuţitele scoase 
ca să nu fie sfâşiaţi în bucăţi. 


Când a terminat, în sală s-a lăsat o tăcere 
neobişnuită. Marinarul reuşise să descrie 
scena cu atâta viaţă încât cei din sală pă- 
reau să vadă totul în faţa ochilor, unii din ei 
indignaţi să audă până unde puteau merge 
concetăţenii lor. În cele din urmă, Ross spu- 
se: 

— Domnule căpitan, vă amintiţi că am ve- 
nit la dumneavoastră pe plajă şi v-am oferit 
dumneavoastră şi echipajului adăpost pen- 
tru noapte în casa mea? 

— Sigur că-mi amintesc, domnule, răs- 
punse Clark. A fost primul act de milă creş- 
tinească faţă de noi în noaptea aceea 
groaznică. 

— Şi v-aţi folosit de el? 

— Da, desigur. Nouăsprezece dintre noi 
am petrecut noaptea în casa dumneavoas- 
tră. 

— Aţi fost trataţi bine acolo? 

— Foarte bine, domnule. 

— Când eraţi pe plajă, m-aţi auzit sau m- 
aţi văzut îndemnând pe cineva să prade 
vasul dumneavoastră? 


— Nu, domnule... Peste tot era întuneric, 
cu excepţia focurilor aprinse. Dar nu v-am 
văzut până nu aţi venit să-mi oferiţi adă- 
post. 

— Mulţumesc. Ross se aplecă şi se consul- 
tă în şoaptă cu domnul Clymer. Domnule 
căpitan, aţi fost de faţă când m-am întâlnit 
cu sergentul de dragoni? 

— Da. 

— A fost vreo ceartă între noi? 

— După câte îmi amintesc, l-aţi prevenit 
să nu coboare pe plajă şi el a acceptat. 

— Credeţi că a fost un avertisment priete- 
nesc, făcut cu scopul de a evita o vărsare de 
sânge? 

— Se poate. Da, cred că e drept să spun 
aşa. 

— Şi nu ne-am luat la bătaie? 

— Nu, cât am fost eu acolo, sigur că nu! 

— Când v-am condus la mine acasă, am 
intrat şi eu înăuntru? 

— Da. 

— Mulţumesc. 

— Un moment, căpitane, spuse Henry 


Bull, ridicându-se repede când marinarul 
tocmai ieşea din boxă. Cât timp a stat acu- 
zatul cu dumneata când aţi intrat în casă? 

— Cam zece minute. 

— Şi când l-aţi mai văzut după aceea? 

— Cam o oră mai târziu. 

— Erau vameşi cu ei când v-aţi întâlnit cu 
soldaţii? 

— N-am observat, n-am văzut. 

— După câte ştiţi, n-a fost nimic care să-l 
împiedice pe acuzat să plece iar din casă, de 
îndată ce v-aţi instalat, şi să se certe cu sol- 
daţii? 

— Nu, domnule. 

— Mulţumesc, să intre căpitanul Ephraim 
Trevail. 

Un bărbat slab şi scund luă loc în boxa 
martorilor şi declară că fusese de faţă la 
încăierarea dintre soldaţi şi vameşi; şi adă- 
ugă că îl văzuse pe Ross în fruntea răscula- 
ţilor şi recunoscu în el pe omul care îl lovi- 
se pe John Coppard. Ross nu-şi amintea să-l 
fi văzut vreodată, dar n-avea cum să-i con- 
teste mărturia. Domnul Jeffrey Clymer îi 


înmână o notiţă cu câteva rânduri prin care 
îl sfătuia să nu-i pună întrebări acestui 
martor ostil. A fost chemat apoi Eli 
Clemmow care a spus aceeaşi poveste. 

Ross nu-l mai văzuse de trei ani. Simţi 
cum îl cuprinde furia. 

Când i-a venit rândul să vorbească, l-a în- 
trebat: 

— Unde locuieşti, Clemmow? 

Omul deschise gura şi rânji, lăsând să se 
vadă dinţii scoşi în afară. Se citea pe faţa lui 
ranchiuna pe care până atunci o ţinuse as- 
cunsă: 

— La Truro. 

— Cum se face că te aflai la Hendrawna, la 
nouă mile depărtare de oraş, când a apărut 
epava? 

— Nu eram acolo. Am auzit de prima epa- 
vă şi m-am dus să văd şi eu ce se întâmplă. 

— Mai de mult ai locuit pe pământul meu, 
nu-i aşa? 

— Aşa e. 

— Dar îţi aminteşti că te-am gonit pentru 
că tulburai liniştea vecinilor şi le produceai 


necazuri? 

— Vreţi să spuneţi că l-aţi gonit pe fratele 
meu din casa lui, cu toate că n-a făcut ni- 
mic. 

— Mă urăşti din cauza asta, nu-i aşa? 

Eli îl întrerupse repede: 

— Nu... nu. Nu-mi pasă de dumneata. 

Domnul Clymer îi mai trimise un bileţel 
lui Ross: „Cere-i detalii ca să-l încurci”. 

Ross i se adresă iar: 

— Spune-mi, Clemmow, care din cele do- 
uă epave au eşuat mai aproape de casa 
mea? 

Clemmow îşi supse buzele, dar nu răspun- 
se nimic. 

Ross aşteptă puţin: 

— Ai auzit ce te-am întrebat? 

— Era întuneric când am ajuns acolo. 

— Care din cele două corăbii era mai ma- 
re? 

Răspunsul veni după o lungă pauză: 

— Pride of Madras. 

— Câte catarge are? 

— ...două sau trei. 


— De unde ştii care din ele era? 

— Am auzit ce ziceau oamenii. 

— Cea mai mare era mai aproape sau mai 
departe de casa mea? 

Încă o pauză. 

— Presupun că ai văzut focurile sus, la 
Damsel Point? 

— Da; 

— N-a fost niciun foc acolo şi în apropiere. 
N-ai fost pe plaja de la Hendrawna în noap- 
tea aceea, nu-i aşa? Ai stat tot timpul în 
oraş, la Truro. 

— Ba am fost! Încerci să mă încurci! 

Eli Clemmow era alb la faţă şi încordat. 

Încercă să explice, dar domnul Henry Bull 
se ridică iar şi-l opri. 

— Ai fost vreodată pe mare, domnule 
Clemmow? 

— Păi... nu, n-aş putea spune că „pe ma- 
re”. Dar... 

— Deci dacă s-ar afla două epave pe plajă, 
în întuneric, la oarecare distanţă una de 
alta, ti-ar fi greu, nefiind de meserie, să spui 
care e mai mare? 


— Da, e adevărat! 

— Mult mai greu decât dacă ai fi luat par- 
te la jaf şi dacă ai fi atacat echipajul? 

Eli dădu din cap recunoscător. 

— Ai observat unde anume erau focuri 
aprinse? 

— Nu. Erau pe acolo... ici şi colo. 

— La ce distanţă te aflai când s-a iscat bă- 
taia dintre acuzat şi vameşi? 

— Care se presupune că s-a iscat, spuse 
domnul Jeffrey Clymer, ridicându-se şi 
aşezându-se repede la loc. 

— Care se presupune că s-a iscat. 

— Păi... aproape, cam cât de aproape sun- 
teţi acum de mine. 

— Şi declaraţia făcută acum sub jurământ, 
este o relatare exactă a unui martor ocular 
a faptelor care au avut loc? 

— Da, e adevărat, aşa cum mă vedeţi şi vă 
văd. 


* 


Demelza simţea cum o cuprind valuri de 
slăbiciune. O copleşeau, apoi dispăreau, 


lăsând-o fără vlagă. Fusese chemat vameşul 
Coppard, care confirmase declaraţiile ante- 
rioare, dar ce e drept nu afirmase că fusese 
atacat de acuzat şi nici că acesta s-ar fi aflat 
acolo. Venise şi sergentul de dragoni să de- 
pună mărturie. După-amiaza trecuse de 
jumătate şi până atunci nu luaseră nicio 
pauză să se mai răcorească. Doi negustori 
ambulanți se strecuraseră prin uşile între- 
deschise şi făceau un comerţ susţinut, deşi 
ilicit, în rândurile din spate. Căldura şi mi- 
rosul erau înăbuşitoare. 

Ultimul martor al acuzării era Hicks, ju- 
decătorul care instrumentase cazul, luând 
toate depoziţiile, inclusiv pe a lui Ross. Se 
ivise o dificultate la tribunalul din Truro 
când s-a aflat că justiţia cerea ca judecătorii 
de acolo să continue procesul. Unii dintre 
magistrați ţineau partea acuzatului şi ar fi 
fost nedrept să-şi asume această sarcină. 
Alţii, ca de exemplu Prea Sfinţia sa doctorul 
Halse, erau contra lui. În cele din urmă a 
fost ales să prezideze Ephraim Hicks, o nu- 
litate. Pe Hicks îl interesa în primul rând 


sticla de coniac, totuşi depoziţiile martori- 
lor fuseseră notate cu destulă imparţialita- 
te. 

Era rândul lui Hicks acum să prezinte toa- 
te depoziţiile martorilor, fapt extrem de 
periculos. 

Din răspunsurile acuzatului la interogato- 
riu se părea că recunoscuse învinuirea de a 
fi trezit vecinii când a apărut prima epavă. 

La întrebarea „Cu ce scop aţi făcut-o?” 
răspunsese: „Sunt familii în comitat care 
mor de foame.” Întrebare: „I-aţi condus pe 
oamenii ăştia până la epavă?” Răspuns: „N- 
aveau nevoie să-i conducă nimeni. Cunosc 
locurile la fel de bine ca mine”. Întrebare: 
„l-ați îndemnat să atace echipajul vasului 
Queen Charlotte?” Răspuns: „Niciun mem- 
bru din echipajul vasului Queen Charlotte 
n-a fost atacat”. „Aţi fost primul care s-a 
urcat la bordul lui şi dacă da, cu ce scop?” 
„Scopul meu a fost să văd ce încărcătură 
are.” „Mai era cineva din echipaj la bord 
când aţi ajuns acolo?” „Nu, numai un sin- 
gur pasager şi era mort.“ „Era mort când aţi 


ajuns pe vas?” „Desigur. Mă acuzaţi că l-am 
omorât eu?” „I-aţi ajutat pe prietenii dum- 
neavoastră să se suie pe vas cu ajutorul 
unei frânghii?” „Da,” „Aţi încercat să adu- 
ceţi pe țărm trupul mortului?” „Nu, n-am 
încercat.” „Aţi contribuit la eşuarea vasului 
şi la prădarea lui?” „Nu.” „Fraţi de faţă 
când se întâmplă asta?” „Da.” „Aţi făcut 
vreo încercare să opriţi prădarea vasului?” 
„Nu, eu nu sunt om al legii.” „Dar eraţi sin- 
gurul gentleman prezent acolo, singura 
persoană care să poată opri jaful chiar de la 
început.” „Exageraţi influenţa mea.” 
Interogatoriul continuă „Aţi fost printre 
primele persoane care au văzut al doilea 
naufragiu?” „Cred că da.” „l-aţi îndemnat 
pe prietenii dumneavoastră să atace echi- 
pajul vasului Pride of Madras?” „N-am făcut 
aşa ceva.” „Aţi stat deoparte şi aţi lăsat să 
fie atacați fără să protestaţi?” „N-au fost 
atacați de vreun om pe care să-l cunosc eu. 
Sosiseră pe plajă un mare număr de mineri 
de prin alte părţi.” „N-aţi răspuns la între- 
bare.” „N-am ce alt răspuns să vă dau. Nu 


puteam fi peste tot în acelaşi timp.” „Dar aţi 
fost la bordul vasului Pride of Madras?” 
„Da, am fost.” „Cu mult înainte de a le oferi 
ajutor marinarilor naufragiaţi?” „Cu puţin 
timp înainte”. „Aţi aprobat răzmeriţa care 
se dezlănţuise?” „N-am considerat-o ca o 
răzmeriţă.” „Şi acum o aprobaţi?” „Sunteţi 
de acord că familii întregi să nu aibă ce 
mânca?” 

La sfârşit negase că ar fi ştiut ceva despre 
atacul împotriva soldaţilor şi vameşilor. 

Au urmat apoi martorii apărării. Erau 
numai cinci. Mai întâi au fost chemaţi John 
şi Jane Gimlett, care au declarat că acuzatul 
nu a mai părăsit casa după ce a intrat îm- 
preună cu echipajul naufragiat. Prima oră, 
în timpul căreia cei doi le dăduseră băuturi 
calde naufragiaţilor, a petrecut-o lângă pa- 
tul soţiei sale bolnave, care dormea. Henry 
Bull a încercat să-l intimideze, dar n-a reu- 
şit. Dacă acuzatul ar fi plecat iar de acasă, 
asta nu s-ar fi putut întâmpla decât mult 
mai târziu, mult după momentul atacului. 
Au urmat Zacky Martin şi „Whitehead” - 


Cap alb, care au vorbit despre purtarea co- 
rectă a lui Ross în toate ocaziile. Ultimul 
martor era Dwight Enys. 

Nu ştia cum se desfăşurase procesul până 
atunci. leşise soarele şi razele pătrundeau 
prin ferestrele înalte. Printre spectatori zări 
capul cu păr roşu-arămiu al Carolinei. Era 
acolo, aşa cum spusese. 

Dwight se afla într-o situaţie stânjenitoa- 
re: era faţă în faţă cu Ross şi i se cerea să 
depună mărturie. Se adresă direct judecă- 
torului: 

— Excelenţă, sunt doctorul care a îngrijit- 
o pe soţia căpitanului Poldark şi pe copilul 
lui în timpul bolii grave de care au suferit 
(morbus strangulatorius). Căpitanul 
Poldark n-a dormit aproape o săptămână. 
Ştiu asta pentru că am fost tot timpul în 
casa lor. Singurul lui copil i-a murit şi a fost 
îngropat numai cu o zi înainte de naufra- 
giu. Soţia lui era încă grav bolnavă. L-am 
îngrijit în noaptea dinaintea naufragiului şi 
am ajuns la concluzia că e la un pas deo 
depresiune nervoasă. Consider că nervii i- 


au cedat şi orice ciudăţenie ar fi apărut în 
acţiunile lui în următoarele două zile trebu- 
ie atribuită stării în care se afla. 

Se făcuse tăcere. Toţi ascultau acum cu 
atenţie. Henry Bull se uită la Ross şi se ridi- 
că aranjându-şi roba. Declaraţiile acestui 
martor erau periculoase pentru acuzare. 

— Sunteţi farmacist, domnule doctor 
Enys? 

— Nu, sunt medic. 

— După câte ştiu, în provincie nu se face 
nicio deosebire între unul şi altul. 

— Nu ştiu care e situaţia peste tot în pro- 
vincie. De fapt, e o mare diferenţă între un 
farmacist şi un medic. 

— Nu poate aproape oricare din ei să 
practice meseria de medic dacă vrea? 

— Nu are dreptul să o facă. 

— Dumneata ai acest drept? 

— Sunt licenţiat al Colegiului Medical din 
Londra. 

Domnul Bull se uită pe fereastră. Nu se aş- 
teptase la acest răspuns. 

— Aţi venit să practicaţi medicina cam 


departe de Londra, doctore Enys. 

— M-am născut în Cornwall. 

— Ce vârstă aveţi, dacă-mi permiteţi? 

— Douăzeci şi şase de ani. 

— De cât timp practicaţi medicina? 

— Aproape de trei ani. 

— Trei ani... Şi cu cine aţi studiat la Lon- 
dra? 

— Am studiat teoria şi practica medicinii 
cu doctorul Fordyce, domiciliat în Essex 
Street, obstetrica cu doctorul Leake din 
Craven Street şi chirurgia cu domnul Perci- 
val Pott, la spitalul St. Bartholomew. 

— Aha, şi chirurgia! Foarte interesant. Şi 
cu cine aţi studiat bolile mintale? 

— Cu nimeni anume... 

— Înseamnă că părerile dumneavoastră 
cu privire la acest subiect nu au nicio rele- 
vanţă, nu-i aşa? 

Dwight se uită lung la avocat: 

— Trebuie să vă spun, domnule, că nu 
există niciun studiu organizat al acestor 
maladii. Numai prin experienţă clinică poţi 
căpăta cunoştinţe despre aceste boli. 


— Cunoştinţe şi experienţe pe care le-aţi 
căpătat în mare măsură. 

— ...Am căpătat experienţă, dar n-aş putea 
spune că în mare măsură. 

— Aţi vizitat, desigur, spitalul Bedlam şi 
aţi studiat acolo. 

— Nu, n-am fost acolo. 

— Cum? N-aţi fost acolo? 

— Nu. 

— Atunci înseamnă că... 

— Nu vreau să spun că domnul căpitan 
Poldark nu este în deplinătatea facultăţilor 
mintale. Ceea ce afirm este că, după păre- 
rea mea, un timp nu a fost el însuşi din ca- 
uza supărării adânci şi a lipsei de somn. 

— Având în vedere acestea aţi justifica 
purtarea lui? 

— Da, desigur. 

— Credeţi că oricine ar pierde un copil are 
o scuză dacă provoacă tulburări în trei pa- 
rohii, tulburări soldate cu pierderi mari 
materiale şi de vieţi omeneşti? 

— Nu cred că domnul căpitan Poldark e 
autorul tulburărilor. Dar dacă s-a purtat 


ciudat în unele privinţe cred că a făcut-o 
din cauza unei pierderi temporare a con- 
trolului de sine. În mod normal el nu este 
un om care să încalce legea. 

— Asta se va afla după verdict, spuse Bull 
cu voce mieroasă. În prezent vă sugerez să 
nu puneţi în discuţie caracterul lui. 

— Nu-mi pot exprima decât părerea mea 
în calitate de medic. 

— Asta am aflat deja. Mulţumesc, doctore 
Enys. 

Dwight ezită. 

— Este o părere pentru care mi-aş risca 
chiar reputaţia. 

— Noi nu ştim care e reputaţia dumnea- 
voastră, doctore Enys. Totuşi vă mulţumim. 

— Un moment, se auzi vocea excelenţei 
sale domnul judecător Lister. 

Dwight se opri. 

— Spuneţi că v-aţi format această părere 
despre acuzat în noaptea dinaintea celor 
întâmplate. Pe ce se bazează părerea dum- 
neavoastră? 

— Pe comportarea lui în general, excelen- 


tă. Nu era destul de coerent în cele ce spu- 
nea. Când a murit fiica lui a venit multă 
lume la înmormântare, oameni din toate 
clasele sociale. Să ştiţi că se bucură de mult 
respect. Dar pentru că soţia lui era bolnavă 
nu a putut să le ofere mâncare şi băutură 
cum se obişnuieşte în Cornwall la înmor- 
mântări. Acest lucru l-a persecutat mult pe 
căpitan. Mereu spunea că regretă că n-a 
putut să le ofere nimic. Nu era beat, bea 
foarte puţin atunci. După mine asta se da- 
tora numai stării lui sufleteşti. 

— Mulţumesc, spuse judecătorul şi Dwight 
părăsi boxa. 

Se produse iar mişcare în sală. Oamenii se 
ridicau, îşi întindeau picioarele, scuipau, se 
auzea fâşâit de hârtii. Dar nimeni nu ieşea 
din sală şi cei care voiau să mai intre nu 
mai aveau loc. Acum era ultima şansă a 
acuzatului să atragă curtea şi juriul de par- 
tea lui, prin elocvenţă dacă o avea, sau, da- 
că nu — cum se întâmplă de obicei — trebuia 
să-şi citească apărarea pregătită cu ajutorul 
avocatului său şi să spere că-i va fi de folos. 


Capitolul XII 


Venise momentul. Acum ori niciodată. 
Trebuia să aleagă: apărarea aşa cum şi-o 
închipuia el, declarând pe faţă şi în puţine 
cuvinte ceea ce simţise şi făcuse... Sau umi- 
linţa prefăcută a lui Clymer, negând totul, 
dând noi interpretări declaraţiilor făcute la 
tribunal... Sau un compromis, folosind păr- 
tile mai moderate din propria lui apărare şi 
pe cele mai puţin nesincere din cea întoc- 
mită de Clymer. Dacă adopta ultima alter- 
nativă, se va poticni şi va şovăi. 

Toţi aşteptau... 

— Excelenţă, spuse Ross, cazul acesta v-a 
răpit mult din timpul dumneavoastră. Voi 
încerca să fiu cât mai scurt, atât cât va fi 
necesar pentru a face apel la clemenţa 
dumneavoastră şi la înţelegerea juriului. 
Avocatul acuzării a spus despre mine tot ce 
se poate mai rău. Au fost citați martori în 
sprijinul pledoariei sale, şi eu la rândul 
meu am chemat martori care să demon- 


streze netemeinicia afirmațiilor lor, sau a 
unor părţi din ele. Ei au spus despre mine 
tot ce se poate spune mai bun. I-aţi ascultat 
şi pe unii, şi pe alţii şi puteţi trage propriile 
dumneavoastră concluzii 

E adevărat că în ziua de şapte ianuarie se 
aflau pe plaja de la Hendrawna două epave, 
ceva mai jos de casa mea, e adevărat că 
servitorul meu m-a informat despre prima 
epavă chiar când se lumina de ziuă şi că am 
pornit călare să-i anunţ pe câţiva oameni 
din vecinătate. Dacă mă întrebaţi ce motiv 
am avut, nu mi-l amintesc. Dar aşa am fă- 
cut şi în scurt timp au venit pe plajă un ma- 
re număr de oameni şi au luat tot ce se afla 
pe vase. Am fost acolo aproape toată ziua, 
dar, deşi casa mi-a fost percheziţionată, nu 
s-a găsit la mine nimic din încărcătura de 
pe vase. De fapt, eu n-am luat nimic. E cam 
ciudat, nu credeţi, ca instigatorul şi condu- 
cătorul unei gloate nelegiuite să nu-şi însu- 
şească nimic din pradă? 

Acum să vorbim despre gloata nelegiuită. 
În pledoaria sa, domnul avocat a spus că 


erau mai mult de două mii de oameni pe 
plajă. E adevărat. Dar mai târziu a mai spus 
- dacă îmi amintesc bine - că oamenii aceş- 
tia erau scursorile fără de lege din cinci 
parohii. Mă întreb dacă ştie cât de puţin 
populată e regiunea aceasta. Întreaga popu- 
laţie a cinci parohii nu depăşeşte şase mii 
de oameni, cu femei şi copii cu tot. Vrea 
oare să spună că toţi oamenii în putere din 
aceste parohii sunt nişte ticăloşi nelegiuiţi? 
Nu cred că dumneavoastră, oameni cu raţi- 
une, puteţi fi de acord cu o astfel de apreci- 
ere. 

Ross se întoarse iar spre judecător şi, pe 
măsură ce pleda, se încălzea puţin, nefiind 
vorba pentru moment de cauza lui. 

— Nu, excelenţă, din cei două mii de oa- 
meni de pe plajă, nici cincizeci n-au venit 
cu intenţia de a încălca legea, nici zece mă- 
car. Toţi ceilalţi sunt cetăţeni loiali şi cre- 
dincioşi ai Maiestăţii sale Regelui şi au venit 
- aşa cum ar veni oricine indiferent de cla- 
sa din care face parte - să vadă un eveni- 
ment senzaţional, fie el un incendiu, un 


naufragiu sau o sesiune a curții cu juri, sau 
o execuţie. N-aveau nevoie să-i poftesc eu. 
Ar fi venit şi fără invitaţia mea. Poate că 
vreo cincizeci au venit mai repede pentru 
că i-am anunţat eu. Asta e tot. Sus, pe fale- 
ză, se află o mină de unde se vede plaja. 
Când cineva de acolo a zărit epava - pentru 
că e sigur că a zărit-o — nu credeţi că ar fi 
făcut la fel ca mine, că şi-ar fi trezit priete- 
nii — fără să se mai gândească de ce, ci pur 
şi simplu ca să-i trezească? 

Când Ross se opri ca să-şi adune gânduri- 
le, cineva chicoti tare în fundul sălii. Ştiu 
imediat cine a fost. Eli Clemmow făcuse la 
fel cu trei ani în urmă când Ross luase cu- 
vântul la curtea cu juri ca să-l apere pe Jim 
Carter. Atunci chicotitul îşi făcuse efectul: 
întrerupsese expunerea lui Ross şi abătuse 
atenţia judecătorilor. Aşa ceva nu trebuia 
să se mai întâmple. 

— Domnilor juraţi, continuă el, cât despre 
cele întâmplate când oamenii aceia au sosit 
pe plajă şi au văzut cele două corăbii nau- 
fragiate, trebuie să vă rog să vă gândiţi un 


moment la tradiţiile acestor locuri. Se spu- 
ne că s-a încercat întotdeauna ademenirea 
corăbiilor prin focuri false ca să se izbească 
de ţărmul stâncos. E o calomnie răspândită 
numai de oameni de rea credinţă sau igno- 
ranţi. Se ştie prea bine că unii oameni caută 
pe plajă rămăşiţe aduse de apă de pe epave- 
le plutitoare sau resturile rămase după re- 
flux. Legea spune că resturile acestea apar- 
ţin statului sau poate unuia sau altuia din 
stăpânii pământului; dar, de fapt, când 
aceste resturi n-au nicio valoare, nu încear- 
că nimeni să le recupereze de la cei ce le-au 
găsit. În vremuri de lipsuri cumplite, rămă- 
şiţele astea neînsemnate au fost singurul 
mijloc de supravieţuire al oamenilor, al 
unor oameni cinstiţi. S-a format astfel un 
obicei, o tradiţie. Ce se întâmplă atunci 
când un vas întreg eşuează? Oamenii vin în 
număr mare pe plajă, să vadă epava şi să 
ajute la salvarea echipajului. În parohia 
mea sunt două văduve care n-ar fi văduve 
dacă soţii lor n-ar fi încercat să salveze ma- 
rinari naufragiaţi. Dar când munca de sal- 


vare s-a terminat, ce să facă? Să stea şi să 
aştepte până vin vameşii? Legea spune că 
da. Aşa e drept după lege. Dar când copiii 
lor n-au o coajă de pâine pentru a-şi potoli 
foamea sau o zdreanţă cu ce să-şi acopere 
goliciunea, nu poţi să le pretinzi să judece 
cum ar trebui. 

Ross captase din nou atenţia curţii. 

— Domnul avocat a pretins că oamenii ăş- 
tia sunt revoluționari — că şi eu sunt un re- 
voluţionar - împinşi de dorinţa de a răs- 
turna autoritatea. Răspund simplu că nimic 
nu e mai departe de adevăr. Nu suntem 
revoluționari. Cât despre atacul asupra 
echipajului celui de-al doilea vas - a fost un 
episod ruşinos pe care nu voi încerca să-l 
scuz. Atacul a fost comis de oameni beţi, 
veniţi din alte părţi - nu la chemarea mea, 
ci pentru că vestea despre primul naufra- 
giu a ajuns până la urechile lor. În sfârşit, 
ajungem acum la atacul asupra vameşilor. 
Nu e nevoie să mă apăr sau să mă scuz, 
pentru că eu n-am fost acolo. Nu i-am văzut 
pe vameşi şi nici ei pe mine. L-am prevenit 


pe sergentul de dragoni să nu coboare pe 
plajă atunci pentru că toată lumea era în- 
fierbântată şi doream să evit o vărsare de 
sânge. Până să ajungă pe plajă, vameşii n-ar 
mai fi avut ce să facă. 

Ross se uită din nou prin notele lui 
Clymer, dar nu mai găsi nimic de adăugat. 

— Asta e tot ce am avut de spus. Sunt gata 
să accept orice mă aşteaptă şi contez pe 
imparţialitatea, simţul de dreptate şi ome- 
nia excelenţei voastre şi pe ale dumnea- 
voastră, domnilor juraţi, concetăţenii mei. 

Se înclină şi se aşeză iar pe banca acuzați- 
lor. În acelaşi timp se auzi în fundul sălii un 
murmur de aprobare. 

Verity şopti: 

— Nu cred că am putea ieşi acum nici da- 
că am vrea. Băncile şi toată sala sunt ticsite 
de lume. 

— Nu. Trebuie să stăm aici. Mă simt mai 
bine. 

— Miroase sărurile astea. 

— Nu, nu. Să ascultăm. 

— Sunt trei capete de acuzare, spuse exce- 


lenţa sa domnul judecător Lister, pentru 
care acest om se află în faţa dumneavoas- 
tră. Este acuzat că a îndemnat la răzmeriţă, 
la distrugeri şi a atacat un funcţionar al 
statului. Aţi ascultat mărturiile şi este de 
datoria dumneavoastră să pronunţaţi ver- 
dictul potrivit cu mărturiile. Puteţi să-l gă- 
siţi vinovat pentru toate cele trei acuzaţii, 
sau pentru oricare dintre ele. Cât despre a 
treia acuzaţie — şi anume atacarea şi răni- 
rea unui funcţionar al statului - mărturiile 
sunt împărţite. Doi martori au jurat că el 
este autorul, doi au declarat că nu se poate 
ca el să fi fost acolo. Funcţionarul însuşi nu 
e sigur de identitatea celui care l-a atacat. 
Era o noapte întunecoasă, bătea un vânt 
puternic şi e posibil să-l fi confundat. Dum- 
neavoastră veţi decide dacă preferaţi să 
acceptaţi mărturia celor doi servitori care 
jură că stăpânul lor n-a mai părăsit casa 
sau pe cea a lui Trevail şi Clemmow care 
declară că l-au văzut trântindu-l pe funcţi- 
onar la pământ. Dar permiteţi-mi să vă 
atrag atenţia că în legea engleză există o 


axiomă conform căreia acolo unde există o 
îndoială aceasta este în avantajul acuzatu- 
lui. 

În imaginaţia ei febrilă, Demelzei i se păru 
că judecătorul se uita la ea când vorbea. 

— Cât despre primele două acuzaţii, pot fi 
interpretate în două feluri. Acuzatul recu- 
noaşte că a chemat oamenii la epavă, dar 
afirmă - pare să afirme - că scopul său a 
fost să dea ajutor naufragiaţilor, dar şi să 
jefuiască vasul, şi că tulburările au izbucnit 
fără îndemnul sau dorinţa lui. Dacă eu in- 
terpretez corect intenţiile lui, aceasta este 
apărarea lui şi esenţa problemei; totuşi, 
unele declaraţii ale sale şi unele din acțiuni- 
le sale de atunci permit o altă interpretare. 
Dacă, de exemplu, îl preocupa în adevăr 
salvarea pasagerilor, şi a echipajului, de ce 
n-a fost mai activ în a o face? Cum se expli- 
că faptul că între momentul în care a înotat 
până la primul vas şi oferta întârziată de 
adăpost făcută celor de pe al doilea vas — 
mai târziu - aparent nu a făcut niciun efort 
ca să-i ajute? Ei nu l-au văzut. El spune că 


nici el nu i-a văzut. Dar recunoaşte că se 
afla pe plajă. Ce a făcut acolo în tot acel 
timp? 

Domnul judecător Lister nu vorbea după 
note. De fapt, nu luase note în timpul pro- 
cesului 

— Medicul acuzatului s-a prezentat ca 
martor ca să arate starea de adâncă sufe- 
rinţă şi derută în care se afla căpitanul 
Poldark în momentul naufragiului, lăsând 
să se înțeleagă că atunci nu era responsabil 
de acţiunile sale. Dumneavoastră vă revine 
să hotărâți dacă o asemenea mărturie poate 
avea destulă greutate ca să fie de importan- 
tă vitală. Eu aş sublinia numai că în mo- 
mentul instrumentării - care a avut loc şase 
săptămâni mai târziu - o astfel de stare nu 
mai putea exista. Aţi auzit declaraţiile făcu- 
te de acuzat la instrumentarea procesului, 
declaraţii care v-au fost citite clar, şi nu mă 
îndoiesc că sunt prezente în mintea dum- 
neavoastră. Vă amintiţi că i s-a pus întreba- 
rea: „Cu ce scop aţi condus pe prietenii 
dumneavoastră la epavă?” La care răspun- 


sul său a fost: „Erau oameni în districtul 
acesta care mureau de foame”. Mai târziu a 
fost întrebat: „Aţi aprobat răzmeriţa care 
izbucnise?” Şi el a răspuns: „N-am conside- 
rat-o ca o răzmeriţă”. V-aţi putea întreba ce 
a crezut că este? A privit-o ca pe un act ad- 
misibil de jaf şi tâlhărie? Aţi putea spune: 
„Dar dacă a treia acuzaţie nu e dovedită, e 
greu de dovedit că acuzatul a comis un act 
ilegal în celelalte cazuri. Unde e mărturia 
care să dovedească concret vinovăția lui? 
De exemplu, l-a văzut cineva luând un băț 
sau o piatră de pe cele două vase?” Răspun- 
sul este nu. Dar, după lege, dacă eşti con- 
vins că a avut loc o răzmeriţă, trebuie să 
mai fii convins şi că acuzatul a fost implicat 
în aşa măsură încât să fie vinovatul princi- 
pal. Intenţia comună de a comite o crimă 
face din fapta unei singure persoane fapta 
tuturor -— şi nici măcar nu e necesar ca ci- 
neva să fie prezent la comiterea crimei ca 
să fie considerat vinovat. De exemplu, poa- 
te să nu fie văzut că a luat parte la o crimă, 
dar dacă în acelaşi timp a stat de pază pen- 


tru ucigaşi şi ştia ce vor să facă, va fi consi- 
derat vinovat. 

Toţi ascultau. Nu se auzea nicio vorbă. 
Demelza simţea că-i îngheaţă inima, 

— Mai departe acum. După lege, dacă mai 
multe persoane se însoțesc pentru a comite 
un act ilegal şi comiţându-l are loc o crimă, 
un act mai grav decât cel pe care au avut 
intenţia să-l comită, atunci toţi împreună 
sunt vinovaţi de actul cel mai grav, oricât 
de oribil li s-ar părea unora dintre aceste 
persoane şi chiar dacă aceasta sau aceştia 
n-ar fi avut intenţia să-l comită. Urmează 
deci ca dumneavoastră să hotărâți, 
bazându-vă pe mărturiile pe care le-aţi au- 
zit: în primul rând, dacă acuzatul era pe 
plajă în momentul naufragiului, în al doilea 
rând, dacă se afla acolo împreună cu cei- 
lalţi cu intenţia de a jefui epava; în al trei- 
lea rând, dacă jaful, răzmeriţa şi atacul au 
avut loc. 

Memoria extraordinară a judecătorului 
absorbise tot ca un burete şi acum, printr-o 
singură stoarcere, scotea totul la iveală, 


câteodată în favoarea acuzatului, dar mai 
ales împotriva lui. Domnul judecător Lister 
nu putea fi suspectat de părtinire: el nu 
făcea să încline balanţa într-o parte sau 
alta, el măsura cu precizie greutatea, ară- 
tând exact în ce parte atârna mai greu. Îşi 
îndeplinea datoria aşa cum fusese împu- 
ternicit de rege. Înalta lui poziţie în societa- 
te se datora acestei imparţialităţi. 

— Acuzatul, termină el, a încercat să gă- 
sească circumstanţe atenuante pentru de- 
lictele de răzmeriţă şi jaf, invocând suferin- 
tele şi lipsurile care apasă populaţia săracă 
în momentul de faţă. Asta nu are nicio legă- 
tură cu faptele şi aveţi datoria să nu ţineţi 
seama de ele. Acuzatul a consacrat o parte 
din pledoaria sa apărării cetăţenilor săi 
care nu sunt implicaţi în procesul care se 
judecă acum. Puteţi considera apărarea 
aceasta ca un sentiment demn de admirat 
din partea lui, dar aţi greşi faţă de societate 
dacă aţi permite ca simpatia sau un patrio- 
tism îngust să vă influenţeze în orice hotă- 
râre pe care o consideraţi corectă. Vă rog 


acum să vă îndepliniţi datoria pe care v-aţi 
asumat-o sub jurământ, indiferent de con- 
secinţe sau de orice altceva, cu excepţia 
dorinţei de a face dreptate în procesul din- 
tre stat şi acuzat. Vă rugăm acum să pro- 
nunţaţi verdictul. 

În larma generală care a izbucnit, Verity 
văzu că judecătorul se uită la ceas. Era 
aproape ora patru şi mai erau de judecat 
câteva procese. Juraţii începură să se sfătu- 
iască în şoaptă, conştienţi că toată lumea se 
uită la ei. De câteva ori, lui Verity i se păru 
că Demelza o să leşine, dar, slavă Domnu- 
lui, o văzu că-şi revine şi se stăpâneşte. Pă- 
rea că partea cea mai grea trecuse şi acum 
urma reacţia la lovitura pe care o primise. 

— Vă puteţi retrage dacă doriţi, spuse ju- 
decătorul primului jurat. 

Primul jurat îi mulţumi şi se consultă din 
nou cu ceilalţi; apoi îi spuse ceva aprodului 
şi acesta se duse la judecător. Grefierul bă- 
tu cu ciocănelul în masă, făcând linişte, şi 
judecătorul se ridică, salută înclinându-se şi 
ieşi. Juriul hotărâse să se retragă. 


* 


„S-a terminat, se gândea Ross, şi ar fi fost 
mai bine dacă rămâneam la punctul meu 
de vedere şi pledam aşa cum am vrut. Am 
căutat o scăpare în ultimul moment. Laşita- 
te şi compromis. Căutând să mă conving că 
o fac pentru Demelza. De fapt, slăbiciunea 
şi laşitatea mea şi insistenţele lui Clymer. Şi 
nu mi-a folosit la nimic. Chiar dacă aş fi 
mers până la capăt şi m-aş fi târât în faţa 
lor, aşa cum a vrut el. Şi aşa ce-am realizat? 
Nici măcar n-am satisfacția că le-am spus 
exact ce am gândit... despre proces, despre 
suferinţe, despre naufragiu Un gust amar în 
gură.” 

„Judecătorul cu faţa lui acră şi îngustă. O 
maşină care aplică legea. Dacă mă trimite 
la închisoare, chiar că am să ies de acolo 
revoluţionar... am să-i tai beregata într-o 
noapte când sforăie mai bine în pat. Ar fi 
mai bine să mă spânzure. Şi Demelza? E 
greu să o văd fără să întorc capul. Nu văd 
decât cu coada ochiului culoarea fustei şi 


mâinile cum le ţine în poală. Le frământă 
mereu, nu poţi sta liniştită, nu-i aşa, iubito? 
Poate că ar fi trebuit să mă târăsc, să mă 
târăsc în adevăratul sens al cuvântului, de 
dragul ei. Milă, milă vă rog! The Quality of 
mercy is not strained, it droppeth as the gen- 
tle rain from heaven upon the place 
beneath.” 

„Ce dracu’ mai discută juriul? Cred că e 
perfect clar şi pentru ei şi pentru judecător, 
care de fapt le-a şi explicat ce să facă.” 

„Verity aici! Asta e o surpriză! Trebuie să-i 
scriu şi să o rog să aibă grijă de Demelza. Ar 
fi trebuit să mă gândesc mai demult. 
Demelza o să-i asculte sfaturile. Poate c-a 
fost bine că Julia a murit: n-ar fi fost plăcut 
pentru ea să afle... Dar poate că dacă n-ar fi 
murit, nimic din toate astea nu s-ar fi în- 
tâmplat. Poate că Dwight a spus adevărul. 


13 Citat celebru din Negustorul din Veneţia de 
William Shakespeare (act. IV, sc. I), (aprox.): 
Iertarea n-o forțează nimeni; venind din ceruri, 
ea cade ca o ploaie blândă pe pământ. (n. tr). 


Nu se poate! Eram în minţile mele, normal 
cum nu se mai poate. Serios, tânărul ăsta! 
Păcat că a dat de bucluc atunci.” 

„Poate că o să mi se permită să stau câteva 
minute cu Demelza când se va termina. Dar 
ce să-i spun?... N-are niciun rost. Ce să-i 
spun într-un timp aşa de scurt? Ce-o fi fă- 
când juriul? Are puteri absolute, ca un mo- 
narh pe tronul lui, cu sceptrul în mână. Are 
mai multă putere decât cel ce poartă co- 
roana. Sceptrul e cel ce simbolizează pute- 
rea laică aici, pe pământ... Puterea laică. 
Excelenţa sa domnul judecător Lister. Pute- 
rea laică...” 

Juriul se întorcea în sală. 


* 


Nu trecuseră decât zece minute, dar, aşa 
cum spunea Zacky, acolo, în fundul sălii, 
părea că trecuse o lună. Intrară încet, unul 
după altul, doisprezece oameni cinstiţi, co- 
recţi, tot atât de stângaci cum fuseseră când 
plecaseră din sală. Primul jurat avea un aer 
vinovat, ca şi cum se considera pasibil de 


vreo pedeapsă pentru vreo vină şi era adus 
în faţa curţii la judecată. Când intră domnul 
judecător Lister, toţi se sculară în picioare 
şi se făcu brusc linişte când se aşeză. 

Grefierul se sculă şi spuse: 

— Domnilor juraţi, aţi căzut de acord asu- 
pra verdictului? 

— Da, răspunse primul jurat înghițind în 
sec. 

Declaraţi acuzatul vinovat sau nevinovat? 

— Juriul declară acuzatul... Primul jurat 
se opri şi o luă de la început: Juriul declară 
acuzatul nevinovat în toate cele trei cazuri. 

Tăcerea nu dură decât o clipă, întreruptă 
de aplauze şi urale. Aproape imediat urma- 
ră huiduieli şi strigăte de „Ruşine!”, dar şi 
acestea se pierdură, acoperite de discuţiile 
numeroase care răsunau în toată sala. Gre- 
fierul făcu linişte bătând cu ciocănelul în 
masă. 

— Dacă nu se face linişte, voi fi obligat să 
evacuez sala, se auzi vocea excelenţei sale, 
şi voi lua măsuri împotriva celor vinovaţi. 

Ross rămase pe loc, neştiind dacă era liber 


sau dacă legea mai pregătea ceva împotriva 
lui. O clipă mai târziu, ochii lui albaştri în- 
tâlniră ochii judecătorului. 

— Acuzat, i se adresă domnul judecător 
Lister. Ai fost judecat pentru trei învinuiri 
de un juriu format din concetăţenii dumita- 
le, care te-au declarat nevinovat. Îmi rămâ- 
ne deci să dau ordin să fii eliberat. Dar îna- 
inte de a pleca doresc să-ţi dau un sfat. Nu 
mi se cuvine mie să comentez verdictul 
juriului, dar ar trebui să fii recunoscător lui 
Dumnezeu pentru această eliberare care se 
datorează mai mult clemenţei decât logicii. 
Peste câteva clipe vei părăsi această curte 
în calitate de om liber - liber să te întorci la 
merituoasa dumitale soţie şi să începi o 
nouă viaţă împreună cu ea. Apărarea dumi- 
tale excelentă - şi reputaţia de care te þu- 
curi în alte domenii - arată că eşti un om 
capabil şi plin de talente. Te-aş îndemna, în 
propriul dumitale interes, să-ţi învingi ten- 
dinţele spre anarhie pe care le-ai simţit. 
Ţine seamă de cele întâmplate azi. Sper să 
dea roade în sufletul şi viaţa dumitale. 


Lacrimile începură să curgă pe mâinile 
Demelzei. 


Capitolul XIII 


În aceeaşi seară s-au întors acasă. Intere- 
sul pe care-l stârnea în oraş îi producea o 
stare de nemulţumire puternică şi singura 
lui grijă era să scape de ochii aceia care îl 
fixau. Nu era nicio diligenţă, aşa că au în- 
chiriat cai şi au plecat la şase şi jumătate. 

Demelza voise ca Verity să vină cu ei şi să 
stea câteva zile la Nampara înainte de a se 
întoarce la Falmouth, dar ea a refuzat cu 
încăpățânare. Din instinct ştia că în aceste 
momente trebuiau să fie singuri. Şi Dwight 
trebuia să meargă cu ei, dar în ultimul 
moment a renunţat ca să îngrijească un 
bolnav. Ceilalţi — Jud Paynter şi Zacky Mar- 
tin şi Whitehead Scoble şi cei doi Gimlett — 
urmau să vină cu poştalionul a doua zi şi de 
la St. Michael să o pornească mai departe 
pe jos. 

Au plecat aşadar de la Bodmin singuri; au 


părăsit oraşul zgomotos din care mulţimea 
care fusese atrasă de alegeri începuse să 
plece. Într-o săptămână, după ce judecătorii 
şi avocatul vor pleca la Exeter, Bodmin se 
va linişti iar. 

Se înnoptase când au trecut de Lanivet şi 
se întunecase complet când au ajuns cam la 
jumătatea ținutului mlăştinos pe care tre- 
buiau să-l traverseze. Se lăsase ceața şi de 
vreo două ori au crezut că s-au rătăcit. De- 
abia scoteau câte un cuvânt, discuţia despre 
găsirea drumului bun fiind binevenită când 
nu găseau ce altceva să-şi spună. La 
Fraddon s-au odihnit un timp, dar curând 
au pornit iar călare. Au ajuns pe moşia 
Treneglos pe la nouă şi jumătate şi mai târ- 
ziu au făcut un ocol ca să evite căsuţele de 
la Mellin. Acesta era unul din motivele care 
îi făcuseră să se întoarcă devreme, să ajun- 
gă acasă înainte de a se răspândi vestea, ca 
să nu iasă ţăranii din case să-i întâmpine cu 
aclamații. Demelzei, care nu avea comple- 
xe, nu i-ar fi păsat deloc — evenimentul me- 
rita o procesiune triumfală - dar ştia că 


Ross n-ar fi putut să sufere aşa ceva. 

În sfârşit au ajuns pe pământul lor: stâlpii 
de piatră rămaşi pe locul unde se aflase 
poarta, drumul care cobora în vale printre 
nucii sălbatici. Ca întotdeauna, ceața făcea 
ca locul să pară tainic şi ciudat; nu era pă- 
mântul prietenos şi bine cunoscut pe care-l 
ştiau al lor; îi ducea cu gândul la cel care-l 
stăpânise de mult. Ross îşi amintea de 
noaptea când se întorsese de la Winchester 
şi din America şi îşi găsise casa aproape 
ruinata şi pe cei doi Paynter dormind beţi 
în pat. Ploua atunci, dar noaptea era la fel. 
Îşi mai amintea de câini, de păsări şi de 
umezeala care picura din copaci. Era ca 
amorţit după lovitura primită prin logodna 
lui Francis cu Elizabeth, supărat şi plin de 
revoltă, disperat şi singur. 

În noaptea aceasta se întorcea într-o casă 
şi mai goală, pentru că Julia nu mai era aco- 
lo, dar lângă el se afla femeia a cărei dra- 
goste şi prezenţă însemnau mai mult decât 
orice altceva; şi se întorcea acasă scăpat de 
norul care-i întunecase viaţa timp de şase 


luni. Ar fi trebuit să se simtă fericit şi liber. 
Cât timp stătuse în închisoare, se gândise la 
tot ce ar fi trebuit să-i spună Demelzei şi nu 
va mai putea să-i spună niciodată. Acum, cu 
o reţinere neaşteptată, simţea din nou că 
nu poate vorbi, că nu-şi poate exprima 
emoţiile, ca şi cum ar fi avut limba legată. 

Ceaţa nu era atât de deasă în vale şi ime- 
diat le apărură în faţă contururile negre ale 
casei. Traversară pârâul şi opriră caii în 
faţa uşii de la intrare, lângă liliac. 

Ross spuse: 

— Duc eu caii în grajd dacă cobori aici. 

— Mi se pare ciudat că nici măcar Garrick 
nu ne întâmpină cu lătratul lui prietenos. 
Mă întreb cum s-o fi simțind la doamna 
Zacky. 

— Probabil că a şi mirosit că ne întoar- 
cem. O jumătate de milă e nimic pentru el. 

Demelza se dădu uşor jos şi rămase un 
moment ascultând tropotul cailor pe care 
Ross îi ducea la grajd. Apoi deschise uşa 
care scârţâi prietenos şi intră. Simţi mirosul 
familiar al casei. 


Bâjbâi prin bucătărie, găsi cutia cu iască şi 
aprinse focul. Când Ross intră, focul ardea 
şi ceainicul, într-un echilibru precar, era 
aşezat pe vreascuri. Aprinsese lumânările 
în camera de zi şi trăgea perdelele. 

Când îi văzu trupul tânăr întinzându-se, 
părul negru întins acum din cauza umezelii 
nopţii, culoarea mai închisă a obrajilor, îl 
cuprinse un sentiment de recunoştinţă cal- 
dă faţă de ea. Demelza nu se aşteptase să-l 
vadă bucurându-se de eliberarea lui. Poate 
că nu înţelegea cauzele, dar instinctul îi 
spunea că era încă bolnav. Spiritual vor- 
bind; sau în cel mai bun caz era convales- 
cent. Era nevoie de timp, poate de mult 
timp. 

Se uită la el, îi întâlni privirea şi zâmbi: 

— Mai era apă în ulcior. M-am gândit să 
fac nişte ceai. 

Ross îşi scoase pălăria, o aruncă într-un 
colţ şi îşi trecu degetele prin păr. 

— Probabil că eşti obosită, spuse el. 

— Nu... Îmi pare bine că suntem acasă. 

Ross se întinse şi începu să umble încet 


prin cameră uitându-se la lucrurile de la 
care îşi luase aproape adio acum o săptă- 
mână, recunoscându-le iar, ca şi cum ar fi 
trecut mulţi ani. Casa era izolată şi goală, 
într-o lume întunecată şi tăcută. Pulsul vie- 
ţii murise cât fuseseră plecaţi. 

— Să aprind focul aici? întrebă ea. 

— Nu... Cred că e târziu. Mi s-a oprit cea- 
sul şi văd că s-a oprit şi pendula. Ai uitat să 
o întorci? 

— Crezi că mi-a stat gândul la asta? 

— Cred că nu. Zâmbi absent şi se îndreptă 
spre pendula pe care Verity şi Demelza o 
cumpăraseră acum trei ani. Cât crezi că e 
ceasul? 

— Cam unsprezece. 

Potrivi limbile şi începu să-l întoarcă. 

— Aş fi crezut că e mai târziu. 

— O să-l întrebăm pe Zack Cobbledick 
mâine dimineaţă. 

— De unde o să ştie? 

— După vaci. 

— N-am putea să le întrebăm acuma? 

Demelza începu să râdă: 


— Mă duc să văd dacă a fiert ceaiul. 

Cât a lipsit ea, s-a aşezat pe un scaun şi a 
încercat să-şi pună gândurile în ordine, să- 
şi dea seama ce simte. Dar uşurarea şi rela- 
xarea se amestecau cu tensiunea prin care 
trecuse în aşa măsură încât nimic nu i se 
părea clar. Când Demelza reveni cu ceştile 
şi ceainicul, Ross se plimba iar prin cameră, 
ca şi cum după captivitatea de o săptămână 
chiar şi pereţii aceştia îl enervau. 

Ea nu spuse nimic şi turnă ceaiul. 

— Poate că Jack şi-a închipuit că cineva se 
va întoarce în seara asta, pentru că a lăsat o 
cană cu lapte. Vino şi stai jos, Ross. 

Se aşeză pe scaunul din faţa ei, luă ceaşca 
şi sorbi puţin ceai. Pe faţa lui slabă, gândi- 
toare, încordarea se citea mai mult ca ori- 
când. De unde şedea, nu i se putea vedea 
cicatricea. Ceaiul era cald şi bun, îi liniştea 
nervii încordaţi, îi amintea de vechea lor 
înţelegere. 

— Aşadar, trebuie să o luăm de la început, 
spuse el după un timp. 

— Da... 


— Clymer a spus că am avut mare noroc... 
că un juriu format din oameni din Cornwall 
e cel mai încăpățânat din lume. Mi-a cerut 
treizeci de guinee; nu mi s-a părut prea 
mult. 

— Cred că n-a făcut nimic. 

— Ba da... El m-a îndrumat tot timpul. Şi 
pledoaria mea a fost în parte opera lui. 
Ross se strâmbă. Dumnezeule, nu mi-a plă- 
cut deloc! 

— De ce? Cred că a fost o pledoarie minu- 
nată. Am fost atât de mândră de tine. 

— Mânădră... Doamne fereşte! 

— Şi alţii au crezut la fel. Dwight mi-a 
spus că a auzit că asta te-a salvat. 

— Asta e şi mai rău. Să trebuiască să te tâ- 
răşti cu umilinţă ca să-ţi recapeţi libertatea! 

— Nu, Ross! Nu te-ai târât. De ce să nu te 
aperi, să explici ce-ai făcut? 

— Dar n-a fost adevărat! Sau cel puţin... 
dacă n-a fost fals, a fost în schimb un fel de 
a evita să spui adevărul. Nu m-am gândit la 
salvarea vieților omeneşti când am trezit 
vecinii. Vasul era al lui Warleggan. Numai 


asta m-a interesat. Când l-am găsit pe 
Sanson mort în cabină, mi-a părut bine! 
Asta ar fi trebuit să spun juriului şi aş fi 
spus dacă n-ar fi fost Clymer cu sfaturile lui 
de om cu experienţă! 

— Şi acum n-ai fi fost liber, ai fi fost con- 
damnat la deportare. Crezi, Ross, că ai fi 
făcut bine numai aşa, ca să exagerezi, ca să 
pui totul într-o altă lumină? Şi dacă ai fi 
spus ce voia să spui, crezi că ar fi fost mai 
adevărat decât ce ai spus? Dwight avea 
dreptate şi tu o ştii! Erai nebun de durere... 
şi verdictul juriului a fost corect. 

Ross se ridică: 

— l-am scos basma curată pe vecinii mei. 
Ştiam că erau pe plajă ca să pună mâna pe 
tot ce ar fi putut şi nici nu se gândeau la 
marinarii naufragiaţi. Cine le-ar fi găsit 
vreo vină pentru asta? 

— Aşa e. Cine i-ar învinovăţi, pe ei sau pe 
tine? 

Ross făcu un gest de enervare. 

— Hai să vorbim despre altceva! 

Nu mai vorbiră despre nimic şi se făcu tă- 


cere. Casa părea să-i învăluie, să-i proteje- 
ze. Demelza încercă să aducă vorba despre 
alegeri, dar n-avea niciun rost. În cele din 
urmă, Ross se aşeză iar şi ea îi umplu din 
nou ceaşca. 

— Aş dori să fac asta mereu, spuse ea. 

— Să bei ceai? Nu ţi-ar mai plăcea după 
un timp. Dar de ce? 

— E plăcut, e simplu, e viaţa noastră. 

O lumânare începu să sfârâie; se ridică şi 
o stinse. Fumul urcă încet în spirală, apoi se 
răspândi prin cameră. 

— Tu şi cu mine, spuse ea, în casa noastră, 
fără nimeni între noi să ne despartă. Poate 
pentru că eu sunt un om obişnuit, nu vreau 
decât să am căminul meu: lumânări aprin- 
se, perdele trase, căldură, ceai, prietenie, 
dragoste. Astea au importanţă pentru mine. 
Azi-dimineaţă... chiar acum câteva ore... 
am crezut că am pierdut tot. 

— Un om obişnuit? Să nu crezi aşa ceva. 
După un minut mai spuse: Nici Julia nu era 
un om obişnuit şi era ca tine. 

— Şi aş mai dori ceva, spuse ea, profitând 


de ocazie. 

— Ce? 

— Să ardă focul în cămin... şi să avem o 
pisică tolănită lângă foc... dar mai ales un 
copil în leagăn. 

Maxilarele lui se contractară, dar nu zise 
nimic. 

— Ce s-a întâmplat? îl întrebă ea. 

— Nimic. E timpul să mergem la culcare. 
De mâine trebuie să redevin fermier, nu? 

— Nu, nu, Ross, spune-mi te rog! Ce este? 

Se uită lung la ea: 

— Nu ţi-a ajuns ce i s-a întâmplat? Nu mai 
vreau victime pentru epidemii. 

Se uită la el îngrozită: 

— Niciodată? 

Ross ridică din umeri, stânjenit şi puţin 
surprins de reacţia ei. Crezuse că şi ea sim- 
tea la fel ca el. 

— Poate că or să vină cândva, la timpul 
potrivit. N-avem ce face. Dar dă, Doamne, 
să nu vină acum! Şi nu o vor putea înlocui 
pe Julia. N-aş vrea. N-aş vrea încă. 

Demelza era să spună ceva, dar se opri. 


Azi la tribunal îşi dăduse seama că era iar 
însărcinată. Din clipa achitării se hotărâse 
să nu spună nimic, să păstreze secretul pâ- 
nă la momentul potrivit, când îl va ajuta 
poate să revină la o viaţă normală, 
oferindu-i un nou interes, un nou scop pen- 
tru care să lupte. Dar acum secretul ei îşi 
pierduse importanţa, devenise ceva inutil şi 
nedorit. Stinse pe rând lumânările; fumul îi 
intra în ochi, dar ea era mulţumită că Ross 
se uita la foc şi nu-i vedea lacrimile. Trium- 
ful din ziua aceea dispăruse. Demelza era la 
fel de mâhnită ca şi Ross. 

Se auzi o bătaie înceată în uşa de la intra- 
re. Întâi au crezut că li se pare, dar se auzi 
din nou. Surprins, Ross se duse să deschidă. 
În lumina pâlpâitoare a unui felinar văzu 
vreo şase oameni aşteptând în ceaţă. Erau 
Paul Daniel şi Jack Cobbledick, şi doamna 
Zacky Martin şi Beth Daniel şi Jinny Scoble 
şi Prudie Paynter. 

— Am zărit lumină, spuse doamna Zacky. 
Ne-am gândit să venim să vedem dacă v-aţi 
întors. 


— Lăudat fie Domnul! spuse Beth Daniel. 

— E totul în regulă? întrebă Paul Daniel. 
Sunteţi liber? S-a terminat? 

— Aţi venit cam devreme să cântaţi colin- 
de, spuse Ross, dar intraţi să bem un pahar 
cu vin. 

— Nu, nu, n-am vrut să vă supărăm. Am 
vrut numai să ştim, şi cum am văzut lumi- 
nă în fereastră... 

— Ba trebuie să intraţi, spuse Ross. Nu 
sunteţi voi toţi prietenii mei? 


Capitolul XIV 


Mai târziu, în aceeaşi seară, o trăsură se 
opri în faţa celei mai mari case din Princess 
Street, în oraşul Truro. Vizitiul, înfrigurat şi 
căscând de somn, se dădu jos să deschidă 
portiera trăsurii din care cobori George 
Warleggan. 

Fără să arunce o privire servitorilor, aces- 
ta urcă încet scările şi trase nervos clopoţe- 
lul de la intrare. Un lacheu somnoros îi 
deschise, îi luă pălăria şi haina şi se uită 


după el cum urca scările impunătoare. Lui 
George nu-i era somn. 

Ajuns la primul etaj, ezită, văzu lumină 
sub uşa de la camera unchiului său şi intră. 
Îmbrăcat într-o haină de casă veche şi cu 
un fel de tichie pe cap, Cary lucra contro- 
lând registrele la lumina a două lumânări 
Când văzu cine intră, îşi scoase ochelarii cu 
rame de oţel şi lăsă pana din mână. Apoi 
stinse o lumânare, deoarece nu avea nevoie 
de atâta lumină ca să stea de vorbă. 

— Te-am aşteptat ieri. A trebuit să dormi 
acolo peste noapte? 

— Procesul s-a judecat azi şi s-a terminat 
la patru. Pe urmă a trebuit să mănânc. 

Cary pufni pe nări şi se uită la George. 

— În locul tău aş fi rămas acolo peste 
noapte. Mă mir că nu s-au rupt osiile la tră- 
sură sau că nu te-ai împotmolit în vreo 
mlaştină pe întunericul ăsta. 

— Ne-am împotmolit o dată şi de-abia am 
ieşit. N-am avut chef să mai petrec o noapte 
într-un han murdar şi zgomotos, cu servi- 
ciu prost şi fără perdele la pat. 


George luă o cană de pe masă şi îşi turnă 
de băut. Bău încet în timp ce Cary îl urmă- 
rea cu privirea. 

— Ei, spuse el, presupun că n-ai venit la 
mine la ora asta numai ca să-mi ţii compa- 
nie. 

— A scăpat, spuse George, blestemaţii ăia 
de juraţi - nişte ignoranti! — n-au ţinut 
seama de martori şi l-au declarat nevino- 
vat. Le-au plăcut probabil ochii lui. 

— Nevinovat la toate capetele de acuzare? 

— La toate. Judecătorul i-a ţinut un logos, 
i-a atras atenţia să fie băiat cuminte de 
acum înainte şi l-a eliberat. 

Cary rămase nemişcat, cu ochii lui mici şi 
vii aţintiţi asupra flăcării nemişcate a lu- 
mânării 

— Nici măcar nu s-a menţionat faptul că l- 
a omorât pe Matthew? Ţi-am spus eu că 
ăsta ar fi trebuit să fie principalul capăt de 
acuzare. 

— Şi eu îţi spun, unchiule, că n-ar fi fost 
luat în considerare. Matthew a fost găsit 
înecat. N-aveam nici cea mai mică dovadă 


şi n-aveam cum să fabricăm una. De fapt, 
dovezile pe care le-am strâns în favoarea 
noastră n-au avut nicio valoare. Unele au 
fost chiar în avantajul părţii adverse. 
Paynter ăla mai ales. Trebuie să vorbesc cu 
Garth mâine dimineaţă... 

— Dar celelalte dovezi? Delictele lui din 
trecut. Nici n-au trecut douăsprezece luni 
de când a intrat cu forţa în închisoarea din 
Launceston, de unde a scos un puşcăriaş, şi 
nimeni n-a făcut nimic ca să-l pedepsească. 
Şi pe urmă l-a ajutat pe ucigaşul de Daniel 
să scape. Nimic din astea nu contează? 

George luă paharul şi se aşeză pe un sca- 
un. Părea că studiază culoarea vinului. 

— Ar trebui să ştii, spuse el, că legea se 
ocupă pe rând de fiecare caz. Nu ia în sea- 
mă bănuielile din trecut, ci numai dovezile 
sigure. Judecătorul a avut faptele în faţă. 
Dar n-a avut ocazia să le folosească. Suntem 
înfrânți, dragă Cary, şi trebuie să acceptăm 
înfrângerea. 

Părea că George îşi varsă amarul pe celă- 
lalt, făcând remarci răutăcioase. 


Se auzi o bătaie în uşă şi Nicholas 
Warleggan intră. Era pregătit pentru noap- 
te: purta un halat amplu şi o scufie neagră 
pe cap. 

— Credeam că eşti la Cardew, tată, spuse 
George surprins, dar ironic. 

— Mama ta s-a dus singură. Am auzit tră- 
sura oprindu-se. Ei, care-i rezultatul? 

— A fost achitat şi fără îndoială că acum s- 
a întors la Nampara şi doarme liniştit, ca un 
om liber ce este. 

— Omul ăsta, responsabil de dezonoarea 
lui Matthew, spuse Cary, şi apoi şi de moar- 
tea lui. 

Nicholas Warleggan îi aruncă fratelui său 
o privire pătrunzătoare: 

— Există întotdeauna pericolul ca o bănu- 
ială să se transforme în obsesie. Lui George 
îi spuse: Deci toate eforturile tale au fost 
zadarnice. Să ştii că pe mine m-au supărat; 
tot timpul m-am simţit stânjenit. 

George învârtea mereu paharul în mână. 

— Te mustră conştiinţa din cauza noastră. 
Dragă unchiule, de ce cumperi vin din ăsta 


ieftin? Mi se pare o economie nepotrivită. 

— Mie mi se pare foarte bun, spuse Cary. 
Dacă nu-ţi place, nu-l bea. 

George se uită la tatăl său. 

— N-am făcut decât să exercit presiuni ca- 
re ar fi ajutat legea. Vom renunţa, desigur, 
pentru că nu mai e nimic de făcut. Nu-i aşa, 
Cary? 

— Eu n-am să renunţ, spuse Cary printre 
dinţi. Poldark e la strâmtoare, financiar 
vorbind. Putem să-l băgăm la închisoare 
sau să-l gonim din comitatul nostru. 

— Cu alte cuvinte, spuse George, sunt mai 
multe feluri de a ucide o pisică. Nu poţi să 
ne reproşezi că vrem să punem mâna pe 
mina lui. 

— Nu am nimic împotriva oricărei afaceri 
corecte, spuse Nicholas plimbându-se prin 
cameră. Nu-i iubesc pe cei din familia 
Poldark - boiernaşi aroganti, încrezuţi şi 
leneşi. Dacă puteţi cumpăra acţiuni deţinu- 
te de alţii în afară de ei, să o faceţi în orice 
caz. E una din minele din ţinutul nostru 
care produce cel mai mult, având în vedere 


dimensiunile ei. Dar să păstraţi măsura. 
Peste câţiva ani, George, cu prestigiul de 
care mă bucur eu şi priceperea ta, vom fi în 
situaţia de a-i desconsidera complet. De 
fapt, nici acum nu merită să le dăm vreo 
atenţie. Duşmănia asta nu se potriveşte cu 
situația noastră socială, cu demnitatea 
noastră. 

— La Matthew nu te gândeşti? se răsti 
Cary. 

— Nu, nu mă gândesc. Nu era moral ce fă- 
cea, şi necazurile şi le-a făcut singur. 

— L-ai văzut pe Pearce ieri? întrebă Geor- 
ge. 

— Da. Spune că doamna Jacqueline 
Trenwith nu e dispusă să-şi vândă acţiunile 
acum. Nu-mi place Pearce. E taler cu două 
feţe. Face joc dublu. 

— Îl putem vindeca noi. E uşor să-l faci să 
se schimbe. Stai jos, tată. Umbli de colo pâ- 
nă colo ca şi cum ar fi luat casa foc. 

— Nu, mă duc la culcare, spuse Nicholas. 
Mâine dimineaţă trebuie să mă scol devre- 
me. 


— Când eram la Bodmin, spuse George, 
am avut şi o scurtă ciocnire cu Francis 
Poldark. Ne-am întâlnit întâmplător şi era 
treaz, dar dornic să bea ceva. L-am invitat 
la han, unde am băut împreună. Dar a de- 
venit agresiv şi a încercat să se certe cu mi- 
ne. 

— Ce a spus? 

— M-a acuzat pe faţă că eu mă aflu în spa- 
tele acestei maşinaţii, că încerc să-i ruinez 
familia prin mijloace necinstite, că mă port 
ca un prost crescut, aşa cum se aşteaptă din 
partea nepotului unui fierar - care trăieşte 
şi acum într-o cocioabă lângă St. Day pen- 
tru că familiei Warleggan îi e ruşine să re- 
cunoască cum că se înrudeşte cu el. 

În cameră se făcuse linişte; nu se mai au- 
zea decât respiraţia lui Cary. Faţa şi gâtul 
lui Nicholas Warleggan se învineţiseră de 
furie. 

— Şi i-ai permis asta fără să zici nimic? 

George se uită la mâinile lui. 

— Cu mâinile astea aş fi putut să-l fac 
praf. Dar am altele de făcut în viaţă decât 


să învăţ să fiu pistolar; şi n-am avut intenţia 
să-i permit unui molâu ca Francis să-mi 
dicteze ce să fac. 

— Ai avut dreptate, bombăni Nicholas. Nu 
puteai face altfel. Dar mă miră că a spus ce- 
a spus. Nu mai demult decât anul trecut se 
certase cu vărul lui. 

— Asta e ceea ce îl supără, cred eu, spuse 
George bine dispus. Îl mustră conştiinţa. 

— Şi cum v-aţi despărţit? întrebă Cary. 

— Ca doi duşmani politicoşi. 

Cu un gest violent, Cary închise unul din 
registre: 

— Situaţia lui financiară e în mâinile 
noastre. Şi mâine am putea să-l distrugem 
din punct de vedere financiar... 

George se ghemui pe scaun. 

— Nu, spuse el. Cel puţin nu pe faţă. Deo- 
camdată nu am intenţia să întreprind ni- 
mic. 

— De ce nu? Cred că nu vrei să-i câştigi 
bunăvoința. 

— Nu mă interesează bunăvoința lui, spu- 
se George, ridicându-se. Dar am în vedere 


pe altcineva. 


ANCA 


CARTEA A DOUA 


Capitolul I 


După o toamnă lungă a urmat iarna. Ross 
a făcut un mare efort să nu se mai gândeas- 
că la necazurile şi grijile din trecut şi să 
accepte viaţa de mic boier de ţară şi propri- 
etar de mină, viaţă la care renunţase cu 
zece ani în urmă. Dar deşi nu dorise să pă- 
răsească ocupațiile acelea de fiecare zi ca- 
re-l făceau fericit, nu mai simţea acum plă- 
cerea de altădată numai pentru că îşi relua- 
se vechile obiceiuri. 

Intervenise şi o răceală în relaţiile lui cu 
Demelza. Era ciudat, dar de când fusese 
achitat, voia bună şi înţelegerea perfectă 
dintre ei dispăruseră. A încercat, fără să 
reuşească, să înlăture rezerva dintre «ei; 
eşecul îşi pusese însă amprenta pe propria 
lui comportare. 


Deşi era destul de mulţumit că scăpase de 
ameninţarea unei condamnări, pericolul 
mai mic, dar totuşi serios al falimentului 
care se apropia nu-i dădea linişte. Chiar 
dacă ar fi vândut toate acţiunile pe care le 
avea la Wheal Leisure, nu şi-ar fi putut 
achita datoriile. Era un om mândru şi nu 
putea suporta să fie dator. Îl mai chinuia 
încă amintirea procesului. Probabil scăpase 
pentru că îşi schimbase în ultimul moment 
apărarea şi se dispreţuia pentru că o făcu- 
se. 

La câteva săptămâni după proces, Verity îi 
trimisese următoarea scrisoare. 


Dragul meu văr Ross, 

Îţi scriu ţie şi nu Demelzei, pentru că ceea 
ce am de spus te priveşte mai mult pe tine 
decât pe ea, deşi, dacă doreşti, poţi să-i dai 
scrisoarea să o citească. 

În primul rând mulţumesc lui Dumnezeu că 
eşti liber şi Andrew se alătură din toată ini- 
ma rugăciunilor mele. Ştiu ce nedreaptă a 
fost acuzaţia împotriva ta şi de aceea achi- 


tarea n-a fost altceva decât ceea ce ţi se da- 
tora — toți prietenii tăi sunt mulţumiţi că a 
fost o judecată dreaptă şi că amărăciunea 
acelor zile a dispărut în urma acestui sfârşit 
fericit. 

Cât am stat la Bodmin, l-am văzut pe Fran- 
cis de două ori. Prima dată a venit la han şi, 
deşi cam băuse, am simţit că voia să ne îm- 
păcăm; dar când a vrut să discute, n-a găsit 
cuvintele potrivite şi a plecat supărat. De 
aceea, după proces l-am căutat şi am vorbit 
iar cu el. 

A doua întâlnire mi-a confirmat părerea pe 
care mi-o făcusem după prima: s-a întâmplat 
ceva grav cu el. E aspru, înverşunat, aşa cum 
eşti tu câteodată, Ross. Totuşi nu ca tine, 
pentru că eu cred că mai curând şi-ar face 
rău lui însuşi decât altora. 

Știu că tu şi Francis v-aţi certat, dar sunt 
sigură că vrea să vă împăcaţi. Nu ştiu care a 
fost adevăratul motiv al neînțelegerilor din- 
tre voi, dar ştiu că a început ca urmare a 
fugii mele de acasă cu Andrew, aşa că mă 
simt şi mai îngrijorată gândindu-mă la con- 


secinţe. Dacă va mai face vreo încercare de 
apropiere, te rog să nu-l respingi, dacă nu de 
dragul lui, atunci de dragul meu, pentru că 
eu îl iubesc în ciuda scăderilor lui. S-ar putea 
ca tu să-l ajuţi să-şi recapete echilibrul. 

Nu-mi place ce se întâmplă în Franţa. Nu e 
bine ca un rege să fie ţinut la Paris ca şi cum 
ar fi un prizonier şi aici lumea nu priveşte cu 
ochi buni ce se întâmplă. De aceea te rog să 
nu te declari prea deschis în favoarea liber- 
tății, pentru că ai putea fi greşit înţeles. 

Oamenii care nu mai mult de acum un an 
erau în favoarea reformelor, ţipă la tine da- 
că te aud că vorbeşti de aşa ceva. Dar să nu 
crezi că încerc să-ţi fac morală. 

Ieri am fost la Gwennap, invitaţi de unul 
din prietenii lui Andrew. E un loc îngrozitor, 
pustiu şi mohorât, parcă ar fi într-un deşert. 
Ici, colo mori de zgură şi cenuşă şi maşini 
care gem şi scârțâie. Troliurile sunt puse în 
mişcare de catâri şi nişte amărâţi de copii 
aproape morți de foame îi mână cu biciul 
fără încetare. 

Totul e învăluit în fum şi aburi ca într-un 


giulgiu. 

Te întrebi cum de a avut curajul Wesley! 
să se ducă acolo. 

Am aflat că fiul meu vitreg s-ar întoarce în 
Anglia în vara asta. Sper să-l cunosc atunci. 

Cu toată dragostea, vă îmbrăţişez pe 
amândoi, 

Verity. 


* 


În decembrie, Demelza făcea opaițe cu 
doamna Gimlett, ocupaţie care cerea înde- 
mânare şi practică. Tăiaseră trestia în oc- 
tombrie şi o puseseră în apă ca să nu se 
usuce sau să se strângă prea mult. După ce 
le-au curăţat, le-au întins pe iarbă să se al- 
bească, timp de o săptămână, apoi le-au 
uscat la soare. 

Ultima operaţie consta în a înmuia 
tulpiniţele de trestie în grăsime clocotită; 


14 John Wesley (1703-1791) — teolog şi pastor 
protestant englez. Fondatorul societăţii protes- 
tante a metodiştilor. (n. tr.). 


când le scoteau, grăsimea se întărea pe ele. 
Anul trecut cumpărase şase livre de grăsi- 
me de la mătuşa Mary Rogers, pe care plăti- 
se doi şilingi, dar anul acesta, obligată să 
facă economii la sânge, strânsese ea grăsi- 
me, chiar şi resturile de la slănina prăjită; şi 
spera că o să iasă bine. 

Aceste mici economii erau singura contri- 
buţie pe care putea ea să o aducă nevoilor 
casei. Câteodată, cum vremea era bună 
acum, în decembrie, scotea barca lui Ross şi 
vâslea pe mare, depărtându-se cam două- 
zeci sau treizeci de iarzi de mal, şi pescuia 
macrou şi calcan destul pentru toată gos- 
podăria. Ross nu ştia nimic; Gimlett o ajuta 
şi jurase să ţină secretul. Azi, bucătăria era 
plină de picături de grăsime, de fum şi de 
aburi, când se auzi un ciocănit la uşa din 
faţă, ciocănitul unui străin. 

Jane Gimlett se duse să deschidă şi se în- 
toarse repede, ştergându-şi mâinile pline de 
grăsime. 

— Iertaţi-mă, doamnă, a venit Sir Hugh 
Bodrugan. L-am poftit în salon. Sper că am 


făcut bine. 

În ultimele optsprezece luni, Sir Hugh ve- 
nise în vizită din când în când, dar acum 
nu-l mai văzuse de la proces. Se gândi că 
dacă îl primeşte aşa cum e, plină de grăsi- 
me pe faţă şi pe mâini, s-ar putea să-l vin- 
dece de interesul lui pentru ea. Dar vanita- 
tea de femeie şi amintirea începuturilor ei 
modeste erau prea puternice. Zbură sus pe 
scară şi se aranjă repede. 

Când intră în salon, îl văzu răsturnat în 
fotoliul lui Ross şi uitându-se cu atenţie la 
pistoalele de duel pe care le luase de pe 
perete. Era îmbrăcat în costum de vânătoa- 
re: haină roşie şi pantaloni de catifea cafe- 
nii. Avea şi o perucă nouă. Se ridică şi se 
înclină în faţa ei. 

— Sluga dumneavoastră, doamnă. M-am 
gândit să vă fac o vizită, să reînnodăm prie- 
tenia noastră. A fost plăcut la Bodmin, dar 
cam fără efect. 

În momentul în care se ridică, ochii lui 
negri în care apăruse un licăr obscen îi în- 
tâlniră pe ai ei. Erau cam de aceeaşi înălţi- 


me, şi totuşi ea puţin mai înaltă. 

— Poate că aţi privit lucrurile sub alt as- 
pect, Sir Bodrugan. Mie mi s-a părut foarte 
obositor. 

El râse: 

— Aveţi, un soţ pe care nimeni nu se mai 
aştepta să-l mai aveţi. Cred că apreciaţi fap- 
tul că a scăpat. Şi sunt convins că şiel vă 
apreciază. 

— Ne apreciem unul pe altul, Sir Hugh. Vă 
asigur că suntem foarte fericiţi. 

Pe faţa lui apăru o umbră de nemulţumi- 
re. 

— Dar nu într-atât încât să nu puteţi ajuta 
un vecin în mare suferinţă, nu? 

— În mare suferinţă, repetă ea, evitând 
privirea lui obraznică. Nu ştiam că şi nobi- 
lii pot fi în suferinţă. 

— Ba da, spuse el chicotind, Sunt şi ei mu- 
ritori ca toată lumea. Expuşi la tot felul de 
necazuri şi dezamăgiri şi la tot felul de ten- 
taţii, după cum bine ştiţi. 

Demelza se îndreptă spre masă: 

— Vă pot oferi un pahar de Porto, domnu- 


le; sau preferaţi coniac? 

— Coniac, vă rog. Face mai bine la stomac. 

Când îi turnă băutura, simţea că o priveş- 
te insistent şi îi părea rău că era îmbrăcată 
cu o rochie ieftină, deşi ştia prea bine că 
nu-l interesează rochia. 

Se apropie de ea, luă paharul cu mâna 
stângă şi cu dreapta o apucă de mijloc. Se 
aşezară iar, el înghițind băutura lacom, ea 
stând dreaptă pe scaun, la oarecare distan- 
tă, şi sorbind încet din pahar. 

— Sper că nu e suferinţa la care mă gân- 
desc eu, spuse Demelza grav. 

— Ba s-ar putea să fie, doamnă, s-ar putea. 

— Atunci mă tem că n-am cum să vă vin- 
dec. 

— Ba da, doamnă, numai că nu vreţi. 
Aveţi o inimă de piatră. Totuşi, acum nu de 
suferinţa asta e vorba şi nu pentru ea vă 
cer ajutorul. E vorba de iapa mea Sheba. 

Demelza se uită la el peste marginea pa- 
harului; culoarea rubinie a vinului adăuga 
o strălucire nouă ochilor ei negri. 

— Sheba? Ce s-a întâmplat şi cu ce vă pot 


ajuta? 

— E bolnavă, are febră mare, pleoapele 
umflate şi o chinuie tusea. De-abia se ţine 
pe picioare şi încheieturile genunchilor 
trosnesc la fiecare mişcare ca şi cum ar fi 
bețe uscate. 

— Îmi pare rău, spuse ea, lăsând să se va- 
dă fără să vrea un papuc. Cum Sir 
Bodrugan se uita în jos, îşi retrase repede 
piciorul. Dar de ce aţi venit la mine? 

Sir Hugh scoase un oftat. 

— De ce am venit la dumneavoastră? Pen- 
tru că azi-dimineaţă l-am întrebat pe 
Trevaunance ce să fac şi mi-a spus că i-aţi 
vindecat o vacă de rasă când toţi veterinarii 
dăduseră greş! De asta am venit. Nu e un 
motiv serios? 

Demelza roşi şi termină de băut paharul. 
În acelaşi moment auzi tropotul unui cal 
afară şi Ross descălecă în faţa uşii. Gimlett 
alergă să ia calul ca să-l ducă la grajd. 

— A fost mai mult norocul, Sir Hugh. S-a 
întâmplat că... 

— Toate vindecările se datorează norocu- 


lui într-un fel sau altul, dar nu toţi au probi- 
tatea s-o recunoască. Trevaunance mi-a 
spus că vă pricepeţi la ierburile tămădui- 
toare şi cunoaşteţi leacurile ţigăneşti. 

— Nu le cunosc, începu Demelza, dar 
chiar în clipa aceea intră Ross. 

Păru surprins şi nu prea încântat să-l vadă 
pe baronet, îndesat şi păros cum era, 
lăfăindu-se în fotoliul lui şi vorbind cu 
Demelza în felul acesta familiar Nu se cer- 
tase niciodată cu Sir Hugh, dar nici nu-l 
plăcuse vreodată. În plus, din cauza vizitei 
făcute la Truro, îl preocupau problemele lui 
şi nu prea era dispus să dea atenţie unui 
musafir neaşteptat. 

— Sir Hugh a venit... începu Demelza. 

— Iapa mea Sheba e bolnavă. Poldark, şi 
am venit să solicit ajutorul soţiei dumitale. 
E bolnavă de mai bine de două săptămâni — 
Sheba vreau să zic — şi Connie e foarte su- 
părată din cauza asta; jură pe toţi sfinţii că 
e vina grăjdarului. Oricum, nu e natural ca 
o iapă să fie bolnavă de atâta vreme când n- 
are decât şase ani. Treneglos îmi spune că 


şi una de-a lui a murit de o boală ca asta! 
Nu vreau s-o pierd. Nu se poate! 

Ross aruncă mănuşile de călărie pe un 
scaun şi îşi turnă puţin coniac. 

— Şi cum poate să te ajute Demelza? 

— Am auzit că se pricepe la ierburi şi 
vrăji, la lucruri de astea. Trevaunance mi-a 
spus, azi-dimineaţă sau poate mai de mult, 
când am fost pe la el. Dă-i dracului de vete- 
rinari! Nu se pricep la nimic! 

— Veterinarii... începu Ross. 

— Tocmai îi spuneam lui Sir Hugh, îl în- 
trerupse repede Demelza, că Sir John dă 
prea mare importanţă unui sfat pe care i l- 
am dat anul trecut, prin august. N-a fost 
decât o sugestie. Era vorba de o vacă a lui, 
bolnavă, şi din întâmplare s-a făcut bine. 

— Te rog atunci să vii să-mi dai şi mie o 
sugestie pentru iapa mea bolnavă şi o să 
vedem dacă se face bine aşa, din întâmpla- 
re. Rău n-o să-i facă, sunt sigur. 

Demelza ezită şi deschise gura să spună 
ceva. 

— De fapt, spuse Sir Hugh, n-ar fi decât 


serviciu contra serviciu. Suntem vecini şi ar 
trebui să ne ajutăm unii pe alţii: aşa am 
făcut şi eu la Bodmin. Vino şi dumneata, 
Poldark, dacă vrei. Connie o să te trateze 
bine. Ce-i al ei e al ei! Luăm masa la ora 
trei. Vă aştept mâine, da? 

— Îmi pare rău, spuse Ross, dar mâine am 
treabă toată ziua la mină. Poate altă dată, 
săptămâna viitoare. 

Demelza se duse să umple iar paharul lui 
Sir Hugh. 

— Poate că aş putea să mă duc eu, Ross, ce 
zici? Nu ca să rămân la masă, ci numai pen- 
tru o jumătate de oră, să văd ce are iapa. 
Nu pot să fac nimic, sigur, dar dacă Sir 
Hugh vrea neapărat... 

Bodrugan luă paharul. 

— Asta-mi convine de minune. Vă aştept 
mâine după ora unsprezece. Şi orice vă 
trebuie - doctorii, plasture, clistire, plante 
medicinale - spuneţi, şi am şi trimis grăjda- 
rul călare la Truro să le aducă. 

Au mai stat de vorbă puţin, apoi Ross s-a 
dus sus în dormitor, dar Sir Hugh nu se 


grăbea deloc să plece. Termină coniacul din 
pahar, mai bău şi un al treilea, în timp ce 
Demelza se întreba cum s-o fi descurcând 
Jane singură cu opaiţele. Plecă în sfârşit — 
scund şi gras, dar viguros şi impunător - îi 
strânse mâna Demelzei insistent, încălecă şi 
porni în sus pe deal. 

Demelza se duse în bucătărie şi văzu că 
Jane terminase treaba şi făcea curăţenie. 

După vreo zece minute îl auzi pe Ross co- 
borând iar şi se duse după el în camera de 
zi. 

— Ai mâncat la Truro? Dacă nu, mai avem 
nişte plăcintă. 

— Am mâncat la Truro. 

Se uită la el, îi văzu faţa posomorâtă şi 
crezu că se datorează felului cum se purta- 
se ea faţă de Sir Hugh. 

— Suntem vecini, Ross. Nu puteai să te aş- 
tepti să nu-l primesc. 

— Pe cine? A, Bodrugan. Ross ridică din 
sprâncene. Presupun că n-ai să te duci 
mâine. 

— Ba am să mă duc, spuse ea puţin ener- 


vată. Doar am promis că mă duc, nu? 

Ross îi răspunse ironic: 

— Chiar îţi închipui că vrea să-i vindeci 
iapa? Aveam o părere mai bună despre in- 
teligenţa ta. 

— Vrei să spui că n-ai deloc o părere bună 
despre inteligenţa mea. 

— Ba da, şi o respect mult... câteodată. Dar 
cred că-ţi dai seama ce vrea Bodrugan. Nu- 
şi ascunde intenţiile. 

Pe Demelza o supărară spusele lui, mai 
ales că pe trei sferturi erau adevărate: 

— Cred că sunt în stare să judec singură. 

— Sunt sigur că aşa crezi. Dar bagă de 
seamă să nu te orbească titlul lui. Are efect 
asupra unor oameni. 

— Mai ales, replică ea, asupra unei fete 
simple de miner care n-are nicio experien- 
tă. 

Se uită la ea un moment: 

— Asta tu trebuie să demonstrezi. 

Se întoarse să plece, dar ea îl opri în uşă: 

— Eşti odios... când spui aşa ceva! 

— După câte ştiu, nu eu am început aceas- 


tă discuţie. 

— Nu, tu nu începi niciodată o astfel de 
discuţie, tu, cu privirea ta glacială şi limba 
ta ascuţită! Când te uiţi aşa la cineva, îi în- 
gheţi sângele în vine... şi dispreţuieşti tot ce 
nu e la nivelul tău. E nedemn de tine şi ori- 
bil! Poate că asta vrei să simt şi eu. Poate 
că-ţi pare rău că te-ai însurat cu mine! 

Se întoarse şi ieşi trântind uşa. 

„În seara aceea au întârziat cu cina. 

Doamna Gimlett i-a spus că stăpâna ei are 
o durere de cap şi nu coboară la masă, aşa 
că Ross mâncă singur. Friptura de iepure 
cu garnitură gustoasă nu i se păru la fel de 
bună ca cea pregătită de Demelza. Urmă o 
plăcintă cu mere şi cremă şi biscuiţi. După 
ce termină, luă cu el o farfurie cu plăcinte 
şi câţiva biscuiţi şi urcă. 

O găsi în dormitor, lungită în pat. Era re- 
fugiul ei favorit în rarele momente de su- 
părare. Stătea cu faţa înfundată în pernă şi 
nu s-a mişcat nici când a intrat Ross, nici 
când s-a aşezat pe pat. 

— Demelza. 


Nicio reacţie, ca şi cum ar fi fost moartă. 

— Demelza. Ţi-am adus plăcintă. 

— N-am chef să mănânc, răspunse ea cu 
voce înăbuşită. 

— Totuşi, ai putea să iei o înghiţitură, do- 
uă. Vreau să vorbesc cu tine. 

— Nu acum, Ross. 

— Ba da, acum. 

— Nu acum. 

Se uită la părul ei ciufulit, la trupul ei ispi- 
titor şi plin de graţie. 

— Ai o gaură în ciorap, îi spuse. 

Demelza se răsuci în pat, apoi se ridică în 
capul oaselor. Faţa îi era brăzdată de la- 
crimi; o şterse cu un colţ de dantelă. Simţea 
că-l urăşte, dar tot nu voia să o vadă urâtă. 

— Mănâncă asta, draga mea. 

Ea scutură din cap. 

Ross lăsă farfuria. 

— Ascultă, Demelza, dacă e nevoie de 
ceartă, apoi să ne certăm pentru ceva seri- 
os, să avem un motiv valabil, amândoi. Dar 
nu văd de ce ne-am certa din cauza unui 
bătrân gras şi păros care vine să te bată la 


cap cu insistenţele lui ca să-ţi câştige favo- 
rurile. Cred că în sinea ta îl cunoşti pe 
Bodrugan la fel de bine ca mine. Cred că e 
altceva care te supără. Ce este? 

Demelza făcu un gest care nu spunea ni- 
mic. 

— Spui că am limba ascuţită şi că mă uit la 
tine cu o privire de gheață. Dar cum trăieşti 
în casa asta de şase sau şapte ani şi eşti că- 
sătorită cu mine de mai bine de trei ani, 
ciudăţeniile mele n-ar trebui să te surprin- 
dă. Recunosc că le am, dar n-au apărut aşa, 
peste noapte. E mult de când le suporţi şi 
nu-ţi merge prea rău din cauza lor. Cred 
deci că trebuie să fie o cauză ascunsă care 
te face să nu le mai suferi. Am observat că 
petrecem din ce în ce mai puţin timp îm- 
preună şi că nu ne mai face tot atâta plăce- 
re. Tu n-ai observat? 

— Nu-i din cauza mea, mormăi ea. 

— Poate, spuse Ross, că cerem prea mult 
dacă vrem să dureze ardoarea şi focul de la 
început. Am petrecut cincisprezece sau opt- 
sprezece luni aproape perfecte, aşa cum şi- 


ar dori orice bărbat sau femeie; dar acum, 
la începutul acestei de-a doua perioade, 
suntem dezamăgiţi că s-a dus fericirea per- 
fectă şi fiecare îl învinuieşte pe celălalt. 
Supărări mărunte se amplifică şi începem 
să ne certăm. Asta-i adevărul adevărat, nu 
crezi? 

— Dacă aşa crezi tu... spuse ea uitându-se 
în altă parte. 

— Şi tu nu vezi lucrurile la fel? Poate că 
nu încă, dar o să ajungi să le vezi la fel. 

„Nu numai că nu mai vrea un copil, dar 
nu mă mai vrea nici pe mine”, se gândea 
ea. 

— Între timp, continuă el destul de blând, 
hai să ne străduim să fim mai îngăduitori la 
supărare. Voi face tot posibilul să evit orice 
atitudine de condescendenţă faţă de tine — 
condescendenţă pe care de altfel nu am 
simţit-o niciodată. Şi dacă ţi se pare că sunt 
rece sau plictisitor în compania ta, te rog să 
mă ierţi, pentru că mă preocupă multe lu- 
cruri, şi dacă ţi se pare că sunt ursuz sau 
posac, asta e din cauza vreunui gând care- 


mi trece prin minte şi nu pentru că m-ai 
nemulţumi tu. 

Tăcu, apoi se aplecă, o sărută pe obraz şi 
plecă. Nu reuşise decât să adâncească şi 
mai mult neînţelegerea dintre ei. 


* 


Mult mai târziu, în aceeaşi seară, Demelza 
cobori şi îl găsi pe Ross la masa din camera 
de zi, cu toate registrele în jur. Altădată s-ar 
fi aşezat pe braţul fotoliului şi ar fi încercat 
să înţeleagă cum face socotelile. Acum însă 
nu se aşeză. La îndemână, pe masă, era o 
sticlă cu coniac pe jumătate plină şi se în- 
trebă dacă o începuse în seara aceea. Când 
intră, Ross ridică privirile şi-i zâmbi, apoi 
începu iar să lucreze. 

Ea se duse să aţâţe focul, mai puse câţiva 
buşteni şi stătu liniştită urmărind flăcările 
albastre. 

Auzea pârâul clipocind afară şi o bufniţă 
țipând în întuneric. Era o noapte liniştită. 
Toată luna decembrie fusese la fel, cu rouă 
devreme dimineaţa, frunze umede sub pi- 


cioare şi întunericul lăsându-se curând pes- 
te zi, ca şi cum aşa ar fi fost normal să fie. 

Era o vreme blândă - dar îţi dădea senza- 
ţia de destrămare. Nimic nu părea nou sau 
tânăr pe pământ. 

Deodată ridică privirile şi văzu că Ross se 
uită la ea. Ca să-şi ascundă gândurile, spu- 
se: 

— Tot nu iei leafa pentru funcţia ta de 
contabil principal al minei, Ross? 

— E o economie, şi în felul ăsta am profit 
mai mare. 

— Dar şi ceilalţi. Acolo unde lucra tata îi 
plăteau contabilului patruzeci de şilingi pe 
lună. Suntem atât de săraci acum, că asta 
ne-ar ajuta. 

— Dar nu destul. Începu să-şi umple pipa. 
Acestea nu sunt toate registre de cheltuieli. 
Unele sunt pentru socotelile mele persona- 
le. În trei săptămâni nu voi putea să-mi 
achit datoriile. 

— Ţi-ai văzut creditul? Încercă să i-o spu- 
nă în treacăt, deşi ştia ce înseamnă pentru 
amândoi. 


— Pearce ar fi flatat să audă cum l-ai nu- 
mit. Da, l-am văzut. E de acord să-mi pre- 
lungească împrumutul pe un an. 

— Şi atunci... 

— Şi Pascoe e de acord să mai adauge o 
dobândă la ipoteca de la banca lui, dar mi-a 
atras atenţia că acum, când are parteneri, s- 
ar putea să n-o mai poată face pentru încă 
un an. Dar probabil că nu va trebui, pentru 
că n-am de unde să iau cele patru sute de 
lire dobândă pentru Pearce fără să vând 
ceva din mină şi fără asta n-o s-o mai du- 
cem mult. 

Deodată Demelza se simţi ruşinată că a 
ales tocmai ziua asta ca să se certe cu el. 

— Cât îţi lipseşte? 

— Puțin peste două sute de lire. 

— N-ai putea... 

— Ba da, aş putea împrumuta banii de la 
vreun prieten, dar ce rost are? M-aş îndato- 
ra şi mai mult. Ar fi fost mai bine, aşa cum 
m-a sfătuit Pascoe, să-i fi vândut acţiunile 
lui Warleggan şi să termin cu el, şi aş fi lu- 
at-o de la început, scăpat de datoria cea mai 


mare. 

— Nu eşti tu din ăia care să se dea bătut 
atât de uşor, Ross. Dar nu m-am gândit să 
împrumuţi de la vreun prieten. Avem... 
câteva lucruri care s-ar putea vinde. 

— Ca de exemplu ce? 

— Păi, broşa mea cu rubine. Ai spus că va- 
lorează o sută de lire. 

— Broşa ea ta. 

— Tu mi-ai dat-o. Dacă vreau, pot să ţi-o 
dau înapoi. Mai e şi calul meu, Caerhays. 
Pot să mă descurc foarte bine şi fără cal. 
Rar mă duc atât de departe încât să nu pot 
merge pe jos. Întotdeauna am mers pe jos. 
Şi rochia mea s-ar vinde bine... şi pendula, 
şi covorul cel nou din camera noastră. 

— Nici nu mă gândesc. Dacă intru la în- 
chisoare, va trebui să trăieşti din ce vei lua 
pe lucrurile astea. N-am intenţia să arunc 
toate astea într-un put fără fund. 

— Mai sunt şi vitele, spuse Demelza. Toate 
sunt de rasă şi avem mai multe decât ne 
trebuie. Mie mi se pare simplu. Dacă plă- 
teşti dobânzile, mai poţi face rost de bani. 


Dar dacă vindem acţiunile minei, tot ce ne 
mai rămâne nu ne mai e de folos. Nu ne 
aduc bani cu ce să trăim. Pe când Wheal 
Leisure produce. Şi mai e ceva... nu eşti tu 
acela care să cedezi în faţa lui Warleggan. 

Aici atinsese o rană deschisă. Ross se ridi- 
că împingând scaunul şi îşi aprinse pipa cu 
o bucată de hârtie răsucită. 

— Întotdeauna ai pledat ca un avocat. 

Remarca lui i-a făcut plăcere. Faţa i se lu- 
mină. 

— Aşa ai să faci, Ross, nu-i aşa? 

— Nu ştiu. 

— Am putea strânge două sute de lire, 
spuse ea. Sunt sigură că am putea. 


Capitolul II 


În ziua următoare, Demelza se duse călare 
la Werry House, conacul lui Bodrugan. Se 
simţea plină de curaj şi, pentru moment, nu 
i se părea că are prea multă importanţă 
faptul că nu ştia nimic despre cai. Când vă- 
zu iapa bolnavă, o cuprinse îndoiala, dar 


era clar că Sir Hugh se aştepta să prescrie 
vreun leac urât mirositor şi că punea pe 
seama unei false modestii dorinţa ei de a 
nu se amesteca. O vindecase pe Minta, vaca 
lui Sir John, şi putea să încerce cel puţin să 
facă la fel aici. 

Se uită la iapă câteva minute, apoi ridică 
ochii şi întâlni privirea curioasă şi provoca- 
toare a lui Constance Bodrugan. Ei bine, 
dacă asta doreau... Dacă iapa ar muri pier- 
derea nu i-ar afecta prea mult, în schimb, 
ea, personal, ar scăpa o dată pentru totdea- 
una de insistenţele lui Sir Hugh... Dacă tre- 
buia să comită o crimă, apoi trebuia s-o 
facă cu curaj şi îndrăzneală... 

Porunci să se arunce toate doctoriile: ve- 
zicatoare, alifii, pomezi, pilule, cataplasme- 
le şi clistirele folosite de veterinari. A îm- 
prospătat astfel puţin atmosfera. Apoi le-a 
spus să culeagă nouă frunze de iarbă mare 
şi nouă flori de mac roşu, să le pună într-un 
săculeţ de mătase şi să-l lege de gâtul calu- 
lui. Când i le-au adus, a rostit un descântec: 

Iarbă, mac pe câmp crescut, 


Pe glia lui lisus născut. 

Dar venit de sus dat ție, 
Sângele vărsat pe glie. 

Iarbă, flori, răul să treacă 
Binecuvântaţi cei ce vă poartă! 
Amin! 


Era un descântec pe care-l rostea bătrâna 
Meggy Dawes din satul Illuggan când vin- 
deca negii, dar oricum n-avea cum să-i facă 
rău iepei. 

Apoi îi prescrise acelaşi întăritor făcut din 
rozmarin, ienupăr şi nucşoară pe care îl 
recomandase şi pentru vaca de rasă a lui 
Sir John. Se întoarseră după aceea în casă şi 
Demelza bău două pahare cu vin de Porto 
şi mâncă o prăjitură, uitându-se tot timpul 
la nişte căţeluşi care rodeau covorul la pi- 
cioarele ei. Vinul venise la timp ca să-i 
adoarmă remuşcările. Refuză invitaţia la 
masă şi plecă la ora unu, cu virtutea nea- 
tinsă, urmată de mulţumirile zgomotoase 
ale lui Sir Hugh şi de privirile neîncreză- 
toare ale lui Lady Constance Bodrugan. Îşi 


imagina ce ar spune Constance dacă ar 
muri iapa. 

Ross nu pomeni de vizită la prânz, dar la 
cină spuse: 

— Ei, ce are iapa lui Bodrugan? Crezi că e 
răcită sau are gripă? 

Deci ştia sigur că se va duce, în ciuda dez- 
aprobării lui. 

— Habar n-am, Ross. Se poate. Este bolna- 
vă rău. Tremură toată, aşa cum făcea 
Ramoth înainte de a muri 

— Şi ce tratament i-ai dat? 

Îi povesti, stânjenită. 

Ross începu să râdă: 

— Toţi veterinarii din comitat o să fie fu- 
rioşi pe tine. Le iei pâinea de la gură. 

— Nu-mi pasă. Dar iapa asta este minuna- 
tă. Sper să se facă bine. Ar fi o adevărată 
pierdere dacă ar muri. 

— Cred că valorează mai mult de trei sute 
de guinee. 

Demelza scăpă cuțitul din mână şi se albi 
la faţă. 

— Glumeşti, Ross! 


— S-ar putea să greşesc, dar tatăl ei a fost 
King David. Şi el... 

— La dracu”! Demelza sări în sus. De ce nu 
mi-ai spus? 

— Credeam că ştii. În orice caz, sunt sigur 
că nu i-ai făcut niciun rău. 

Demelza se duse la bufet. 

— Urât din partea ta că nu mi-ai spus. 

— Credeam că ştii! Bodrugan se laudă cu 
asta şi îl cunoşti de mai bine de un an. Dar 
poate că nu vorbiţi despre cai atunci când 
vă întâlniți. 

Demelza nu luă în seamă gluma lui înţe- 
pătoare, dar începu să mişte nervoasă far- 
furiile cu mâncare. După un minut se în- 
toarse la masă şi se aşeză iar. 

— Apropo, spuse el, ce s-a întâmplat la 
Bodmin? Cum l-ai întâlnit pe Sir Hugh când 
ai fost acolo? Şi de ce pare să creadă că-i 
eşti îndatorată? 

— Nu ştiu cum de au îndrăznit să mă 
cheme, răspunse ea. 


Cam în aceeaşi vreme când Demelza, în 
mod imprudent, făcea a doua încercare în 
domeniul medicinii veterinare, doctorul 
Dwight Enys îşi punea la contribuţie în- 
treaga lui cunoştinţă şi pricepere de medic 
pentru tratarea unor animale, umane de 
data aceasta, dar mai puţin preţioase, din 
satul Sawle, şi descoperea că mai are multe 
lipsuri şi că deci mai are multe de învăţat. 
Medicina nu însemna numai o luptă fără 
întrerupere împotriva ignoranței oameni- 
lor, dar şi împotriva propriei ignoranţe. 

Gingiile Parthesiei Hoblyn i-au dat cheia 
bolii care se răspândise în tot satul în 
toamna aceea. Dacă ar fi găsit o scuză pen- 
tru propria lui incompetenţă, aceasta era 
paludismul care mascase boala mai gravă. 
În cazul acesta, ca în cele mai multe, fata 
avusese un acces de friguri, se făcuse bine, 
avusese un al doilea acces, după care îşi 
pierduse puterile, i se tăia respiraţia şi obo- 
sea după cel mai mic efort. Decolorarea 
pielii şi apariţia unor pete care semănau cu 
vânătăile l-au făcut mai întâi să-l suspecte- 


ze pe tatăl ei că o bate, apoi, când s-a dove- 
dit că acesta e nevinovat, s-a gândit că poa- 
te fi vorba de purpură hemoragică. Îi dădu- 
se din când în când prafuri contra febrei şi 
ca să-i curețe sângele, şi îi spusese să stea la 
aer în zilele mai calde şi să bea apă rece; 
era un tratament pe care Jacka Hoblyn îl 
dezaproba cu toată puterea. (Să facă treabă 
prin casă, spunea el, asta trebuie să facă; i- 
ar scoate otrava din ea mult mai bine decât 
dacă stă în pragul uşii, respirând aerul 
umed şi fumul.) 

Mai târziu, Dwight s-a întâlnit cu Ted 
Carkeek (a cărui rană de la umăr se vinde- 
case de mult şi uitase de ea) şi Ted îi spuse- 
se în treacăt că tatăl lui murise pe mare; 
când s-au despărţit s-a ciocnit de Vercoe, un 
vameş bărbos din St. Ann - fost marinar - 
care l-a oprit să-i spună că soţia lui are un 
abces la un dinte şi i-a mai povestit câte 
ceva despre viaţa pe o corabie; imediat du- 
pă aceea Dwight s-a dus la familia Hoblyn şi 
s-a uitat la gingiile Parthesiei; şi deodată 
totul i s-a limpezit şi a început să se ocăras- 


că pentru că fusese criminal de orb. 

Oamenii aceia din Sawle, bolnavi, fără 
vlagă, plini de pete vinete, cărora le curgea 
sânge din nas şi aveau pielea palidă gălbu- 
ie, erau victimele scorbutului. Chiar presu- 
punând că Choake mai venea prin sat, nu 
observase nimic; şi nici el nu observase, aşa 
că oamenii sufereau de scorbut şi erau tra- 
taţi de altă boală. 

— Parthesia, am să-ţi schimb tratamentul. 
Cred că ai nevoie de o schimbare, nu? Nu 
am aici ce-mi trebuie, îi spuse Rosinei, care 
sta în picioare lângă scaun, dar cred că o 
doctorie cu sulf ar ajuta-o. Până atunci 
aveţi de unde să luaţi legume proaspete de 
aici, din sat, sau de prin apropiere? 

— Legume? Nu, domnule. N-avem legume 
- numai ceva cartofi - până în aprilie sau 
mai. 

— Sau fructe — lămâi mai ales, sau limo- 
nadă... dar sigur că nu aveţi. Eu am câteo- 
dată legume proaspete. Nu puteţi cumpăra 
din Truro? 

— Sunt prea scumpe pentru noi. Se duc 


banii pe ele cât ai zice peşte. 

Dwight se uită gânditor la Rosina. 

— Da... Totuşi trebuie să insist să cumpă- 
raţi. E vital pentru voi. Îi vor face bine 
Thesiei, mai bine decât toate poţiunile mele 
sau leacurile mamei voastre. 

— Am să-i spun tatii. Poate că am putea 
trimite pe cineva să cumpere când se va 
mai duce cu catâri la târg. 

Doctorul plecă. Se gândea că sfaturile lui 
sunt bune şi Hoblyn cu familia lui, nefiind 
prea săraci, ar fi putut să le urmeze. Dar 
ceilalți? N-ar fi putut să-şi cumpere legume 
şi fructe proaspete. Pentru ei era tot atât de 
greu ca şi cum s-ar fi aflat singuri şi neaju- 
toraţi în mijlocul Pacificului. La ce bun po- 
ţiunile lui cu sulf, sărurile şi alte medica- 
mente, dacă nu mâncau legume şi fructe 
proaspete? În cel mai bun caz erau paliati- 
ve, sau nici măcar atât. Era furios. Cu toate 
lipsurile şi imperfecţiunile terapiei medica- 
le din vremea aceea, pentru această boală 
exista totuşi un tratament - dar acest tra- 
tament nu putea fi aplicat. 


El singur nu-şi putea permite să hrăneas- 
că un sat întreg, sau chiar câteva familii, cu 
legume şi fructe proaspete cumpărate de el. 

Trenwith House făcea parte din teritoriul 
de activitate al lui Thomas Choake; el era 
doctorul lor curant, dar Dwight avea şi el o 
pacientă pe care nu el o căutase: doamna 
Tabb căzuse şi se tăiase rău la mână şi nu 
voise s-o panseze decât doctorul Enys. Se 
dusese pe jos până la el acasă, dar o apuca- 
se ameţeala când a ajuns acolo. Doctorul i-a 
spus atunci că rândul viitor va veni el s-o 
vadă, ca s-o scutească de drumul lung de 
şapte mile până la el. Rana nu supura prea 
mult şi Dwight i-a aplicat o substanţă vezi- 
cantă şi i-a dat un unguent pe care să-l folo- 
sească mai târziu. Cobori scările condus de 
doamna Tabb - şi o văzu pe Elizabeth 
Poldark la intrare. 

— Domnule doctor, nu prea veniţi des pe 
la noi. 

— Nu, doamnă. Încerc să nu vânez pe te- 
renul unui coleg, spuse el zâmbind. 

— Vânatul e păstrat numai pentru vizitele 


doctorului când e în exerciţiul funcţiunii, 
spuse ea încet. 

— Mulţumesc. Am să ţin minte. Nu l-am 
mai văzut pe soţul dumneavoastră de când 
ne-am întâlnit la Bodmin. 

— Francis mi-a povestit despre amabilita- 
tea dumneavoastră. Am fost uşuraţi de felul 
cum s-a terminat procesul... Doriţi un pa- 
har cu vin? 

Intrară în salonul de iarnă. 

„Dacă un gust rafinat e destul, atunci căsă- 
toria noastră a fost o adevărată idilă”, spu- 
sese Francis în noaptea aceea lungă la 
Bodmin. 

Un gust rafinat? Atât avea de oferit femeia 
asta? Frumuseţea acestei femei tinere, me- 
reu retrasă în sine, îl impresiona pe 
Dwight. Ştia că e impresionabil, dar... 

În salon, mătuşa Agatha şedea ghemuită 
în faţa focului din cămin. Mâinile ridicate şi 
tremurânde ale bătrânei se mişcau fără 
încetare în poală, ca nişte cârtiţe cenuşii 
care căutau ceva ce nu puteau găsi nicioda- 
tă; dar mintea ei era la fel de pătrunzătoare 


ca înainte şi ochii ei bătrâni, dar încă ageri, 
îl măsurară pe Dwight din cap până în pi- 
cioare când i-a fost prezentat din nou. Desi- 
gur că-şi amintea de el, de la botezul copilu- 
lui lui Ross, spuse ea. Era obiceiul ei, acum, 
la bătrâneţe, să nu recunoască niciodată că 
ar putea uita ceva. Recunoştea imediat un 
avocat după faţă. Se întâmpla rar ca... Ce? 
Ce-aţi spus? Da. Da, asta spusese şi ea. Şi ce 
doctori mai erau acum la Truro? În tinere- 
tea ei fusese acolo un doctor pe nume 
Seabright; avea multă clientelă. Prescria 
întotdeauna balegă proaspătă de cal ca să 
vindece apa la plămâni. Locuia la etaj, aco- 
lo unde era acum hotelul lui Pearce. Era 
foarte cunoscut, dar s-a îmbolnăvit de mor- 
vă” când a tăiat un cal şi a murit într-o lu- 
nă. 

— Mătuşa Agatha nu aude; e complet sur- 
dă, spuse Elizabeth şi schimbă subiectul 
conversaţiei. 


15 Boală contagioasă la cai şi măgari, adesea 
mortală. Transmisibilă la om. (n. tr.). 


Lui Dwight îi făcea plăcere să stea de vor- 
pă, mai ales în compania unei femei plăcu- 
te, şi numai din când în când amintirile din 
noaptea aceea îl mai tulburau. Îi apăreau în 
minte ca fantasme ale unei experienţe 
aproape nereale. Flacăra nemişcată a lu- 
mânărilor; faţa lui Francis trasă şi plină de 
amărăciune; confidenţele dure la început, 
dar care, pe măsură ce le făcea, aproape că 
le respingea, în toate apărea figura lui 
Elizabeth, Elizabeth cea înaltă, dar care nu-l 
iubea. 

Poate că o umbră apăru pe faţa lui 
Dwight, pentru că Elizabeth se întrerupse. 

— Doctore Enys, pot să vă întreb ceva?... 
Din unele spuse ale lui, am ajuns să înţeleg 
că soţul meu... că Francis a încercat să se 
sinucidă când a fost la Bodmin. Ştiţi oare 
dacă e adevărat? 

Era întrebarea la care-i era greu să răs- 
pundă. Încurcat, Dwight se uită la bătrâna 
care-l urmărea atentă ca şi cum ar fi putut 
auzi fiecare cuvânt. 

— După cum ştiţi, soţul dumneavoastră şi 


cu mine am stat în aceeaşi cameră la 
Bodmin. Oraşul era în fierbere în vremea 
aceea şi domnul Poldark a fost... influenţat 
de starea aceea generală de tulburare şi 
cruntă beţie care domnea peste tot. Am... 
am stat de vorbă până târziu în noapte şi 
cred că prezenţa mea, faptul că a avut cu 
cine să vorbească, l-a ajutat să depăşească 
un moment greu. Nu cred că trebuie să fiţi 
îngrijorată. 

Mătuşa Agatha povestea mai departe: 

— Eram bolnavă, aveam zona zoster, şi 
mi-a dat să mă ung dimineaţa şi seara cu 
sânge de pisică amestecat cu lapte de vacă; 
şi apă cu zahăr noaptea. Mi-amintesc că era 
mărunţel, dar iute şi harnic ca o albină. 

— Nu mi-aţi răspuns la întrebare, domnu- 
le doctor, spuse Elizabeth. 

— E singurul răspuns pe care vi-l pot da... 
Nicăieri în altă parte nu umblă vorbele ca 
pe aici şi v-aş sfătui să nu le daţi atenţie. 

O scânteie se aprinse în ochii lui 
Elizabeth. 

— Poate că nu vă daţi seama, domnule 


doctor, cât de izolaţi suntem noi aici de lu- 
me. 

— Nu... nu mi-am dat seama. 

— Verii noştri de la Nampara nu vin pe la 
noi, noi nu ne mai putem permite să pri- 
mim oaspeţi şi Francis n-are chef de vizite 
de politeţe. Asta poate că vă va explica de 
ce sunt pusă în situaţia de a cere informaţii 
de la un străin. 

— Mi-ar părea rău dacă m-aţi considera 
străin Aş fi fericit dacă v-aş putea fi de vre- 
un folos şi sper că veţi apela la mine ori- 
când doriţi. 

— Pe vremea mea, spuse mătuşa Agatha, 
sugându-şi gingiile, niciun gentleman nu 
pleca de acasă fără sabia lui. N-ar fi în- 
drăznit. Îmi amintesc că am văzut un tâlhar 
la drumul mare spânzurat la răspântia de 
la Bargus. Om frumos, îmbrăcat într-un 
costum de haine stacojiu; avea pe cap o pă- 
lărie garnisită cu dantelă aurie. A murit 
frumos, cu curaj, până la ultima zvâcnitură. 
Dumneata, tinere, n-ai fi îndrăznit să te 
duci aşa până la Truro, îmbrăcat ca pentru 


o înmormântare. 

— Eu locuiesc între Nampara şi Mingoose, 
îi spuse Dwight cu voce tare. 

— Da, ştiu că e uşor acuma. Se spune că de 
aici până la Truro drumul e sigur. N-ai de 
ce să te mai temi. 

— Sigur că Francis v-a povestit despre ră- 
cirea relaţiilor dintre noi şi verii noştri, 
spuse Elizabeth. 

— Da, ştiu. 

— Credeţi că Ross s-a liniştit acum, după 
toate necazurile prin care a trecut? 

— Întotdeauna am simţit că Ross e ca un 
vulcan. E liniştit multă vreme şi mâine poa- 
te să erupă. 

După cum îl privea, părea că e de acord cu 
el. Continuă: 

— Pe Demelza am văzut-o mai rar. (Era 
adevărat. Câteodată i se părea că Demelza 
încerca să-l evite, deşi nu înţelegea care ar 
fi fost motivul.) 

— Unde e Geoffrey Charles? întrebă mătu- 
şa Agatha. Unde-i băiatul?... 

— Credeţi, spuse Elizabeth, că sunt feri- 


ciţi? 

— ...E un drac de copil, spuse bătrâna, n- 
are nici şapte ani şi face tot felul de obrăz- 
nicii. I-aş trage eu vreo câteva. Niciun copil 
nu se cuminţeşte fără câteva pe spinare din 
când în când. 

Dwight spuse: 

— Poate că v-aş răspunde dacă aş cunoaş- 
te răspunsul. 

— Anul trecut ne-a fost de mare ajutor, 
spuse Elizabeth. Fără ea, unul din noi, sau 
poate mai mulţi, am fi murit. Vreţi să-i 
transmiteţi o invitaţie, de la mine? Spuneţi- 
i... că mai de mult am petrecut un Crăciun 
fericit împreună la Trenwith şi că am dori 
să vină iar anul acesta. Faceţi-o să înţelea- 
să, vă rog, că vrem într-adevăr să vină, că 
avem nevoie de ei. Aţi face asta pentru mi- 
ne? 

— Sigur că da! 

— Poate că veţi putea veni şi dumnea- 
voastră. Nu avem cine ştie ce de oferit, 
dar... 

Dwight îi mulţumi, spuse că va fi încântat 


să vină şi plecă. La plecare îl văzu pe Fran- 
cis întorcându-se acasă pe aleea principală, 
venind din direcţia porţii de la intrare. Nu 
s-au oprit, însă Francis l-a salutat ironic, 
ducând un deget la pălărie. Era îmbrăcat în 
haine de lucru, cu ghetele pline de noroi, 
dar arăta mai bine decât ultima dată când îl 
văzuse Dwight. 

Ziua era scurtă şi avea să se întunece îna- 
inte de a ajunge la Grambler. Marea întu- 
necată de-abia se vedea prin ceaţă printre 
neregularităţile terenului. Norii, ca un val 
blând şi umed, înaintau încet dinspre coas- 
tă, în straturi groase, cafenii, părând să 
anunţe noaptea lungă ce se apropia. 

Când ajunse la drumul mare spre 
Grambler, zări silueta unui om îndesat, cu 
picioarele strâmbe, care mergea înaintea 
lui. Era Jud Paynter, grăbit tare. La auzul 
călăreţului, întoarse capul speriat, să vadă 
cine e. Se lumină la faţă când îl zări pe doc- 
tor. 

— Bună seara, Paynter. 

Dwight tocmai trecea înainte când Jud ri- 


dică mâna în semn de salut. 

— Avem vreme bună, domle Enys, pentru 
perioada asta a anului. Se termină iarna. 

Dwight mormăi ceva, apoi slăbi hăţurile 
ca să meargă mai departe. 

— Dom'le Enys. 

— Da. 

— Vă cer prea mult dacă vă rog să mă lă- 
saţi să merg pe lângă dumneavoastră până 
la Grambler? 

— Nu, dacă ai un motiv serios. Nu-i decât 
o jumătate de milă până acolo. 

— Juma de milă poate să fie mult şi am un 
motiv. Sunt vreo doi care se ţin după mine 
şi nu-mi place deloc. Nu-mi place. Nu mi-ar 
plăcea să mă văd lungit în biserică, eu, Jud 
Paynter. I-aţi văzut cumva? 

— Ce vrei să spui? 

— Uite ce vreau să spun. Eram în sat, la St. 
Ann, cu treburile mele obişnuite, treburi 
cinstite, respectabile, decente şi curate, 
când i-am văzut pe ăia doi uitându-se la 
mine ca şi cum aş fi fost o gâscă pe cinste, 
gata de pus în oală pentru Crăciun. Ei, îmi 


zic eu. Cine or fi? Trecători? Tâlhari? Mai 
bine plec acasă, să nu mă trezesc până să- 
mi dau seama cu gâtlejul tăiat. E o ruşine 
unde am ajuns în ţara asta! Nu poţi să te 
mişti din casă fără să te pândească nişte 
ticăloşi. Nu-i drept. Nu-i bine. Nu-i cinstit. 

— Crezi că te bănuiesc că ai bani? 

— Eu? spuse Jud uimit. N-am bani. Numai 
câţiva bănuţi să-mi cumpăr un pahar cu 
rom. 

— Şi atunci de ce să încerce cineva să te 
jefuiască? De ce nu pe mine? Calul meu ar 
fi o pradă mai bună. 

Jud ridică din umeri: 

— Asta e! Aşa stau lucrurile. Poate că se 
gândesc c-ar fi o trăsnaie mai mare dacă te- 
ar arunca pe dumneata în şanţ. Nu, nu! 
Ticăloşii ăştia atacă mai mult văduvele şi 
orfanii. 

— Şi dumneata din care categorie faci 
parte? 

— Cine, eu? Păi eu sunt orfan de când au 
murit mama şi tata. 

Înaintau încet, Dwight strunind greu calul, 


Jud suflând şi mormăind în spatele lui. 
Dwight trebuia să ducă un borcan cu alifie 
cuiva în sat. Când se întoarse, îl ajunse iar 
din urmă pe Jud, care tocmai sosea acasă. 
Prudie era în uşă. 

— Ha! Ai venit, porc bătrân ce eşti, spuse 
ea, apoi îl recunoscu pe călăreț. Bună ziua, 
dom'le doctor Dwight, adăugă ea cu un aer 
bleg. 

— Bună ziua, Prudie. Cred că eşti mulțu- 
mită că-l vezi pe soțul tău că a sosit cu bine 
acasă. 

— Acasă, ai? Nu l-am văzut şi n-am mai 
auzit de el de câteva zile. Îşi închipuie că 
poate să plece şi să vină când are chef. Bă- 
trân puturos ce eşti! 

— Ştii unde am fost, spuse Jud. Ştii prea 
bine! Ca să câştig bani, să te țin pe tine să 
stai acasă şi să nu faci nimic. Ştie şi docto- 
rul, ca şi tine, chiar dacă se preface că nu. 

— Şi ţi-a mers bine? îl întrebă Dwight. 

— Nu prea rău. 

— De aceea te urmăreau oamenii aceia? 

— Ce oameni? întrebă Prudie, ştergându- 


şi nasul roşu şi umflat cu mâneca rochiei. 

Jud părea stânjenit în timp ce Dwight ex- 
plica. 

— N-are de-a face cu treburile mele, spuse 
el. E cum v-am spus. Tâlhari care umblă 
după un bătrân neajutorat ca să-l jefuiască. 
Vă spun că-i rău când legea şi ordinea nu 
mai fac două parale. Eu... 

— Nu pot să-mi închipui ce-i cu el, spuse 
Prudie. Se poartă aşa de când s-a întors de 
la proces. li e teamă şi de umbra lui. Nu 
mai iese din casă când se face noapte. Nu- 
mai dacă te răsteşti la el şi o şi ia la fugă ca 
un iepure. 

— Nu-i adevărat! Nu-i drept! Nu mi-e frică 
decât de ce trebuie să-mi fie frică. Şi eu nu 
sunt iepure, să ştii! 

— Oricum, asta e de când cu procesul, 
spuse Prudie. Nu ştiu ce este, da dumneata 
ai fost acolo, domnule Dwight, şi poate că 
dumneata ai să afli. Jud era sigur cherchelit 
când a depus mărturie şi pentru mine-i un 
mister cum de nu l-au băgat la închisoare 
chiar atunci! 


— Dar ce legătură are asta cu frica lui de 
acum? 

— Asta-i tot zic de-am răguşit zicându.-i, 
răspunse Jud, ţipând în gura mare. M-am 
săturat de atâtea vorbe. Dacă ţi-ai vedea de 
bucătărie în loc să tot dai din gură, am trăi 
mai bine pe lumea asta. N-am pace nici 
acasă, nici afară. 

Dwight înţelese aluzia şi plecă. Vocea lui 
Prudie se auzea ca o orgă cu toate pedalele 
apăsate. 

— Nu ştiu eu de legi, dar asta-i de când cu 
procesul ăla. Nu mă-nşeli pe mine, bătrâne. 
Cum se face întuneric, începi să sari şi să te 
fereşti parc-ai fi un purice pe-o plită încin- 
să. Ascunzi tu ceva şi am să aflu eu! 

Din depărtare, Dwight îl văzu pe Jud in- 
trând în casă bombănind, iar amenințările 
şi avertismentele lui Prudie ajungeau până 
la el aduse de vânt. 


Capitolul III 
Au vândut broşa cu şaptezeci de lire. Că- 


mătarul spunea că preţurile au scăzut de 
când au cumpărat-o şi că în Cornwall nu se 
vindeau bijuterii atât de scumpe. Ross a 
spus că e un preţ rezonabil; n-ar fi putut 
obţine mai mult. Calul Demelzei, Caerhays, 
l-au vândut cu treizeci şi cinci de guinee şi 
covorul cu zece. Ross n-a vrut să vândă ro- 
chia. Mai bine se duce la închisoare. Şi 
atunci n-o s-o mai poarte deloc şi o s-o mă- 
nânce moliile şi o să se demodeze şi îi era 
prea largă în talie pentru că slăbise. O să se 
ducă la închisoare, dar rochia tot n-o vinde. 
Demelzei, cuvintele lui i-au mers la inimă. 
Apoi au început să vândă din vite, mai în- 
tâi două vaci. Au luat paisprezece guinee pe 
una. Sikh, mânzul de doi ani, l-au dat cu 
zece guinee. Nu era sezonul cel mai potrivit 
pentru vânzarea animalelor. Ross avea 
senzaţia amară că cei ce îi cumpărau vitele 
le vor vinde peste trei luni cu profit. Aveau 
două viţeluşe de două luni şi au vândut-o 
pe fiecare cu doisprezece şilingi şi şase 
pence. Fără boi nu puteau să are pământul, 
aşa că nu i-au vândut. Au vândut în schimb 


porcii şi aproape toate păsările. Jane 
Gimlett plângea şi Jack Cobbledick nici nu 
se mai uita în ochii lor. Le mai trebuiau 
încă douăzeci şi cinci de lire. Ross mai făcu 
un ocol prin fermă. Din toate vitele crescute 
cu atâta grijă, în şapte ani îi mai rămăsese o 
vacă (aştepta să fete în aprilie), un cal, o 
pereche de boi, şase pui şi câteva rațe. 
Tocmai atunci sosi Dwight cu invitaţia din 
partea lui Elizabeth. 

— Spune-le... începu Ross, şi se opri sim- 
tind cum îl cuprinde mânia, spune-le că 
suntem atât de ocupați să gustăm din plă- 
cerile vieţii încât... 

— Spune-le... interveni Demelza imediat. 
Dar nu Dwight trebuie să fie mesagerul 
nostru. Tu te duci, Dwight? 

— Cred că da. Nu-i prea plăcut să petreci 
Crăciunul singur. 

— Sunt alternative şi mai rele, spuse Ross. 

După un timp, Dwight adăugă: 

— Desigur, mi-ar face mai multă plăcere 
dacă aţi veni şi voi la Trenwith... 

— E măgulitor ce spui, dar nu se potriveş- 


te. 

— Eu am să mă duc totuşi. 

— Eu n-am de ce să mă duc. 

Tăcerea stânjenitoare care a urmat a fost 
întreruptă de Garrick, care a apărut subit 
zburdând prin curte, ca un pudel franţu- 
zesc enorm, dând din ciotul lui de coadă şi 
cu limba roşie atârnându-i. Ca de obicei, nu 
se purta cu respectul şi decenţa cuvenite. 
Dwight a trebuit să fugă din calea lui, iar 
Ross s-a ales cu câteva pete de noroi pe că- 
maşă. 

—  Vinovată e Demelza, spuse Ross 
ştergându-se, pentru că adoptă tot felul de 
lighioane ciudate şi nu le domesticeşte cum 
trebuie. Zilele trecute ne-a vizitat Sir Hugh 
Bodrugan. 

Dwight râse 

— Sir Hugh n-a avut niciodată ambiția să- 
mi lingă faţa. 

— Nu pe a dumitale poate. 

— Ross, îl întrerupse Demelza, de ce să nu 
ne ducem la Trenwith? 

Ross se uită prin curtea lor goală: 


— Întrebi serios? 

— Ştiu că n-ar trebui, dar... e păcat să nu 
te gândeşti decât la trecut. 

Cum să nu te gândeşti, când trecutul in- 
fluenţează atât de mult prezentul? 

— Spune-le că nu vom veni decât când îi 
vor invita şi pe Verity şi Blamey. 

— Nu cred că va mai trece mult până se va 
întâmpla şi asta, spuse Demelza. Verity şi 
Francis s-au împăcat la Bodmin. 

— Atunci să ne împăcăm cu toţii. 

— Şi eu aş vrea să ne împăcăm, recunoscu 
Demelza după un timp. Dar dacă ar fi să 
facem noi primul pas... 

Ross se gândea: „Doamne! ce dacă fali- 
mentul meu se datorează lui Francis (e 
probabil că s-ar fi întâmplat în orice caz), 
poate că Demelza are dreptate. Are de mul- 
te ori dreptate. Verity vrea să ne împăcăm. 
Şi Demelza vrea, şi Elizabeth.” 

Ultimul gând trezi în el dorinţa, aproape 
nevoia, de a o vedea din nou pe Elizabeth. 
Niciodată nu se vindecase de ataşamentul 
lui faţă de Elizabeth; era ceva fundamental, 


o slăbiciune poate, de care nu mai ţinuse 
seama, dar care exista. 

— Bine, spuse, o să ne mai gândim. Acum 
douăzeci sau treizeci de lire sunt mai im- 
portante decât toate reuniunile de Crăciun. 
Poate că ai vrea să contractezi o ipotecă pe 
averea mea, Dwight. Ar fi o a treia ipotecă 
şi dobândă va fi de sută la sută. Nimic nu 
aduce un câştig mai bun decât camăta. 

— Îţi ofer zece lire, e tot ce am şi n-ar servi 
o cauză mai bună. 

— Nu e încă o cauză pierdută, deşi am 
momentele mele de îndoială. Îţi aminteşti 
de Tregeagle, care a trebuit să dreneze bal- 
ta de la Dozmare cu o scoică? Sarcina mea e 
alta. 

Îşi continuară plimbarea. Dwight începu 
să vorbească despre scorbutul pe care îl 
descoperise el la Sawle. Discuţia dură până 
s-au întors acasă, unde John Gimlett repara 
balamalele ruginite ale unui oblon la fe- 
reastra bibliotecii. 

— Dacă n-ai turbă, putem să-ţi dăm noi, 
spuse Ross. Avem destulă pentru două 


ierni. 

După ce îşi arătase afecțiunea debordantă, 
Garrick fugise iar, dar îl văzură întorcându- 
se cu ceva în gură. Se dovedi a fi picioarele 
din spate ale unui iepure pe care le lăsă la 
picioarele Demelzei. 

— Fugi de-aici! îl certă Demelza dezgusta- 
tă. Căţel scârbos ce eşti! Ia-le de aici! 

Ross luă de jos picioarele şi le aruncă din- 
colo de pârâu, iar câinele fugi după ele. 

— Mă întreb cât ar valora Garrick dacă l- 
aş vinde, spuse el. O corcitură care a cres- 
cut peste măsură. Carnivor. Se repede la 
animale, păzeşte copiii mici. Se aşază pe 
puieţi şi-i striveşte, scormoneşte florile. 
Priceput la spart vesela. Câteodată îi miroa- 
se gura. Rezultate garantate. 

Dwight începu să râdă. Când intrară în 
casă, îl întrebă: 

— Vei putea să-i ţii pe Gimlett şi pe nevas- 
tă-sa? 

— Nu vor să plece. Le putem da de mân- 
care şi nu vor nimic altceva deocamdată. Şi 
nu pot lucra ferma fără Cobbledick. 


— Vorbesc serios, spuse Dwight, ia cele 
zece lire ale mele dacă-ţi folosesc. 

— Şi eu vorbesc serios, spuse Ross. Va tre- 
bui să vând pendula, Demelza, şi câteva 
mobile. Mai sunt şi pistoalele de la tata şi 
vechiul telescop. 


* 


„Deci ne-am întors de unde am plecat, se 
gândi Demelza. Sunt trei ani de când am 
petrecut Crăciunul la Trenwith. Vremea era 
la fel, noroasă şi liniştită. Mie mi-era atât de 
frică încât nici nu ştiam ce spun. O 
rândăşoaică în vizită la oameni de viţă no- 
bilă. Acum s-a schimbat tot. Sunt emoţiona- 
tă, dar nu ca atunci. Şi ei sunt săraci... ca şi 
noi... şi Francis îşi lucrează pământul şi 
Elizabeth... Nu-i mai e frică, şi mi-e recu- 
noscătoare pentru ce s-a întâmplat anul 
trecut de Crăciun. Draga de Verity nu e aco- 
lo. Dar nici mie nu-mi mai e frică. Ştiu să 
mă port, nu mă mai fac de râs. E ciudat că 
iar aştept un copil, şi nu-i spun lui Ross, 
deşi pentru alte motive, şi am trecut de lu- 


na a patra, la fel ca atunci. 

— Îţi aminteşti, spuse ea, cum mergeam 
atunci pe drum? Garrick venea după noi şi 
se lăsa la pământ când îi vorbeam, ca şi 
cum ne-ar fi ascultat şi ar fi avut de gând să 
facă ce i se spune. 

— Da, încuviinţă Ross. 

— Şi îţi aminteşti că ne-am întâlnit cu 
Mark Daniel şi l-a luat pe Garrick de-o ure- 
che şi l-a dus acasă... Mai ştii ceva de Mark, 
Ross? 

— Nu ştiu cum o duce cu toate tulburările 
astea, dar Paul l-a văzut la Roscoff. 

— Nu crezi că ar fi în siguranţă dacă ar 
veni acasă? 

— Nu. Dacă în Franţa lucrurile vor merge 
din ce în ce mai rău, ar trebui să se ducă în 
Irlanda sau în America; n-ar avea linişte 
aici nici dacă şi-ar schimba identitatea. 

Rândul trecut, când fuseseră la Trenwith, 
Verity îi întâmpinase la uşă. Acum Demelza 
observă buruienile crescute pe alee, iarba 
uscată de sub copaci, fereastra cârpită şi 
poarta dinspre livadă nevopsită. Tabb le 


deschise uşa şi portretele de familie, vechi 
şi decolorate, în costumele lor stacojii sau 
de culoarea chihlimbarului păreau să 
arunce priviri reci prin sala de la intrare 
care răsuna a gol. Când îşi scoteau hainele 
groase, Elizabeth ieşi din salonul de iarnă. 

Demelza s-a mirat când a văzut-o îmbră- 
cată în rochia roşie cu garnituri bogate de 
dantelă pe care o purtase la botezul Juliei. 
Nu pomenise nimeni de o petrecere şi 
Demelza, simțind că, în condiţiile actuale, 
orice etalare de lux ar fi considerată depla- 
sată de către oamenii aceştia bine crescuţi, 
venise îmbrăcată într-o rochie de după- 
amiază. 

Deci tot o mai interesează Ross, se gândi 
Demelza cu strângere de inimă, şi recunoş- 
tinţa faţă de mine n-are nicio importanţă. 
Ar fi trebuit să-mi dau seama. Totuşi se în- 
dreptă spre ea cu un zâmbet pe faţă şi 
Elizabeth o primi cu toată amabilitatea. Cu 
prea multă amabilitate, îi trecu imediat 
prin minte. Nu părea sinceră ca Elizabeth 
cea bolnavă de acum un an. Ce proastă am 


fost! 

Francis nu era acolo să-i întâmpine, dar 
după ce şi-au scos hainele, apăru şi el ve- 
nind din salonul cel mare. Părea că ezită la 
această primă întâlnire. Cei doi bărbaţi se 
uitară unul la altul o secundă. 

Francis spuse: 

— Ei, Ross... ai venit deci. 

— Am venii... 

— E... e bine, cred. Oricum, mă bucur. 

Îi întinse mâna cam nesigur. Ross i-o 
strânse, dar numai puţin. 

— Am fost prieteni buni în trecut, spuse 
Francis. 

— Cel mai bine e să uităm trecutul, spuse 
Ross. 

— Asta vreau şi eu. E un subiect neplăcut. 

Formal, reconcilierea se făcuse, se părea 
că nu mai e nimic de adăugat; dar jena din- 
tre ei reapăru. 

— Aţi venit pe jos până aici? 

— Da. (Era un punct sensibil, cu Caerhays 
vândut.) Văd că în sfârşit Odgers repară 
câte ceva la biserica din Sawle. 


— Numai acoperişul. A plouat atâta în ul- 
timele luni încât cei din cor au trebuit să 
cânte cu apa picurându-le pe cap. Ce n-aş 
da să cadă odată turnul. Ori de câte ori trec 
pe lângă el am impresia că sunt beat. 

— Poate că o să reuşim să facem ceva într- 
o zi, când un Poldark o să fie iar bogat. 

— Cred că până atunci o să se dărâme toa- 
tă biserica. 

— Draga mea, spuse Elizabeth luând-o pe 
Demelza la braţ, mi-a fost teamă că n-ai să 
reuşeşti să-l aduci. Când îşi pune ceva în 
cap, e greu să-l faci să renunţe. Dar poate că 
te pricepi cum să-l iei. 

— Nu mă pricep, spuse Demelza. Da, nu 
cred că mă pricep, se gândea ea. Nu ştiu 
cum am să rezist zilele astea, cum am rezis- 
tat acum trei ani. De data asta n-am curaj. 
Sunt prea nefericită şi bolnavă ca să lupt 
pentru el dacă nu mă mai vrea. 

— Părinţii mei vor veni şi ei la masă, spu- 
se Elizabeth. Şi Dwight Enys. Mă tem că nu 
va mai veni nimeni altcineva. Îţi aduci 
aminte că George Warleggan şi familia 


Treneglos au venit şi tu ai cântat cântecele 
acelea frumoase? 

— Nu i-am mai văzut de mult, spuse 
Demelza intrând în salonul cel mare. 

— Ruth va naşte luna viitoare, e primul 
copil. O să fie mare bucurie dacă e băiat. Se 
spune că bătrânul Horace Treneglos face 
tot felul de planuri pentru primul lui nepot. 
În ziua de azi nu mai sunt bani mulţi, dar 
când o familie dăinuieşte de mai bine de 
şase sute de ani... Desigur, a noastră e şi 
mai veche. 

— Care? Poldark? 

Elizabeth zâmbi. 

— Nu, nu. Am vrut să spun familia mea. 
Avem documente încă din anul 971. Ross, 
când te văd în camera asta e ca pe vremuri. 

— E ca pe vremuri, repetă Ross enigmatic. 

— Şi cel mai bine ar fi să uităm vremurile 
de altădată, spuse Francis ridicând paharul. 
Să bem pentru vremurile noi! Nu pot fi mai 
rele decât cele ce s-au dus şi bine că s-au 
dus! 

Zâmbi, uitându-se în ochii Demelzei. 


Demelza dădu încet din cap, zâmbindu-i şi 
ea. 

— Pentru mine vremurile de altădată au 
fost bune, spuse ea. 


* 


Nici masa nu mai era la fel de îmbelşugată 
ca înainte, deşi asemenea mâncăruri nu 
mai pregătiseră de doi ani. Şuncă, friptură 
de pasăre şi de miel cu sos de capere, apoi 
budincă cu jeleu de coacăze, tartă cu prune 
şi cremă de vanilie. 

Demelza nu-i cunoştea pe părinţii lui 
Elizabeth şi s-a mirat când i-a văzut. Dacă 
să ai hrisoave din 971 însemna să arăţi cum 
arătau ei, atunci era mai bine să nu ai de- 
loc, ca ea. Domnul Chynoweth era slab, 
numai piele şi oase; era încrezut şi plin de 
gesturi surprinzător de afectate. Doamna 
Chynoweth arăta îngrozitor: corpolentă, cu 
albeaţă la un ochi şi cu gâtul umflat. Cum 
nu o cunoscuse înainte de a se îmbolnăvi, 
Demelza nu-şi putea închipui cum de 
Elizabeth ieşise atât de frumoasă. Nu i-a 


trebuit mult să-şi dea seama că erau oa- 
meni care se considerau nedreptăţiţi. Sufe- 
riseră vreun eşec în viaţă şi-l resimţeau ca 
pe un afront personal. Demelza o prefera 
pe mătuşa Agatha, cu toată mustaţa ei şi 
mâncarea care i se prelingea pe barbă. Nu 
puteai să-i răspunzi, nu te auzea, dar con- 
versaţia ei era plină de vitalitate şi spirit. 
Păcat că nu se găsea nimeni care să noteze 
amintirile ei care aveau să se piardă toate 
odată cu moartea ei. 

După masă, spre marea neplăcere a 
Demelzei, deşi ar fi trebuit să-şi aducă 
aminte că aşa era obiceiul — femeile au ple- 
cat lăsându-i pe bărbaţi să-şi bea vinul; da- 
că ar fi avut vreun coşmar, Demelza nu ar 
fi visat figuri mai înfricoşătoare ca 
Elizabeth - în starea ei sufletească de acum 
—, mătuşa Agatha şi doamna Chynoweth. Au 
urcat la etaj, în dormitorul lui Elizabeth, s- 
au aşezat în faţa oglinzii, şi-au aranjat pă- 
rul, au stat de vorbă, apoi s-au dus pe rând 
să viziteze toaleta de la capătul coridorului, 
pe care Demelza o socoti mult mai incomo- 


dă decât cea amenajată în curte la 
Nampara. Elizabeth i-a aranjat boneta de 
dantelă mătuşii Agatha şi doamna 
Chynoweth le-a spus că a auzit că moda 
nouă de la Londra şi Bath e aproape inde- 
centă; şi mătuşa Agatha a spus că mai are 
nişte reţete pentru faţă: pomezi şi altele, şi 
alifii pentru buze, şi creme şi apă de gură; o 
să le găsească şi o să i le dea Demelzei. Şi 
Elizabeth a întrebat-o dacă se simte bine, că 
prea stă tăcută. Şi Demelza i-a spus că se 
simte foarte bine. Doamna Chynoweth i-a 
aruncat o privire, măsurând-o din cap până 
în picioare ca şi cum ar fi vrut să-i dezvălu- 
ie secretul şi a spus că rochiile la modă au 
talia sus de tot, sub braţe, şi cad drept ca un 
fel de sfeşnic până la pământ şi cu cât ai 
mai puţine fuste pe dedesubt, cu atât mai 
bine. Demelza şedea pe patul din lemn de 
trandafir cu draperii de satin roz şi îşi aran- 
ja jartierele; se gândea că Ross avea drepta- 
te, că n-ar fi trebuit să mai vină la Trenwith 
dacă nu venea şi Verity; ea, venirea ei, ar fi 
schimbat totul; Verity era mascota ei, ea îi 


aducea noroc, n-avea niciun chef în seara 
aceea şi nici vinul n-ar fi ajutat-o; numai 
Elizabeth va avea succes, cu părul ei minu- 
nat şi lucios, cu talia ei subţire, cu ochii ei 
cenuşii, vocea ei cultivată, graţia şi siguran- 
ţa ei. Cum vor trece seara asta şi ziua de 
mâine? 

Jos, în sufragerie, sticla de Porto făcuse de 
două ori înconjurul mesei şi Jonathan 
Chynoweth, care nu ţinea la băutură, era 
moleşit şi vorbea cu limba împleticită. 
Dwight, care nu avusese niciodată bani ca 
să-şi cumpere vin, îşi dădea seama acum 
cât era de lipsit, şi de aceea sorbea câte un 
pic şi îşi mai turna câte puţin când sticla 
ajungea iar la el. Pentru cei doi veri, însă, 
era de-abia începutul. 

— Astea sunt ultimele trei sticle de Porto 
din recolta '83. Tu ai cumpărat mult atunci? 
întrebă Francis. 

— Pe vremea aia n-aveam bani, de-abia 
mă întorsesem din America şi casa era o 
ruină. N-am vin mai vechi decât din recolta 
de anul trecut. Când se va termina, va tre- 


bui să recurg la gin ieftin. 

Francis mormăi: 

— Banii. N-avem bani nici tu, nici eu. Şi 
asta ne otrăveşte viaţa. Câteodată aş avea 
poftă să jefuiesc o bancă şi aş face-o dacă ar 
fi a lui Warleggan şi dacă nu m-ar prinde să 
mă spânzure. 

Ross se uită lung la el: 

— Ce te-a făcut să te cerţi cu el? 

Era prima întrebare care se referea la 
fondul neînţelegerii dintre ei. Francis îşi 
dădu imediat seama de importanţa ei şi de 
imposibilitatea de a-i da un răspuns clar. 
Totuşi, nu trebuia să facă impresia că o evi- 
tă. De aceea răspunse: 

— Faptul că mi-am dat seama că părerea 
ta despre el şi familia lui era cea dreaptă. 

Urmă o pauză când ceasul începu să bată. 
Vibraţiile metalice ale bătăilor răsunară în 
cameră mult după ce încetaseră. 

Cu dinţii furculiţei, Francis trase trei linii 
drepte pe faţa de masă. 

— Lucrurile astea... pătrund în tine încet, 
încet. Observi câte ceva până când într-o zi 


te trezeşti dintr-odată că ştii sigur că omul 
care ţi-a fost prieten ani de zile e un... tică- 
los şi gata, asta-i tot! 

— Ţi-ai încheiat socotelile cu el? 

— Nu. Ce e drept e drept. L-am jignit des- 
tul ca să-l fac să explodeze, dar nu mi-a fă- 
cut nimic. 

— Eu mi-aş încheia socotelile cu el. 

— Imposibil. Nimeni nu e dispus să-mi 
preia debitul de la el. 

— Ascultaţi, spuse Dwight jenat, eu am 
băut destul şi dacă vreţi să discutaţi între 
patru ochi problemele voastre financiare 
personale... 

— Nimic nu e secret când e vorba de dato- 
rii, spuse Francis. Datoriile sunt de notorie- 
tate publică. E singura consolare... Oricum 
nu vreau să mă ascund de tine. 

Trecură iar sticla din mână în mână. 

— Apropo, spuse Francis, ce a făcut 
Demelza cu iapa lui Bodrugan? 

— Ce să facă cu ea? întrebă Ross prudent. 

— Da. M-am întâlnit cu el azi-dimineaţă şi 
era în culmea fericirii pentru că iubita lui 


iapă Sheba se face bine. Nici nu ştiam că e 
bolnavă. Mi-a spus că de la Demelza i se 
trage. Vindecarea vreau să spun, nu boala. 

Sticla ajunse la Ross. 

— Demelza se pricepe la animale, spuse 
el. Bodrugan a venit la noi ca să-i ceară sfa- 
tul. 

— Fi, acum nu ştie ce să mai facă să-i fie 
pe plac. Are o părere grozavă despre ea. Ce- 
a avut iapa? întrebă Dwight. 

— Întreab-o pe Demelza, îi răspunse Ross. 
Are să-ţi explice ea, fără îndoială. 

— Să te cerţi cu War-Warleggan, se auzi 
vocea domnului Chynoweth. Asta nu-i bine. 
E om cu influenţă. Are tentacule. 

— Cu câtă elocvenţă te exprimi, tată- 
socrule, spuse Francis. 

— Cum? 

— Hai să-ţi mai umplu o dată paharul şi 
apoi poţi să dormi liniştit. 

— De douăsprezece luni tot încearcă să 
cumpere acţiuni la Wheal Leisure. 

— Nu mă îndoiesc. Îi interesează orice 
afacere bănoasă şi în special orice îţi apar- 


ţine ţie. 

— Wheal Leisure nu-mi aparţine mie. Aş 
dori să fie aşa. 

— Totuşi, deţii cele mai multe acţiuni. Ai 
reuşit să faci legătura cu vechiul abataj de 
la Trevorgie? 

— Nu. Am întrerupt lucrul cât a fost vre- 
mea umedă, apoi l-am reluat. Nu cred însă 
că ceilalţi vor mai suporta mult timp cheltu- 
ielile. 

— Dar pe acolo trebuie să fie filoane boga- 
te. 

— Ştiu, dar lefurile oamenilor cresc me- 
reu când te uiţi în registrul de cheltuieli. 

— Îţi aminteşti când am coborât amândoi 
în galeriile vechi, Ross. Nu pare să fie mult 
de atunci. La Trevorgie şi Wheal Grace se 
pot câştiga bani buni. Aşa mi-a mirosit mie 
atunci. 

— Dar trebuie să investeşti bani mulţi îna- 
inte de a scoate un profit. Acesta e unul din 
imperativele mineritului. 

— Preţul aramei şi al cositorului a crescut 
iar, spuse Dwight. Luă sticla şi vinul rece îi 


răcori mâinile. Crezi că ai vreo şansă să 
redeschizi Grambler? 

— Nicio şansă, spuse Francis. Hai, bea pa- 
harul până la fund. Nu ţii pasul cu noi. Se 
uită la Ross, a cărui faţă slabă cu trăsături 
mobile nu dădea semne de îmbujorare. Îl 
ştii pe bătrânul Fred Pendarves. De o lună l- 
am pus să prospecteze terenul meu. Îl ajută 
şi Ellery. Nu cred că l-ai putea transforma 
pe Ellery în fermier nici dacă ar trăi până la 
optzeci de ani. Habar n-are care-i capul şi 
care-i coada vacii. În schimb se pricepe la 
minerit cum se pricepe un câine terier să 
scoată guzganul din gaură. Cu ei doi, sper 
să reuşesc ceva. În străfundul fiinţei mele 
sunt la fel ca Ellery: îmi curge arama prin 
vine şi dacă am să trăiesc, am să mă apuc 
iar de minerit; n-am să-mi pierd timpul 
scormonind pământul după rădăcini sau 
ducând porcii la jir. 

Cu capul sprijinit de spatele scaunului, Jo- 
nathan Chynoweth sforăia. 

— Duce porcii la jir, spuse Francis. 

Încă de când se întorsese din America, se 


gândea Ross, el şi Francis găseau mereu 
motive să se certe; dar aproape întotdeauna 
când se întâlneau se întreba dacă merită să 
se certe. Francis avea un fel al lui de a fi, un 
umor care te cucerea şi care te făcea să uiţi 
supărarea sau o eventuală trădare. Poate că 
atracţia era reciprocă, pentru că Francis 
era mult mai bine dispus de când venise 
Ross. 

— N-aş vrea să te descurajez, spuse el, dar 
chiar şi dacă sapi o gaură în pământ, tot 
costă bani. Numai dacă poţi găsi arama la 
suprafaţă, cum am găsit la Anglesea... 

— Am ceva bani gheaţă, spuse Francis, câ- 
teva sute. S-ar putea să-mi ajungă. În orice 
caz, aşa am să-i cheltuiesc. 

Când Francis se oferise să o ajute pe 
Demelza cu bani dacă lucrurile ieşeau prost 
la Bodmin, Ross respinsese această propu- 
nere ca pe o lăudăroşenie. Şi iată că iar 
vorbea de bani. Bani gheaţă la cineva 
aproape falit! 

— Ei, şi au găsit ceva? 

— Destule urme. Minereu e peste tot, du- 


pă cum ştii şi tu. Dar nu-mi pot permite să 
risc. Vreau să organizez ceva solid. Ce crezi 
despre Virgula Divinitoria? Se pare că e o 
încercare sigură de a descoperi unde şi da- 
că se află metal sub pământ. 

— Numele e impresionant. Ştii ce înseam- 
nă asta pe englezeşte, Dwight? 

Domnul Chynoweth tresări şi se trezi din 
somn. 

— Unde mă aflu? 

— În pat cu soţia dumitale, bătrâne, spuse 
Francis. Bagă de seamă să nu facem şi noi 
la fel. 

Domnul Chynoweth se uită la el clipind 
din ochi, dar era prea somnoros ca să simtă 
insulta. Întinse mâna după pahar, dar îna- 
inte să-l apuce începu iar să moţăie. 

— Cred că e un fel de vergea pentru ghicit, 
spuse Dwight. Chiar dacă ar da rezultate, ai 
putea fi dezamăgit dacă săpând o galerie ai 
găsi plumb în loc de aramă. 

— Sau chiar vreun ceainic de cositor lăsat 
acolo mai de mult, spuse Ross. 

— Tu ai noroc cu Wheal Grace şi Wheal 


Maiden, amândouă pe pământul tău, spuse 
Francis. Noi aici n-am avut decât mina 
Grambler. Ei i-au dat toată atenţia şi ea ne- 
a luat toţi banii. 

— Două mine părăsite, spuse Ross, şi îşi 
aminti ce spusese Mark Daniel despre 
Grace: În mina asta sunt bani, nu glumă. 
Aramă... N-am văzut niciodată un filon mai 
bogat. Costă mai mult să repui în funcţiune 
ceva vechi decât să începi un nou abataj, 
adăugă el. 

Francis oftă: 

— Presupun că acum te interesează 
Wheal Leisure. 

— Da, toţi banii mei sunt investiţi în ea. 

— E acelaşi lucru, nu? Iar eu va trebui să 
recurg la Virgula Divinitoria sau la înţelep- 
ciunea bătrânului Fred Pendarves. Dă-mi 
sticla, Enys, nu ştii să o foloseşti. 

Se auzi o bătaie în uşă şi apăru Tabb. 

— Scuzaţi, domnule, e cineva care întrea- 
pă de domnul doctor Enys. 

— Cine e? 

— E din Killewarren, domnule. Cred că 


vrea să-l cheme la cineva bolnav. 

— Spune-i să se îmbolnăvească în altă 
noapte. 

Dwight se ridică: 

— Vă rog să mă scuzaţi... 

— Ia lasă prostiile! spuse Francis 
turnându-şi vin în pahar. Dacă trebuie să 
vorbeşti cu el, cheamă-l aici şi vezi ce vrea. 

Tabb se uită la Dwight şi ieşi. Se întoarse 
întovărăşit de un bărbat mărunt, îmbrăcat 
în negru, care arăta a funcţionar. Nu auzi- 
seră când începuse ploaia, dar haina omu- 
lui era leoarcă de apă. 

— E Myners, spuse Francis. Ce s-a întâm- 
plat la Killewarren? 

Omul se uită la Dwight: 

— Dumneavoastră sunteţi doctorul Enys, 
domnule? Am fost acasă la dumneavoastră, 
dar mi s-a spus că sunteţi aici. lertaţi-mă că 
vă deranjez. Domnişoara Penvenen vrea să 
vă vadă şi m-a trimis să vă aduc. 

— Domnişoara Caroline Penvenen? 

— Da, domnule. 

Deci era tot în Cornwall... şi fără îndoială 


că tot cățelul era bolnav. 

— Nu a chemat pe doctorul casei? 

— Nu, domnule, mi-a spus să vă caut pe 
dumneavoastră. E bolnavă de trei zile. O 
doare rău gâtul. 

În cameră se făcu tăcere. Buna dispoziţie 
întâmplătoare a lui Francis, prima reacţie 
plină de iritare a lui Dwight n-au rezistat la 
această veste. Boala gravă care lovise am- 
bele familii anul trecut; toţi se gândiră la 
acelaşi lucru: Dacă îşi făcea iar apariţia în 
comitat? 

— Ce simptome are? întrebă Dwight. 

— Nu ştiu prea bine, domnule. Eu nu sunt 
decât vechilul. Dar domnul Ray Penvenen a 
spus că e bolnavă grav şi trebuie să vă aduc 
imediat. 

Dwight se ridică: 

— Vin numaidecât. Aşteaptă-mă şi arată- 
mi drumul. 


Capitolul IV 
Moşia Penvenen se întindea până aproape 


de satul Grambler, dar intrarea principală 
care ducea la conacul Killewarren se afla 
lângă Goon Prince, la aproape trei mile de- 
părtare de Trenwith. 

La Trenwith nu auziseră ploaia: cădea 
mărunt, adusă dinspre sud-vest de vântul 
care sufla slab. Dar era mai pătrunzătoare 
decât o ploaie deasă, obişnuită, iar noaptea 
era atât de întunecoasă încât cei doi călă- 
reţi păreau că se află într-un spaţiu închis şi 
negru, nu afară, în aer liber. Chiar Myners 
înainta greu pe drumul acoperit de iarbă 
care ducea la conac. 

N-au vorbit prea mult, pentru că drumul 
era prea îngust ca să poată călări unul lân- 
gă altul şi atât de denivelat încât dacă nu 
erai atent puteai să cazi de pe cal. Dwight 
avea de asemenea sentimente amestecate 
la gândul că o va vedea din nou pe fata ace- 
ea înaltă: teamă şi o uşoară nelinişte care 
nu se datorau în întregime bolii ei. Mai 
mult ca oricând îi părea bine că nu băuse 
cine ştie ce. 

Nu fusese niciodată la ea acasă — sau mai 


degrabă la unchiul ei — şi când au ajuns la 
poartă se aştepta mai curând să vadă o 
frumoasă reşedinţă în stil Tudor, ca 
Trenwith, sau o casă mică, dar solidă, con- 
struită în stilul lui Palladio’ ca locuinţa lui 
Sir John Trevaunance. De aceea a fost sur- 
prins să vadă o clădire cu aspect părăginit, 
prost luminată, fără un stil precis, care se- 
măna mai curând cu o fermă mai mare. 
Trecură prin portalul de la intrare, urcară 
scările şi la capătul unui coridor îngust in- 
trară într-o cameră mare, neîngrijită, în 
care un bărbat cu ochelari întorcea paginile 
unei cărţi. Când intră Dwight, bărbatul îşi 


16 Andrea Palladio (1508-1580) - arhitect itali- 
an mult influenţat de arhitectura clasică, roma- 
nă. Concepţiile sale sunt expuse în lucrarea I 
Quattro Libri delArchilectura (1570), din care 
se inspiră arhitectul englez Inigo Jones, în seco- 
lul al 18-lea, în reacţia lui împotriva stilului 
baroc, prea înflorit. Reşedinţele de la oraş şi de 
la ţară în stil palladian se caracterizează prin 
simplitate şi armonia proporţiilor. (n. tr.) 


scoase ochelarii. Era un om îndesat, roşco- 
van, îmbrăcat într-o haină prea mare pen- 
tru el. Când Dwight se apropie de el, văzu 
că are pleoapele roşii, fără gene, şi mâinile 
pline de negi. Era Ray Penvenen, celibatar, 
pe vremuri „o partidă bună” pentru domni- 
şoarele din comitat, dar care nu se lăsase 
prins niciodată în mrejele căsătoriei. 

I se adresă lui Dwight cu o voce subţire, 
dar melodioasă: 

— Sunteţi doctorul Enys? 

— Da. 

— Nepoata mea e bolnavă. Doctorul 
Choake o îngrijeşte de două zile, dar se sim- 
te mai rău şi a insistat să vă chem pe dum- 
neavoastră. 

În timp ce Penvenen îşi punea ochelarii la 
o parte, Dwight se întreba cum de reuşea 
să-şi ţină mâinile curate. 

— Ştie doctorul Choake că m-aţi chemat? 

— Nu. Nu l-am văzut de azi-dimineaţă. 

— Cred că ştiţi că e foarte greu să... 

— Cunosc uzanţele, domnule doctor, şi nu 
eu sunt de vină dacă au fost încălcate. Ne- 


poata mea v-a chemat. De fapt, nici eu nu 
sunt mulţumit. A avut dureri mari toată 
noaptea şi s-ar putea să fie ceva grav. 

— A pus diagnosticul doctorul Choake? 

— Da. O amigdalită. 

— Are febră? 

— Nu ştiu, dar nu poate să înghită deloc. 
Porniră iar înapoi pe acelaşi coridor şi sui- 
ră câteva trepte, îndreptându-se spre par- 
tea de sud a casei. În faţa unei uşi 
Penvenen se opri şi bătu. 

Camera era mare, cu pereţi îmbrăcaţi în 
lambriuri şi cu un cămin în care ardea un 
foc de turbă; vântul care sufla pe horn îm- 
prăştia fumul şi mişca uşor perdelele de 
damasc albastru, fără ciucuri, şi se strecura 
afară pe sub uşă. Când intrară, o cameristă 
se ridică să-i salute şi Dwight se apropie de 
pat. 

Părul ei arămiu îi cădea desfăcut peste 
umeri şi ochii cenuşiu-verzui, altfel focoşi, 
erau tulburi din cauza durerii. Totuşi un 
zâmbet slab, vag sardonic, îi flutură pe bu- 
ze. Apoi ridică puţin plapuma şi i-l arătă pe 


Horace care dormea lângă ea, pe o pernă 
de mătase albastră. 

Dwight îi surâse şi el şi se aşeză pe scau- 
nul lăsat liber de cameristă. li luă pulsul. 
Bătea repede, dar nu atât cât să indice o 
febră mare. Îi puse câteva întrebări la care 
ea răspunse dând din cap afirmativ sau 
negativ. Văzu că muşchii gâtului îi tremu- 
rau şi că făcea un efort ca să înghită. 

— Vă rog să deschideţi gura, domnişoară 
Penvenen. 

O deschise şi doctorul se uită în gât. 

— Te rog să-mi aduci o lingură, o lingură 
de supă, spuse el cameristei. Apoi îl întrebă 
pe Penvenen: Ce tratament a prescris doc- 
torul Choake? 

— „I-a luat sânge de două ori, nu-i aşa, 
Caroline? Un purgativ puternic şi nişte pra- 
furi. Cam atât, nu? 

Caroline arătă spre ceafă. 

— Şi un plasture vezicator mare. Asta-i 
tot. A spus că trebuie să scoată otrăvurile. 

Dwight mirosi doctoria. Era probabil un 
sirop făcut din ciuperci, scorţişoară şi apă 


de flori. Camerista se întoarse şi Dwight luă 
lingura şi se aşeză pe pat. 

Partea stângă a gâtului era foarte umflată, 
dar nu se vedeau încă semne de infecţie. 
Omuşorul, vălul palatului şi faringele erau 
şi ele umflate. Cel puţin nu era nimic care 
să sugereze boala de care le era tuturor 
frică. Părea să fie, de fapt, un caz clar de 
amigdalită şi nu se putea face mai nimic 
pentru a îmbunătăţi tratamentul prescris 
de Choake. Mâinile şi fruntea erau reci, 
singurul semn neobişnuit. O durea şi gâtul 
foarte tare. 

— Domnule Penvenen, spuse Dwight, vă 
rog aduceţi lumânarea şi ţineţi-o absolut 
nemişcată. Chiar aici. Aici. Aşa e bine. Mul- 
ţumesc. Apăsă din nou limba cu lingura. 

Penvenen respiră greu şi suflarea îi miro- 
sea urât, iar mâna lui noduroasă nu era 
destul de sigură. Picături de ceară topită 
curgeau pe lumânare şi se întăreau pe sfeş- 
nicul de argint. 

După puţin timp, Dwight termină exami- 
narea şi se ridică. Văzuse ceva şi simţi o 


undă de mulţumire. Penvenen se ridică şi 
el, bucuros să-şi schimbe poziţia, şi îşi în- 
dreptă haina pe umeri. Se uitau toţi la 
Dwight, dar acesta nu vedea decât fata cu 
ochi verzi din pat. 

Se îndreptă încet spre cămin. Pe consola 
căminului se aflau lucruri de-ale ei: o gean- 
tă de catifea brodată care se închidea cu un 
arc mic; un ceas de aur, franțuzesc proba- 
bil, o batistă de dantelă cu inițialele ei într- 
un colţ; o pereche de mănuşi fine. Băgă 
mâna în buzunar şi scoase o mică trusă pe 
care o avea întotdeauna la el. Acolo se aflau 
câteva mici instrumente care-i trebuiau de 
obicei: un cleşte de scos dinţi, o pensetă, o 
lanţetă, o foarfecă mică. Scoase penseta. 
Prea scurtă. Totuşi i-ar fi trebuit o oră şi 
jumătate să aducă instrumentul de care 
avea nevoie. Poate că o să meargă şi asta! 
Avea degete lungi. Dacă ar mai trece o oră, 
umflătura ar creşte şi nu ar mai fi posibil să 
facă ce voia. 

Se întoarse lângă pat. 

— Puteţi să ţineţi iar lumânarea, domnule 


Penvenen? Domnişoară Penvenen, ridicați- 
vă puţin şi sprijiniţi-vă capul de pat. Mul- 
ţumesc. Un minut se uită drept în ochii ei. I 
se părea că vede în adâncul lor ca într-un 
lac îndepărtat de unde pornea izvorul. Vă 
pot ajuta dacă staţi absolut nemişcată. Nu 
trebuie nici să tresăriţi, nici să vă mişcaţi 
brusc. Poate că o să vă doară puţin, dar voi 
lucra cât se poate de repede. 

— Ce este? întrebă Penvenen. Ce aveţi de 
gând să faceţi? 

— O să-mi facă o tăietură în gât cu lanţeta, 
spuse ea în şoaptă. 

— Nu, n-am să vă tai. Vreau numai să staţi 
nemişcată. O să puteţi? 

Caroline dădu din cap: 

— Desigur. 

Penvenen nu putea ţine lumânarea ne- 
mişcată. Flacăra pâlpâia în toate direcţiile, 
şi draperiile patului îl deranjau; ar fi vrut 
să le sfâşie. In sfârşit, Penvenen reuşi să 
ţină lumânarea în aşa fel încât să lumineze 
locul care trebuia. Dwight introduse pense- 
ta. Simţi că fata avea încredere în el; des- 


chise gura mare şi nu se mişcă. 

Până la urmă n-a fost prea greu. Reuşi să 
introducă penseta în fundul gurii şi la o a 
treia încercare apucă bine corpul străin. 

Încercă să nu rupă amigdala umflată şi 
corpul străin ieşi urmat de o şuviţă de sân- 
ge. 

Se ridică răsturnând aproape lumânarea 
din mâna lui Penvenen. 

— Acum clătiţi-vă gura. Se dădu la o parte 
şi făcu semn cameristei să se apropie, apoi 
se duse lângă foc să examineze ce scosese. 
Simţi cum îl cuprinde un puternic senti- 
ment de triumf. Satisfacţie supremă. Dar ar 
fi fost nedemn din partea lui să o arate. 

Se întoarse lângă pat. Cursese puţin sânge 
şi obişnuitul puroi. Îi întâlni din nou privi- 
rea. 

— E mai bine acum? o întrebă, înroşindu- 
se puţin fără să vrea. 

Caroline încuviinţă din cap. 

— O să fie mai uşor acum. Nu am nimic 
asupra mea, dar dacă vine cineva cu mine, 
pot să-i dau să vă aducă ceva cu care să 


faceţi gargară. Sau orice farmacist poate să 
vă pregătească mâine un amestec de apă de 
trandafiri cu miere şi spirt. 

— Ce i-aţi scos din gât? întrebă Penvenen 
dregându-şi glasul. 

— Când aţi mâncat peşte, domnişoară 
Penvenen? întrebă Dwight. 

— Miercuri, spuse ea, strâmbând din nas. 

— Să fiţi mai atentă. Îi arătă bucăţica de 
os de peşte ascuţită pe care i-o scosese din 
gât. V-a făcut rău şi ar fi putut fi grav dacă 
rămânea acolo. 


* 


La Trenwith au petrecut o seară plăcută şi 
liniştită, dar cam izolaţi. Ploaia îi împiedi- 
case chiar pe colindători să vină. Au jucat 
cărţi un timp, acompaniaţi de sforăitul 
domnului Chynoweth; când Dwight se în- 
toarse, îşi schimbă pantalonii cu o pereche 
de pantaloni ai lui Francis şi intră şi el în 
joc şi câştigă toţi banii. Era liniştit în ceea 
ce priveşte vizita la Killewarren, dar 
Demelza observase că era emoţionat şi to- 


tuşi mulţumit. Când aştepta cărţile, bătea 
toba cu degetele pe masă şi avea o roşeaţă 
neobişnuită în obraji. 

Toată seara Francis şi-a dat întreaga oste- 
neală să fie atent cu Demelza; şi când voia 
neapărat, lucru ce se întâmplă rar acum, 
puţini bărbaţi puteau fi mai agreabili în 
societate. Părea că doreşte să şteargă din 
memoria ei ziua când o dăduse afară din 
casă. Demelza îi răspundea cum ar fi răs- 
puns celor mai mulţi oameni, cu bunăvoin- 
tă şi iertare. Totuşi era neliniştită din cauza 
lui Ross, care avea mai mult timp acum să 
petreacă cu Elizabeth. 

Dacă pe Dwight nu l-ar fi preocupat pro- 
priile lui gânduri, ar fi observat că această 
regrupare era ciudat de potrivită. Umorul 
de spiriduş al Demelzei îşi avea ecou în 
umorul ambiguu şi sucit al lui Francis; so- 
cial vorbind, se potriveau foarte bine. Iar 
Ross şi Elizabeth aveau multe gusturi şi 
preocupări comune care în adolescenţa lor 
contribuiseră la idila dintre cei doi tineri. 

Cu puţin înainte de unsprezece, doamna 


Chynoweth îl duse la culcare pe soţul ei 
care căsca cu gura până la urechi; curând 
plecă şi mătuşa Agatha, dar ceilalţi rămase- 
ră până la miezul nopţii. Şi-au numărat 
banii câştigaţi sau pierduţi şi au băut câte 
un pahar cu punch” fierbinte înainte de a 
se duce toţi la culcare. Demelza se simţea 
obosită şi mâncase prea mult. Se dezbrăcă 
şi se vâri repede sub plapumă, încercând să 
nu se gândească prea mult la ultima dată 
când dormiseră acolo. Ross se aşeză pe pat, 
vorbi câteva minute despre cum petrecuse- 
ră seara şi îşi aminti că îşi lăsase pipa în 
salonul de iarnă, unde luaseră masa. Luă o 
lumânare şi cobori iar prin casa întunecată. 
Flacăra jucăuşă a lumânării gonea de prin 
colţuri umbrele vechii case. 

Se zărea lumină pe sub uşa salonului de 
iarnă; şi când intră o găsi pe Elizabeth 
strângând resturile de pe masă. 

Îi explică de ce venise. 


17 Băutură fierbinte sau rece făcută din suc de 
fructe, zahăr, apă, vin şi mirodenii. (n. tr). 


— Credeam că s-a culcat toată lumea, spu- 
se el. 

— Emily Tabb s-a tăiat la mână şi Tabb nu 
se simte bine. Nu putem să le cerem să facă 
ei tot. 

— Atunci ar trebui să pui musafirii la 
treabă. Au toată bunăvoința, dar nu ştiu 
rosturile casei. 

Începu să strângă farfuriile. 

— Nu, spuse ea, nu vreau să faci treabă. 
Mie nu-mi ia mai mult de o jumătate de 
oră. 

— Un sfert, atunci, dacă ai ajutor. N-avea 
grijă, ştiu drumul la bucătărie. 

Elizabeth zâmbi fără să se uite la el. Fru- 
museţea ei îl tulburase toată seara. O cu- 
loare caldă transpărea de sub albeaţa bra- 
telor şi a gâtului. În ochii ei apărea o lumi- 
nă nouă. Nu făcuse niciun gest de intimita- 
te, totuşi în mişcările ei de femeie bine edu- 
cată se simţea o provocare. 

O urmă în bucătăria mare. 

— Ce-au făcut Bartle şi soţia sa când au 
plecat? 


— Mary şi-a găsit serviciu la Truro. Bartle 
încerca să găsească de lucru la o fabrică de 
bere, dar nu ştiu dacă a găsit. 

— Familia Poldark a scăpătat, spuse el. 
Cred că-ţi pare rău că te-ai măritat cu un 
Poldark. 

Ea luă o tavă goală. 

— Crezi că se face să-ţi răspund la aşa ce- 
va? 

— Poate că n-ar fi trebuit s-o spun. 

— „Eşti liber să spui ce vrei, Ross. Dacă 
are cineva dreptul să o spună, atunci tu îl 
ai. Nu mă ofensez aşa de uşor în ziua de 
azi. 

Se întoarseră în salonul de iarnă şi înce- 
pură amândoi să umple tava. 

— Mă surprinde să aflu că Francis are ce- 
va bani puşi deoparte. Mă întreb de ce nu i- 
a cheltuit. 

— Nu vrea să-i cheltuiască aşa. E o sumă 
anumită... şase sute de lire. 

— Warleggan ştie de banii ăştia? 

— El i-a dat lui Francis. 

— Cum? 


— A fost un fel de plată simbol pentru toţi 
banii pe care i-a pierdut jucând cu Sanson. 
A simţit că dezonoarea lui Sanson se reflec- 
tă şi asupra familiei lor şi atunci i-a oferit 
suma asta lui Francis. Dar el nu vrea să o 
cheltuiască acum, n-a cheltuit un ban din 
ea. 

Ross îşi trecu degetele prin păr 

— Foarte ciudat! 

Continuară să strângă masa. 

După ce duseră toate farfuriile în bucătă- 
rie, Elizabeth spuse: 

— Îţi mulţumesc pentru ajutor, Ross. Eşti 
foarte bun, şi iertător, poate. N-am crezut 
că... 

— lertător? 

Ea se opri, nedorind să mai spună ceea ce 
avusese de gând: 

— Dar sigur că de mult nu mai este nimic 
de iertat, nu-i aşa? Căsătoria ta cu Demelza 
e foarte fericită. 

Ross îşi dădu seama că schimbase subiec- 
tul conversaţiei. Se sprijini de masa din 
spatele lui şi o privi cum aranja farfuriile: 


— Îmi place rochia asta. 

Elizabeth schiţă un zâmbet. 

— Ai mai crescut puţin de când ne-am cu- 
noscut noi, spuse el. 

— Puțin? Mă simt bătrână... bătrână. 

— Mă îndoiesc că vorbeşti sincer. 

— De ce? 

— Te uiţi în oglindă, nu? N-ai nevoie să-ţi 
confirm şi eu că nu-i aşa. 

— Confirmarea ta ar fi binevenită, spuse 
ea, şi plecă ducând alte farfurii în bucătă- 
rie. 

O aşteptă până se întoarse. 

— Demelza te-ar fi ajutat cu dragă inimă 
dacă ai fi rugat-o. 

— Demelza... Desigur. Da, m-ar fi ajutat. 

Elizabeth începu să pună tacâmurile cura- 
te într-un sertar. Apoi întinse mâna să des- 
chidă uşile de deasupra ale bufetului, dar 
erau înţepenite. 

— Să încerc eu, spuse Ross, şi se apropie 
de ea. Apucă mânerul, trase şi uşa se des- 
chise. Elizabeth făcu un pas înapoi şi se 
ciocni de el. O clipă rămaseră lipiţi unul de 


altul şi părul ei îi mângâie faţa. Cu o mână, 
Ross o ţinu de talie, cu cealaltă o apucă de 
braţ. O secundă timpul se opri în loc, fiind 
pătrunşi amândoi de aceeaşi emoție; apoi 
Ross se dădu înapoi. 

— Mulţumesc, spuse ea şi puse borcanul 
în bufet. Vremea asta umedă face să se um- 
fle lemnul. 

— Ai terminat? Trebuie să fie aproape 
unu. 

— Aproape. Poţi pleca Ross, nu mai am 
nevoie de tine. 

— Nu mai ai nevoie? 

Ea râse încet, cu înţeles: 

— Ba da, dar nu în felul ăsta. 

Nu se întoarse încă cu faţa spre el. 


* 


Când ajunse sus, Demelza şedea în pat şi 
cârpea dantela ruptă de la mâneca unei 
cămăşi. Era puţin iritat că nu o găsise dor- 
mind; n-ar fi observat că lipsise atât de 
mult. 

De fapt ea observase mai mult decât atât, 


o schimbare pe faţa lui pe care o interpretă 
corect, dar căreia îi dădu prea multă impor- 
tanţă. 

Ross puse pipa pe masă şi începu să-şi 
descheie cămaşa. 

— Din cauza vremii n-o să putem începe 
aratul. Pământul e prea plin de apă, spuse 
ea. 

— S-ar putea să avem câteva zile însorite 
luna viitoare. Pentru că nu-l întrebase ni- 
mic, el se forţă să-i explice: Elizabeth era în 
sufragerie, strângea masa. Am ajutat-o şi 
eu. 

— Ar fi trebuit să-mi spună mie. N-am 
vrut să mă ofer singură. 

— Aşa i-am spus şi eu. 

„Aşa i-ai spus, Ross? Aşa i-ai spus? Şi ce i- 
ai mai spus?” se gândea Demelza. 

— Când am văzut-o pe Elizabeth, mi-a pă- 
rut rău că nu m-am îmbrăcat cu rochia mea 
elegantă. Nu ştiam că trebuia să mă îmbrac 
festiv. 

— Arătai foarte bine aşa cum erai îmbră- 
cată. 


„Da, dar ea arăta mai bine”, îşi spuse în 
gând. 

— Mă bucur că e iar pace la noi în familie. 
Dar n-am să fiu mulţumită până nu se vor 
împăca şi cu Verity şi Blamey. 

— Nici eu. 

Se dezbrăcă repede şi se sui în pat lângă 
ea. Demelza continuă să coasă. 

„Cred, se gândea ea, că asta trebuia să se 
întâmple într-o zi. Deşi s-a măritat cu Fran- 
cis, între ea şi Ross a existat o legătură 
strânsă. Apoi am apărut eu şi i l-am luat. 
Dar au rămas tot timpul nişte legături, ca 
nişte frânghii care nu se rup; şi când atrac- 
ţia faţă de mine a început să slăbească, era 
de aşteptat că o să se întoarcă la ea. Nu-l 
mai iubeşte pe Francis; nu se mai simte le- 
gată de el decât prin căsătorie. Ce se va în- 
tâmpla? Un semn doar să facă şi se întoarce 
la ea. Nu mă mai vrea nici pe mine, nici pe 
copilul meu. Ce n-aş da să mor!” 

— Vrei să sting lumina? îl întrebă. 

— Nu... nu mă supără. Stinge când ter- 
mini. 


— Mai am puţin. Probabil că te-ai agăţat 
undeva. 

— Toate cămăşile mele s-au învechit. 

Un vers îi trecu prin minte: „Chiar dac-ai 
ţine frumuseţea cu lacăte-ncuiată...” Dacă s- 
ar duce la Londra sau la Bath, ar avea ju- 
mătate din aristocrație la picioarele ei. În 
schimb, stă închisă aici, în casa asta veche, 
cu un soţ falit, muncind ca o servitoare. 
Trebuie că o roade gândul că viaţa trece pe 
lângă ea. A împlinit douăzeci şi şase de ani. 
Poate ăsta e motivul care o face să creadă 
că s-a schimbat. Dar schimbarea asta o 
apropie de mine.” 

— La ce te gândeşti, Ross? 

— Ce? La ploaie. Râul Mellingey o să se 
reverse curând. 

„Ce s-ar fi întâmplat, se gândi el, dacă s-ar 
fi căsătorit cu mine? Cum s-ar fi desfăşurat 
lucrurile? Am fi avut altfel de viaţă? Sun- 
tem sclavii propriilor noastre caractere: aş 
fi fost mai fericit eu sau ea? Poate că sunt 
elemente în firea ei şi a mea care nu ne-ar 
fi făcut viaţa împreună uşoară.” 


Demelza spuse: 

— Îmi pare bine că n-a fost nimic grav la 
Killewarren. Mi-e frică de moarte de boala 
asta în gât. 

— Tuturor ne e frică. 

— Am cunoscut-o pe  domnişoara 
Penvenen la Bodmin. E foarte frumoasă. 

— Da? Cum ai cunoscut-o? 

— Era... nu mai ştiu bine... ne-a făcut ci- 
neva cunoştinţă într-o zi... Dwight părea 
cam tulburat când s-a întors. Cred că se 
simte atras de ea. 

— Nu e logodită cu Unwin Trevaunance? 

— Nu ştiu! Ar fi păcat dacă Dwight ar păţi 
iar ceva, dacă ar face iar o alegere nepotri- 
vită. 

— Da... 

Se gândea acum la tânăra femeie de lângă 
el pe care o iubise din tot sufletul patru ani 
şi încă o mai iubea. Îi dăruise mai mult poa- 
te decât i-ar fi putut dărui Elizabeth: luni 
întregi de înțelegere perfectă, încredere 
absolută (pe care el o trăda acum în gând). 
Fleacuri toate astea! Ce bărbat nu mai trage 


cu ochiul şi în altă parte din când în când şi 
cine pierde ceva dacă se rezumă numai la 
atât? (Ocazii se găsesc destule.) Şi dacă între 
el şi Demelza apăruse o răceală, aceasta se 
datora ei, nu lui. 

— Ce-ai făcut cât ai fost la Bodmin? Nu mi- 
ai spus până acum. 

Demelza ezită, dar simţi că ar fi cel mai 
nepotrivit moment ca să facă mărturisiri. 

— Am fost atât de îngrijorată încât nici 
nu-mi mai amintesc... Nu ştiu ce aş fi făcut 
dacă n-ar fi fost Verity, chiar că nu ştiu. 

— Nu ştii, comentă Ross sec. 

Deci îi ascundea ceva. Ciudat, dacă s-a în- 
tâlnit şi ea cu cineva? Dar cu cine? În acel 
amestec de lume s-ar fi putut întâlni cu ori- 
cine din Cornwall. Unul din cei doi 
Trevaunance? Îi făcuse o vizită unuia înain- 
te de proces, nu ştia precis de ce. Asta ar 
explica interesul ei de acum faţă de Caroli- 
ne Penvenen, faptul că evitase să-i spună 
cum o cunoscuse. Nu era posibil. Fraţii 
Trevaunance nu erau genul ei, şi nici ea al 
lor... Ross începu să se mişte agitat. 


— Am terminat, spuse Demelza. 

Puse cămaşa pe masă şi suflă în lumâna- 
re. 

Stăteau liniştiţi în pat, ascultând murmu- 
rul ploii care se prelingea pe geamuri. 
Demelza îşi puse mâinile sub cap, dar pozi- 
ţia nu era confortabilă şi le lăsă în jos. 

Cât timp voi mai putea să ascund sarcina? 
se gândea ea. Cred că deocamdată nu se 
observă, dar doamna Chynoweth părea să 
vadă tot cu ochiul ei bun. Ross nu vede; dar 
dacă doamna Chynoweth bănuieşte ceva, o 
să-i spună lui Elizabeth, care o să-i spună 
lui Francis, care ar putea să-i spună lui 
Ross. Oricum va trebui să afle odată. Dar 
nu trebuia să se mai gândească la asta. 

Mai bine să se gândească la norocul pe ca- 
re-l avuseseră. Ross scăpase de ce era mai 
rău, de închisoarea pentru datornici pentru 
încă un an, de spânzurătoare sau de depor- 
tare pentru totdeauna dacă se purta cum 
trebuie. Nu putea fugi cu Elizabeth. Chiar 
dacă ar înşela-o, n-avea importanţă. În câ- 
teva luni sau ani s-ar sătura de ea. Ar putea 


să îmbătrânească şi să se ofilească, sau să 
se îngraşe şi să se facă urâtă. Dar asta i s-ar 
fi putut întâmplă ei, Demelzei, mai curând. 

— Dormi? o întrebă el. 

— Nu. 

Se aplecă şi o sărută pe frunte. 

— Noapte bună, iubita mea. 

— Noapte bună, Ross. 

Se făcu iar tăcere. Încercând să-şi uite du- 
rerea, Demelza se gândea: Ar fi bine dacă 
copilul meu va fi băiat. Ross mă va iubi iar. 
O să-i punem numele de Jan, sau Hum- 
phrey sau chiar Ross. 

Dar dacă va fi fată... atunci nu ştiu ce nu- 
me o să-i punem. 


Capitolul V 


În ultima zi a anului, Myners îi aduse o 
scrisoare la Gatehouse, unde Dwight făcea 
experienţe cu nişte otrăvuri ca să vadă da- 
că în doze mici puteau fi folosite ca medi- 
camente. Scrisoarea, scrisă pe hârtie verde, 
fusese sigilată cu un inel cu pecete şi suna 


după cum urmează: 


Dragă doctore Enys, 

După ce mi-aţi salvat viaţa în ajunul Cră- 
ciunului, se pare că nu vă mai interesează 
însănătoşirea mea. Poate că aţi vrea să ştiţi 
că acum sunt complet sănătoasă. Am fi bu- 
curoşi, unchiul meu şi cu mine, dacă ne-aţi 
face o vizită cât mai curând ca să constataţi 
dacă acum sunt bine şi să primiţi totodată 
onorariul şi mulţumirile noastre pentru pri- 
ceperea cu care m-aţi tratat acum o săptă- 
mână. 

A dumneavoastră recunoscătoare, 

Caroline Penvenen. 


Dwight se uită la scrisoare apoi, după mai 
multe ezitări, se aşeză la biroul său şi scrise 
răspunsul în timp ce Myners aştepta. 


Dragă domnişoară Penvenen, 

Sunt fericit să aflu că v-aţi însănătoşit şi 
îmi permit să vă transmit felicitări pentru 
aceasta. De fapt nu mă aşteptam la altceva 


după ce am scos osul. Totuşi aş fi venit să vă 
văd şi vă rog să mă iertaţi dacă am fost ne- 
politicos, dar sunt sigur că înţelegeți că, fiind 
pacienta colegului meu, doctorul Choake, ar 
fi o încălcare a uzanțelor din partea mea 
dacă aş continua să vă îngrijesc fără ştiinţa 
sau aprobarea lui. Aceasta fiind situaţia, 
regret că nu aş avea altă alternativă decât 
să pretind că nu mă interesează sănătatea 
dumneavoastră, lucru cu totul neadevărat. 

Cât despre onorariu, recunoştinţa dumnea- 
voastră pentru serviciul neînsemnat pe care 
vi l-am făcut este o recompensă mai mult 
decât suficientă. 

Rămân al dumneavoastră devotat, 

Dwight Enys. 


După ce Myners a plecat cu scrisoarea, 
Dwight s-a întors iar la preparatele lui, dar 
experienţele nu-i mai făceau aceeaşi plăce- 
re. În orice caz, nu avea decât propriul lui 
stomac pe care să facă experienţe şi cum nu 
se simţea prea bine după ultima poţiune 
luată, ieşi să se plimbe prin grădină, spe- 


rând ca aerul să-l învioreze. După o oră, 
când se simţea mai bine, Myners se întoar- 
se cu altă scrisoare: 


Dragă domnule doctor Enys, 

Fără îndoială că pentru dumneavoastră 
salvarea vieţii mele poate să pară un servi- 
ciu foarte mic. Vă asigur însă că pentru mine 
înseamnă mult mai mult. 

Nu mă aştept să vă schimbaţi părerea, dar 
aş vrea să vă informez că unchiul meu l-a 
trimis la plimbare pe doctorul Choake când 
a venit a doua zi să mă vadă. De atunci nu 
m-a mai îngrijit nimeni. 

V-aş rămâne îndatorată dacă aţi veni azi; 
anexez o guinee care, după părerea mea, e 
cel mai mic preţ posibil pentru vizita dum- 
neavoastră din ajunul Crăciunului. 

A dumneavoastră recunoscătoare, 

Caroline Penvenen. 


Dwight se aşeză iar la birou şi începu să 
bată nervos cu pana în masă. De ce să nu 
recunoască adevărul? Era îndrăgostit, o 


iubea cu disperare. Recapitulând modul în 
care se desfăşuraseră evenimentele, găsea 
o asemănare tulburătoare cu ceea ce se 
întâmplase când se îndrăgostise de Keren, 
deşi între cele două femei era o diferenţă ca 
de la cer la pământ. 

Era una din pacientele lui Choake; pe el îl 
chemaseră pentru că era un caz de urgenţă; 
simţise imediat o atracţie faţă de ea, Choake 
fusese concediat a doua zi şi înlocuit cu el, 
doctorul Enys, ca medic curant. Până aici 
totul se potrivea. Desigur, Keren era mări- 
tată, dar toată lumea ştia că tânăra Caroline 
avea să se mărite cu Unwin Trevaunance. 
Situaţia era mult mai explozivă acum pen- 
tru că, deşi până la urmă şi el se îndrăgosti- 
se de Keren, pasiunea aceea nebună porni- 
se de la ea. De data aceasta era invers. De- 
sigur, el era cel care se înflăcărase prea 
repede. Dar pericolul era evident. Nu se 
amăgea singur. În ciuda educaţiei, a bunei 
lui creşteri, social vorbind, Caroline era 
mult deasupra lui, după cum Keren fusese 
mult mai prejos decât el. Ray Penvenen 


punea banii şi rangul social în balanţe ega- 
le. Ceea ce lipsea din una se compensa cu 
cealaltă. Se zvonea totuşi că, deşi Unwin 
Trevaunance era membru în Camera Co- 
munelor şi fratele unui baronet fără moş- 
tenitor, de-abia dacă atingea nivelul cerut 
de Ray. 

De aici amânarea căsătoriei. 

Trebuia oare să se amestece el acum, con- 
ştient cum era de simţămintele lui, dar 
temându-se sau sperând ca şi ale ei să fie la 
fel? 

Totuşi, cum trebuia să se comporte ca să 
nu pară un bădăran? O voce interioară îi 
şoptea: Poate că nu e vorba decât de o sin- 
gură vizită; părea o tânără sănătoasă, care 
nu s-ar îmbolnăvi uşor. Ar fi plăcut să o 
vadă iar şi să primească mulţumirile ei. Şi 
văzând că multe din casele mari îi rămâ- 
neau închise din cauza unui anumit doctor 
sau a altuia — şi neavând nici reputaţia sau 
experienţa necesară pentru a fi chemat 
măcar drept consultant - n-ar fi fost mai 
simplu şi mai înţelept să lase la o parte sen- 


timentele şi să se folosească de această oca- 
zie ca să devină doctorul curant al celei mai 
bogate familii din regiune? Care alt doctor 
în locul lui ar ezita? 

Nici el n-ar fi ezitat dacă n-ar fi existat 
amintirea tragediei lui Keren. Asta îl făcea 
să-şi dea seama de propriile lui slăbiciuni şi 
ar fi fost o nesăbuinţă din partea lui să nu 
le ia în seamă. 

Luă iar pana şi scrise: 


Dragă domnişoară Penvenen, 

Vă sunt recunoscător pentru această nouă 
scrisoare. În primul rând, vă asigur că e pu- 
țin probabil că eu v-am salvat viaţa. Medical 
vorbind, umflătura s-ar fi spart în cele din 
urmă şi otrava s-ar fi eliminat, deşi nu fără 
dureri şi suferinţă pentru dumneavoastră. În 
al doilea rând, vă asigur că nu m-am gândit 
niciun moment să nu dau o importanță deo- 
sebită bolii pentru motivul că dumneavoas- 
tră eraţi bolnavă, ci m-am gândit mai mult 
la inconvenientul — neglijabil de altfel — de a 
vă îngriji în locul medicului dumneavoastră 


curant. 

În afară de aceasta, sănătatea şi viaţa 
dumneavoastră sunt atât de nepreţuite încât 
a le evalua în termeni băneşti ar fi o imper- 
tinenţă din partea mea, şi de aceea îmi iau 
libertatea de a vă restitui guineea pe care cu 
atâta amabilitate mi-ați trimis-o. 

Rămân al dumneavoastră devotat, 

Dwight Enys. 


Anul 1791 nu a adus nicio schimbare a 
vremii sau a vreunui alt semn care să mar- 
cheze începutul unui an nou. 

Sâmbăta a fost la fel ca vineri, cenuşie şi 
plăcută, dar cu aceeaşi ploaie adusă de 
vânt. Pentru Dwight vineri fusese însă ziua 
în care cedase unui impuls nesăbuit; acum, 
sâmbătă, trebuia să-l aducă la îndeplinire. 
Se duse călare la Killewarren, nehotărât 
încă asupra atitudinii pe care trebuia să o 
adopte. 

La lumina zilei, casa nu arăta mai puţin 
neîngrijită. Deşi Ray Penvenen era mult 
mai bine situat decât vecinii lui, nu avea 


intenţia să-i eclipseze prin renovări şi repa- 
raţii. 

Caroline aştepta în camera de zi de la etaj, 
cu draperiile ei grele din catifea stacojie şi 
covoare turceşti. Era înaltă ca o tulpină de 
floarea-soarelui, îmbrăcată într-o rochie 
strânsă în talie, cu o fustă largă de culoare 
verde. Horace sări la el lătrând, dar ea îl 
făcu să tacă şi Dwight se îndreptă spre fe- 
reastră, unde Caroline îl aştepta. 

— Domnule doctor, spuse ea, ce amabil 
din partea dumitale să vii în sfârşit: N-am 
aşteptat mai mult de două ore şi timpul a 
trecut repede uitându-mă la grădină. La 
mulţi ani! 

— Mulţumesc... La mulţi ani, domnişoară 
Penvenen. Ca de obicei, se îmbujorase la 
faţă. Iertaţi-mă dacă a trebuit să mă aştep- 
taţi. Vreo două vizite la bolnavi mi-au luat 
mai mult timp decât am crezut. Am spus că, 
vin înainte de masă. Este numai unsprezece 
şi ceva. 

— Celelalte vizite au fost desigur mai im- 
portante decât aceasta, spuse ea cu o voce 


dulce. 

— Numai pentru că pacienţii erau mult 
mai grav bolnavi. 

— Şi eraţi atât de sigur că eu nu sunt? 

— Aşa spuneaţi în scrisoare. 

— Poate că vă ascundeam că nu mă simt 
deloc bine. Nu v-aţi gândit şi la asta? Poate 
că nu sunteţi un doctor atât de bun pe cât 
am crezut. 

— Nu sunt un doctor bun. Nu cred că sunt 
mulţi doctori buni pe aici... 

— Credeţi că ar fi trebuit să mă adresez 
doctorului Choake în continuare? 

— Aş prefera să nu discutăm acest subiect. 

— Foarte bine, atunci să vedem ce-i cu 
mine. Poate aţi vrea să-mi examinaţi iar 
gâtul. 

— Da... 

Dwight se apropie şi ea deschise gura. 

Feţele lor erau la aceeaşi înălţime. Era 
înaltă, probabil avea mai mult de un metru 
şi şaptezeci de centimetri, se gândi el. Îi 
întoarse faţa spre lumină. Observă iar cei 
câţiva pistrui de pe nas. Îi simţi pielea caldă 


şi fermă sub degete. 

— Spuneţi „Aaaa!” 

— Aaaa... spuse Caroline. 

— Da, foarte bine. Nu mai aveţi nimic. 

Îşi retrase mâna, stânjenit, şi fata închise 
gura. 

Începu să râdă. 

— Ce este? o întrebă. 

— Nimic. Ridică din umerii descoperiţi şi 
se întoarse. Ce deosebit sunteţi câteodată de 
ceilalţi. Azi vă feriţi de mine ca şi cum aş fi 
un tăiş de sabie. Zilele trecute n-aţi fost aşa: 
„Întoarceţi-vă aşa, acum aşa”. „Nu mişcaţi 
capul. Deschideţi gura şi ţineţi-o deschisă! 
Adu-mi o lingură! Ţineţi lumânarea nemiş- 
cată! Acum!” 

Dwight roşi, zâmbind aproape: 

— Atunci eraţi bolnavă. 

— Deci trebuie să fii bolnav ca să chemi 
doctorul. Ce să fac? Să leşin sau să mi se 
facă rău? 

Ceva se mişca şi tropăia în camera de de- 
desubt. 

— Îl preferaţi pe doctor sau pe omul obiş- 


nuit? 

Caroline se uită pe fereastră, încruntându- 
se: 

— Mărturisesc că-mi place un bărbat care 
ştie ce vrea. 

Lui Dwight începu să-i bată inima cu pu- 
tere. 

— Un bărbat poate să ştie ce vrea... dar în 
acelaşi timp să ştie şi care îi e locul. 

Se uită fix la el. 

— E o boală de care nu credeam că aţi su- 
feri vreodată. 

— Ei bine, acum că aţi descoperit că am 
această boală, ce-aţi sugera ca să mă vin- 
dec? 

Caroline se întoarse de la fereastră: 

— Cred că o trataţie, să vă ofer ceva, desi- 
gur. Trataţia e un remediu pentru orice 
situaţie stânjenitoare. Şi să nu vă sperie 
zgomotele de dedesubt Camera aceasta se 
află deasupra grajdului şi caii noştri sunt 
agitaţi din lipsă de mişcare. 

Se uită la ea cum toarnă vin în două paha- 
re. Era mulţumit de această mică pauză, ca 


să-şi poată aduna gândurile. 

Se întoarse spre el şi spuse: 

— Aş crede că eroul dumneavoastră, 
domnul Ross Poldark, e omul care ştie exact 
ce vrea în orice moment al zilei. Şi, după ce 
a luat o hotărâre, o duce la îndeplinire cu 
maximum de cruzime şi fermitate. Doreşti 
vin de Canary? 

— Aveţi dreptate. Luă paharul. Mulţu- 
mesc. Aveţi completă dreptate, cel puţin în 
ceea ce priveşte fermitatea. Dar din acest 
punct de vedere n-aş considera-o mai pre- 
jos pe soţia lui. 

— Am cunoscut-o, spuse Caroline suspi- 
nând. E destul de faimoasă în felul ei. Dar 
nu are acel fel de a nu se da înapoi de la 
nimic care s-ar părea că-l caracterizează pe 
soţul ei. Adu-l odată în vizită. Cred că m-ar 
distra. 

— Mă tem că ar fi cam greu. 

— Nu răspunde la orice chemare, ca un 
lacheu... sau un doctor? Asta voiaţi să spu- 
neţi? Da, cred că n-ar veni. Dar poate că am 
putea aranja ceva. Doriţi un biscuit? 


— Nu, mulţumesc. 

Caii se mişcau iar. Ea ascultă atentă. 

— E Firefly. Îi cunosc tropăitul. Călăriţi, 
domnule doctor? Vreau să spun, dacă vă 
place să călăriţi. 

— Sunt în şa mai tot timpul din cauza pro- 
fesiunii mele, încât nu prea... 

— Ar trebui să ne plimbăm călare într-o 
zi. Ridică mâna să-şi aranjeze părul. Am să 
vă anunţ. S-ar putea să îndrăznesc să vă 
chem aici de la patul unui bolnav adevărat, 
de la vreun caz serios, nu ca un os de peşte 
sau alt fleac. 

— Sunt sigur că vă daţi seama, spuse el 
pierzându-şi răbdarea, că există într- 
adevăr cazuri serioase pe aici, care necesită 
mult timp şi multă compasiune. Scrofuloza 
la copii subnutriţi, tuberculoza la părinţii 
lor; malaria, care a bântuit peste tot anul 
acesta şi scorbutul care se răspândeşte tot 
mai mult la Sawle. Pe Thomas Choake îi 
interesează mai mult vânatul şi pacienţii 
bogaţi care pot să-l plătească. Eu îngrijesc 
cât pot mai mulţi, pe când ceilalţi se adre- 


sează farmaciştilor ignoranţi şi ticăloşi sau 
bătrânelor care le vând tot felul de leacuri 
făcute din fiertură de cozi de şobolan. E 
greu câteodată să păstrezi un simţ al măsu- 
rii pe care să-l aprecieze toată lumea. 

— Da, spuse ea ironic după o pauză, cred 
totuşi că-mi placi. 

— Mă simt onorat. Acum mă tem că trebu- 
ie să plec, mai am de făcut câteva vizite la 
bolnavi. Vă rog să transmiteţi respectele 
mele unchiului dumneavoastră!... 

— Aşteaptă puţin. Nu fi atât de ţeapăn. 
Mai acordă-mi câteva minute. Ce sunt toate 
bolile astea cu nume latine? Mă interesea- 
ză. Cu ce îi poţi ajuta? Poţi să-i vindeci? 
Cred că mi-ar fi plăcut să fiu doctor sau 
bărbier - nu mi-a fost niciodată frică de 
sânge. 

— Pentru cei scrofuloşi nu pot face mai 
nimic. Odată ce se instalează boala, cel su- 
ferind mai rezistă o vreme, dar până la ur- 
mă moare. La ftizie, doi din patruzeci se 
vindecă. Puţini mor de malarie, dar mulţi 
cad pradă altor boli din cauza slăbiciunii. 


Pentru scorbut fac totul sau nimic. Doctorii- 
le nu folosesc la nimic, dar unele alimente 
pot vindeca boala imediat. Totuşi oamenii 
din Sawle nu-şi pot procura acele alimente, 
aşa că sângerează şi mor. 

— Ce aliment? Arborele de pâine din Mă- 
rile Sudului? 

— Nu, hrană obişnuită. Verdeţuri, legume, 
fructe, carne proaspătă. Oricare din acestea 
în cantităţi suficiente. 

— Şi de ce nu le cumpără? Presupun că 
sunt prea săraci. Dar de scorbut suferă mii 
de marinari şi nu păţesc nimic când vin 
acasă. 

— Depinde cât de lung e drumul pe mare. 
Mulţi mor. 

— Dar oricum ăştia nu-şi pot cumpăra 
hrana. De ce nu cheltuiesc mai puţin pe gin 
oamenii din Sawle? Oricât de săraci ar fi, 
văd că beţia nu scade. Sau de ce nu aduc 
portocale în loc de coniac când se duc în 
Franţa? 

— Când se găsesc portocale, se vând cu 
două pence şi jumătate sau trei pence buca- 


ta. Carnea se vinde la un preţ prohibitiv. 
Ginul costă numai şase pence un sfert de 
galon. Sunt şi ei oameni. Şi, chiar aşa, mulţi 
sunt la fel de competitivi la băutură ca 
dumneavoastră sau ca mine. 

— Mulţumesc, mă simt foarte flatată de 
comparaţie. Dar spuneţi-mi, doctore Enys, 
faceţi bine încercând să-i salvaţi pe oamenii 
ăştia? Se vor tot înmulţi până vor fi şi mai 
multe guri de hrănit. Admiţând că e trist să- 
i vezi cum mor, dar în felul ăsta nu se mai 
înmulţesc atâta şi se păstrează un echilibru. 
Dacă e mai multă hrană decât oameni, 
atunci numărul lor creşte până ajung să fie 
mai mulţi oameni decât hrană. Atunci unii 
mor până când e iar hrană suficientă pen- 
tru cei care rămân. De ce să ne amestecăm? 
A, văd că v-am şocat! 

— Numai dacă pretindeţi că sunteţi altfel 
decât ceilalţi şi nu trebuie să fiţi inclusă în 
această inventariere. 

Caroline zâmbi dulce. 

— Desigur că sunt altfel decât ceilalţi. Nu 
e o calitate, dar e o întâmplare fericită. M- 


am născut în familia Penvenen, aşa că sunt 
bogată şi bine crescută. Dacă m-aş fi născut 
săracă şi debilă, fără îndoială că aş fi murit 
din cauza uneia din bolile astea rele, dar să 
nu crezi că-mi pare rău că sunt cum sunt şi 
nici nu plâng pentru ceilalți! 

— E un fel comod de a raţiona, spuse 
Dwight, dar periculos. Nu filosofia asta a 
produs tulburările din Franţa. 

Înainte ca ea să-i poată răspunde, uşa se 
deschise şi apăru Ray Penvenen. Îl salută 
destul de cordial pe tânărul doctor, dar nu 
cu dezinvoltura cu care îşi permitea nepoa- 
ta lui. 

După câteva minute Dwight plecă, bucu- 
ros să scape şi să-şi pună în ordine impresi- 
ile. Parfumul ei neobişnuit îl urmări toată 
ziua, mai curând în amintire decât în nări. 
Chiar şi gustul vinului era străin, iuţindu-i 
pulsul. 

Ce filosofie! se gândea. Perfectă pentru un 
celibatar de vârstă mijlocie, plin de bani 
care-i împietresc inima, dar nu pentru o 
fată de nouăsprezece sau douăzeci de ani. 


Monstruos! Şi ea era la fel, dar în ciuda ra- 
țiunii era mai îndrăgostit ca niciodată. N- 
avea scăpare decât să spere că se va căsăto- 
ri repede cu un membru al Camerei Comu- 
nelor şi se va muta la Londra. Ochii care nu 
se văd se uită, spune proverbul. N-ar fi ui- 
tat-o, dar cel puţin n-ar mai fi fost în peri- 
col. 


* 


Ray Penvenen îşi potrivi haina mai bine 
pe umeri: 

— Am aflat că Unwin vine mâine de la 
Londra. 

— Da, spuse Caroline, va sta vreo două 
săptămâni. 

— Nu mi-ai spus. 

— Am crezut că o să-ţi spună Sir John în 
dimineaţa asta. 

— Unwin aşteaptă un răspuns precis de la 
tine. 

— Aşa a spus Sir John? 

— Nu chiar. Dar a lăsat să se înţeleagă. 

Caroline, prost dispusă, îşi ridică puţin 


fusta şi se aşeză pe pervazul ferestrei. 

— Petiţia pe care a trimis-o el nu a fost 
studiată încă. Cred că nu se aşteaptă să mă 
mărit cu un membru al Parlamentului care 
nici nu ştie sigur dacă este sau nu. Cere 
prea mult de la mine. 

Ray îi răspunse sec: 

— Draga mea, în aparenţă nu te măriţi cu 
Unwin pentru prestigiul şi poziţia lui în 
societate. Se presupune că cineva se căsăto- 
reşte cu o persoană pentru că o iubeşte. 

— Dragostea, da, am auzit de ea. Dar de ce 
se însoară Unwin cu mine? Pentru că mă 
iubeşte sau pentru că râvneşte la cele do- 
uăzeci de mii de lire pe care dumneata şi 
unchiul William mi le-aţi constituit ca zes- 
tre? Întreabă-l dumneata. 

— Draga mea, tu trebuie să-l întrebi, dacă 
vrei. Penvenen se uită la nepoata lui, apoi, 
amintindu-şi de ce era în stare, adăugă re- 
pede: Sau poate că n-ar trebui să-l întrebi. 
Te previn numai că problema stabilirii unei 
date pentru căsătorie ar putea fi abordată 
cât va sta el aici şi e bine să te gândeşti ce îi 


vei răspunde. 

— Ei, Doamne! Ce pompos sună ce spui... 
Unchiule, am avere, dar am puţini bani pe 
mână! Mi-ar plăcea să pipăi banul, să aud 
cum zornăie, să-i simt greutatea în pungă, 
să văd culoarea galbenă a aurului. Ce-ar fi 
să-mi dai nişte bani? Ce zici? 

Penvenen se schimba la faţă când venea 
vorba de bani. 

— Nu sunt împotrivă să-ţi dau ceva bani, 
deşi nu prea văd pe ce i-ai cheltui. Eşti îm- 
brăcată foarte bine, ai unde sta, eşti bine 
hrănită, ai trei servitori şi o cameristă. N-aş 
fi crezut... Cât îţi trebuie? 

— Vreo... cincizeci de lire poate. 

Se auzi zgomotul unui pahar ciocnit când 
Penvenen puse la loc sticla cu vin. 

— Sper că nu vorbeşti serios! 

— Ba da, de ce nu? E o sumă rotundă, bu- 
nicică, şi o să-mi ajungă un timp. De fapt, ce 
rost are să fii bogat dacă nu rişti câte ceva 
din când în când. 

— Nu pot să-ţi dau atât de mult. Ar fi o ri- 
sipă inutilă să-i joci la cărţi. Ştii că deza- 


prob jocurile de noroc şi n-ai nevoie de mai 
mult de două, trei bilete ca să joci la loterie. 
Poţi câştiga cu un singur bilet sau numai cu 
câteva. 

Caroline zâmbi: 

— E vorba de alt fel de joc, unchiule Mă 
atrage şi am chef să-mi satisfac acest capri- 
ciu. 


Capitolul VI 


Săptămâna următoare trebuia să aibă loc 
una dintre adunările trimestriale ale acţio- 
narilor minei Wheal Leisure şi era rândul 
domnului Treneglos să-i primească pe cei- 
lalţi la Mingoose. Cincisprezece la sută di- 
vidende la investiţiile lor însemna şaizeci la 
sută pe an şi era o sumă mai mult decât 
satisfăcătoare. Acum trei ani, mina avea 
cincizeci şi şase de angajaţi. Acum erau pes- 
te o sută şi reprezenta o oază de prosperita- 
te într-o regiune în plină recesiune econo- 
mică. 

Totuşi pe Ross nu l-a surprins când dom- 


nul Renfrew a propus din nou ca tunelul de 
explorare pe care îl săpau în direcţia vechi- 
lor abataje de la Trevorgie să fie oprit, iar 
munca să fie îndrumată spre scopuri mai 
productive. Propuneri similare mai exista- 
seră şi înainte, făcute mai ales de domnul 
Pearce, dar fuseseră respinse. De câtva 
timp Ross îşi dăduse seama că unii din co- 
legii lui adoptaseră părerea domnului 
Pearce, aşa că acum aştepta şi nu lua cu- 
vântul, cum ar fi vrut s-o facă. Şi domnul 
Pearce tăcea, şi se părea că amândoi aştep- 
tau să se pronunţe acţionarii neutri. 

Henshawe începu imediat: 

— Cred că ar trebui să continuăm o lună 
sau două. Am înaintat atâta încât ar fi păcat 
să abandonăm. 

— Eu cred că am trecut pe lângă abataje, 
spuse Renfrew, nu le-am nimerit. Putem să 
continuăm mulţi ani şi tot să nu dăm de ele. 

— Ba nu, dacă ne uităm bine la vechea 
hartă, strigă domnul Treneglos, încercând 
să audă şi el ce spune în ciuda ţiuiturilor 
din urechi. Amintiţi-vă că vechea hartă ară- 


ta abatajele de la Trevorgie bifurcându-se 
spre Marasanvose şi noi n-am ajuns încă la 
bifurcaţie. Dar şi aşa sunt dezamăgit, n-am 
crezut că va dura atâta. Ne scade din profi- 
turi. 

— Este singurul mijloc de a găsi al doilea 
filon, spuse Ross. Deci nu înseamnă că nu e 
profitabil. 

— Nu, spuse domnul Pearce, intrând şi el 
în arenă. Dar cel mai bun minereu a fost 
găsit în cealaltă direcţie. Susţin că am face 
mai bine să săpăm mai departe spre nord- 
est, unde se poate pătrunde mai uşor şi cali- 
tatea pare să fie mai bună. 

Domnul Treneglos îşi descheie nasturele 
de sus de la pantaloni: 

— Vom face cum hotărăşte majoritatea. 
Ne putem permite, nu? Avem un profit bun 
şi în viitor va fi şi mai bun. Dar văd că am 
ajuns la o părere contrară celei pe care am 
susținut-o tot timpul Nu e acelaşi lucru ca şi 
cum am săpa un puț care ne-ar ajuta să 
scoatem apa din mină. Am săpat tunelul pe 
sub vale şi acum îl săpăm pe sub deal. Ai 


spus ceva, Pearce? Ce-ai spus? 

Pearce dădu din cap în semn că renunţă 
să mai ia cuvântul. 

Ross spuse: 

— V-am convins de două ori până acum să 
continuăm, dar nu mai vreau să încerc iar 
dacă sunteţi împotrivă. Eu tot cred c-am 
face bine să perseverăm, dar propunerea a 
fost a mea, în primul rând, şi dacă facem 
socoteala cât s-a cheltuit cu lefurile oameni- 
lor în câteva luni, suma e destul de mare, 
aşa că nu mai spun nimic şi vă las să votaţi. 

Au pus propunerea la vot. Ross şi 
Henshawe, cu cele nouăzeci de părţi ale lor, 
au votat pentru; ceilalţi, cu o sută cincizeci 
de părţi, au votat împotrivă. 

— Ar mai fi trebuit să menţionez un lucru, 
spuse Ross. Înţeleg că oamenii care au să- 
pat să nu fie concediaţi, ci să li se dea altce- 
va de făcut. 

Domnul Renfrew se încruntă puţin. 

— Aş vrea să lărgim puţul principal. Aşa 
cum e, aerul nu pătrunde suficient. Am pu- 
tea să-i folosim la lărgirea lui. 


Acţionarii discutară câteva minute, stabi- 
liră ce era de făcut şi adunarea era pe 
punctul de a se termina. 

Atunci domnul Pearce tuşi şi spuse zâm- 
bind, ca şi cum s-ar fi scuzat: 

— Mai este o problemă pe care ar fi trebu- 
it să o aduc în discuţie mai devreme. Am 
aşteptat momentul oportun, ca să zicem 
aşa. Unul din acţionari — adică unul pe care 
îl reprezint - domnul Benjamin Aukett şi-a 
vândut acţiunile unui domn numit Henry 
Coke. Nu ştim încă sigur dacă domnul Coke 
va dori să ia parte la adunări, dar... hm... 
presupun că va dori să-i reprezint eu inte- 
resele aşa cum am făcut şi pentru domnul 
Aukett. In orice caz, de-abia s-a făcut vân- 
zarea şi voi putea să vă informez mai pe 
larg în aprilie. 

Continuă să vorbească, săltându-şi din 
când în când burta şi evitând cu grijă să se 
uite în ochii lui Ross. 

— Cine? strigă domnul Treneglos. Cine? N- 
am auzit de el. Presupun că e liberal. Unde 
locuieşte? Cu ce se ocupă? A! E un gentle- 


man. Asta-i un semn bun. Să sperăm că e la 
fel de înţelegător ca Aukett. Adu-l odată să-l 
cunoaştem şi noi dacă vrea să vină. N-avem 
nimic de ascuns. Sunteţi toţi de acord, nu? 

Ceilalţi au fost de acord. 

— Ştiţi poate la ce preţ şi-a cedat partea? 
întrebă căpitanul Henshawe. 

— Nu, domnule dragă, spuse avocatul, n- 
am idee. 

Renfrew spuse: 

— Luna trecută mi s-au oferit patru sute şi 
cincizeci de lire pentru partea mea. Asta 
înseamnă cincisprezece lire pentru o acţiu- 
ne în valoare de cinci lire. E un câştig ten- 
tant. Şi arată cât de mult vor unii să inves- 
tească acum. 

— Cum se numeşte cel ce v-a abordat? în- 
trebă Ross. 

— Se numeşte Garth. N-am mai auzit de 
el. Om politicos, dar nu l-aş numi un gentl- 
eman. 

— Înţeleg că nu aveţi intenţia să vindeti. 

— Nu, spuse Renfrew, uitându-se surprins 
la Ross. Câştig mai mult dacă rămân, ca să 


nu mai vorbim de tot echipamentul şi ma- 
şinile pe care le livrez minei. 

Puțin după aceea, adunarea se încheia şi 
căpitanul Henshawe şi Ross plecară împre- 
ună, ca de obicei. 

— Ei, spuse Henshawe încercând să pară 
bine dispus, sunt aproape trei ani de când i- 
ai plătit doctorului Choake cinci lire şi ju- 
mătate pe acţiune. Îţi aduci aminte că ţi-am 
spus atunci că e mult mai mult decât meri- 
tă? Dar ai avut dreptate. Cred că Aukett a 
luat mai mult de cinci sute de lire pentru 
partea lui, altminteri n-ar fi vândut. 

— Aşa cred şi eu. 

Lui Henshawe nu-i plăcea să vadă cicatri- 
cea de pe obrazul lui Ross când acesta se 
uita la el. Deşi mai mult de jumătate era 
acoperită de favoriţii lungi, totuşi partea de 
jos care se vedea părea să sugereze o fire 
violentă şi greu de stăpânit pe care 
Henshawe o deplora, el, care era un om 
paşnic cu care te puteai uşor înţelege. 

— Nu cred că va influenţa în vreun fel 
conducerea, spuse el; de fapt, nici nu se 


poate, pentru că domnul ăsta - nu ştiu cum 
îl cheamă - va trebui să accepte hotărârile 
majorităţii. Oricum, nimeni n-are ce critica 
atâta timp cât profitul e mare. 

— Nu, admise Ross. 

— Păcat că au oprit săpăturile spre 
Trevorgie, dar poate că le vom relua peste 
vreo câteva luni. 

Merseră tăcuţi mai departe. Ross spuse: 

— Mă întreb dacă doamna Trenwith o să 
se menţină pe poziţie. 

— Doamna Trenwith? Adică dacă nu-şi va 
vinde partea? N-am nicio grijă. Ţine prea 
mult la câştig ca să renunţe atât de uşor. 

— Există două feluri de câştiguri. 

— Da, ei bine, dacă vinde nu e grav, nu-i 
aşa? Acţiunile minelor trec dintr-o mână în 
alta în fiecare zi... când are cine să le cum- 
pere. Sunt de acord că noi stăm bine aşa 
cum stăm, dar nu cred că un acţionar nou 
sau doi ne-ar strica planurile. 

— Nu, spuse Ross. 

Ajunseră la răspântie. 

— Bem ceva înainte de a ne despărţi? 


— Nu, mulţumesc, domnule. Am băut des- 
tul. Vreau să ajung acasă înainte de a se 
întuneca. 

Ross trecu prin livada de meri, 
îndreptându-se spre casă. Când ajunse la 
intrare, văzu un cal străin legat lângă uşă. 

Jane Gimlett îl întâmpină la intrare. 

— Scuzaţi, domnule, dar e cineva care 
vrea să vă vadă. Vă aşteaptă de o jumătate 
de oră. Îl cheamă Trencrom. Mi-aţi spus 
întotdeauna să vă dau numele, ca să ştiţi 
dacă îl primiţi sau nu. 

— ...Unde e doamna Poldark? 

— înăuntru, cu domnul Trencrom. 

Ross îşi scoase pălăria şi îşi netezi părul. 
Prezenţa domnului Trencrom explica de ce 
era calul acela mare afară; dar de ce venise 
domnul Trencrom? N-avea chef de musa- 
firi. N-avea nevoie decât de Demelza, de 
nimeni altcineva. Intră înăuntru. 

Soţia lui, îmbrăcată într-o rochie de muse- 
lină, era cu spatele la el şi turna ceaiul. Vi- 
zitatorul şedea într-un fotoliu, cu faţa spre 
el. 


Domnul Trencrom era omul care făcea tot 
felul de afaceri. La fel ca cei din familia 
Warleggan, avea talentul de a transforma 
totul în bani, dar spre deosebire de ei n- 
avea ambiția să se ridice pe scara socială. 
Era fiul unui negustor de lână şi aşa avea să 
rămână. Avea acţiuni în manufacturile de 
năvoade, în mori, în şteampuri pentru cosi- 
tor, în prăvălioare prin oraşele mici. Peste 
tot banii se strângeau şi se înmulţeau. In- 
vestiţiile în Societatea Carnmore fuseseră 
aproape singura pierdere importantă din 
întreaga lui carieră şi Ross nu-l mai văzuse 
de când afacerea se destrămase. Desigur că 
toată lumea ştia - chiar şi autorităţile - cu 
ce se ocupa în primul rând. 

Era corpolent şi părea zdravăn. Nu avea 
decât doi duşmani pe lume: perceptorii şi 
bronhiile. 

— Vă salut, domnule căpitan, spuse el re- 
spirând greu. Scuzaţi-mă că nu mă ridic. 
Am fost bolnav toată iarna. Aerul umed îmi 
face rău. Aveţi o soţie încântătoare. I-am 
spus că nu beau alcool. Mi-a oferit ceai. E 


foarte bun. Ce mai faceţi, dragă domnule? 

— Climatul ăsta e greu de suportat, spuse 
Ross. 

Demelza se uită la el şi observă imediat că 
ceva nu e în regulă. 

— Bei şi tu ceva, Ross? 

— Ceva mai tare, spuse el. Aţi făcut un 
drum lung până aici, domnule Trencrom, şi 
pe vreme proastă. 

— Da, cum ziceţi dumneavoastră. N-am 
mai fost pe aici de vreo câţiva ani. Ce veşti 
îngrozitoare din Franţa, domnule căpitan! 
Se spune că Mirabeau e iar grav bolnav şi 
aproape orb. Dacă ar fi să moară... 

— În ultimul timp nu prea m-am ocupat 
de politica lor. 

— Nici eu, pentru că mi-ar plăcea prea 
mult. Dar când eşti în contact cu ei tot tim- 
pul... Dacă Mirabeau se duce, vor câştiga 
ceilalţi... aşa am auzit. Situaţia regelui... e 
în primejdie. Anglia nu poate sta deoparte 
şi să se uite la ce se întâmplă. 

— Nu cred că e treaba noastră ce i se va 
întâmplă lui Ludovic. 


— Da, e adevărat... Până la un punct. Dar 
există limite. 

— Limite de ambele părţi, pentru că noi 
nu avem nici armată, nici flotă. 

— Da, da, aveţi dreptate, desigur. Totuşi 
mă tem de ce se va întâmpla în viitor. 

Ross se aşeză pe un fotoliu, cu coatele 
sprijinite. 

— Totuşi, spuse domnul Trencrom, n-am 
venit pur şi simplu pentru a discuta situaţia 
din străinătate. Probabil că v-aţi dat seama. 
Tuşi. Era o tuse ciudată pentru un om atât 
de voinic; trupul lui cât un munte se cutre- 
mură şi se auzi un sunet subţire şi hârâit ca 
şi cum în el s-ar fi aflat un câine mic de tot 
care murea asfixiat. Se şterse la gură şi con- 
tinuă: Primul scop: să reînnoim relaţiile. 
Asta s-a făcut. Al doilea scop: să vă întreb 
cum vă merg afacerile, dacă merg bine. Al 
treilea scop: să vorbim despre afacerile me- 
le. Acuma. 

— Ce aţi zice dacă am vorbi de-ale dum- 
neavoastră mai întâi, spuse Ross. Aşa am 
putea să ne înţelegem mai repede şi să vor- 


bim şi de-ale mele după aceea. 

Domnul Trencrom zâmbi uitându-se la 
Demelza. 

— Îmi place că domnul Poldark e întot- 
deauna la subiect, îmi place modul lui di- 
rect de a aborda o chestiune. Depinde însă 
de modul cum merg afacerile dumnealui 
dacă îl vor interesa şi afacerile mele. 

— Jumătate din lumea de pe la noi e inte- 
resată de afacerile dumitale, domnule 
Trencrom, spuse Ross. 

Zâmbetul acestuia să transformă într-un 
chicotit care se termină cu o tuse seacă. 

— S-ar putea să aibă motive întemeiate să- 
i intereseze afacerile mele, domnule căpi- 
tan. Nu prea sunt mulţumit cum merge 
treaba. Nu ştiu cât timp o să mai pot conti- 
nua ca până acum. 

— Aş fi zis că niciodată nu v-au mers afa- 
cerile mai bine ca acum. 

— Sunt departe de a-mi merge bine, dom- 
nule. Să vă explic. 

Răsuflând greu, ca şi cum ar fi urcat un 
deal abrupt, domnul Trencrom continuă să 


explice. Presimţind neliniştită cam ce inten- 
ţii avea negustorul, Demelza îi turnă lui 
Ross o ceaşcă cu ceai, uitând că-i ceruse 
altceva, şi Ross o bău. 

— Afacerile mergeau destul de bine, spuse 
domnul Trencrom, având în vedere con- 
sumul. Oamenii beau mult, şi deşi nu prea 
erau bani, exista întotdeauna o piaţă de 
desfacere pentru o băutură ieftină, dar de 
bună calitate. Le atrase atenţia că vorbea 
deschis cu ei, cum n-ar fi vorbit cu altcine- 
va. Le cerea discreţie totală şi ştia că i-o vor 
respecta. 

În cameră se întuneca, dar niciunul nu 
părea să observe. Undeva, în spatele casei, 
Gimlett făcea surcele; fiecare serie de sune- 
te începea cu o lovitură mai slabă care se 
întărea şi devenea mai puternică şi mai 
rară până când se auzea zgomotul produs 
de despicătură. Văzut prin fereastră, cerul 
noros avea culoarea cenuşie a fierului. 

Singura greutate mare a afacerii era supă- 
rătoarea problemă a găsirii unui loc sigur 
de acostare şi debarcare a mărfii. Vercoe, 


vameşul din St. Ann şi ajutorul său 
Coppard, erau oameni duri, mereu în aler- 
tă, gata să se repeadă. Încercase să-i mai 
domolească, să-i facă mai înţelegători, dar 
singurul lor răspuns a fost să ceară ajutoa- 
re şi întăriri ale pazei. Şi se zvonea că le vor 
obţine. Ce uşor ar fi fost, spuse domnul 
Trencrom dacă ar fi fost mai abordabili, ca 
perceptorii de la Newquay sau Falmouth, 
unde funcţionarilor li se oferea un procent 
din profitul realizat de pe urma mărfurilor 
aduse prin contrabandă şi nimeni nu mai 
avea nicio pretenţie. 

Domnul Trencrom termină de băut ceaiul 
şi acceptă zâmbitor o a doua ceaşcă. Era 
destul de greu de când Vercoe venise în 
districtul lor acum patru ani. Dar acum era 
şi mai greu, pentru că apăruse un informa- 
tor sau mai mulţi chiar dintre locuitorii din 
sat. Începuse la St. Ann, anul trecut, aşa că 
aduceau acum marfa la Sawle, unde era 
mult mai greu de debarcat. În ultimele şase 
luni însă se întâmplase la fel şi la Sawle şi 
acum afacerile stagnau. Era destul de rău şi 


în sud, unde existau multe porturi şi golfuri 
unde se putea debarca. Dar pe coasta de 
nord era şi mai rău; însemna ruină şi poate 
şi mai mult. Nu mai de mult decât luna tre- 
cută, în timpul furtunii care izbucnise, cu- 
terul lui — The One and All — fusese prevenit 
să nu acosteze pentru că perceptorii îl aş- 
teptau pe mal. Făcuse cale întoarsă, spre 
Land's End, unde nu era niciun golf, cât de 
mic, unde să se adăpostească şi ar fi pierit. 

S-a îndreptat spre Insulele Scilly'8 şi s-a în- 
tors în noaptea următoare. Putea să nau- 
fragieze cu tot echipajul şi încărcătura. Nu 
mai putea risca aşa ceva. 

— Aveţi toată compătimirea mea, spuse 
Ross. Dar care e morala poveştii? 

— Morala, domnule căpitan, e că trebuie 
să găsim un alt golf, cât de mic, unde să 
putem debarca marfa. Şi dumneata eşti 
proprietarul singurului golf pe o distanţă 


18 Grup de 140 insule mici, situate în sud-ves- 
tul Angliei, dincolo de Land's End (Cornwall). 
(n. tr.). 


de multe mile. 

Demelza se opri cu ceaşca în mână, 
uitându-se de la unul la altul. 

— Cred că supraestimaţi avantajele golfu- 
lui Nampara, spuse Ross liniştit. Apa nu e 
adâncă şi la intrare sunt stânci primejdioa- 
se. 

„O ştiu şi eu, spuse Demelza în gând. Era 
cât pe-aci să mă izbesc de una ieri.” 

Domnul Trencrom rosti iar cu vocea lui 
sugrumată: 

— Nu supraestimez nimic, domnule căpi- 
tan. Nu este un loc ideal, dar am putea 
acosta foarte bine în nopţile când vremea e 
liniştită. Nu e prea departe de locul unde 
distribuim marfa. Şi nu-l ştie nimeni; e un 
loc izolat. 

— Până când o să ne simtă vreun informa- 
tor. 

— Ei, vom introduce... un sistem special 
de a păstra secretul. Şi vom acosta acolo 
numai de două, trei ori pe an. Cât despre 
dumneavoastră, nu trebuie să ştiţi nimic. 

Ross se sculă şi se duse la fereastră. 


Demelza rămăsese nemişcată cu ceaşca în 
mână. 

— Cât despre mine, spuse Ross, ar fi clar 
că ştiu tot. Dar să lăsăm asta deocamdată. 
Ce stimulent credeţi că m-ar face să accept 
acest plan? 

— Ross, spuse Demelza; dar Ross nu se ui- 
tă la ea. 

— Asta s-ar putea aranja prieteneşte, sunt 
sigur, spuse domnul Trencrom. Un procen- 
taj asupra profitului. Sau o sumă globală 
pentru fiecare transport. Am mai făcut afa- 
ceri, n-o să ne certăm. 

O lumină se aprinse în ochii lui Ross când 
se uită prin grădină, dar avu grijă ca vizita- 
torul lui să n-o observe. 

— Cred că aş dori să văd ce propuneţi, 
spuse el. Poţi lua în considerare o propune- 
re numai după ce cântăreşti care sunt ris- 
curile şi care avantajele. Deocamdată cu- 
nosc numai riscurile... 

— Hm... da... Domnul Trencrom întinse 
mâna lui grasă ca să ia ceaşca pe care 
Demelza o mai ţinea încă în mână. Mulţu- 


mesc, doamnă. E delicios. Este cam greu 
între prieteni când doreşti să fii corect. Lu- 
crurile nu mai sunt cum au fost. Totul acum 
este mai complicat decât înainte. Dumnea- 
voastră la ce v-aţi gândit? Cinci la sută din 
profit vi s-ar părea corect? 

— Aţi putea să numiţi o sumă globală pen- 
tru fiecare transport? 

— Să zicem... cincizeci de lire? 

— Am crezut, spuse Ross, că aţi venit aici 
ca să facem afaceri serioase, domnule 
Trencrom. 

Bărbatul gras sufla greu peste ceaşcă, fă- 
când să bolborosească ceaiul. 

— Credeţi că nu e destul? Cincizeci de lire 
e o sumă mare. Dumneavoastră ce aţi pro- 
pune? 

— Două sute cincizeci de lire pentru o în- 
cărcătură. 

— Dragă domnule, e imposibil! Cred că nu 
înţelegeţi. Domnul Trencrom părea şocat. 
Tot transportul ar fi inutil. Călătoria ar cos- 
ta... 

— Am şi eu ceva experienţă în domeniul 


ăsta, spuse Ross. Acum cincisprezece ani, 
când nu eram decât un băieţandru, tata şi 
cu mine ne duceam până la Guernsey cam 
de două ori pe an. Încărcăm cuterul nostru 
atât de mic cu coniac, gin şi ceai în valoare 
de o sută de lire. Dacă voiam - şi o făceam 
câteodată - puteam să vindem toată încăr- 
cătura imediat ce acostam pentru dublul 
acestei sume. Cuterul dumitale - The One 
and All — poate transporta o încărcătură de 
zece ori mai mare şi mult mai scumpă, pen- 
tru că preţurile au crescut. 

Domnul Trencrom strâmbă din nas. 

— O! transporturile astea mărunte! Întot- 
deauna aduc profituri mari. E o falsă im- 
presie. Fără cheltuieli de regie sau de orga- 
nizare. N-au nimic comun cu o întreprinde- 
re comercială. Cheltuieli de întreţinere a 
cuterului. Lefuri de plătit — de obicei o par- 
te din încărcătură. Mită de plătit. Livrări de 
pus la punct. Comisionari care umblă să 
facă rost de comenzi. Depozitarea mărfii. 
Catâri. Frânghii. Năvoade. Echipament. E 
cu totul altceva, dragă domnule. Plătesc 


fiecărui om care-mi transportă marfa de la 
țărm jumătate de guinee pe noapte, plus 
cheltuielile pentru hrană şi băutură! Plus 
jumătate de sac cu ceai în greutate de pa- 
truzeci de livre -— sau echivalentul în bani — 
pe care îl pot revinde dacă vor cu douăzeci 
şi cinci de şilingi. Sau chiar mai mult! Toate 
astea scad profitul. Nu v-aş putea plăti mai 
mult de o sută de lire pe transport. De alt- 
fel, dumneavoastră n-aveţi nimic de făcut. 
Aţi sta liniştit acasă, aici, în dosul perdele- 
lor trase. Alţii fac treaba. Dumneavoastră 
nu faceţi decât să ne permiteţi să folosim 
golful dumneavoastră. 

Ross clătină din cap: 

— Îmi pare rău, nu sunt dispus s-o fac 
pentru atâta lucru. 

— N-o face deloc, Ross, spuse Demelza. 

— Dar de ce? întrebă domnul Trencrom 
întorcându-se spre ea. Sunt sigur că nu o 
consideraţi o afacere necurată. Astea-s legi 
făcute de un om, nu de Dumnezeu. Nu e 
logic, nici înţelept să se plătească impozite 
pe mărfuri de primă necesitate pentru om: 


o să câştigaţi două sau trei sute de lire pe 
an. O sumă binevenită. 

— Golful Nampara e al meu, spuse Ross. 
Dacă descărcaţi încărcătura la St. Ann sau 
Sawle sau pe plaja de la Hendrawna, nu e 
răspunzător decât proprietarul locului. Da- 
că descărcaţi însă aici şi sunteţi surprinşi 
asupra faptului, o să fie greu să pretind că 
nu ştiu nimic când catârii trec chiar pe sub 
ferestrele mele. Am mai fost o dată pe ban- 
ca acuzării. Nu doresc să mai fiu iar. Stimu- 
lentul ar trebui să fie foarte mare ca să ac- 
cept riscul. V-am spus la cât se ridică. 

— Nu, Ross, insistă Demelza. Nu. 

Ross se uită la Demelza. 

— Nu fac un secret faţă de domnul 
Trencrom că banii ăştia mi-ar fi de mare 
folos acum. Altfel nici nu m-aş gândi să ac- 
cept propunerea. Dumnealui trebuie să se 
hotărască dacă vrea sau nu. 


* 


O jumătate de oră mai târziu, un cal mare 
cafeniu, călărit de un bărbat mare şi gras 


înfăşurat într-o pelerină de aceeaşi culoare, 
urca dealul în direcţia opusă conacului de 
la Nampara. Era întuneric, dar luna, deşi 
ascunsă de nori, permitea să se vadă dru- 
mul. Până la St. Ann drumul era pustiu, şi 
erau oameni mai fricoşi care nu l-ar fi fă- 
cut, dar domnul Trencrom nu se temea. 
Avea la el şi două pistoale. Cu umerii aple- 
caţi, făcându-şi drum printre copaci avea 
totuşi aerul unui om înfrânt şi deprimat. 

Când nu se mai văzu, Ross închise uşa, 
ezită puţin, apoi se întoarse în camera de 
Zi. 

Demelza aprindea lumânările, dar părea 
încordată. Ross se duse la bufet şi îşi turnă 
de băut. 

— În cele din urmă, Warleggan a pus pi- 
ciorul în Wheal Leisure, spuse el. Pearce 
mi-a adus vestea că Benjamin Aukett şi-a 
vândut partea. Au cumpărat printr-un in- 
terpus, unul numit Coke. 

Demelza nu răspunse. 

— Bănuiam eu că e numai o chestie de 
timp, spuse el. Când sunt şapte acţionari, 


mai devreme sau mai târziu unul sau altul 
cedează tentaţiei de a vinde cu un câştig 
mare. Nu m-aş mira dacă va vinde şi 
Pearce. Aşa că acum o să-l avem pe George 
în consiliul de administraţie. 

— Şi ce importanţă are? 

— Cum? 

Se uită la ea îngândurat. 

— Ce importanţă are? Mi-e antipatic 
George la fel cum ţi-e şi ţie, dar nu putem 
face nimic dacă pune mâna pe o parte din 
mină. Nu-ţi poate fura partea ta. Numai 
asta are importanţă. Dar n-ai nicio scuză 
că-i laşi pe contrabandiştii cu alcool să 
treacă pe pământul tău! 

— Două sute de lire e o scuză suficientă, 
răspunse el aspru. N-am nevoie de alta. 

— Banii ăştia nu te vor scoate din închi- 
soare. 

— N-ai grijă! N-am să intru la închisoare. 

— Ai s-o păţeşti dacă-i surprinde debar- 
când marfa. 

— Fleacuri! E un risc, ştiu, dar nu atât de 
mare cum l-am lăsat pe Trencrom să crea- 


dă. Voi pretinde că nu ştiu nimic. S-ar putea 
să nu mă creadă, dar nu există probe con- 
tra mea. 

Demelza se sprijini de consola căminului. 

— Nu mai pot să trec iar prin ce-am tre- 
cut. Toată perioada de grijă şi nelinişte din 
timpul procesului şi dinainte; fără somn, 
toată ziua apăsată de grijă. Tot felul de 
gânduri. Deportat, spânzurat, putrezind în 
închisoare. Zilele petrecute la Bodmin - tot 
ce-am făcut - sau am încercat să fac! Nu e 
drept, nu vreau iar aşa curând. Nu e drept 
nici pentru tine... pentru nimeni! 

Ross se uită iar la ea şi văzu că e foarte 
tulburată. Îi spuse blând: 

— Acum nu vezi decât stafii peste tot. N- 
are de ce să te sperie puţină contrabandă. 
Nu mi-a fost teamă decât că i-am cerut prea 
mult. De aceea am scăzut cincizeci de lire. 
Dacă ar şti domnul Trencrom! Dar în com- 
paraţie cu Warleggan e un adevărat înger, 
o binecuvântare pentru mine. 

— E un drac! replică ea vehement. Nimic 
altceva decât un drac. 


— Poate că ar trebui să nu reacţionez la 
acest ultim atac asupra drepturilor mele 
din partea lui Warleggan, dar nu e în firea 
mea. În plus... poate că ai uitat, dar de cu- 
rând am vândut toate vitele, broşa ta şi ca- 
lul, pendula şi mobila cea nouă. Şi, bagă de 
seamă, nu ca să ne plătim datoriile, ci ca să 
le mai amânăm plata cu un an. Nu scăpăm 
de greutăţi dacă stăm liniştiţi şi ducem o 
viaţă bucolică, împletind coroniţe de flori. 
Mai curând intru la închisoare aşa decât 
altfel. 

— N-am ce face! Nu doresc decât ca copi- 
lul tău să trăiască fără griji. 

Ross lăsă paharul din mână: 

— Ce? 

Se auzi un ciocănit în uşă şi Jane Gimlett 
intră. 

— Scuzaţi-mă, doamnă, dar vreţi să luaţi 
masa la ora obişnuită? Am pus plăcinta la 
încălzit, dacă doriţi. 

— La ora obişnuită, spuse Demelza. 

— Şi şunca? Mai este o bucată bună, deşi 
cam grasă. 


— Şi şunca, spuse Demelza. 

— Prăjiturile s-au copt frumos. Am vrut să 
vă spun. Jane ieşi. 

Lipsea acum din cameră tic-tac-ul ceasu- 
lui. Un buştean nu prea uscat sfârâia pe foc. 
Picături mici de umezeală se formau la un 
capăt al lemnului, încercând să scape de 
flăcări. 

Ross o întrebă: 

— Când ai ştiut? 

— Septembrie. 

Ross făcu un gest. 

— Dumnezeule!... Şi nu mi-ai spus!... 

— Nu-l voiai. 

— Ce? 

— Ai spus că nu mai vrei alt copil... după 
Julia. 

— Nici nu voiam... şi nici nu vreau... Luă 
paharul şi-l lăsă iar jos fără să bea. Un mi- 
nut mai târziu adăugă: Să ne umple inima 
de dragoste şi apoi să moară. Dar acum, 
dacă vine, e altceva. 

— Cum adică e altceva? 

— Nu ştiu... e altceva. 


— Aş vrea să pot să te cred. 

— De ce nu? E adevărat. Nu ştiu ce să 
spun, cum s-o spun... Nu te înţeleg. Mi-ai 
ascuns şi data trecută. Când aştepţi să 
naşti? 

— În mai. 

Ross se încruntă, încercând să alunge 
amintirile. 

— Ştiu că e aceeaşi lună, spuse ea dispera- 
tă. Aş fi vrut să fie oricare alta, dar aşa s-a 
întâmplat. Nu m-aş mira dacă s-ar naşte în 
aceeaşi zi, trei ani mai târziu. Până acum, 
toate se potrivesc - vizita la Trenwith, tot. 
Dar istoria nu se repetă întotdeauna, nu 
cred că se poate. Oricum, îmi pare rău. 

— Îţi pare rău? De ce? 

— Pentru că s-a întâmplat, pentru că a 
trebuit să se întâmple, pentru că vei avea 
de suportat greutatea asta în plus pe care tu 
n-o vrei. 

Ross se aşeză lângă ea în faţa căminului. 

— Hai, nu mai plânge şi fii cuminte. 

— Nu plâng. 

— Bine, atunci vrei să plângi. Asta ai dus 


în spinare toată iarna? 

— Nu în spinare, spuse ea. 

— Cum vrei. Încă din septembrie te-ai în- 
chis în tine, te-ai ascuns ca o oiţă care scoa- 
te capul peste gard din când în când. Oare 
din cauza copilului? 

— Dacă aşa am făcut, atunci s-ar putea. 

— Pentru că te gândeai că nu-l doresc? 

— Tu ai spus-o. 

— Pe dracu”, replică el exasperat, ar trebui 
să ştii că nu sunt obişnuit să am de-a face 
cu femeile! Cauţi tot pământul ca să găseşti 
un motiv ascuns, femeiesc de supărare care 
să te roadă luni de zile şi apoi mi-l prezinţi 
ca şi cum nu s-ar fi întâmplat nimic, ca să 
explici comportamentul tău bizar de-o iar- 
nă întreagă. 

— N-am căutat tot pământul! 

— Ei bine, credeam că ştii să faci deosebi- 
rea între teorie şi practică... dar e clar că nu 
ştii. 

— Pe mine nu m-a învăţat nimeni... 

— Nici pe mine. Ascultă! spuse el lovind 
cu palma pe consola căminului. Uite cum 


stau lucrurile! Dacă mă întrebi pe mine 
dacă mai vreau copii, îţi răspund că nu mai 
vreau. Suntem aproape săraci, lumea s-a 
întors pe dos, şi noi am pierdut-o pe Julia. E 
corect ce spun? Aşa stau lucrurile în teorie. 
Dar dacă-mi spui că aştepţi un copil, tot aşa 
îti răspund, şi anume că nu îmi place per- 
spectiva pentru toate motivele pe care ţi le- 
am arătat. Dar una e perspectiva şi alta co- 
pilul. În ciuda oricărei perspective, un copil 
e binevenit. Înţelegi ce vreau să spun? 

— Nu înţeleg, spuse ea. 

Ross se uită la cutia cu tutun de pe conso- 
lă; epuizase primul lui protest, se gândea 
acum mai departe, la ce avea să urmeze. În 
acelaşi timp i se trezeau în minte amintirile 
despre Julia. Furtuna de la naşterea ei, cele 
două petreceri prilejuite de botez. Jude 
Paynter şi Prudie beţi în ziua în care 
Demelza nu era acasă, speranţele, dragos- 
tea ei, şi la urmă furtuna când murise feti- 
ţa. Se desfăşurase totul conform unui ciclu, 
unei scheme, ca o tragedie greacă pregătită 
de un cinic. Avea să se întâmple iar. Istoria 


trebuia să se repete, la început cel puţin, 
orice se va întâmplă mai târziu. 

Se uită la Demelza. Ce avea să se întâmple 
cu ea? Săptămâni de greutate, apoi suferin- 
ţa, apoi luni de îngrijiri fără sfârşit. Toate se 
întâmplaseră cu Julia şi toate degeaba, o 
pierduseră. Ce drept avea să pretindă că el 
avea monopolul suferinţei? 

„„„De fapt n-o făcuse, dar totuşi... 

Îi spuse mai blând: 

— N-am observat să te fi îngrăşat până 
acum. 

— Până în aprilie o să arăt ca domnul 
Trencrom. 

De mult nu mai râseseră atâta împreună, 
dar râsul ei era prea aproape de lacrimi, iar 
al lui nu însemna că nu mai era iritat. 

O mângâie pe umăr, încercând să exprime 
ceva ce nu-i venea încă la îndemână în cu- 
vinte. Ce semnificaţii ciudate putea avea un 
contact! Faptul că-i strângea acum mâna 
sau braţul era ceva permis, obişnuit, atin- 
gerea unei femei pe care o cunoştea şi-o 
iubea, un gest plăcut. Dar strângerea unei 


alte mâini, la Crăciun, atingerea aceea îi 
dăduse fiori. De ce oare? O iubea pe 
Elizabeth mai mult sau o cunoştea mai pu- 
ţin? 

— Dacă te mai interesează ce se va întâm- 
pla cu noi, spuse Demelza, atunci ai grijă ce 
faci. 

— O să am grijă în tot ceea ce voi între- 
prinde, crede-mă. Am cele mai bune inten- 
ţii să respect legea sau, în orice caz, să nu 
mă las prins... Mulţumesc lui Dumnezeu că 
avem cel puţin un doctor capabil în apropi- 
ere. 

— Eu tot aş prefera-o pe doamna Zacky. 


Capitolul VII 


A doua zi Ross se sculă înainte de a se lu- 
mina de ziuă şi petrecu toată dimineaţa la 
mină aranjând cu Zacky noua repartizare a 
oamenilor care săpaseră terenul spre 
Wheal Trevorgie. Îi luă mai mult timp decât 
dacă s-ar fi ocupat de alte lucrări şi cobori 
să vadă ce se petrece în subteran. Simţea ca 


şi cum Warleggan se şi pregătea să pună 
mâna pe Wheal Leisure. Nu dormise bine 
noaptea trecută gândindu-se la tot ce se 
întâmplase în ziua precedentă. 

Cât despre vestea pe care i-o dăduse 
Demelza, încă nu-şi dădea seama bine ce 
simţea, dar era jignit la gândul că nu-i spu- 
sese nimic atâta vreme. I se părea din par- 
tea ei o neînțelegere voită a opiniilor lui, 
sau cel puţin o dovadă de totală lipsă de 
încredere în judecata lui sănătoasă. Curând 
după ora douăsprezece plecă acasă împre- 
ună cu Zacky, care se ducea să mănânce 
ceva şi să se întoarcă iar la mină pentru a fi 
prezent la al doilea schimb. În sfârşit, vre- 
mea părea să se schimbe; stratul gros de 
nori care acoperise atâta timp cerul se sub- 
ţia şi crăpa din loc în loc, împins spre nord- 
est de un vânt subţire. 

— Păcat că am oprit săpăturile, spuse 
Zacky. Simt că ne îndreptam spre un filon 
bogat. Dar poate că nu există decât în în- 
chipuirea noastră. 

— Cam până unde crezi că am ajuns cu 


tunelul? 

Zacky se opri scărpinându-se în barbă: 

— Ar fi greu să măsurăm exact şi fără să 
măsurăm e greu de spus, domnule. Cam 
până la pâlcul ăla de copaci. 

Ross îmbrăţişă cu privirea distanţa de la 
clădirile minei Wheal Leisure care se profi- 
lau la orizont până la zidul ruinat şi coşul 
de la Wheal Grace care se vedeau pe deal 
lângă Mellin. 

— Crezi că am ajuns la jumătate de drum? 

— Cred că da, dar nu există o hartă a gale- 
riilor vechi de la Trevorgie. 

— Nu e niciuna exactă. Dar acum şapte 
ani am coborât cu vărul meu acolo şi se 
întindeau mult în direcţia asta. Puţul de 
aerisire e singurul semn, dar cred că altele 
au fost astupate. Tatăl meu a exploatat 
Wheal Grace, mina mai nouă, şi s-a întins 
spre nord-vest. N-aţi fost niciodată la Wheal 
Grace? 

— N-am fost pe aici până la douăzeci de 
ani, şi apoi am început să lucrez la 
Grambler. Dar m-am gândit adesea că n-ar 


supăra pe nimeni dacă aş arunca o privire 
şi pe la Trevorgie. Bineînţeles dacă aerul 
acela se poate respira. 

— Nu era prea rău când am coborât noi. 
Dar n-am înaintat mult. Ce am văzut noi 
era minereu sărac în cositor. Desigur, Mark 
Daniel.. 

— Mark Daniel? întrebă Zacky prudent. 
Merseră mai departe. Se aflau la numai 
vreo două-trei sute de metri de casa pe care 
o construise Mark. O parte din acoperiş 
căzuse. Ar fi fost lipsit de tact să-i pronunţe 
numele chiar aici, atât de aproape de locul 
unde o omorâse pe faimoasa, dar necredin- 
cioasa lui soţie. 

— Nu ştiu dacă Paul ţi-a povestit vreodată, 
spuse Ross, dar cu o zi înainte de a fugi în 
Franţa, Mark s-a ascuns în mina Grace. Îna- 
inte de a pleca, eu... l-am văzut şi mi-a spus 
că e mult minereu bogat în mină. 

— ...Paul nu mi-a vorbit niciodată. Dar pot 
să fac unele legături. V-a precizat şi unde 
era minereul? 

— Nu, dar mi se pare că a vorbit de abata- 


jul dinspre răsărit. 

— Asta-i Trevorgie. Da, se potriveşte... ta- 
tăl dumitale n-ar fi părăsit niciodată un 
filon bogat. Orice s-ar fi putut întâmpla da- 
că ar fi explorat Trevorgie. 

— Da, admise Ross uitându-se la coşul de 
la Wheal Grace. 

Se despărţiră chiar dincolo de Reath 
Cottage şi Ross urcă până la vechea mină 
părăsită. Nu rămăsese mare lucru din ea. 
Părăsită de douăzeci de ani, maşinile dispă- 
ruseră de mult şi natura acoperise cicatri- 
cele. Ross se aşeză cu bărbia sprijinită în 
mâini. 

Era plăcut să stai aici pe iarba foşnitoare 
şi rămase nemişcat o jumătate de oră. Era 
un fel de comuniune spirituală între om şi 
natură. Idei ciudate i se învălmăşeau în 
minte, două cel puţin prinseseră formă în 
urma conversaţiei cu domnul Trencrom. 
Toate erau urmarea celor întâmplate ieri şi 
toate îl îndreptau spre o anumită hotărâre. 
În cele din urmă se ridică şi se îndreptă 
încet spre Reath Cottage, împinse uşa şi 


intră. Era întuneric ca întotdeauna cu ex- 
cepţia dimineţilor. Mark o construise cu 
faţada spre nord, neluminată de soare. Ni- 
meni nu trecea pe acolo după ce se lăsa 
noaptea; se spunea că uneori se vedea tru- 
pul fetei atârnând peste fereastră. Podeaua 
de pământ era plină de scaieţi şi grozamă, 
şi o iarbă grasă, decolorată năpădise ziduri- 
le, răsărind printre pietre. Un scaun vechi 
rămăsese într-un colţ, câteva mănunchiuri 
de vreascuri se aflau lângă sobă. leşi iar la 
aer curat, râzând de el însuşi că se bucură 
să plece. 

De aici se vedea Gatehouse, casa doctoru- 
lui. De câte ori Dwight Enys pornea să facă 
vizite la bolnavi, casa asta ruinată părea să- 
l urmărească cum pleacă. Nu era de mirare 
că rana nu se închisese complet şi că nu 
putea uita cele întâmplate. Ross se îndreptă 
spre Gatehouse. Când se apropie, îl văzu pe 
Dwight la uşă şi calul gata înşeuat. Dwight 
îi zâmbi, ieşindu-i în întâmpinare. 

— Sper că n-ai venit la doctor, nu? Vii atât 
de rar încât eram chiar neliniştit. 


— Vizitele de curtoazie, în ceea ce mă pri- 
veşte, sunt ca o lămâie uscată din care de- 
abia poţi stoarce câteva picături. Dar din 
când în când o vizită e o schimbare plăcută 
pentru o gazdă. 

Dwight începu să râdă: 

— Bagă de seamă să nu te lauzi prea mult. 
Presupun că nu tu mi-ai trimis cadoul ăsta 
neaşteptat. Aşa am crezut când ai vorbit de 
lămâie. 

— În momentul de faţă m-aş ruga mai cu- 
rând să primesc cadouri decât să le fac eu. 
Ce ai primit? 

— Sacii de colo. Sunt plini cu portocale. 
Au sosit azi-dimineaţă, doisprezece saci pe 
spinarea a trei catâri, aduşi de un tip ursuz, 
care de-abia deschidea gura, tocmai de la 
Falmouth. Sunt foarte mirat. 

— Şi eu ar trebui să fiu. 

— Portocalele nu sunt pentru mine, sunt 
pentru bolnavii din Sawle; de asta îmi dau 
seama. Încerc să-mi amintesc cui i-am spus 
asta. Tu eşti unul din ei. 

— Îmi pare rău, dar trebuie să cauţi prin- 


tre prietenii tăi bogaţi, Dwight. 

— Nu ştiam că am vreunul, răspunse 
Dwight, ştiind bine că avea unul. Aici trebu- 
ie să fie cam o sută de duzini de portocale. 
Destule cel puţin pentru a opri boala, dacă 
sunt folosite cum trebuie. L-am trimis pe 
Bone să împrumute doi catâri de la Nanfan. 
Îl aştept să se întoarcă înainte de a pleca să- 
mi fac vizitele. Trebuie să distribuim o par- 
te din fructe azi după masă. 

Ross se uită la faţa plină de însufleţire a 
doctorului. Era uşor de văzut ce simţea 
Enys: să te lupţi cu un duşman când n-ai 
arme şi apoi deodată să te trezeşti că cineva 
ţi-a pus armele în mână... 

— Am venit să te întreb dacă nu cumva 
primeşti ziare de la Londra, spuse Ross. The 
Sherborne Mercury nu dă prea multe ştiri. 

— Nu primesc decât Medical Facts and 
Observations editat de doctorul Simmons. 
Mi-l trimite lunar. Am văzut câteodată un 
ziar din Londra la familia Pascoe. 

— Din cauza procesului pe care l-am avut 
pe cap şase luni şi apoi până mi-am revenit 


şi am început iar să duc o viaţă normală, n- 
am prea dat multă atenţie evenimentelor 
din lume. Ce părere ai despre ce se întâm- 
plă în Europa? 

Lui Dwight întrebarea i se păru cam sur- 
prinzătoare pentru că de obicei îl considera 
pe Ross mult mai informat decât era el. 

— Te referi la Franţa? Ai citit Reflections 
on the French Revolution?” 

— Nu. 

— Nici eu. Cartea s-a vândut într-un nu- 
măr, imens de exemplare, după cum pro- 
babil ştii. Burke susţine că revoluționarii 
sunt de fapt duşmanii libertăţii, deşi fac 
totul în numele ei. 

— Se poate. Aici mulţi îi privesc cu ostili- 
tate, cât despre mine, deşi nu-i ridic pe re- 
voluţionari în slava cerului, nu pot să nu 


19 Titlul tratatului lui Edmund Burke (1729- 
1797), om de stat, autor şi eseist englez. A fost 
publicat în 1790. Burke susţine că instituţiile 
imperfecte ale vechiului regim din Franţa ar fi 
trebuit îndreptate şi nu distruse. (n. tr.). 


nutresc o oarecare simpatie pentru scopuri- 
le lor iniţiale. 

Dwight se uită la Ross: 

— Ştiu. La început mulţi au simţit aşa, dar 
acum simpatia lor a început să scadă. 

Apăru Bone; aşteptară să se apropie. Will 
Nanfan le împrumuta catârii şi îi va trimite 
imediat după-amiază. Ross plecă. Nu-i spu- 
sese lui Dwight de ce venise să-l vadă, dar 
doctorul avea să afle curând despre ce era 
vorba şi de fapt nu era nevoie de el până în 
mai. 


* 


Soarele strălucea puternic când Dwight se 
apropia de porţile de la Killewarren şi vân- 
tul făcea să foşnească frunzele uscate de pe 
crengile stejarilor tineri. Pietrişul din faţa 
casei era presărat cu rămurele de pin pe 
care veveriţele le rodeau. Bătu la uşă şi în- 
trebă dacă domnişoara Penvenen este aca- 
să. Camerista îl pofti într-o cameră mică de 
lângă intrare. Se întoarse apoi repede şi-i 
spuse că domnişoara Penvenen îl va primi 


imediat. 

Se afla în camera de zi, unde stătea de 
obicei, dar era îmbrăcată într-un costum de 
călărie negru. Părul ei roşu-arămiu îi cădea 
pe umeri ca o flacără aprinsă. Când Dwight 
intră, Caroline era în picioare lângă cămin 
şi mânca sandvişuri; pe consola căminului 
era un pahar cu vin. Râse când îl văzu. 

— Bună ziua, domnule farmacist. Cui ai 
venit să-i iei sânge? Unchiul meu e la 
Redruth şi nu se va întoarce înainte de ora 
patru. 

— Vreau să vorbesc cu dumneavoastră, 
Miss Penvenen, spuse Dwight. Îmi pare rău 
dacă vă deranjez, dar nu vă voi reţine mult. 

Ea se uită la ceas: 

— Vă acord cinci minute sau cât va dura 
să mănânc sandvişurile. Vântul acesta bun 
dinspre est n-o să dureze veşnic şi eu am 
avut o dimineaţă foarte plăcută. M-am scu- 
lat în zori şi am prins urma unei vulpi. O 
frumuseţe de vulpe şi alerga drept ca o să- 
geată până dincolo de Ponsanooth. Am 
ajuns a doua după ce a fost ajunsă de câini. 


Pe la douăsprezece am trecut prin pădurea 
Killevreth şi am găsit altă vulpe, dar calul 
meu a început să şchioapete, aşa că m-am 
întors acasă ca să gust ceva până se pune 
şaua pe Thresher. Dumneata vânezi, dom- 
nule „Om Serios”? 

— Dumneavoastră aţi aranjat să mi se li- 
vreze azi acasă un transport de portocale? 

Se uită la el mirată: 

— Portocale? Portocale ai spus? Dacă aş fi 
vrut să-ţi fac un cadou, ţi-aş fi trimis un 
instrument mai bun pentru scos oasele de 
peşte. M-ai rănit la buză cu degetele dumi- 
tale, îţi aminteşti? 

— Da, spuse el, îmi amintesc. 

Se uitară unul la altul. Dwight era destul 
de aproape ca să simtă parfumul slab şi 
neobişnuit pe care-l folosea; hainele aproa- 
pe bărbăteşti pe care le purta îi dădeau un 
aer şi mai feminin. 

— Deci dumneavoastră aţi fost, spuse el. 
Mi-am dat seama că nu putea fi altcineva. 

— Serios? 

— Vă sunt foarte recunoscător. Portocale- 


le astea... sunt dătătoare de viaţă 

— Cred că nu-ţi închipui că mă interesea- 
ză soarta câtorva neveste de pescari! 
Doamne, ce prostie! 

— Atunci de ce aţi făcut-o? 

Se uită lung la el, pe punctul de a nega, 
apoi îşi schimbă brusc atitudinea. 

— Ca să-mi bat joc de dumneata. 

Dwight se împurpură la faţă: 

— E o formă costisitoare de a vă bate joc, 
nu credeţi? 

Caroline termină de băut vinul şi conti- 
nuă: 

— Nu-mi place să rămân obligată... mai 
ales unui bărbat... Mai ales dumitale. N-ai 
vrut să iei banii... mi i-ai aruncat înapoi în 
faţă. 

— Nu vreau banii dumneavoastră... 

— M-am gândit că nu vei fi atât de mân- 
dru încât să nu accepţi un dar pentru pes- 
carii dumitale care mor de foame. Conştiin- 
ţa dumitale nu te-a lăsat. Dumneata îmi eşti 
obligat acum. 

— Vă sunt foarte obligat pentru bunăvoin- 


tă. 

— Mă amuzi foarte mult, Îi spuse ea. 

— Vă şi plac foarte mult. 

Pentru prima oară observă că roşeşte. 

— Nu fi impertinent! 

— N-aţi spus oare că admiraţi impertinen- 
ţa? Sau am uitat eu? 

— Uiţi cam multe. 

— Nu voi uita acest dar generos, oricât vă 
străduiţi să-l ascundeţi. 

Ea îi întoarse spatele în momentul în care 
uşa se deschise şi Unwin intră în cameră. 

— A, aici erai! Iisuse, te-am căutat peste 
tot. Ai fi putut cel puţin să... 

Se opri brusc când îl văzu pe Dwight. 

— Aţi prins-o? îl întrebă ea. 

— Nu... A fugit şi nu i-am mai găsit urma. 
Ce s-a întâmplat? 

— Firefly şchioapătă. E iar din cauza chişi- 
tei, aşa că am venit acasă. Sunt gata într-un 
minut. 

— N-am mâncat nimic de la micul dejun. 
Sunt mort de foame. 

— Ia-ţi un pachet cu mâncare în buzunar. 


Dacă mai pierdem timpul, pierdem şi vână- 
toarea. A... Îl cunoşti pe doctorul Enys? 

Unwin îl salută înclinând capul lui leonin. 
Nu părea prea mulţumit că a fost părăsit în 
timpul vânătorii şi că, întorcându-se acasă, 
a găsit-o pe Caroline stând de vorbă cu un 
tânăr frumos, dar îmbujorat la faţă, care 
putea fi un simplu doctor de ţară, dar avea 
aerul unui nobil. 

— Nu cred că am avut plăcerea. 

— Plăcerea este cuvântul potrivit, spuse 
Caroline încheindu-şi haina. Se pricepe de 
minune să vindece câinii de accese convul- 
sive. Horace n-a mai fost bolnav de când ia 
amestecul acela pe care i l-a prescris docto- 
rul Enys: Acum are o mică pată pe ureche, 
pe care ai putea s-o examinezi după ce ple- 
căm noi. 

Dwight refuză provocarea: 

— Pentru cei doisprezece saci cu portocale 
se va bucura de toată îngrijirea pe care i-o 
pot da, doamnă. 

Unwin părea iritat. Luă câteva sandvişuri 
de pe masă şi Caroline i le împachetă într-o 


hârtie. 

— Atunci ai face mai bine să vezi ce are, 
spuse Caroline arătându-i-l pe Horace care 
se tot răsucea în coşuleţul lui ca să găsească 
locul cel mai confortabil. Săptămâna viitoa- 
re nu vom mai fi aici. 

— Nu? spuse Unwin uitându-se la ea. Dar 
unde plecaţi? 

— Nu ţi-am spus? Îmi pare rău, dragă 
Unwin, unchiul William a spus că ar trebui 
să mă întorc acolo în februarie. De fapt, 
stau aici din septembrie, şi sezonul de vâ- 
nătoare e mult mai bun acum în 
Oxfordshire. 

— Sunt sigur că nu mi-ai spus. Eu... 

Unwin se holbă la Dwight. Se vedea bine 
că ar fi preferat să-l ştie în iad. 

— Veţi lipsi mult, domnişoară Penvenen? 
întrebă Dwight. 

— Depinde de ce posibilităţi de distracţie 
sunt acolo. De obicei sunt multe. Dar n-avea 
grijă. Am mai comandat portocale şi pentru 
săptămâna viitoare. 

— Portocale? Portocale? spuse Trevaunan- 


ce pierzându-şi răbdarea. Caroline, sper că 
ai să mai întârzii plecarea; dar acum hai să 
ne bucurăm de ziua asta frumoasă. 

Se duse la uşă şi o deschise. 

— Nu, nu, drăguţule, tu n-ai voie să vii, îi 
spuse Caroline cu vocea ei dulce lui Horace 
care se repezise după ea. Te-ar speria câinii 
ăia mari. Stai acasă cu domnul doctor care 
o să-ţi vindece urechea şi o să-ţi scoată oa- 
sele dacă le înghiţi. 

Luă cățelul, i-l puse în braţe lui Dwight şi-i 
zâmbi. Se uită drept în ochii lui provocator, 
simțindu-se în siguranţă în prezenţa lui 
Unwin. Picăţele de culoarea chihlimbarului 
luceau în pupilele ei cenuşiu-verzui, ascun- 
se adesea de pleoapele grele cu gene lungi 

Râse apoi: 

— La revedere, Dwight. Îmi dai voie să-i 
spun Dwight? Ce nume ciudat! Se potriveşte 
unui om timid, neagresiv. Cred că mama 
dumitale s-a gândit să-ţi dea alt nume, nu? 
A avut dreptate? Nu ştiu. Sper să ne mai 
vedem. 

— Aştept cu nerăbdare această ocazie. 


Plecă lăsându-l cu cățelul care i se zbătea 
în braţe. Unwin îi aruncă o privire neprie- 
tenoasă şi o urmă. Dwight îi auzi vorbind şi 
râzând pe coridor până când paşii li se 
pierdură în depărtare. 


Capitolul VIII 


De câtva timp pe Ross îl urmărea insistent 
ideea redeschiderii minei Wheal Grace. 
Mult timp nu a vorbit nimănui despre ea, 
nici măcar Demelzei, a cărei minte ageră îl 
ajutase de multe ori să ia o decizie. Dar 
consecinţele erau de aşa natură încât sim- 
tea că nimeni n-ar fi împărţit responsabili- 
tatea cu el. Pe lângă toate acestea, Demelza, 
cu toată agerimea ei, era femeie şi ar fi pu- 
tut fi influenţată de considerente care nu 
aveau legătură cu problemele lui. 

Petrecu mult mai mult timp citind ziarul 
Sherborne Mercury şi alte ziare pe care le 
împrumuta sau le cumpăra. Mai citi şi car- 
tea lui Price, Mineralogia Cornubiensis şi 
alte tratate despre istoria şi practica mine- 


ritului, înainte de a întreprinde ceva con- 
cret. 

Henshawe a fost primul căruia i s-a adre- 
sat — cinstit, deştept, cel mai priceput în 
materie din comitat şi mut ca mormântul. 

Într-o zi, la începutul lui martie, după ce 
au stat de vorbă o oră în biblioteca de la 
Nampara şi au cercetat vechi mostre de 
minereu şi hărţi vechi, Henshawe împreu- 
nă cu Ross, cu lumânări pe pălării şi du- 
când pe umăr frânghii, porniră încet să 
urce dealul până la coşul de piatră ros de 
vreme de la Wheal Grace, nimeni nu i-a 
mai văzut timp de trei ore. Când s-au întors 
acasă, plini de noroi şi obosiţi, Demelza, 
deşi fusese tare neliniştită în lipsa lor, îşi 
stăpâni îndemnul de a-i certa şi le dădu ceai 
cu coniac, scrutându-le feţele fără niciun 
comentariu. În general, oamenilor le era 
greu să citească ceva pe faţa lui Ross. Nici 
ea nu ştia ce gândeşte, după cum nu ştia ce 
se ascunde în dosul fetelor surâzătoare ale 
multora - dar de obicei îşi dădea seama de 
ce simte el; şi ştia acum că nu era nemul- 


tumit de rezultatul treburilor din după- 
amiaza aceea. 

După ce plecă Henshawe, Ross părea să fie 
mult mai vesel, cum nu mai fusese de mult. 
Demelza îşi dădu seama mai bine ca nicio- 
dată că Ross avea nevoie de o activitate 
permanentă, a minţii sau a trupului. Era 
omul care dorea să planifice totul, să avan- 
seze, şi oricât de plăcută ar fi fost viaţa unui 
nobil de ţară în condiţiile cele mai favorabi- 
le, aceeaşi viaţă era intolerabilă în sărăcie 
şi frustrare. În plus, influenţa ascunsă şi 
apăsătoare a lui Warleggan avea să ducă la 
o explozie mai devreme sau mai târziu. 
Dacă activitatea lui Ross de acum era o su- 
papă de siguranţă, Demelza era mulţumită. 

În următoarele două zile au petrecut mul- 
te ore în biblioteca veche şi îngheţată. Într- 
o seară l-au chemat pe Zacky Martin, care a 
început să-şi petreacă mai tot timpul acolo. 
Mai târziu, Ross şi Henshawe s-au dus căla- 
re la Camborne şi altă dată la Redruth, ca să 
discute nişte probleme cu unele persoane 
de acolo. Dar la Nampara nu veneau stră- 


ini. La douăzeci şi trei martie, într-o mier- 
curi, Ross se duse la Truro şi-i făcu o vizită 
lui Harris Pascoe ca să-l anunţe că s-a hotă- 
rât să vândă jumătate din acţiunile pe care 
le deţinea la mina Wheal Leisure. 

Bancherul îşi scoase ochelarii şi se uită la 
el prudent înainte de a face vreun comen- 
tariu. 

— Cred că e o hotărâre înţeleaptă. Vine un 
moment când trebuie să priveşti lucrurile 
în faţă şi să te împaci cu o situaţie de fapt. 
Desigur, într-un fel nu este o pierdere, ci un 
profit important şi asta înseamnă mult. 
Totuşi îmi pare rău pentru dumneata, ştiu 
cât de mult ţii la această întreprindere. Pre- 
supun că vrei să plăteşti jumătate din dato- 
ria pe care o ai la Pearce. E înţelept ceea ce 
faci. 

Ross se încruntă văzând ceasul nou-nouţ 
atârnat pe perete deasupra ghişeului. 

— E singura faţă nouă pe care o văd pe 
aici. E domnul Tresize sau domnul Spry? 

Pascoe zâmbi: 

— Schimbarea nu e încă totul. Dar sunt si- 


gur că îţi vor plăcea noii mei parteneri 
când îi vei cunoaşte. Acum spune-mi cât 
vrei pentru acţiunile de la Wheal Leisure? 

— Douăzeci de lire acţiunea. 

Bancherul fluieră. 

— Va fi cineva dispus să plătească atât? E 
un preţ mare şi ştii cât sunt de prudenti cei 
ce vor să investească în ziua de azi. 

— Nu şi într-o afacere profitabilă. 

— Nu... poate că ai dreptate. Pot anunţa 
deci că sunt de vânzare. Harris Pascoe se 
uită iar la clientul său, amintindu-și un in- 
cident întâmplat nu de mult. Presupun că 
nu ai nicio obiecţie cu privire la persoana 
care va cumpăra acţiunile? 

Ross luă o pană şi-şi plimbă încet degetele 
pe luciul ei. 

— Am de ales? 

— Nu. 

— Cu excepţia preţului. Bineînţeles că nu 
vreau să se ştie că trebuie neapărat să 
vând, pentru că atunci s-ar putea să mi se 
ofere mai puţin. 

— E o schimbare de tactică din partea 


dumitale, domnule căpitan. Dar cred că e 
înţelept ce faci. 

La puţin timp după aceea, primul lot de 
marfa a fost descărcat în golful Nampara. 

Târziu în după-amiaza unei zile ploioase, 
cine altul decât Jud Paynter venea 
clătinându-se pe picioarele lui strâmbe, 
aducând o scrisoare de la domnul Tren- 
crom. Îl salută pe Ross ducând mâna la 
frunte cum făcea altădată, şuierând încet 
printre cei doi dinţi din faţă şi aruncând 
priviri iscoditoare prin casa unde trăise 
mulţi ani din viaţa lui. 

Ross citi scrisoarea şi spuse: 

— Se poate. Domnul Trencrom aşteaptă 
un răspuns? 

— Nu în scris. Am să-i spun eu că se poate. 
Domnul Trencrom are încredere în mine. 
Sunt mâna lui dreaptă, nu poate fără mine. 
Am slujbă bună acuma. 

— Te pricepi la cutere, e adevărat, spuse 
Ross. Întotdeauna ai ştiut cum să te des- 
curci, nu-i aşa, Jud? 

— Şi ce dacă? spuse Jud clipind din ochi. 


Nu se simţea niciodată la largul lui în pre- 
zenţa lui Ross; era uşor sfidător, părea să-i 
poarte pică, voia să se arate sigur pe el, să 
se poarte mai familiar, dar nu avea curajul 
să o facă. Nu l-a iertat niciodată pe Ross că 
l-a dat afară din casă; dar toată supărarea 
lui se reducea mai curând la un sentiment 
de indignare decât de duşmănie sau ciudă. 

La toate astea se gândea Ross când îi spu- 
se: 

— Nu ţi-am mulţumit pentru mărturia pe 
care ai făcut-o la tribunal. Nu ştiu ce-ai avut 
de gând să spui când ai intrat în boxa mar- 
torilor, dar până la urmă nimeni nu şi-a dat 
seama dacă eşti pentru sau împotriva mea 
şi chiar judecătorul a stat la îndoială. Nu-i 
un lucru de nimic să încurci justiţia. 

Faţa lui Jud nu era făcută de la natură să 
exprime un sentiment de mulţumire, dar 
felul în care îşi şterse nasul cu dosul mâinii 
arăta că e încântat. 

— Ei... întotdeauna i-am spus lui Prudie că 
un om îşi cunoaşte vecinii numai când dă 
de necaz. Nu spun că mi-a plăcut să stau 


acolo în faţa judecătorului ca şi cum eu aş fi 
fost un criminal înrăit. Dar pe dumneata te 
cunosc de când erai de-o şchioapă. Cum 
puteam să fac altfel? 

— Ce mă miră pe mine şi nu pot să înţeleg 
e cum de ai ajuns să fii martor. Se zvoneşte 
că ai fost plătit ca să depui mărturie contra 
mea. Nu-i adevărat, nu? 

— Nici vorbă! Nu-i adevărat, nu-i drept, 
nu-i cinstit! Sunt tot felul de limbi ascuţite 
pe aici care încearcă să bage zâzanie între 
noi. Să nu crezi o vorbă. Ca să spun adevă- 
rat... 

Jud se opri sugându-şi dinţii. 

— Fi, ca să spui adevărat... îl îndemnă 
Ross. 

— Ca să spun adevărat, am făcut-o pentru 
că sunt om cumsecade. Nu-mi place să zic 
nu. Vin unii şi-mi cer ceva şi eu spun da sau 
nu pentru că e mai uşor aşa. Apoi se dau 
bine pe lângă tine, îţi mai dau câte un pic 
de gin, şi până să zici „nu”, îţi şi bagă în cap 
câte ceva la care nu te-ai fi gândit niciodată. 
Aşa se întâmplă, mă jur pe maică-mea. Şi 


când vine timpul să te prezinţi la tribunal, 
ce poţi să faci? E ca şi cum te-ar băga în 
cuptor ca pâine şi te-ar scoate cozonac. Ăs- 
ta-i adevărul. 

Ross se uită la faţa lui vicleană de buldog. 
Nu crezuse o vorbă, dar râse. 

— Du-te şi spune-i noului tău stăpân că 
sunt dispus să trag perdelele şi să nu văd 
nimic. 

Cu ocazia acestui prim lot de marfă care 
se descărca, din cauza Demelzei care era 
gravidă şi speriată, Ross respectă toate con- 
semnele stabilite, deşi asta nu era în firea 
lui. Când începu să se întunece, au aprins 
lumânările, au tras perdelele şi draperiile şi 
au stat împreună citind până când au auzit 
primele zgomote de copite ale cailor care 
treceau pe lângă pârâu. Atunci Demelza se 
ridică şi începu să cânte la spinetă, să fre- 
doneze o melodie, apoi chiar să o cânte. 
Mai târziu s-au aşezat la masă şi imediat au 
început să se audă caii trecând din nou, dar 
de data asta copitele păreau să se afunde 
mai adânc în pământ. Din când în când se 


auzea o voce aspră, un pas sau zgomot de 
metal. 

Cu toate că fuseseră luate toate precauţii- 
le, inima Demelzei bătea să se spargă. Ime- 
diat ce au terminat masa, s-a întors la spi- 
netă şi a început să cânte tare, acoperind 
zgomotele de afară. Ross le spusese soţilor 
Gimlett destul ca să înţeleagă restul, aşa că 
au stat liniştiţi în bucătărie şi nu s-au miş- 
cat din casă. De vreo două ori, Ross ridică 
ochii de pe carte şi se uită la Demelza. Din 
când în când se gândea şi la posibili infor- 
matori şi se întreba dacă întreaga operaţie 
se va termina fără vreo neplăcere. 

Domnul Trencrom îl asigurase că nu va 
precupeţi niciun efort ca debarcarea să 
rămână secretă şi că nu va lua decât două- 
zeci de oameni în loc de numărul mult mai 
mare pe care-l folosea de obicei. Va posta 
pândari pe stânci şi prin vale ca să dea 
imediat de veste dacă ar apărea informa- 
tori. 

Dar probabil că mulţi aflaseră despre so- 
sirea mărfii. Dacă ar fi existat vreun infor- 


mator, acesta ar fi trebuit să ştie că vasul 
era plecat de câteva zile şi se va întoarce 
curând. Putea însă să ştie unde? 

La zece, zgomotele au început să slăbeas- 
că şi pe la unsprezece era iar linişte. La 
miezul nopţii s-au dus la culcare, dar 
amândoi au avut un somn agitat, părându- 
li-se din când în când că aud zgomote pe 
lângă casă. Nimeni n-a venit însă să-l tulbu- 
re şi în zori Ross se sculă şi se duse până la 
golf. 

O ceaţă albă acoperea pământul şi se gân- 
di că avuseseră noroc că nu împiedicase 
debarcarea în noaptea trecută. Toate sem- 
nele operaţiei fuseseră îndepărtate cu grijă. 
Urmele de pe nisip dispăruseră, măturate 
sau presate cu scânduri. Urmele cailor, tot 
drumul până în golf, pe pământul moale, 
nu puteau fi ascunse atât de uşor, dar ploa- 
ia le va spăla şi se pregătea să plouă. În câ- 
teva locuri, tufişurile fuseseră strivite. O 
pasăre se auzea cântând undeva departe. 

Ross se duse până la peşteră, unde ţinea 
barca. O cumpărase anul trecut ca s-o înlo- 


cuiască pe cea cu care fugise Mark. Da... el. 
Când se aplecă să se uite la ea, auzi paşi în 
spatele lui pe algele uscate. Se întoarse 
brusc să vadă ce este: Demelza îl urmărise 
până acolo. Faţa ei delicată, încadrată de 
părul negru, se detaşa ca o sculptură din 
gluga mantiei negre. 

— Nu trebuia să ieşi afară atât de devre- 
me. Aerul e rece. 

— Îmi place. Mă simt ca şi cum aş fi stat o 
săptămână după perdelele acelea trase. 

— Cei ce ne-au vizitat au fost foarte atenţi. 
Nu se vede nimic. Cred că au mutat barca 
din loc, ei sau altcineva. Când am văzut-o 
ultima oară, joi, era mai în fundul peşterii. 

— Acolo era, Ross? 

„De ce nu-i spun că eu am scos-o ieri şi că 
pentru prima oară m-am descurcat fără 
Gimlett şi că am prins opt macrouri şi un 
calcan? Pentru că ştiu că nu m-ar mai lăsa 
şi nu vreau să mă oprească.” 

Ross era plin de grijă faţă de ea, dar câ- 
teodată restricţiile lui o apăsau şi o făceau 
să se simtă închisă ca într-o colivie. Soții 


Gimlett erau nişte câini păzitori credincioşi, 
prea credincioşi. Atenţia şi grija cu care o 
înconjura Ross o îmbărbătau şi o umpleau 
de căldură, dar nu reuşeau să o convingă. I 
se părea că în noaptea când se întorseseră 
de la proces el vorbise din inimă. Ştiind că 
aştepta un copil, Ross îi vorbise de fapt cu 
bunătatea lui obişnuită, dar plin de senti- 
mente confuze. Poate că greşea, dar aşa i se 
părea ei. 

— Ce bine că s-a terminat odată noaptea 
trecută. 

— Şi ce bine că acum suntem ceva mai 
bogaţi. 

— Tot mai mi-e frică. Promite-mi că n-ai 
să continui niciun minut mai mult decât va 
fi nevoie. 

— Să ştii că nu-mi place să fac comerţ în 
felul ăsta în golful nostru. Te simţi bine sau 
rău de te-ai sculat aşa devreme? 

— Mă simt bine dacă toate merg bine. Pri- 
veşte, ceața se ridică. 

În lumina dimineţii, ceața subţire semăna 
cu fumul, ca şi cum cineva ar fi aprins un 


foc pe suprafaţa mării. Razele soarelui o 
străpungeau deja, iar sus, pe cerul curat, 
strălucea un singur nor de culoare aurie. 

Rămaseră un timp privind ceața din ce în 
ce mai luminoasă; apoi peisajul familiar 
începu să apară uimitor de clar, ca un de- 
cor de teatru. Marea liniştită netezea uşor 
nisipul de pe plajă; tăcută, ea nu spunea 
nimic despre ce se întâmplase peste noapte. 

— Ştiai că Ruth Treneglos a născut o fetiţă 
ieri dimineaţă? o întrebă Ross. 

— Nu! În sfârşit! Se simte bine? 

— Da, dar sunt supăraţi. Aud că sunt dez- 
amăgiţi că după atâta aşteptare a născut o 
fată. Bătrânul Horace e atât de furios că n- 
are un nepot încât nici nu mai vorbeşte cu 
John. 

— Sărmana Ruth! 

— Ar fi mai bine să-ţi fie milă de copil, o 
merită. 

— Cine ţi-a spus, Ross? 

— Dwight. N-a fost de faţă, desigur, dar stă 
aproape de ei. 

Se luminase complet de ziuă fără ca ei să- 


şi dea seama şi, deodată, cele două siluete 
care, ascunse în noapte, discutau despre 
cele întâmplate, deveniseră vizibile, uşor de 
reperat acum, profilate pe cerul purpuriu. 
Un instinct comun îi făcu să se refugieze în 
gura peşterii. 

— Am discutat cu Dwight despre Francis, 
spuse Ross. 

— Da? 

— Dwight mi-a spus că Francis s-a certat 
cu George Warleggan pentru mine. 

— De unde ştie? 

— Au stat în aceeaşi cameră la Bodmin. 
Francis a vrut să se sinucidă. Se confirmă 
ce mi-a scris Verity — şi mult mai mult. 

— Îmi pare bine că ne-am împăcat de Cră- 
ciun. 

— Şi mie... acum. 

Când se întoarseră mergând prin nisip, 
Demelza spuse: 

— Mi-ar plăcea să-mi bag picioarele în 
apă. 

— La ora asta ai îngheţa toată. 

— Îngheţ eu şi aşa, spuse Demelza. Mai 


bine hai să mergem acasă. 

În aceeaşi zi Ross se duse la Truro şi află 
că acţiunile se vânduseră. Le cumpărase 
domnul Coke, la preţul stabilit. Domnul 
Coke, pe care nimeni nu-l cunoştea, era 
acum cel mai important acţionar al minei. 
Simţea o strângere de inimă acum, că le 
pierduse irevocabil. În drum spre casă făcu 
un ocol pe la Trenwith. 

Îl găsi pe Francis lângă lac, tăind un pom 
cu ferăstrăul. Activitatea aceasta i se părea 
ciudată. Francis nu va fi niciodată altceva 
decât ceea ce fusese din naştere, un gentl- 
eman. 

— Nu-mi place să văd cum arde lemnul, 
spuse Ross descălecând. Simt că creşte pen- 
tru o mai bună întrebuințare. 

— Poate că de aceea nu-i place ferăstrăul, 
spuse Francis care se înroşise la faţă la ve- 
derea lui Ross mai curând decât din cauza 
efortului. Încă nu se simțeau la largul lor 
împreună. Elizabeth e în casă şi s-ar bucura 
de vizită. Vin şi eu după, câteva minute. 

— Nu, pe tine am venit să te văd. Putem 


vorbi aici. 

— Bună scuză ca să mă opresc, spuse 
Francis ştergându-se pe mâini. Ce face 
Demelza? 

— Destul de bine, mulțumesc. Mai bine ca 
rândul trecut. 

— Cu ce te pot ajuta, Ross? 

Ross priponi calul de un pom şi se aşeză 
pe trunchiul tăiat. Luă o crenguţă şi începu 
să traseze gânditor pătrate şi cercuri pe 
pietrişul de pe potecă. 

— Ţi-au găsit Ellery şi Pendarves comoara 
ascunsă? 

— ...Nu chiar o comoară. Ar fi un loc unde 
pământul meu se apropie de Sawle. Dar e 
chiar la uşa lui Choake şi cred că ar protes- 
ta. Sunt urme de cositor şi mie îmi place în 
special arama. 

— Deschid mina Wheal Grace, spuse Ross. 

— Ce? Vorbeşti serios? Asta-i o veste bună. 
Ce te-a făcut să te răzgândeşti? 

— Împrejurările. Sperăm să începem pes- 
te trei luni. E un risc, totuşi. 

Francis îşi îmbrăcă haina: 


— Vei exploata galeriile de la Trevorgie? 

— Henshawe şi cu mine am coborât acolo 
de mai multe ori. Dumnezeu ştie cine a lu- 
crat acolo însă locul arată ciuruit ca un fa- 
gure. Galeriile nu sunt la mare adâncime, 
dar chiar aşa, cele mai adânci sunt inunda- 
te şi nu le-am putut explora. Aşa că va tre- 
bui să instalez o pompă. Credem că e mine- 
reu destul la nivelurile superioare ca să 
merite să exploatăm. 

— Cine investeşte banii? 

— Eu. Am vândut jumătate din acţiunile 
mele de la Wheal Leisure şi am şase sute de 
lire. 

Ross îşi scoase mănuşile. Erau cârpite bi- 
ne de Demelza, şi un moment se uită ne- 
mulţumit la ele gândindu-se că trebuia să 
poarte lucruri cârpite. 

— Pe George l-ai mai văzut zilele astea? 

— Nu l-am mai văzut din septembrie. Du- 
pă cearta pe care am avut-o, nu ne putem 
împăca. 

— Niciodată? 

Francis se uită la el: 


— Nu pot răspunde pentru ce se va în- 
tâmpla în rai. 

— Vrajba asta, spuse Ross, dintre George 
şi mine n-ar avantaja pe nimeni dacă ar 
participa la ea. Ar fi în detrimentul tău, mai 
ales, dacă ai adopta o atitudine altfel decât 
neutră, să zicem. Deşi până acum n-a între- 
prins nimic împotriva ta, ar putea să o facă 
oricând. 

— Dragul meu Ross, atitudinea mea nu 
mai e de mult neutră. Poate că nu m-ai 
primi ca apărător, dar mă tem că n-ai de 
ales. 

Darkie bătu din picior şi necheză. 

— Mi-ai povestit de multe ori, spuse Ross, 
despre banii pe care vrei să-i investeşti într- 
o mină. Câţi ai? Aproximativ şase sute de 
lire? 

— Cam atât. 

— Cu o mie două sute de lire am putea fa- 
ce multe. 

— Da? 

— S-ar putea. 

— Propui... să devenim asociaţi? 


— Da. 

— Nimic nu mi-ar face mai multă plăcere. 
Dar... mi-ai cam tăiat respiraţia. Eşti sigur 
că asta vrei? 

— Dacă n-aş fi vrut, nu ţi-aş fi propus. 

— Aşa e... Doamne, în ce lume ciudată tră- 
im! 

Francis îşi şterse iar fruntea de sudoare, 
puse batista la loc, scoase ferăstrăul din 
trunchiul tăiat pe jumătate. 

— S-ar putea să ne luptăm mult, spuse 
Ross. Poate că ai face mai bine să nu te 
amesteci. George are mână lungă. 

— Să-l ia dracu pe George. 

— Dacă va merge bine, atunci vreau ca 
nimeni din afară să nu dispună cum vrea şi 
când vrea de acţiuni. Dar s-ar putea să 
pierzi banii. 

— Îmi place să joc, să risc... Dar dacă cine- 
va mi-ar fi spus acum şase luni... Poţi să 
mizezi pe un om la fel ca pe o mină. Francis 
mişcă rumeguşul cu piciorul. Nu pot garan- 
ta că mina va merge. 

— Dacă aşa crezi, altceva nu mai are im- 


portanță. 

— Aşa cred... 

— Uită trecutul, spuse Ross. Acceptă sau 
respinge propunerea după cum ţi se pare 
că merită! 

— O accept, sigur că o accept. Hai în casă 
să pecetluim afacerea cu un pahar de co- 
niac. 

Se îndreptară spre casă în tăcere. Propu- 
nerea lui Ross îl uimise pe Francis şi-l emo- 
ționase; totuşi îl preocupa ceva. De două- 
trei ori se uită la vărul lui şi când ajunseră 
aproape de intrare se opri. 

— Ascultă, Ross, eu... 

— Ce? 

— Să nu crezi că nu vreau. Pentru mine 
înseamnă mult. Dar înainte ca... să mergem 
mai departe, e ceva ce trebuie să-ţi spun. 
Dacă nu mi-ai fi făcut oferta, n-aş fi spus un 
cuvânt. Dar acum... Nu trebuie să mergem 
mai departe până nu-ţi spun... 

Ross văzu cât era de încurcat. 

— E ceva care a trecut? 

— Doamne! Sigur că da. Dar totuşi... 


— Dacă a trecut, atunci nu te mai gândi, 
uită! Nu cred că vreau să aflu ce ai dori tu 
să-mi spui acum. 

Francis roşi. 

— Dacă aşa stau lucrurile, atunci nu cred 
că aş vrea să mai aud nici eu ce-am vrut să- 
ţi spun. 

Se uitară unul la altul. 

Francis spuse: 

— Pentru familia Poldark, atunci! 

Ross dădu încet din cap. 

— Pentru familia Poldark! 


Capitolul IX 


Cârciuma văduvei Tregothnan din Sawle 
era înţesată de lume. Două semne evidente 
că o încărcătură importantă de alcool de 
contrabandă ajunsese cu bine la țărm: o 
destindere care se simţea în viaţa obişnuită 
a oamenilor şi o creştere a numărului celor 
beţi. Banii se găseau mai uşor şi ginul şi 
romul erau mai ieftine. Prosperitatea era 
evidentă în sate, începând cu cei ce se ocu- 


pau cu contrabanda, şi scădea la cei ce nu 
se ocupau cu aşa ceva. 

Sally Tregothnan - o femeie veselă şi 
zgomotoasă de vreo patruzeci de ani — se 
afla ea însăşi în spatele tejghelei care ser- 
vea drept bar şi vindea băutura. Cele patru 
cârciumi din sat făceau toate treabă bună, 
dar cârciuma văduvei Tregothnan era locul 
unde se întâlneau cei mai înstăriți. Văduva 
era poreclită Sally Chill-Off“. Se spunea că 
nu vinde decât bere, dar întotdeauna adău- 
ga câte ceva mai tare ca să scoată răceala 
din om chiar atunci când clienţii ei erau 
lefteri. Negoţul îi mergea straşnic acum. 
Printre cei prezenţi în seara aceea se aflau 
Ned  Bottrell, Jud Paynter, Charlie 
Kempthorne, Paul Daniel, Jacka Hoblyn şi 
Ted Carkeek. Unii ca Pally Rogers şi Will 
Nanfan, deşi erau căpetenii în acest comerţ, 
nu beau pentru că principiile lor metodiste 
erau împotriva băuturii. 


2 De la expresia to take the chill off = a scoate 
răceala. (n. tr.). 


Jud Paynter era fericit peste poate. Avea 
paharul cu gin lângă el, gin în burtă şi spec- 
tatori care să-l asculte. 

— Ascultaţi! spuse el. Dacă vreţi să ştiţi 
cum e când depui mărturie la tribunal şi 
spui adevărul şi judecătorul şi juraţii şi 
avocaţii te ascultă cu gura căscată, atunci, 
ascultați ce vă spun eu. Uite juriul, stând în 
şiruri ca vrăbiile pe cracă, avocaţii în că- 
măşi negre de noapte ca şi cum atunci s-ar 
fi suit în pat, şi femeiuşte cu umbrele, tot 
felul de târfe trăncănind înfierbântate, 
strânse una lângă alta, obraz lângă obraz. 
Ce mai privelişte! 

— Zi mai departe, spuse Sally Tregothnan, 
hai, zi-i mai departe. 

— Vă spun drept, nu mint! Când am stat 
acolo şi m-am uitat împrejur, curgea apa pe 
mine. Dar când am început să vorbesc, se 
uitau la mine de parcă eu eram ciobanul şi 
ei oile. Ar fi fost bine să auziţi şi voi ce-am 
zis. 

— Păcat că nu te-ai făcut predicator, spuse 
Charlie Kempthorne făcându-i cu ochiul lui 


Ned Bottrell. 

Jacka Hoblyn îşi bău paharul până în fund 
şi se uită la Jud pe sub sprâncenele lui 
groase. 

— M-am săturat să tot ascult poveştile ta- 
le. S-a terminat cu asta de luni de zile. Cine 
ştie cum te-ai purtat la tribunal, când n-are 
cine să ne spună decât tu? 

— Eu vă spun, şuieră Jud indignat printre 
cei doi dinţi ai lui. Cine are urechi de auzit 
să audă. Eu şedeam aici — să zicem unde e 
cana asta -— şi colo era judecătorul - să zi- 
cem Paul Daniel, dar nu rânjind aşa cum 
rânjeşte el acuma; şi colo şedea Ross 
Poldark, pe banca acuzaților - să zicem 
cum stă Jacka Hoblyn, dar nu aşa ca o cloş- 
că cu pui, şi judecătorul îmi zice: Dom'le 
Paynter, zice, omul ăsta a greşit sau nu? Şi 
eu îi zic: Dom'le judecător, omul ăsta mi-a 
făcut rău mie, dar eu nu sunt ăla să-i port 
pică dacă nu e vinovat, pentru că cine ştie 
mai bine ca Jud Paynter ce scrie în Biblie, 
unde scrie că dacă Domnul te pocneşte într- 
un ochi, întoarce-l şi pe celălalt să te poc- 


nească şi în el. Aşa că vă spun cinstit că eu 
spun adevărul adevărat când zic că omul 
ăsta, Jacka Hoblyn, vreau să spun Ross 
Poldark, e nevinovat ca un prunc nou- 
născut. Eu nu port pică, zic eu, nimănui, viu 
sau mort. Eu cred în tot ce scrie în Cartea 
Sfântă. „Să nu pui mâna pe ce nu-ialtău. Să 
nu râvneşti la nevasta vecinului, sau la ca- 
lul lui, sau la toporul lui, sau la ceva ce-i al 
lui.“ 

— Hei, vezi ce faci cu mâinile tale mari, 
spuse Sally. Răstorni băutura! 

— Am tot vorbit aşa până a început să 
plângă toată lumea, toţi păcătoşii şi târfele. 
Pe urmă judecătorul s-a întors spre juraţi, a 
deschis larg braţele, ca pescarul ăla din 
barcă strigând în gura mare că se vede peş- 
tele, şi le-a zis: Prieteni, prieteni, prieteni, 
prieteni... Jud se opri, căută paharul, îl găsi 
şi îl duse la gură ca şi cum l-ar fi plimbat pe 
o uliţă întortocheată. 

— Fleacuri şi prostii, spuse Jacka Hoblyn 
dispreţuitor. Nu-i judecător care să zică aşa 
ceva. 


— Lasă-l să-şi sape groapa şi o să cadă 
singur în ea, şopti Paul Daniel. 

Dar Jud pierduse şirul vorbelor. Încercă să 
pună cana pe tejghea până când i-o luă 
Sally din mână. Se şterse pe frunte cu mâ- 
neca hainei şi se uită în jur cu ochi sticloşi, 
apoi începu să cânte cu o voce tremurătoa- 
re şi răguşită de tenor: 

— Au fost odată doi bătrâni, 

doi bătrâni săraci. 

Trăiau într-un Staul fără uşi, 

lângă un copac, un ulm. 


— Iisuse, asta nu mai pot să sufăr, spuse 
Hoblyn. Uite-l cum stă ca proasta în târg. 

Charlie Kempthorne tuşi şi se apropie în- 
cet de Jacka. Fumul şi băutura tot îi mai 
făceau rău la plămâni câteodată. 

— Am văzut-o pe Rosina azi-dimineaţă, 
spuse el încet. S-a făcut fată frumoasă. 

— Ce spui? întrebă Jacka privindu-l bănui- 
tor. 

— I-a venit timpul să se mărite, nu? Dar 
poate că unii n-ar lua-o din cauza picioru- 


lui, merge şchiopătând. 

Jacka mormăi ceva şi îşi termină băutura 
din pahar. Charlie clipi din ochi şi se uită la 
fruntea încruntată a celuilalt. 

— Ai fi păcat să moară fată mare numai 
pentru că şchioapătă niţel. 

— N-are decât şaptesprezece ani, spuse 
Jacka umplându-şi pipa. N-o să treacă mult 
şi o să vină mulţi tineri pierde-vară ca s-o 
ceară de nevastă. 

— Poate că unul ceva mai bătrân ar fi mai 
potrivit, spuse Kempthorne lingându-şi bu- 
zele. 

Jud continua să cânte: 

— şi cei doi bătrâni n-aveau un sfant, 

şi tare supăraţi şedeau 

la umbra pomului de lângă staul... 


— Eu, spuse Kempthorne, aşa, ca să dau 
un exemplu, câştig ceva cu pânzele pe care 
le fac. Am pus câte ceva deoparte. Dar ştii 
că am doi copii, unul.. 

— Da, aşa-i, spuse Jacka, sărmanii! 

— Sunt sănătoşi şi o să crească mari. Da’ 


le trebuie cineva care să-i îngrijească, o fe- 
meie. M-am gândit la Mary Ann Tregaskis, 
dar... 

— Dacă-o să te vrea! 

După un pahar, două, Jacka Hoblyn deve- 
nea mai arţăgos. 

— S-ar putea. Până acum n-am întrebat-o 
dacă vrea sau nu. Da’ sunt multe care de- 
abia aşteaptă. Mai am ceva pământ colo la 
Andrewartha şi o să-mi fete scroafa luna 
viitoare. Şi eu acu” pot să fac şi altceva nu 
numai pânze pentru bărci. Am cumpărat 
vreo zece iarzi“ de stofa neagră, săptămâ- 
na trecută, de la Redruth, ieftin, cu doi şi- 
lingi iardul. Mă gândesc să fac pantaloni 
noi, eleganţi, să-i vând unora care vor să 
arate a boieri chiar dacă nu sunt. Şi mai am 
şi altele, adunate de ici de colo, te-ai mira să 
le vezi. 

— Da? spuse Jacka mai turnându-şi un 
pahar. 


21 Unitate de măsură a lungimii; un iard = 
0,914 m. (n. tr.). 


— Da. Şi m-am gândit că o fată care se pri- 
cepe să coasă ar putea să se mărite cu un 
bărbat priceput şi el la cusut. Aşa m-am 
gândit. 

— Aşa te-ai gândit, da? zise Jacka şi se uită 
aprobator la Kempthorne. Câţi ani ai, Char- 
lie? Cam la fel ca mine cred. 

— N-am decât treizeci şi nouă, spuse Char- 
lie 

— Şi mai scuipi sânge? 

— Nu, de doi ani nu mai scuip. Uite ce e, 
Jacka, mie îmi merge bine şi multe fete ar 
putea să nimerească mai prost... 

— Poate că fata ar avea şi ea ceva de zis. 

— Nu, Rosina e o fată de înţeles, seamănă 
cu maică-sa, dar şi cu tine, Jacka. Cred că o 
să facă ce socoteşte taică-su că e bun pentru 
ea, sunt sigur. 

— Da, mormăi Jacka, poate că da. Aşa a 
fost crescută, să asculte. Da” eu nu mă gră- 
besc... decât dacă trebuie. Şi acuma nu m-aş 
grăbi. 

— Nu-i nicio grabă! Mai gândeşte-te! Şi 
poate c-am să trec pe acolo s-o văd pe Rosi- 


na, din când în când, dacă n-ai nimic împo- 
trivă; să văd cum mai stau lucrurile... 

Jud continua să cânte: 

— Şi într-o zi pe când se tot plimbau de co- 
lo până colo — 

văzură o arătare ieşind din pământ 

de la rădăcina ulmului... 


* 


Mai târziu în aceeaşi noapte, Jude se în- 
drepta spre casă pe două cărări în lumina 
alburie a lunii care se strecura printre nori. 
Frigul devenise pătrunzător şi dacă n-ar fi 
fost sfârşitul lui aprilie, pământul ar fi în- 
gheţat. Jud era încă foarte vesel deşi pre- 
simţea mereu că lumea e condamnată la o 
veşnică osândă. Din când în când mai uita 
şi începea iar să cânte, câteodată se împie- 
dica într-un făgaş uscat sau de o piatră, cu 
care ocazie blestema lumea să ardă în focul 
iadului şi în căldarea cu smoală, chinuri de 
care de mult tot încerca el să scape. 

Într-unul din rarele momente când tăcea 
din gură, auzi zgomot de paşi în urmă. 


Cu timpul se mai liniştise, nu-i mai era 
atât de frică noaptea pe drum ca toamna 
trecută sau ca de Crăciun, când se întâlnise 
cu Dwight, iar în noaptea aceasta băutura îl 
încălzise şi-i dăduse curaj. Totuşi se întoar- 
se repede, zburlit tot şi cu mâna pe cuţit. Se 
afla pe bucata de drum complet izolată ca- 
re-l despărţea de prima casă din Grambler; 
ici-colo se zăreau tufişuri de grozamă, iarbă 
şi câţiva copaci strâmbaţi de vânt. 

Erau doi bărbaţi şi în semiîntuneric îşi 
dădu seama că erau străini; unul era înalt 
şi avea o pălărie veche trasă peste ochi. 

— Domnule Paynter, spuse cel mai mă- 
runt şi Jud se gândi că auzise vocea aceea 
mai demult. 

— Ce vreţi? 

— Nimic deosebit. Să stăm de vorbă. 

— N-am chef de vorbă. Nu vă apropiaţi, că 
scot cuțitul şi vă tai. 

— Aşa? Ce mai războinic eşti. Mai ceva 
decât în septembrie trecut. 

— Nu înţeleg ce vrei să zici, spuse Jud ne- 
liniştit, dându-se înapoi. 


— Cum? Nu-ţi aminteşti că ai luat nişte 
bani degeaba? Ai crezut că poţi spune nu- 
mai minciuni şi o să scapi nepedepsit? Te 
crezi deştept, nu? Hai, Joe, dă-i vreo câteva! 

Cel mai mic se repezi înainte să-l atace pe 
Jud, dar cuțitul acestuia străluci în lumina 
lunii. Înainte de a putea lovi însă, cel înalt 
ridică un drug greu pe care-l avea în mână 
şi îl pocni cu toată puterea pe Jud în cap. La 
lumina lunii se văzu cum lui Jud i se înmoa- 
ie picioarele şi cade cu faţa în jos. 


* 


Când Prudie auzi că soțul ei a fost omorât, 
scoase un țipăt sfâşietor şi se repezi afară 
să întâmpine cortegiul care-şi făcea drum 
prin sat în direcţia ei. Doi măturători de 
stradă, Ezekiel Scawen şi Sid Bunt, găsiseră 
trupul în şanţul de lângă drum şi nişte mi- 
neri îl întinseseră pe o scândură şi îl adu- 
ceau pe ultimul lui drum acasă. Nimeni nu 
ştia dacă cei ce-l atacaseră avuseseră inten- 
ţia să-l omoare sau dacă lovitura puternică 
şi frigul nopţii fuseseră prea mult pentru 


un om căruia băutura îi slăbise puterea de 
rezistenţă. Se credea în general că tâlhăria 
era motivul atacului şi doi marinari care 
mergeau pe coastă spre St. Ives au fost 
prinşi şi ar fi fost schingiuiţi rău dacă n-ar 
fi putut dovedi că petrecuseră toată noap- 
tea în casa pastorului Clarence Odgers. 

Ross n-a lăsat-o pe Demelza să se ducă, 
dar s-a dus el însuşi să-i transmită condole- 
anţe lui Prudie. Era ciudat cum Jud deveni- 
se o instituţie, nu numai în regiune, dar şi 
în viaţa lui. Deşi se vedeau rar acum, Ross 
îşi aducea mereu aminte de el aşa cum era, 
veşnic nemulţumit şi bodogănind, beţivan 
şi făţarnic, cu tot aspectul lui de căţel bătut 
şi prostănac. Toţi în regiune aveau să-i sim- 
tă lipsa. Prudie plângea suflându-şi nasul 
într-o cârpă roşie care fusese a lui Jud. Îi 
mărturisi lui Ross bănuiala ei că moartea 
lui Jud se datora vreunui incident întâm- 
plat la Bodmin, pentru că de atunci nu mai 
avusese linişte şi părea că se aşteaptă să i se 
întâmple ceva. Şi i se întâmplase ce putea fi 
mai rău. Ross nu-i răspunse nimic, dar se 


uita gânditor pe fereastră, socotind că s-ar 
fi putut să fie adevărat ce spunea ea. După 
ce aşteptase în zadar un răspuns, Prudie 
renunţă. Apoi începu să se vaite spunând 
că oricare ar fi fost cauza morţii, acum, 
când el nu mai este, nu ştie cum o să se des- 
curce. Vara ei de la Marasanvose, care ve- 
nise să-i ţină de urât, se smiorcăia într-un 
colţ, ştergându-şi nasul pe mânecă. 

Puseseră trupul în şopronul care comuni- 
ca prin uşa din spate cu cele două cămăruţe 
ale cocioabei unde locuia, şi după ce se uită 
un moment la vechiul său servitor, Ross se 
întoarse către cele două femei care plân- 
geau şi le întrebă dacă poate să le ajute cu 
ceva. 

— O să-l ridicăm joi, spuse Prudie cu părul 
căzându-i pe faţă ca o coadă de cal, şi vreau 
să-i fac o înmormântare faimoasă. I-a plă- 
cut întotdeauna tot ce-i mai bun, şi o să-i 
dăm ce-i mai bun, nu-i aşa, Tina? 

— Aşa-i, spuse Tina. 

— A fost om bun Jud, bun a fost, spuse 
Prudie. Am trecut noi prin multe, şi bune şi 


rele. Al dracului de rău a fost maimuţoiul 
ăsta bătrân câteodată, da” nu mi-a păsat, că 
era bărbatul meu, şi-acum e mort, s-a dus, 
lovit pe la spate, în toiul nopţii. Mi-e groază 
când mă gândesc. 

— Spune-mi ora când îl îngropaţi şi voi 
veni la biserică, spuse Ross. 

— Ned Bottrell îi face un coşciug. Vreau să 
fac totul cum se cuvine, ca pentru un domn. 
O să cânte corul. Domnule Ross... 

— Ce este? 

— Vreau să-mi spuneţi dacă fac bine. Azi- 
dimineaţă, când l-am pregătit pentru sicriu, 
i-am găsit punga cu tutun - o purta cu el 
oriunde se ducea şi noroc că n-a luat-o cu el 
şi marţi. Când am deschis-o, au căzut pe jos 
nişte bani de aur, s-au împrăştiat peste tot 
ca şoarecii când văd pisica. I-am numărat, 
cincisprezece, şi eu habar n-am avut! De 
unde-i avea, nu ştiu — poate-i câştigase cu 
negoţu” lui, aşa cred — dar ce mă chinuie pe 
mine e să ştiu dacă-i drept şi bine să-i chel- 
tuiesc pe înmormântare. 

— Banii sunt ai tăi acum, Prudie, faci cu ei 


ce vrei; dar ai putea să-i foloseşti mai bine 
decât să-i iroseşti pe înmormântare. Cinci- 
sprezece lire e o sumă frumuşică, destul ca 
să ai ce mânca şi îmbrăca mult timp. 

Prudie se scărpină în cap: 

— Lui Jud i-ar fi plăcut să fie înmormântat 
cum se cuvine. Trebuie să fim respectabili, 
domnule Ross, zău aşa! Să-l conducem pe 
ultimul drum cum merită, cu toată cinstea. 
Nu-i aşa, Tina? 

— Aşa-i! 


Capitolul X 


Pregătirile de înmormântare au început la 
ora două. Prudie îşi înecase supărarea în 
aceste pregătiri. În camera mai mare insta- 
lase o masă lungă, făcută din lăzi prinse 
una de alta. Alte lăzi instalate afară serveau 
drept mese şi scaune pentru cei care nu 
mai aveau loc înăuntru. Şi erau mulţi până 
când ploaia deasă care a început să cadă 
seara i-a gonit. 

Prudie, fiind principala îndoliată, reuşise 


să facă rost de destulă îmbrăcăminte nea- 
gră ca să impresioneze adunarea. Vara ei îi 
împrumutase ciorapi negri. Îşi cumpărase o 
fustă neagră de serj. Avea şi o bluză veche, 
neagră, pe care o garnisise cu mărgele ne- 
gre de doliu şi puţină dantelă cam ruptă, 
iar Char Nanfan îi adusese un voal negru. 
Aproape de nerecunoscut în această ţinută, 
a stat în capul mesei, la locul de onoare, 
nemişcată şi demnă, cât a durat masa. Câ- 
teva femei, printre care verişoara Tina, 
Char Nanfan şi doamna Martin Zacky şe- 
deau lângă ea. 

Sfinţia sa pastorul Odgers fusese şi el invi- 
tat la masa mortului, dar refuzase discret, 
aşa că locul de lângă văduva neconsolată l- 
a ocupat Paul Daniel, care era cel mai vechi 
prieten al lui Jud Paynter. De partea cealal- 
tă şedea sergentul Vage, care făcea cercetă- 
rile privitoare la crimă. Mai erau de faţă 
Zacky Martin, Charlie Kempthorne, 
Whitehead şi Jinny Scoble, Ned Bottrell, 
unchiul Ben şi mătuşa Tregeagle, Jack 
Cobbledick, frații Curnow, mătuşa Betsy 


Triggs şi încă vreo cincisprezece, douăzeci 
de linge-blide. 

Curând după ora două a început masa cu 
câte un pahar de coniac, după care au înce- 
put toţi să mănânce şi să bea fără să piardă 
un minut. Văduva îndoliată mânca delicat, 
ducând încet hrana la gură pe sub văl. Dar 
când băutura a început să o încălzească, a 
aruncat vălul negru - semn de doliu — peste 
cap şi a început să înfulece la rând cu cei- 
lalţi. 

Pe la ora cinci, prima parte a ospăţului s-a 
terminat şi pe la apusul soarelui multe fe- 
mei începură să plece, având treburi acasă. 
În cameră n-au mai rămas decât vreo do- 
uăzeci de persoane, cam de două ori mai 
multe decât ar fi putut respira în voie în 
locul acela strâmt, plin de fumul trabucuri- 
lor şi de aburul băuturii. Cănile cu coniac, 
rom şi gin, la care adăugau apă fiartă şi 
zahăr după gust, făceau turul mesei. Era 
momentul să înceapă imnurile. Unchiul 
Ben Tregeagle, ca cel mai bătrân membru 
al corului bisericii, dădea tonul, şi Joe 


Permewan scârţâia din violă, 
acompaniindu-i. Au cântat toate imnurile 
religioase şi altele pe care le mai ştiau şi au 
ajuns la imnul naţional, God Save the King, 
pe care l-au cântat de patru ori, apoi au 
cântat And Shall Trelawney Die” de două 
ori şi câteva cântecele care nu se prea po- 
triveau cu ocazia. 

Dar nimeni nu se mai formaliza acum, 
mai ales Prudie, căreia îi strălucea nasul ca 
un felinar de vânt şi care se lăsă îndupleca- 
tă să cânte un cântec care avea următorul 
refren: 

Și când muri închise ochii, 

Și nu mai văzu niciun ban. 


Apoi mătuşa Betsy Triggs se ridică şi înce- 
pu să danseze până căzu pe genunchii ser- 


22 And Shall Trelawney Die (aprox. Şi dacă o să 
moară Trelawney) — refrenul poemului Song of 
The Western Men compus de Robert Stephen 
Howhker (1802-1875), poet care a trăit în Cor- 
nwall. (n tr.). 


gentului Vage. 

Hohotele de râs cu care au întâmpinat 
această ispravă se stinseră însă repede, 
urmate de tăcerea oaspeţilor ruşinaţi că au 
întrecut măsura. 

Prudie îşi băgă iar picioarele în papucii ei 
rupti şi se ridică încet în picioare. 

— Dragii mei prieteni, dragii mei, vă rog 
să nu puneţi la inimă supărarea mea şi să 
nu-l luaţi în seamă nici pe bătrânul meu 
care zace acolo şi o să-l îngropăm mâine. 
Aste e... e o problemă pe-personală care ne 
priveşte pe noi doi. Nu trebuie să staţi ca 
muţii din cauza asta. Mâncaţi, beţi şi faceţi 
ce vreţi, că nu-l mai priveşte pe el ce fac eu 
cu banii lui acuma, că s-a dus pe lumea cea- 
laltă. Se aplecă peste masă şi se încruntă: 
Nu-mi vine să cred cum a putut să ascundă 
banii ăia de mine atâţia ani, de mine, ne- 
vasta lui, sau aproape nevasta lui, că asta n- 
are importanţă. 

Charlie Kempthorne chicoti, dar sergentul 
Vage îi trase una în coaste şi dădu din cap. 
Nu era momentul să râdă ca un prost. 


— Pe viaţa mea, spuse Prudie şi sughiţă. 
Era un făţarnic, omul meu, ăsta-i adevărul. 
Un cotoi şiret şi stricat până-n măduva oa- 
selor. Ce încredere să poţi avea în el? Mai 
curând te încrezi într-un animal. Da’ n-am 
ce-i face! Era omul meu, nimeni nu poate să 
zică nu. 

Paul Daniel mormăi ceva. După ce se vese- 
liseră, acum erau sentimentali şi toţi erau 
beţi. 

— Şi ce mai vorbea când era beat! Vorbea 
într-una! Ar fi putut întrece pe orice predi- 
cator, în orice zi a săptămânii, chiar şi du- 
minica. De luni de zile vedeam eu că-i mer- 
ge prost. Nu l-au dat gata numai tâlharii. 
Era pe jumătate dărâmat, ruinat. A dus o 
viaţă grea, care până la urmă l-a dat gata. 

Prudie se aşeză brusc, înainte de a-şi ter- 
mina discursul, pentru că n-o mai ţineau 
picioarele. Sergentul Vage se ridică. În viaţa 
de toate zilele era rotar. 

— Fraţi şi surori, spuse el, eu nu sunt din 
ăia care dau din gură, după cum bine ştiţi; 
dar nu se cade să terminăm masa fără să ne 


gândim la dragul nostru frate Jud, care ne-a 
părăsit ducându-se în grădinile şi livezile 
înflorite ale paradisului. Oameni răi şi cri- 
minali l-au omorât, dar să nu vă îndoiţi că 
legea n-o să le dea de urmă. 

— Bravo! Bine zis! încuviinţă Prudie. 

Vage îşi încrucişă mâinile pe burtă şi con- 
tinuă: 

— Nu trebuie să uităm scaunul gol de la 
această masă. Se uită de jur-împrejur, dar 
nu văzu nicio ladă neocupată. Scaunul gol, 
repetă el. Şi se cuvine să beau un pahar în 
cinstea dragului nostru frate plecat dintre 
noi. 

— Aşa-i” zise Tina. 

— Pentru dragul nostru frate, rosti Prudie 
ridicând paharul. 

Toţi goliră paharul. 

—  Odihnească-se în pace, spuse Joe 
Permevan. 

— Amin, încheie bătrânul Ben Tregeagle, 
dând din cap. 

— Ce viaţă amărâtă! spuse mătuşa Sarah. 
Din leagăn până în mormânt cât ai bate din 


palme! O ştiu bine că eu pregătesc mortul 
pentru înmormântare. Asta-i meseria mea. 
Da tot stau şi mă gândesc... 

— Amin! se auzi unchiul Ben. 

— Mai bună-i meseria mea; vând peşte, 
spuse Betsy. 

— Pe mulţi mi-a fost mult mai greu să-i 
pregătesc pentru coşciug decât pe Jud, spu- 
se Sarah. Era lung Jud şi parcă se întinsese 
şi mai mult, da” nu era atât de gros la mijloc 
cum credeam eu. 

— Amin, zise iar unchiul Ben. 

— Termină cu amin şi iar amin, bătrâne, 
spuse Prudie. Încă n-am ajuns la biserică. 
Poţi să-ţi spui rugăciunile şi mâine. 

Charlie Kempthorne începu să râdă pros- 
teşte şi râse până când îl făcură să tacă de 
teamă să nu-i trezească pe cei ce dormeau 
duşi pe jos. 

— Cu cei vii n-am treabă, spuse Betsy, dar 
când văd un mort mă trec fiorii. Nici pe 
bietul Joe n-am îndrăznit să-l ating - şi mi-a 
fost frate mai bine de cincizeci de ani. În- 
cepu să plângă încet. 


— Hai, Ned, spuse Prudie, du-te şi dă cep 
la butoiul ăla cu coniac. Mi-e sete de parcă 
aş fi o pisică cu nouă pui. Hai că mai avem 
timp. 

Bottrell îi făcu cu ochiul şi trecu în cealal- 
tă cameră care servise drept bucătărie. 
Prudie se aşeză iar, cu braţele ei groase în- 
crucişate, şi urmări scena cu satisfacţie. 
Până acum totul mersese ca pe roate. Oas- 
peţii care mai rămăseseră aveau să doarmă 
acolo peste noapte şi mâine, se gândea ea 
cu plăcere, o vor lua de la început. Înmor- 
mântarea avea loc la prânz. Vor scoate coş- 
ciugul devreme dacă era vreme bună şi-l 
vor aşeza în faţa uşii, pe câteva lăzi. Toţi cei 
ce luau parte la înmormântare vor veni 
devreme dimineaţa şi vor începe să cânte 
imnuri. Un imn, apoi un pahar, încă un imn 
şi alt pahar până pe la ora unsprezece. Apoi 
cioclii vor ridica mortul cu coşciug cu tot, îl 
vor purta vreo sută de iarzi şi Ned Bottrell 
va merge după ei cu un butoiaş cu coniac şi 
mâncare; după alţi o sută de iarzi, altă opri- 
re, alt imn şi iar coniac şi mâncare; şi tot 


aşa până la biserică. Vor ajunge pe la ora 
douăsprezece, dacă vor ajunge. Prudie îşi 
amintea de înmormântarea lui Tommy Job, 
când cioclii n-au mai putut să se ridice de 
jos când mai era o jumătate de milă până la 
biserică. 

Mătuşa Sarah începu să povestească: 

— Vă amintiţi? Prima dată când am înce- 
put să pregătesc un mort pentru înmor- 
mântare mă treceau fiori de frică şi atunci 
am început să rostesc un descântec pe care- 
l învăţasem de la bătrâna Nanpusker, care 
era un fel de vrăjitoare. Înainte de a atinge 
mortul, rosteam următoarele: „Dumnezeu 
să ne ferească de mistificaţii, conjuraţii, 
intoxicații, incantaţii, fumigaţii, damnaţii, 
de chinurile iadului şi de cele drăceşti.“ 

— Doamne Sfinte! zise Prudie. 

— Amin, încheie unchiul Ben somnoros. 
Dar când Ned Bottrell se năpusti în cameră 
îi trezi pe toţi... Nu aducea băutură şi era 
alb ca varul la faţă. 

— S-a dus! ţipă el. 

— Coniacul! spuse Prudie şi se ridică 


clătinându-se pe picioare. Cine l-a furat? 
Era acolo acum un ceas. 

— Nu se poate să fi furat toate cele trei bu- 
toiaşe! strigă sergentul Vage în alertă. I-am 
fi auzit. N-ar fi putut căra trei butoiaşe fă- 
ră... 

— Nu! ţipă Ned Bottrell şi mai tare. Nu 
coniacul, cadavrul! 


* 


Încet-încet în larma care se iscase, îl făcu- 
ră să vorbească. Împins de o curiozitate 
morbidă, dar şi de mândria lui de tâmplar 
care-şi cunoştea bine meseria, luase felina- 
rul din bucătărie şi aruncase o privire în 
şopron ca să vadă - după cum spunea el — 
dacă Jud şedea bine în coşciugul lui nou şi 
frumos. Coşciugul era acolo, dar corpul 
dispăruse. 

Unii din cei prezenţi erau la fel de zdrun- 
cinaţi ca Ned, dar Prudie luă imediat frâne- 
le în mână. Mai întâi spuse că Ned e plin 
ochi de băutură şi nu mai poate să vadă 
bine. E sigură că bătrânul ei e tot acolo, 


pune rămăşag pe o guinee. Dar când Ned a 
poftit-o să vină să vadă, a spus că o dor pi- 
cioarele şi l-a trimis pe sergentul Vage. 
Când Vage s-a întors şi a confirmat poves- 
tea, Prudie a mai băut un pahar şi s-a ridi- 
cat. 

— Hoţii ăia de cadavre au făcut-o, strigă 
ea cu voce tunătoare. Ştiţi cum se întâmplă! 
Cred că sunt ucigaşii ăia care l-au omorât 
luni noaptea. Haideţi cu mine! 

Hotărâţi, vreo doisprezece din ei, în frunte 
cu văduva, se repeziră în şopron şi se uita- 
ră la sicriul făcut de Ned Bottrell. Era un 
sicriu pe cinste, şi chiar acum, în acest mo- 
ment de criză, Ned nu se putu împiedica să 
nu-l admire. Dar era gol. 

Prudie îl răsturnă aproape, aşezându-se 
brusc pe margine, şi izbucni în lacrimi. 

— Hai, nu mai plânge, spuse Paul Daniel 
pe care-l treziseră dintr-un somn adânc şi-l 
târâseră acolo fără prea multe explicaţii. 
Nu s-a dus aşa, dintr-odată. Ştiam toţi că-i 
mort şi c-o să se ducă. 

— Ba s-a dus dintr-odată, spuse Joe Per- 


mewan. Ce mă nedumireşte e unde s-a dus. 

— Ce înmormântare e asta fără mort să-l 
îngropi? spuse Betsy Triggs. Aşa ceva nu se 
face! 

— Ei, ajunge, linişteşte-te, spuse Paul Da- 
niel mângâind-o pe Prudie pe părul ei lins. 
Curaj, draga mea. Toţi ajungem acolo mai 
devreme sau mai târziu, bogaţi sau săraci, 
boieri sau ţărani, sfinţi sau păcătoşi. Toţi 
trebuie să avem curaj. 

— Curaj pe dracu”! ţipă Prudie arătându-şi 
nemulţumirea. Lasă-mă în pace! Vreau să 
ştiu ce-au făcut cu bătrânul meu. 

Urmă o tăcere scurtă. 

— Trebuie să-l căutăm, spuse sergentul 
Vage. Poate că n-a ajuns prea departe. 

Propunerea lui părea mai bună decât da- 
că n-ar fi făcut nimic. Aprinseră încă două 
felinare. Când au deschis uşa, ploua tare şi 
era întuneric ca smoala, dar după puţină 
ezitare bărbaţii se împărţiră în trei grupuri 
şi începură să caute, iar femeile se întoar- 
seră în casă să o consoleze pe Prudie. 

Prudie era de neconsolat. E o ruşine, spu- 


nea ea. Să ai bărbat şi pe urmă să nu-l mai 
ai. Aşa ceva nu se poate. Betsy Triggs avea 
dreptate, ce înmormântare era asta fără 
mort de îngropat. Ucigaşii ăia de hoţi nu-i 
furaseră numai bărbatul, dar o lipsiseră şi 
de plăcerea de a-l vedea îngropat cum se 
cuvine. Toată lumea trebuia să vină a doua 
zi la praznicul de înmormântare şi erau trei 
butoiaşe cu coniac întregi, şi plăcintele şi 
prăjiturile şi preotul şi groapa săpată şi ni- 
mic de băgat în groapă. Era mai mult decât 
poate cineva să suporte. 

Mătuşa Sarah Tregeagle s-a gândit să facă 
să treacă timpul povestind cum murise ci- 
neva cu genunchii strânşi, dar nimeni nu 
părea să aibă chef de poveştile ei, aşa că 
tăcu din gură şi iar se făcu linişte. Dar nici 
liniştea asta nu le-a plăcut. 

Atunci unchiul Ben, care fusese scutit de 
căutarea mortului din cauza vârstei, se 
adresă lui Joe Permewan, care fusese şi el 
scutit din cauza reumatismului şi îl rugă să 
cânte ceva. Joe spuse că la asta se gândea şi 
el şi luă viola, dar era atât de beat încât 


când începu să cânte, zgomotul pe care-l 
făcea era mai rău ca tăcerea. Era, cum spu- 
nea Prudie, ca şi cum ar fi tras cu arcuşul 
peste propriile lui maţe. 

Ben a mai propus să cânte un psalm, dar 
nimeni nu se simţea în voce şi Prudie înce- 
pu să se supere pe Jack Cobbledick care 
sforăia tare culcat într-un colţ lângă fereas- 
tră. Asta era o adevărată insultă, dar oricât 
l-au zgâlţâit ca să se trezească, el a continu- 
at să sforăie. 

Betsy Triggs auzi paşi la uşă şi toţi aştep- 
tau nerăbdători să audă ce veşti aduc cei ce 
plecaseră în căutarea lui Jud. 

Uşa se deschise şi Jud Paynter intră şchio- 
pătând. Era în izmene, ud leoarcă şi supă- 
rat foc. Faţa de masă pe care o împrumuta- 
se de la cârciuma din josul uliţei nu-l ferise 
prea mult de ploaie. 

— Ia ascultați, spuse el agresiv, ce s-a în- 
tâmplat? Şi unde mi-e pipa? 


Capitolul XI 


Timp de nouă zile, învierea lui Jud a pro- 
dus uimire şi comentarii în toată regiunea. 
Doctorii şi farmaciştii, cărora puţin le păsa- 
se de el când se zvonise că a murit, au venit 
călare de la distanţe mari ca să vadă arăta- 
rea care înviase. L-au examinat cu atenţie, 
au luat probe şi au discutat întrebuinţând 
tot felul de termeni latini interminabili. I- 
au prescris medicamente contra febrei şi 
altele, i-au pus drenuri, i-au făcut clisme şi 
unul din ei a vrut chiar să tragă cu pistolul 
lângă urechea lui ca să împrăştie orice fe- 
bră ar mai fi apărut. Numai blestemele lui 
Jud l-au împiedicat. După ce şi-a revenit, a 
zăcut iar mult timp în pat, cu capul înfăşu- 
rat într-un bandaj murdar şi uitându-se 
urât la cei ce-l chinuiau. 

Oamenii simpli din regiune se îmbulzeau 
şi ei să-l vadă, dar când a început să se sim- 
tă mai bine, prezenţa lor îl supăra atât de 
mult încât Prudie nu mai putea să-i pri- 
mească. Dar chiar şi atunci se strângeau la 


fereastră şi se uitau înăuntru printre scân- 
durile crăpate şi când îi vedea, ţipa la ei şi 
înjura şi arunca în ei cu tot ce-i cădea în 
mână, astfel încât Prudie a trebuit să-şi as- 
cundă chiar şi ghetele ei cele mai bune. 

Nu era recunoscător că scăpase; în primul 
rând era furios pe Prudie. 

— Proasta aia bătrână, îi spuse el lui Ross 
când acesta veni să-l vadă. Proasta bătrână! 
Auzi! Să cheltuiască toţi banii mei pe în- 
mormântare şi eu nici măcar nu eram 
mort. E ca şi cum i-ar fi aruncat la gunoi. 

— Spune-mi, cum ţi-ai revenit? 

Jud, plin de demnitate, începu să-i explice 
cum zăcea liniştit în sicriu, când ploaia a 
început să treacă prin acoperişul spart şi 
să-i curgă pe faţă şi cum asta l-a trezit. I se 
părea că visase că bea gin, dar gustul nu 
era bun şi când s-a ridicat în capul oaselor 
a crezut că e pe mare, pe vasul One and All. 
I se părea că e furtună şi se dăduse jos din 
cuşetă şi ieşise pe punte, dar ploua şi mai 
tare şi văzând copaci în jur şi-a dat seama 
că e acasă la el. 


— Mi-era sete şi am luat-o în jos pe uliţă 
până la cârciuma lui Jake şi am intrat ca să 
gust o picătură, să mă întăresc. Când, ce 
credeţi? Sar toţi în picioare şi încep să ţipe 
ca apucaţii şi se reped toţi să iasă pe uşa 
cealaltă... şi mă lasă singur. Am băut tot ce 
lăsaseră pe mese, mi-am pus o faţă de masă 
în cap şi m-am dus acasă la Prudie. 

— Ea a crezut că banii sunt ai ei, spuse 
Ross. Toţi te-am crezut mort. A vrut să-ţi 
facă o înmormântare frumoasă. 

— Ba a vrut să tragă un chef, asta a vrut. 
Toţi erau beti. Şi încă pe banii mei! Când m- 
au lovit şi m-au trântit jos aveam cincispre- 
zece bani de aur! Şi acuma ce mai am? Trei 
monezi şi două butoiaşe cu coniac şi un 
coşciug de lemn sprijinit de perete în pi- 
cioare ca o pendulă fără ceas! Nu e drept, v- 
o spun eu! 

În săptămânile următoare, Jud se însănă- 
toşi încet-încet. Mergea  şchiopătând, 
sprijinindu- se pe un băț, trăgea niţel un 
picior şi nu voia să vorbească cu nimeni. 
Nu-i plăceau întrebările pe care i le puneau 


prietenii. Nu putea să iasă din casă şi să se 
ducă să bea ceva fără să nu-l întrebe lumea 
cum e în rai şi dacă îngerul Gabriel îi des- 
chisese poarta raiului răspunzând când 
bătuse el la poartă, şi dacă acolo se găsea 
gin sau coniac. 

Toată viaţa fusese un om nemulţumit, dar 
ceea ce făcea ca supărarea lui de acum să 
fie aproape imposibil de suportat era că nu 
putea spune nimănui lucrul cel mai grav 
pentru el. Riscase represalii ca să câştige 
banii şi acum suferise şi represalii, pierdu- 
se şi banii. Dacă îl va vedea vreodată pe 
îngerul Gabriel, va avea el ce să-i spună. 


* 


În prima vineri din luna mai, Ross şi 
Francis s-au dus călare până la Truro pen- 
tru a rezolva ultimele probleme legate de 
deschiderea minei. I-au explicat lui Harris 
Pascoe ce planuri aveau şi acesta îi ascultă 
gândindu-se cât va dura asociaţia între cei 
doi veri. Nu cunoştea neînțelegerile dintre 
ei decât din afară, nu ştia că îi lega o prie- 


tenie durabilă care începuse încă din tine- 
reţe şi era mulţumit că nu trebuia să le re- 
fuze un împrumut de care s-ar fi putut să 
aibă nevoie pentru început. 

Francis îi spuse: 

— Există un punct asupra căruia Ross este 
de acord. Doresc ca investiţiile mele în 
această mină să fie făcute în numele fiului 
meu. 

— Băiatul dumneavoastră? Dar nu e decât 
un copil, nu-i aşa? 

— Datorez mulţi bani lui Warleggan şi de 
curând m-am certat cu el şi familia lui. Tre- 
buie să recunosc că până acum nu m-au 
presat în niciun fel; dar cunoaşteţi relaţiile 
dintre Ross şi Warleggan, şi dacă află că 
suntem asociaţi în afaceri ar putea să-l ata- 
ce prin mine. Dacă investiţia mea îi aparţi- 
ne lui Geoffrey Charles, nu se poate atinge 
de ea. 

— Asta se poate aranja. S-ar putea să apa- 
ră unele dificultăţi dacă un minor e poseso- 
rul unui astfel de capital. N-aţi prefera să-l 
treceţi pe numele soţiei dumneavoastră? 


Francis se uită în jos, examinându-şi mâi- 
nile: 

— Nu, nu doresc aşa ceva. 

— Foarte bine. Când intenţionaţi să înce- 
peţi lucrul? 

— La întâi iunie, spuse Ross. Instalaţiile 
sunt în curs de executare, dar la început nu 
vom avea nevoie decât de maşini de pom- 
pat apa. 

— Presupun că sunt achiziţionate de la 
firma Boulton şi Watt? 

— Nu. Sunt doi ingineri tineri la Redruth, 
pe care mi i-a recomandat Henshawe, şi 
credem că ne vor construi o instalaţie mai 
eficientă la un preţ mai mic. 

— Băgaţi de seamă să nu apară litigii. 
Watt are patentul pentru câţiva ani de aici 
înainte. 

Se duseră apoi la Nat Pearce, care urma să 
întocmească actele de asociere, apoi au luat 
masa la hanul „Leul Roşu”. Francis avea 
ceva de rezolvat, aşa că îl lăsă pe Ross vor- 
bind cu Richard Tonkin, care venise să ia 
masa cu ei. Tonkin avea noutăţi despre foş- 


tii lor asociaţi, dar lui Ross i-ar fi convenit 
să le afle cu altă ocazie decât acum, când 
încerca să uite tot ce se întâmplase acum 
un an. 

Tonkin îi mai spuse că a aflat că Margaret 
Vosper, născută Cartland - sau cine ştie 
cum - îl părăsise pe soţul ei şi căuta să intre 
în grațiile lui Sir Hugh Bodrugan. Lui Ross 
îi convenea vestea, gândindu-se că în felul 
acesta avea să stea departe de casa lui şi să 
înceteze să-i mai dea târcoale Demelzei ca 
un cotoi bătrân şi râios. Se ridicară de la 
masă, îndreptându-se spre scară. În capul 
scării îl văzură pe George Warleggan care 
urca. 

Tonkin ezită puţin, se uită la Ross, nu ob- 
servă nicio schimbare la el şi continuă să 
coboare cu o treaptă în spatele lui. George 
îi văzuse, dar nu făcu niciun efort ca să-i 
evite. De fapt, nici nu s-ar fi putut să nu se 
întâlnească la jumătatea scării. 

Ross ar fi continuat să coboare ca şi cum 
celălalt nu ar fi existat, dar George ridică 
bastonul şi-l sprijini de balustrada înaltă, 


barându-i drumul. Era un gest periculos. 

— Hei, Ross! spuse el. Îmi pare bine că ne- 
am întâlnit, nu ne-am mai văzut de mult. 

Ross se uită la el. 

— Aşa se pare. 

Un rubin mare cât un bob de mazăre îi 
garnisea cravata scumpă. Ross, prin com- 
paraţie, părea îmbrăcat sărăcăcios. 

— Araţi mai rău decât când te-am văzut 
ultima oară, spuse George. Oare din cauza 
neajunsului cu procesul? 

— Nici tu nu arăţi mai bine, spuse Ross. Ai 
suferit vreo dezamăgire? 

George izbi cu bastonul în balustradă: 

— Nu ştiu ce m-ar putea dezamăgi. Aface- 
rile mele merg foarte bine. Apropo, aud că 
te lansezi în altă întreprindere. 

— Ca de obicei, stai cu urechea bine lipită 
de pământ ca să auzi ce se întâmplă; sau 
poate te uiţi pe gaura cheii? 

Ross era omul care, mai bine decât oricare 
altul, putea trezi în George un complex de 
inferioritate. Setea lui de putere se explica 
în cea mai mare parte prin acest complex 


care-l chinuia şi care era cauza principală a 
urii pe care i-o purta lui Ross. 

Îşi trase bastonul la o parte: 

— Îmi place un jucător, şi mai ales unul 
care nu se opreşte nici când vede că nu are 
noroc. 

— Un jucător bun, spuse Ross, simte întot- 
deauna când începe să-i surâdă norocul. 

— Şi un jucător prost crede asta, chiar da- 
că nu este adevărat, spuse George râzând. 
Trebuie să-ţi mărturisesc că m-am amuzat 
văzând ce partener ţi-ai ales. Nimeni altul 
decât Francis! Ai uitat cum s-a comportat 
faţă de societatea voastră, aceea numită 
Carnmore? 

Ross observă că Tonkin asculta atent. 

— Apropo, spuse el, acum vreo trei săp- 
tămâni, unul din martorii de la procesul 
meu a fost atacat şi aproape omorât de niş- 
te ucigaşi plătiţi. Nu mi-ar plăcea să văd că 
genul ăsta de răzbunare o să devină o prac- 
tică obişnuită. 

Uimirea care se citi în ochii lui George pă- 
rea adevărată. Se lipi de perete ca să lase 


doi oameni să urce scara. 

— Trebuie să n-ai ce face ca să-ţi pierzi 
timpul cu vendete împotriva unor lepădă- 
turi de prin sate. Dar de ce crezi că aşa s-a 
întâmplat? 

— Oricine ar fi în spatele acestei afaceri 
greşeşte dacă- -şi închipuie că numai el poate 
intimida pe cineva. Minerii, după cum ştii, 
au felul lor de a-şi manifesta supărarea. 

— Toţi avem, replică George politicos. Mi- 
am adus aminte... am aflat că ai vândut o 
parte din acţiunile tale de la Wheal Leisure, 
una din puţinele mine din regiune care mai 
aduc venituri. E o mare greşeală, să ştii. 

— Timpul va dovedi dacă e o greşeală. 

— Din cele patruzeci şi patru de instalaţii 
construite în Camborne şi Illuggan în ulti- 
mii zece ani, numai patru mai funcţionea- 
ză. La Wheal Leisure se găseşte minereu 
bogat şi puţină apă, uşor de drenat. La 
Wheal Grace e sigur că nu vei putea drena 
apa. Ce cauţi acolo... aur? 

— Nu, spuse Ross, libertatea de a fi noi în- 
şine, de a nu ne vinde. 


George se împurpură la faţă şi-i răspunse 
duşmănos: 

— Cred că ştii de unde are Francis banii 
pe care îi investeşte în mina ta. 

— Ştiu. Ai fost foarte îndatoritor. 

— Da, l-am plătit noi, familia Warleggan, 
pentru serviciile pe care ni le-a adus. Şase 
sute de lire... sau treizeci de arginti. 

Jos, în cârciumă, doi bărbaţi se certau la o 
cană cu bere; vocile lor aspre şi groase ră- 
sunau ca ecoul unui mecanism de ceasornic 
uzat care nu reuşea să pună în mişcare cele 
două siluete rămase nemişcate pe scară. 
Apoi, fără ca Tonkin care era de faţă să 
poată interveni, cei doi se repeziră unul la 
altul. 

Ross întinse mâna şi-l apucă pe George de 
cravata înfăşurată în jurul gâtului. ÎL iritase 
vederea ei de cum o zărise. Trase de ea şi 
începu să-l scuture pe George. Surprins, 
acesta nu reacţiona imediat, dar simțind că 
se sufocă din cauza strânsorii, ridică basto- 
nul să-l lovească pe Ross în cap. Ross îi ră- 
suci mâna şi i-o lăsă în jos. George ridică 


cealaltă mână făcută pumn şi-l lovi puter- 
nic pe Ross în tâmplă. Amândoi îşi pierdură 
echilibrul şi se loviră de balustrada care nu 
cedă - Tonkin interveni, încercând să-i li- 
niştească, dar nu-l luară în seamă; păreau 
să nu mai asculte de rațiune; un bărbat ca- 
re-i văzuse îl strigă pe hangiu. 

Înfuriat, George ridică iar pumnul, dar 
nemaiavând echilibru lovi la întâmplare. 
Bastonul îi căzu din mână şi Ross, slăbind 
strânsoarea, îl lovi pe George drept în gură. 
Apoi dădu drumul cravatei şi-l apucă de 
mijloc. Ca doi turbaţi, se repeziră în jos pe 
scări, izbindu-l pe Tonkin care se dădu la o 
parte. Ross era mai puternic. George simţi 
că-l lasă picioarele. Infuriat, dându-şi sea- 
ma că e în inferioritate, ridică mâinile cău- 
tând să-l lovească pe Ross în ochi, dar era 
prea târziu. Acesta îl ridică în sus şi-l arun- 
că peste balustradă. În ultimul moment 
încercă să se agaţe de ceva, dar nu reuşi 
decât să-i sfâşie cămaşa lui Ross. Se auzi o 
bufnitură puternică şi căzu peste o masă şi 
un scaun care se făcură bucăţi ca şi cum ar 


fi fost cutii de chibrituri. 

Ross se clătină, respiră adânc, scuipă şi o 
porni în jos pe scări. Fruntea îi sângera, iar 
sângele i se prelingea pe sprâncene şi pe 
obraz. George se zvârcolea pe podea şi ge- 
mea. Hangiul sosi în grabă şi rămase îngro- 
zit de ce vedea; apoi se repezi la piciorul 
scării. 

— Domnule căpitan... E ruşinos! Ce în- 
seamnă asta, vă rog? Domnule Warleggan, 
ce s-a întâmplat?... Sunteţi rănit? Domnule 
căpitan, vă rog să-mi explicaţi! Se poate aşa 
ceva?... Un gentleman!... o masă şi două 
scaune... poate s-a rupt şi balustrada. Dom- 
nule căpitan. 

Când Ross ajunse pe ultima treaptă, han- 
giul îi ieşi în cale; Ross văzu vesta roşie şi cu 
o ultimă izbucnire de furie, cum nu mai 
simţise de ani de zile, îl îmbrânci, dându-l 
la o parte din calea lui. Nu avusese intenţia 
să-l lovească, dar omul se dădu înapoi şi 
căzu cu spatele lipit de lambriu. O bucată 
de tencuială căzu din perete şi se sparse 
lângă el. Când Ross ieşea din han, George 


Warleggan de-abia se ridica în genunchi. 


* 


La Nampara coseau fânul. Recolta era bu- 
nă; John şi Jane Gimlett, împreună cu Jack 
Cobbledick munceau ajutaţi de doi dintre 
copiii mai mici ai lui Martin. Demelza se 
uita la ei, nemulțumită că nu avea voie să 
dea şi ea o mână de ajutor. 

I se interzisese să facă multe acum şi asta 
nu-i plăcea. Se simţea foarte bine şi era o 
pierdere de timp să stea degeaba când erau 
atâtea de făcut. 

Era o zi însorită şi bătea un vânt plăcut 
dinspre sud-est. După masă nu-i urmă pe 
cosaşi la câmp, ci dădu grăunţe celor câteva 
păsări pe care le mai aveau, apoi făcu câte 
ceva prin casă — toate astea cu un aer ne- 
răbdător, ca şi cum o asemenea activitate 
nu-i dădea nicio satisfacţie. Săptămâna tre- 
cută primise o scrisoare de la Verity; îi spu- 
nea cu oarecare teamă că în sfârşit cei doi 
copii vitregi îşi anunţaseră vizita, dar cea 
mai mare parte din scrisoare era plină de 


sfaturi izvorâte din grija ei plină de afecţi- 
une pentru Demelza. Aceasta se gândea: 
Cum să mă obosesc? Nu mă lasă să fac ni- 
mic! Ross i-a pus pe John şi Jane Gimlett de 
strajă de parcă ar fi câini de pază. Nu m-ar 
mira dacă ar lăsa coasele să vină repede să 
vadă cum mă simt. 

Se duse la intrare şi se uită prin grădină. 
Iarna blândă le priise florilor; multe înflori- 
seră deja. Ar fi nemaipomenit, se gândi ea, 
dacă şi femeile ar înflori pe vreme caldă şi 
s-ar ofili la frig. Vântul înfoia lalelele; cule- 
se câteva cu petalele desfăcute, apoi se în- 
toarse în casă şi intră în cămăruţele unde 
preparau brânzeturile şi ridică pânza care 
le acoperea ca să vadă dacă apărea pe ele 
mucegai. De acolo ieşi prin spatele casei şi 
se îndreptă spre mare. 

Marea era agitată de o hulă puternică; va- 
lurile alergau spre plaja de la Hendrawna 
ca miresele la nuntă, cu văluri de spume 
fluturându-le în jurul capului. Pe lângă 
stânci, hula înainta încet, iar valurile ră- 
mâneau în urmă, ca o dantelă mai întâi, 


acolo unde apa era mai puţin adâncă, şi ca 
un nor luminos de ceaţă marmorată acolo 
unde era mai adâncă. Dincolo de valuri se 
vedeau două bărci de pescari din St. Ann. 
Demelza se întoarse şi cobori, călcând pe 
frunzele proaspete de ferigă, până ajunse 
jos, la Golful Nampara. 

Acolo, la adăpost, era cald şi linişte, şi vă- 
lurelele apei murmurau încet, părând s-o 
invite. Îşi scoase pantofii şi ciorapii şi vâri 
picioarele în apa îmbietoare Senzaţia era 
liniştitoare şi plăcută. După un timp se 
apropie de barcă şi văzu că ultima dată 
când o folosise — împreună cu Gimlett — ui- 
taseră să ducă furcheţii înapoi acasă. Dacă 
ar fi ştiut Ross, s-ar fi supărat, pentru că 
oricine ar fi putut folosi barca sau chiar ar 
fi putut să o fure dacă aveau cum să fixeze 
vâslele; pe fundul bărcii era o cutie cu nadă 
pentru peşti; probabil că începuse să şi mi- 
roasă până acum. 

Înăuntru, aerul era liniştit, afară lumina 
lucea slab, ca o camee. Valurile nu erau 
mari şi îşi dădu seama că atâta timp cât n- 


ar ieşi din golf, erau inofensive. Sigur că 
dacă ar afla cineva că scosese barca ar fi 
tărăboi mare; dar Ross era departe şi de 
ceilalți puţin îi păsa. 

Ştia din experienţă cum să târască barca 
pe nisip fără să facă un efort prea mare; se 
obişnuise şi, cu multă grijă acum că era în 
luna mai, trase barca până la marginea 
apei fără nicio greutate, apoi îşi suflecă fus- 
ta şi o împinse în apă. Se urcă repede în ea 
şi din câteva lovituri de vâslă o îndreptă în 
aşa fel încât să nu se răstoarne. 

Vâsli până aproape de gura golfului şi lăsă 
ancora. Aici hula era mai puternică decât 
crezuse, dar senzaţia era plăcută. Mulţumi- 
tă că a reuşit, începu să pună momeala în 
undiţă, strâmbând puţin din nas din cauza 
mirosului. 


Capitolul XII 


Scandalul neaşteptat cu George 
Warleggan îl lăsase pe Ross clocotind de 
furie. Nu îşi amintea să-şi mai fi pierdut 


vreodată cumpătul în aşa măsură. Faţa lui 
George, surâsul lui batjocoritor, influenţa 
apăsătoare a acestuia asupra vieţii lui îl 
făcuseră ca într-o clipă să nu-şi mai poată 
stăpâni furia. Existase cel puţin un moment 
în trecut când ar fi fost mai normal să se 
înfurie, când avusese un motiv adevărat; 
dar aşa se întâmplă în viaţă. Şi acum se în- 
tâmplase, cu vârf şi îndesat. 

Îşi dădu seama că a avut noroc că George 
nu murise, că nu-l omorâse el. După cum se 
ridicase de jos, se părea că nici nu se rănise 
prea rău. Dar vestea despre încăierare se 
va răspândi ca fulgerul. Într-un ceas va fi 
pe buzele tuturor la Truro; peste o zi... Nu 
ar fi avut nicio importanţă cearta ca atare, 
ci motivul care o determinase. Era ca o 
otravă care îl îmbolnăvea. Era o otravă nu 
numai pe buzele oamenilor, dar şi în min- 
tea lui Ross. O simplă încăierare nu o va 
face să dispară. În timp ce se spăla şi după 
ce îşi cumpără o cămaşă nouă, încercă să 
judece lucrurile la rece. 

Că Francis trădase mai mult sau mai puţin 


interesele societăţii pe care Ross încerca să 
o pună pe picioare era ceva ce el ajunsese 
să accepte. Se întâmplase ceva ce trebuia 
trecut cu vederea şi uitat. Că Francis suferi- 
se, că îl mustrase conştiinţa pentru ce făcu- 
se era clar pentru oricine îl văzuse în ulti- 
mele douăsprezece luni. Ei bine, asta apar- 
ţinea trecutului. Probabil că societatea lor 
s-ar fi destrămat şi fără ajutorul lui Francis; 
şi dacă într-adevăr Francis trădase, o făcuse 
de supărare, în timpul certei provocate de 
fuga lui Verity de acasă. Niciodată nu-i tre- 
cuse prin minte că Francis ar fi putut să-i 
„vândă” în mod voit, pentru bani. Chiar şi 
acum, cunoscând caracterul lui Francis, 
respingea această posibilitate; încăierarea 
se datora de fapt acestui impuls de respin- 
gere a oricărei posibilităţi de trădare din 
partea lui Francis, violenţa fusese necesară 
pentru că n-ar fi putut respinge numai prin 
cuvinte insinuările lui George. 

Se bătuse ca să apere onoarea lui Francis, 
dar totuşi nu era sigur ce apăra. Neclară 
situaţie! Detalii mărunte, unele neplăcute, 


se adunau ca să-i confirme îndoielile. Cu 
siguranţă că Warleggan îi plătise banii lui 
Francis. Era oare corectă explicaţia pe care 
i-o dăduse Elizabeth - explicaţie obţinută 
probabil de la Francis? Ar renunţa George 
Warleggan la şase sute de lire numai ca să 
respecte un principiu? Ce alt motiv, cu ex- 
cepţia scârbei de propria lui trădare, putea 
avea Francis ca să nu cheltuiască banii pen- 
tru a putea trăi mai bine? De ce ferestrele 
de la Trenwith nu erau cât de cât reparate? 

Şi ce trebuia să facă dacă era adevărat? 
Dacă era adevărat, ar trebui să se ducă la 
Pearce şi să-i spună să nu-şi mai piardă 
timpul cu redactarea unui document care 
nu va fi folosit niciodată. Dar cum putea să 
fie sigur? Numai întrebându-l direct pe 
Francis. Şi însăşi întrebarea ar fi dovedit că 
Ross considera posibilă trădarea pentru 
bani şi ar fi pus capăt asocierii dintre ei. Îl 
cunoştea bine pe Francis ca să ştie că aşa s- 
ar întâmpla. 

Cu toată agitația şi tulburarea care-l stă- 
pâneau, trebuia totuşi să facă unele mici 


cumpărături. Le-a făcut, dar într-o stare de 
confuzie care îi zăpăcise până şi pe vânză- 
tori Se uitau nedumeriţi la el, la fruntea 
rănită, la faţa lui pe care se citea preocupa- 
rea. Când credea că George e un mincinos 
şi şi-a meritat pedeapsa, când îndoiala i se 
strecura din nou în minte. Oare asta era 
fapta oribilă pe care Francis fusese pe 
punctul de a i-o mărturisi la Trenwith, luna 
trecută? 

Dacă s-ar fi aflat motivul încăierării lor şi 
lumea l-ar fi crezut pe George, poziţia lui 
Francis în societate ar fi devenit imposibilă. 
Deja Ross observase expresia de pe faţa lui 
Tonkin. Deci dacă oamenii l-ar fi crezut pe 
George, Francis n-ar mai fi putut să-şi arate 
faţa în lume. 


* 


Era mulţumit cel puţin că Trencrom îi plă- 
tise şi că nu mai era atât de strâmtorat 
acum, când avea atâta nevoie de bani. Pa- 
tru iarzi de panglică roz şi patru de pangli- 
că bleu cu şase pence iardul. Şapte iarzi de 


dantelă l-au costat cinci şilingi. Probabil că 
nu era ce-i trebuia Demelzei, dar se va des- 
curca ea, aşa cum se descurca întotdeauna 
cu tot ce avea de făcut. Pânză pentru pro- 
soape. Toate astea le-ar fi cumpărat 
Demelza mai de mult, când mai putea să 
călărească, dar nu avuseseră bani atunci. 
Două pături. Unele costau şaisprezece şi- 
lingi, altele numai doisprezece. Vrând să 
facă economie, le cumpără pe cele mai ief- 
tine, dar cheltui diferenţa pe nişte catifea 
roşie pentru o eşarfă pe care Demelza o va 
purta după naştere. 

Putea să nască din zi în zi. Cu cât mai re- 
pede, cu atât mai bine. Un pieptene nou. Îl 
rupea mereu când se pieptăna. 

Ce va spune ea despre cele întâmplate? Ea 
fusese întotdeauna pentru împăcare, dar îl 
va îndemna oare să ierte şi să uite dacă ce 
spusese George era adevărat? Ar putea să 
spună că n-ar trebui să strice totul, după 
atâta timp, din cauza unei acuzaţii fantezis- 
te venite din partea lui George. Acesta nu 
dorea decât să provoace o ceartă între cei 


doi veri. 

Judecata ei era sănătoasă. Şi dacă se cer- 
tau, cine mai avea să finanţeze mina? El nu 
avea bani destui. Tot ce plănuise în ultimele 
două luni, tot ce realizase ar fi zadarnic. 
Era exact ceea ce ar fi vrut George să se 
întâmple. 

Când termină cumpărăturile, Ross îşi 
aminti că stabilise să se întâlnească cu 
Francis la han. Nu se mai putea. Îi părea 
rău că-l îmbrâncise pe bietul hangiu, până 
la urmă trebuie să-l împace şi să-l despăgu- 
bească în vreun fel — dar azi nu se mai pu- 
tea duce acolo. Încăierarea cu George ar fi 
putut avea consecinţe negative, deşi se în- 
doia: lui George i-ar fi convenit mai curând 
o bătaie la loc deschis decât pe o scară, dar 
nu era probabil că şi-ar risca pielea să se 
bată în duel cu un soldat. Totuşi, de acum 
înainte între ei se declarase un război pe 
faţă. 

Se duse la cârciuma numită „Şapte Stele” 
şi trimise un chelner care-l cunoştea pe 
Francis din vedere să-l aştepte la intrarea 


în hanul „Leul Roşu”. Se instală apoi într-un 
colţ mai întunecat şi comandă coniac, în- 
cercând să ia o hotărâre până la venirea lui 
Francis. De această hotărâre, pe care avea 
să o ia după o matură chibzuinţă şi neinflu- 
enţat de nimeni, depindea viitorul lor, tot 
ce avea să facă de aici înainte. Tot ce ar face 
era bun sau rău, permis sau oprit, fecund 
sau steril, potrivit cu hotărârea pe care o va 
lua azi. Mâine ar fi fost cu totul altfel. Nu 
avea decât două alternative, nu trei. Nu 
putea accepta versiunea lui George înainte 
de a-l asculta şi pe Francis. Sau punea la 
îndoială versiunea lui Francis -— şi rezulta- 
tul ar fi inevitabil — sau avea încredere în 
corectitudinea vărului lui. Chiar un com- 
promis ar fi fatal. Să nu ia în seamă tot ce 
spusese George şi totuşi să lase spusele 
acestuia să-i învenineze mintea ar fi mai 
rău decât o ruptură totală. 

Se auzea într-un colţ tic-tac-ul pendulei. 
Afară, pe strada îngustă, vântul cald sufla 
în rafale, ridicând nori de praf şi nisip; îi 
ciufuli peruca şi-i umflă poalele hainei unui 


bătrân care, sprijinindu-se pe un baston, 
trecea încet, cu paşi nesiguri, prin faţa ha- 
nului; un ghemotoc de hârtie zbură pe lân- 
gă nasul unei pisici; la nouă mile depărtare, 
barca plutea pe apă trăgând de ancoră şi, în 
timp ce Demelza scotea undiţa goală, vântul 
îi zburlea părul în toate direcţiile. În han, 
din colţul întunecat opus celui unde şedea 
Ross, se ridică un bărbat şi veni spre el. Era 
Andrew Blamey, soţul lui Verity. 

Ross se uită lung la el, încercând să-şi 
adune gândurile, apoi, din instinct mai cu- 
rând decât conştient, se ridică şi-i întinse 
mâna. 

Blamey i se adresă cu vocea lui aspră: 

— Cred că sunt mai mult de doi ani de 
când nu ne-am văzut. 

— Aş fi zis că mult mai mult. Ezită puţin, 
apoi adăugă: Vreţi să luaţi loc? 

— Vin rar pe la Truro, dar am adus vasul 
unui prieten care nu cunoaşte navigația pe 
râu aici şi acum aştept diligenţa de la ora 
cinci ca să mă întorc acasă. 

Au stat de vorbă câteva minute, deşi se 


simțeau stânjeniţi. Andrew Blamey îl între- 
pă cu sincer interes cum se simte Demelza. 
Pe Ross îl uimea întotdeauna respectul pe 
care bărbaţii serioşi îl arătau Demelzei. 
Francis ar fi făcut orice pentru ea. 

Săptămâna trecută, Sir John Trevaunance 
îi trimisese piersici de seră. Oamenii aceştia 
nu făceau parte din categoria lui Bodrugan 
sau Treneglos, care-i făceau curte pentru că 
era atrăgătoare fizic şi avea o minte ascuţi- 
tă. 

Ross la rândul lui îl întrebă ce face Verity 
şi observă puţină îngrijorare pe faţa lui 
Blamey. 

— Nu se simte bine? 

— Ba da, când am plecat, de dimineaţă, se 
simţea foarte bine. Îşi drese glasul: Are o 
mică problemă... deşi pentru cineva din 
afară... Copiii mei vin mâine pentru prima 
oară să ne facă o vizită... şi eu nu voi fi aca- 
să, plec pe mare. 

Ross aruncă o privire spre uşă. Cum cea- 
laltă dilemă a lui nu mai era acum în cen- 
trul atenţiei, încercă să se concentreze asu- 


pra celor ce spunea Blamey. 

— Vasul Thunderer e aşteptat să sosească 
la Falmouth în seara asta sau mâine de di- 
mineaţă. James a lipsit doi ani. Eu eram 
sigur că voi fi acasă toată săptămâna; de 
aceea am invitat-o pe fiica mea, care până 
acum a refuzat să vină — cred că din timidi- 
tate, nu altceva -— să ne facă o vizită în ace- 
laşi timp. Dar noaptea trecută vasul 
Arwenack s-a ciocnit de o epavă şi are nevo- 
ie de reparaţii la proră. Deci Caroline trebu- 
ie să plece în locul lui mâine. 

Ross nu mai avea timp şi se apropia mo- 
mentul hotărârii cruciale. Dându-şi seama 
plin de nelinişte de celelalte probleme care- 
l aşteptau şi care îi trecuseră cu iuţeală prin 
faţa ochilor şi prin minte, se gândi la cealal- 
tă situaţie explozivă care îl ameninţa. În cei 
şapte ani care trecuseră, Francis şi Blamey 
nu se întâlniseră decât ca să se certe. Tre- 
buia să-l prevină pe Blamey, să-l îndepărte- 
ze. Şi totuşi... dacă el făcuse acel gest de 
încredere, înţelegere şi iertare dându-i mâ- 
na, atunci şi altcineva ar putea să facă la 


fel. 

I se adresă brusc, aproape aspru: 

— În călătoriile dumitale ai văzut ceva din 
Europa. Care sunt perspectivele de pace? 

Blamey se opri din explicaţiile lui. 

— Ce spuneţi? În afară de Lisabona, n-am 
prea văzut mult din Europa. Dar am aflat 
multe. E o placă de rezonanţă. Nelinişte 
peste tot. 

— Din cauza Franţei? 

— Din cauza partidelor revoluţionare. 
Apar pretutindeni, încurajate de francezi. 
Vreau să spun de francezii care trăiesc în 
Germania, Austria şi Portugalia, care dato- 
rează supunere numai Parisului, am putea 
spune. Asta-i pericolul, pentru că, dacă ar 
izbucni războiul; aceştia vor fi de partea 
Franţei şi împotriva concetăţenilor lor. 

— Există astfel de partide în Anglia, dar 
cred că fac mult zgomot pentru nimic. 

— În Anglia, da. Prin alte părţi nu sunt 
atât de sigur. 

— Şi francezii ce simt? 

Blamey ridică din umeri: 


— Se cunoaşte atitudinea celor ce au emi- 
grat, desigur. Dar dacă situaţia în ţară va 
deveni intolerabilă, eu aş crede că... 

Se opri. Intrase Francis. 

Era întuneric în sala joasă a hanului, după 
lumina de afară, şi Francis nu-l văzu decât 
pe Ross. Se îndreptă spre masa lui zâmbind. 

— Ei, aud că te-ai luat la joacă cu George! 
Ţi-a lăsat un semn. Dar am aflat că el şi-a 
scrântit umărul şi că de-abia se ţine pe pi- 
cioare. Care a fost scânteia care?... 

În momentul acela Francis îl văzu pe 
Blamey şi se opri brusc. Blamey se ridică 
zburlindu-se ca un câine gata să se ia la 
harţă. 

Şi deodată pentru Ross situaţia se limpezi. 
Segmentele disparate ale propriei lui pro- 
bleme deveniră convergente datorită aces- 
tei noi situaţii în care el nu era decât un 
simplu spectator. Dacă ar fi avut timp să se 
gândească, i s-ar fi părut că simplifică prea 
mult lucrurile, dar trecuse timpul ca să se 
mai gândească. Pentru Francis sosise proba 
focului... Iartă-ne, Doamne, greşelile noas- 


tre... 

— Dumneata!... exclamă Francis. 

Ross se ridică. 

— Stai jos, Francis. Am să-ţi comand ceva 
de băut. 

Toată vechea lui aroganță îi reapăru pe 
figură: 

— Mulţumesc, nu vreau să te deranjez 
când eşti în compania dumnealui... 

— Acum e ultimul moment ca să ştergem 
trecutul, rosti Ross. 

Ceva în vocea lui îi atrase atenţia lui Fran- 
cis. Se uită la Ross şi Ross se uită la el. Se 
înroşi la faţă şi ezită. 

Stingherit, Blamey se uită şi el încruntat la 
Ross. Semnificaţia importantă a momentu- 
lui le devenise clară amândurora. Niciunul 
nu vorbi cât timp chelnerul care îl condu- 
sese pe Francis rămase lângă masă, aştep- 
tând un bacşiş. Ross i-l dădu şi comandă 
coniac. Omul plecă şi cei trei bărbaţi răma- 
seră singuri. 

— Cearta nu a pornit de la mine, spuse 
Blamey. 


Francis şterse un fir de praf de pe mange- 
tă şi înghiţi în sec. 

— Sora mea, spuse el cu amărăciune, pare 
să aprecieze noua ei viaţă. 

— Aşa şi trebuie, interveni Ross. E natural 
ca o femeie să se căsătorească şi nu putem 
să tot scormonim trecutul parcă am fi nişte 
cocoşi care scormonesc o grămadă de băle- 
gar. 

— În orice caz, ea nu ţine seama de apro- 
barea sau dezaprobarea mea... 

— Ar fi şi mai fericită dacă ne-am împăca, 
spuse Blamey. E motivul pentru care şi eu 
doresc acelaşi lucru. 

Blamey vorbise frumos. Francis se uită 
prin sală la chelnerul care se întorcea şi îşi 
vâri mâinile în buzunare ca şi cum ar fi 
căutat ceva. 

— Dacă aşa stau lucrurile... 

Chelnerul le aduse băuturile şi plecă. Ross 
se uită încruntat la ceilalţi doi bărbaţi. Rana 
de pe frunte, deasupra cicatricei albe, părea 
şi mai roşie. Nu mai spuse nimic. Era rân- 
dul lor acum. Depindea de ei să găsească 


cuvintele potrivite; dacă nu, însemna că a 
terminat cu ei amândoi pentru totdeauna. 

Aşa cum se aştepta, Francis făcu gestul ho- 
tărâtor. Se aşeză pe braţul scaunului şi ridi- 
că paharul. 

— Toţi cei din familia Warleggan vor fi fu- 
rioşi după ciocnirea asta dintre voi, Ross. Şi 
mie mi-ar fi fost poftă să mă bat cu George, 
dar n-am avut ocazia. Se uită la Blamey şi 
păru că se forţează să vorbească: Poate că 
n-ai aflat ce s-a întâmplat. Ross şi George 
Warleggan s-au întâlnit pe scară la hanul 
„Leul Roşu” şi Ross l-a luat în braţe cu atâta 
putere cum nu s-a mai văzut prin părţile 
astea de mai bine de un an şi l-a aruncat pe 
scări în jos. Vuieşte tot oraşul. Se uită la 
Ross: E adevărat ce spun, nu? 

— Un pic cam exagerat, dar în esenţă e co- 
rect. 

Blamey se aşezase iar pe scaun. Învârtea 
paharul în mână, dar nu bea. 

— Verity mi-a vorbit despre o neînţelege- 
re. Dar care a fost cauza certei de azi? 

Ross se uită la pendulă. Era aproape cinci. 


— Nu mi-a plăcut cravata lui. 


* 


Demelza prinsese doi peşti mici care pro- 
babil că nu se pricepeau la nadă, pentru că 
în general peştii nu muşcau. Ea nu le găsea 
nicio vină; nada mirosea prea urât chiar şi 
pentru scrumbii. După un timp se hotări să 
renunţe şi aruncă înapoi în apă peştii pe 
care-i prinsese. Erau atât de mici încât nu 
merita să fie interogată sau chiar certată 
pentru atâta lucru. 

Uitându-se spre țărm, observă că ancora 
se deplasase, pentru că barca ieşise aproa- 
pe din golf şi ţărmul părea mai departe ca 
de obicei. Era o privelişte plăcută: faleza 
joasă, neagră, curba formată de plajă, pie- 
trişul şi vegetaţia săracă unde pârâul 
Mellingey se vărsa în mare. Se puteau ve- 
dea valurile umflându-se şi trecând peste 
stânci în drumul lor spre plaja de la 
Hendrawna. 

Demelza se duse la capătul bărcii şi trase 
ancora înăuntru. Apoi se întoarse la vâsle, 


cu faţa îndreptată spre mare începu să vâs- 
lească; curând avea să fie acasă. 

Se întreba cum mergeau oare treburile lui 
Ross la Truro. Această hotărâre riscantă cu 
privire la Wheal Grace fusese luată fără ca 
ea să ştie şi, deşi n-ar fi criticat-o odată lua- 
tă, ea nu o aprobase niciodată. Mina aceas- 
ta era un salt în necunoscut, o încercare ce 
ar putea da greş; era o afacere pe care ţi-ai 
putea-o permite dacă ai avea o mie de lire 
cu care n-ai avea ce face, nu când eşti dator 
vândut. 

Simţea vântul bătând puternic şi barca 
era atât de uşoară plutind deasupra apei 
încât vântul putea să o împingă în altă di- 
recţie. Uitându-se înapoi, spre țărm, încercă 
de mai multe ori să corecteze cursul. A treia 
oară începu să se neliniştească văzând că 
nu se apropie de țărm. Până acum nu vâsli- 
se cu toată puterea, nu-şi încordase trupul, 
ştiind că trebuie să fie prudentă, dar acum 
începu să tragă mai tare la vâsle şi o încura- 
ja faptul că simţea cum barca răspunde la 
eforturile ei, cu toate că marea începea să 


se umfle. 

Câteodată bănuia - dându-şi totodată 
seama că nu e cinstit din partea ei — că, des- 
chizând o nouă mină, Ross se lăsase influ- 
enţat de resentimentele lui faţă de familia 
Warleggan. Dorinţa lui de a scăpa de imix- 
tiunea lor, credea ea, dusese la un optimism 
exagerat cu privire la posibilităţile minei 
Wheal Grace. Cât despre Francis, ştia că şi 
el e un jucător care riscă, dar un jucător 
mult mai puţin abil decât Ross, aşa că parti- 
ciparea lui nu o liniştea deloc. Cât despre 
ceilalţi, situaţia lor era diferită. Henshawe 
risca o sută de lire, lucru pe care putea să 
şi-l permită. Cei doi tineri ingineri de la 
Redruth urmau să fie plătiţi pentru motor 
pe măsură ce îl fabricau. Muncitorii în 
acord şi cei ce sfărâmau minereul erau plă- 
titi cu luna. Cei care lucrau în parte contri- 
buiau doar cu timpul şi efortul lor. Cei doi 
Poldark riscau tot restul. 

Vâslea de două, trei minute, convinsă că 
înaintează spre mal, dar uitându-se în jur 
văzu că înaintase pe diagonală şi se îndrep- 


ta spre stâncile ascuţite de la Damsel Point. 
Se aflau la o distanţă de numai cincispreze- 
ce sau optsprezece picioare şi valurile se 
rostogoleau şi se spărgeau în jurul lor, nu 
prea mari, dar destul pentru a sparge fun- 
dul bărcii. Viră repede, dar pierdu mult din 
terenul câştigat. Când începu iar să vâs- 
lească în linie dreaptă, se simţi rău. La în- 
ceput crezu că era rău de mare. Apoi îşi 
dădu seama că trebuie să fie altceva. 

Sus, pe faleză, câteva stăncuţe şi câteva 
ciori se certau. Aripile lor negre fluturau 
lucind în soare. Cerul era de un albastru 
palid, cu câteva şuviţe subţiri de nori lumi- 
nate de soare, târându-se încet dinspre sud. 
Demelza începu iar să vâslească cu toată 
puterea, ştiind că de efortul ei depindea 
scăparea. La rădăcina părului, pe frunte îi 
apărură broboane de sudoare. Strângea 
tare buzele, iar ochii i se împăienjeneau. 

Se gândea: Eu sunt de vină, numai eu. Ori 
reuşesc singură, ori mă duc la fund. Ce va 
zice Ross când se va întoarce acasă? Se 
gândi un minut că trebuie să renunţe, să nu 


mai vâslească, că trebuie să-şi sacrifice via- 
ţa. Rămase cu capul plecat un minut, două, 
ascultând vuietul mării, dar continuă să 
vâslească. I se părea că un monstru o ţine 
strâns încleştată, împiedicând-o să respire, 
când deodată senzaţia aceasta dispăru. Pla- 
ja se vedea mai aproape acum; o atrăgea ca 
un miraj, cu nisipul ei uscat şi salvator, cu 
promisiunea căminului ei aproape. 

Ciorile zburară jos, peste capul ei, gonite 
de stăncuţele care, — victorioase, îşi reluau 
în stăpânire cuiburile scobite în peretele 
înalt al falezei. 

Vâsli mai departe, dar monstrul revenea, 
gata să se repeadă. Se gândi că Ross va fi 
acasă la şapte. N-am să ajung acasă până 
atunci, n-am să mai ajung niciodată. Dar 
trebuie să ajung, altfel n-are să aibă cui să-i 
povestească despre mină. Wheal Grace. 
Grace, numele mamei lui. Numele ăsta le 
purtase noroc odată. Poate şi acum. Casa 
fusese construită din beneficii. Se câştiga 
bine cu exploatarea minelor în trecut. 
Trenwith fusese ridicată cu dividendele de 


la Grambler; Tehidy cu cele de la Dolcoath; 
jumătate din conacele din Cornwall fusese- 
ră construite în acelaşi fel. Dar şi destui 
bani se pierduseră tot de pe urma minelor 
Vântul se înteţea, refluxul împingea barca 
uşoară spre larg. Poate că o va zări cineva, 
cineva care s-ar afla atunci pe faleză. Sau 
dacă va lăsa barca să plutească la întâm- 
plare, o va zări cineva de pe vasele de pes- 
cuit de la St. Ann. Atâta timp cât mai trăia... 
Pe neaşteptate, un val se sparse sub barcă 
şi vâsla ieşi din apă; barca înaintă ca şi cum 
ar fi vâslit braţe de şase ori mai puternice. 
Se întoarse şi văzu că a ajuns aproape de 
mal, lângă pârâu, unde golful era mai puţin 
adăpostit şi valurile mai puternice. Spera 
totuşi să reuşească. Încercă să îndrepte 
barca spre țărm, dar un nou val o izbi, în- 
torcând-o pe o parte, gata s-o răstoarne. 
Apoi se rostogoli pe plajă şi o lăsă să cadă 
pe pietre înainte de a se suge înapoi cu un 
huruit puternic. Demelza sări în apă înain- 
te ca un alt val să se spargă şi se agăţă cu 
mâinile de barcă, încercând instinctiv că o 


tragă pe mal. Efortul, prea mare pentru 
puterile ei, îi tăie răsuflarea. Dădu drumul 
bărcii. Simţea în acelaşi timp că se lovise. 
Se zbătu să înainteze printre valurile care 
se retrăgeau şi se trezi în genunchi pe pă- 
mânt solid. Monstrul se întoarse şi Demelza 
se ghemui la pământ, incapabilă să se miş- 
te, în strânsoarea lui cumplită. 

Trecură puţine minute. Valurile îşi conti- 
nuau mişcarea lor ritmată; dar soarele se 
ascunsese după un nor. Lipsit de culoarea 
lui obişnuită, golful părea acum părăginit şi 
rece, iar marea primejdioasă. Undeva, cam 
pe la jumătatea golfului, barca zăcea răs- 
turnată, fără vâsle, cu fundul spart. 

Demelza se mişcă şi se ridică de jos. Era 
udă până la piele şi de-abia se ţinea pe pi- 
cioare. Îşi stoarse fusta şi bluza de apă şi 
începu să urce  şchiopătând dealul, 
îndreptându-se spre casă. 


Capitolul XIII 
În după-amiaza următoare, Verity şedea 


la fereastra casei ei cu vedere spre portul 
Falmouth, aşteptând sosirea diligenţei de la 
Plymouth. Chiar cu Andrew lângă ea s-ar fi 
temut de întâlnirea cu copiii. În absenţa lui 
avea momente de panică, temându-se că nu 
va putea face faţă situaţiei. Îşi revenea însă, 
spunându-şi că cei doi tineri, care nici mă- 
car nu aveau douăzeci de ani, nu puteau 
decât să-i inspire puţină stânjeneală. 

Deşi James se afla probabil în oraş de câ- 
teva ore, încă nu-şi făcuse apariţia. Se uită 
la ceas şi în acelaşi moment auzi clar sune- 
tul cornului. De unde şedea ea, nu putea 
vedea diligenţa, dar şi-o imagina intrând în 
curtea hanului, caii acoperiţi de spumă, 
pasagerii coborând, clopoţeii sunând, ma- 
rinarii stând în uşa hanului şi căscând, 
omul pe care-l trimisese să o întâmpine pe 
Esther scrutând atent feţele ca s-o recu- 
noască; încerca şi ea să şi-o imagineze pe 
Esther, fata, aproape femeie, cea din minia- 
tură, dar mai mare acum cu cinci ani. 

Verity se privi în oglindă, rotindu-se în 
toate părţile. Îi va părea fetei bătrână, de- 


modată, de fapt o uzurpatoare. Tinereţea 
era fără milă în sentinţele ei; îşi avea pro- 
priile ei criterii intransigente de judecată şi 
nu învățase încă destul ca să ştie că timpul 
îi va demonstra că sunt arbitrare. Auzi clo- 
poţelul de la intrare sunând; respiră adânc 
şi coborî. Servitorul era la uşă, împreună cu 
o fată înaltă şi subţire. 

— Eşti Esther, nu? Intră, draga mea. Aş- 
teptam cu plăcere să te cunosc. Cred că eşti 
obosită. Du bagajul sus, Masters. Ştii în ce 
cameră? Poftim înăuntru, draga mea. 

Avea o înfăţişare rece. Umerii obrajilor 
uşor proeminenţi, ochi cenuşii, frumoşi, 
privirea dreaptă, vag ostilă. 

— Doamna Stevens e în pat, bolnavă, o 
supără stomacul, explică Verity. E aşa de 
câteva săptămâni Am pregătit masa, e gata. 

— Mulţumesc, doamnă. Pot să mă duc în- 
tâi în camera mea? 

— Desigur. Poţi cobori când doreşti. 

Singură în salonul de la etaj, Verity se du- 
se la fereastră. Nicio căldură. Oare felul 
cum o întâmpinase sunase fals? 


O navă poştală cu trei catarge îşi desfăşu- 
ra pânzele înaintând încet printre celelalte 
vase. Se îndrepta spre larg profitând de 
primul reflux. Era Percuil, nava căpitanului 
Buckingham. Pleca în Indiile de Vest. Verity 
se aşeză pe un scaun, luă broderia în mână 
şi încercă să lucreze. Să aştepte calm, să n-o 
forţeze. Prietenia va veni de la sine. Ea, 
Verity, era mai în vârstă, persoana matură 
care trebuia să dea tonul, să creeze, pe tim- 
pul şederii fetei, atmosfera potrivită. 

Esther întârzie mult în camera ei. Când se 
întoarse, arăta altfel, mai matură fără bo- 
netă pe cap. Verity se ridică. 

— Am pus masa aici, Esther. Întotdeauna 
mănânc aici când sunt singură pentru că 
îmi place să privesc vasele din port. 

— Da, doamnă. Ochii aceia. Privirea aceea 
directă, rece. Ce ascundea oare? Frică? Nu 
cumva ostilitate? 

— Tatăl tău a fost foarte dezamăgit când a 
aflat că trebuie să plece. Aştepta momentul 
acesta de atâta vreme! 

— Nu mi s-a spus că tata nu va fi aici decât 


după ce m-am urcat în diligenţă. 

La masă, fata de-abia gustă din mâncare. 
Pe faţă i se vedeau ici-colo câteva slabe ur- 
me de vărsat. 

— Ştii că fratele tău e în port, Esther? 

— Ştiam că trebuie să sosească. Nu ştiam 
că e aici. 

— Thunderer a ancorat azi-dimineaţă. Ta- 
tăl tău a primit o scrisoare de la el luna tre- 
cută, când o fregată a adus poşta. 

— Da, am aflat şi eu. 

Deci băiatul îi scrisese şi surorii lui. 

— Cred că a fost plecat cu flota Indiilor de 
Est. Eşti mulţumită la şcoala unde înveţi? 

— Da, doamnă. Termin la sfârşitul anului. 

Au stat de vorbă un timp fără a face nici- 
un progres. Fata para întrebările ca un 
spadasin care parează atacurile periculoa- 
se. Nu era posibil să te apropii de ea. Cu 
inima strânsă, Verity se ridică şi se duse la 
măsuţa de serviciu ca să taie friptura. Îşi 
imagina un sfârşit de săptămână de coş- 
mar, terminându-se cu un eşec total. Esther 
va pleca şi când se va întoarce Andrew, va 


afla că a eşuat în încercările ei de apropie- 
re. 

— Nu cred că semeni deloc cu tatăl tău, 
nu-i aşa, draga mea? 

Lipsă de reacţia din partea lui Esther o 
forţase pe Verity să-i pună o astfel de între- 
bare. 

Simţea privirile fetei sfredelind-o. 

— Nu, doamnă. Eu semăn cu mama. 

— A n-am ştiut asta... Atunci cred că ai să 
fii foarte drăguță. 

— Mama era foarte frumoasă, spuse 
Esther. Aş dori să-i semăn. 

Verity ridică privirile şi văzu brusc că 
oglinda ovală cu suprafaţa convexă reflecta 
masa. Fata şedea dreaptă pe scaun, îmbră- 
cată în rochia albă cu volane care-i acope- 
reau umerii înguşti. Faţa ei exprima un 
amestec surprinzător de mândrie şi resen- 
timente. Lui Verity începu să-i tremure 
mâna şi cuțitul alunecă de pe friptură. Lăsă 
ochii în jos. 

— Desigur, spuse ea, n-am s-o pot înlocui 
niciodată pe mama ta, dar sper să mă con- 


sideri ca pe o prietenă, o prietenă care-ţi 
doreşte binele. 

— Ştiţi că tata a omorât-o, nu? întrebă 
Esther. 

Tăcură amândouă; apoi Verity se întoarse 
la masă. 

— Ştiu tot ceea ce vreau să ştiu. Puse far- 
furia în faţa fetei. Ştiu că a fost un accident 
îngrozitor şi... 

— El a omorât-o. De atunci toţi încearcă să 
mă convingă că nu e aşa, dar eu ştiu! A fă- 
cut închisoare pentru asta, nu? Mama nu 
avea rude apropiate. M-au trimis la rudele 
lui. Au încercat să-i întineze amintirea, dar 
n-o să reuşească niciodată. Ştiu că era bu- 
nă, că a fost o sfântă. Ştiu bine! 

Verity îşi aduse farfuria ei şi se aşeză la 
masă! Nemulțumirea şi resentimentul o 
făcură să-i spună cu voce aspră: 

— Ştiu că nu este un subiect potrivit de 
discuţie între noi. Te rog termină-ţi masa! 

— Deci n-am voie să vorbesc despre ma- 
ma nici în faţa dumneavoastră, doamnă. 

— Ba sigur că ai voie. Numai dacă nu 


cumva, vorbind despre mama ta, ai să vor- 
beşti împotriva tatălui tău. 

— Are cine să vorbească în favoarea lui. 
Mama nu mă are decât pe mine. 

Inima lui Verity începu să-i bată cu pute- 
re. 

— E drept şi bine să te gândeşti la mama 
ta şi să vorbeşti de ea. Dar nu e nici drept, 
nici bine să te gândeşti mereu la moartea 
ei. Aminteşte-ţi de fericirea ei, nu de... 

— N-a fost niciodată fericită! 

Privirile lor se încrucişară. 

— De unde ştii asta? întrebă Verity supă- 
rată. Cred că trebuie să ne înţelegem, 
Esther... 

Se întrerupse şi ascultă bătaia puternică 
din uşa de la intrare. Nu pot să-l înfrunt şi 
pe celălalt în seara asta, se gândi ea. Ei doi 
împreună vor... Nu, nu pot, nu pot. 

Esther lăsă privirile în jos: 

— E James, spuse ea. 

Tăcură amândouă, ascultând. Auziră uşa 
de la intrare deschizându-se, apoi paşi pe 
scară. Paşii se opriră ezitând, apoi se auzi 


un ciocănit în uşă şi un băiat voinic intră în 
cameră. Mai brunet decât sora lui, părul 
ondulat, ochii căprui; purta o uniformă ele- 
gantă de elev ofiţer. 

— Ei, mă întrebam dacă e cineva la bord, 
spuse el cu voce prea tare. Cum uşa nu era 
încuiată, am crezut că o să găsesc scheletele 
unui echipaj. Bună ziua, Essie. Ai crescut. 
Privirea i se îndreptă spre cealaltă persoa- 
nă. Presupun că sunteţi... 

Făcând un efort, Verity se ridică: 

— Intră James. Te-am aşteptat toată ziua. 

Băiatul intră şi închise uşa trântind-o: 

— Sunteţi Miss Verity? 

— Am fost, acuma sunt... 

— Aha! Ştiu! Pot să vă spun mătuşă? Ar fi 
un fel de jumătate de măsură. Îmi pare rău 
că nu l-am găsit şi pe tata acasă. Dacă aş fi 
ştiut, i-aş fi cerut căpitanului să se grăbeas- 
că. Mă înţeleg bine cu căpitanul, stăm de 
vorbă, deşi el vorbeşte mai mult decât mi- 
ne! 

Traversă camera, îşi aruncă şapca pe sca- 
unul de la fereastră, o mângâie pe Esther pe 


cap, apoi se apropie de Verity care şedea la 
masă şi o măsură din cap până în picioare. 
Era mai înalt decât ea. 

— Am auzit multe despre dumneata, mă- 
tuşă. 

O apucă de umeri şi o sărută lângă ure- 
che; apoi o strânse în braţe de îi tăie aproa- 
pe răsuflarea. 

— Iertaţi-mă că-mi permit, spuse el, vor- 
bind în gura mare ca şi cum s-ar fi aflat în 
mijlocul unei furtuni, dar nu capeţi o nouă 
mamă în fiecare zi! Când am primit scri- 
soarea, eram la Penang, aşa că le-am spus 
băieţilor: hai să bem un pahar în cinstea 
mamei; am o nouă mamă şi e mai bine aşa 
decât să ai o nouă nevastă; şi mai mult spri- 
jin şi mai puţine responsabilităţi. Nu v-am 
scris pentru că nu prea mă pricep la scri- 
sori, dar de băut în sănătatea dumitale am 
băut, şi încă cum! 

— Mulţumesc, spuse Verity, simțindu-se 
învăluită de o căldură nouă. 

Băiatul se uită în jur: 

— E plăcut să fii iar acasă, deşi pereţii mi 


se par prea stabili. Să ştiţi că de aceea se 
îmbată marinarii imediat ce ajung pe uscat, 
ca să simtă iar cum li se mişcă puntea sub 
picioare, cum sunt obişnuiţi. Esther dragă, 
nu te uita aşa acru la mine. 

— Nu te-ai schimbat deloc, spuse Esther. 

Băiatul se întoarse spre Verity şi râse iar 
tare. 

— Ăsta n-a fost un compliment, doamnă. 
Mai e ceva de mâncare? 

— Da, cum să nu! spuse Verity. Doamna 
Stevens e bolnavă în pat. Îţi aduc eu imedi- 
at. 

— Cobor eu! Asta... dacă ai încredere în 
mine. Doamna Stevens n-ar avea. 

— Du-te şi adu tot ce doreşti, spuse Verity. 

Continuară să mănânce într-o tăcere în- 
gheţată până se întoarse James. 


* 


— N-aţi fost încă pe un vas de război, 
doamnă? o întrebă James, întinzându-şi 
picioarele mulţumit. Poate că aş putea 
aranja ceva. Dar nu cred că aţi putea fi lua- 


tă drept mama mea adevărată. Nu sunteţi 
prea tânără. Totuşi mamele vitrege au şi ele 
drepturi. Cred că am să pot aranja ceva. 

— Poate că ar dori şi Esther să vină. 

— Nu, doamnă, mulţumesc. 

— Lui Essie nu-i place marea. Păcat pen- 
tru ea! Dar cred că v-aţi simţi foarte bine pe 
mare. 

— Rămâne de văzut, n-am fost niciodată. 
Zahăr, James? 

— Da, zahăr mult, să stea linguriţa dreap- 
tă în ceai. În ceea ce priveşte navigația pe 
vreme proastă, n-am cunoscut-o până când 
nu am nimerit în mijlocul unui uragan în 
largul insulelor. 

— Zahăr, Esther? 

— Mulţumesc. 

— Porniserăm în urmărirea unor pirați 
malaezi când s-a stricat vremea... 

James părea hotărât să-şi ducă povestea 
până la capăt: vorbea şi sorbea ceai, sorbea 
ceai şi vorbea. Esther nu-şi manifestase în 
niciun fel sentimentele faţă de fratele ei; 
era la fel de neînduplecată. În ochii ei se 


citea ostilitatea şi jignirea ca şi cum dinain- 
tea ei s-ar fi petrecut ceva ruşinos, ca şi 
cum lumea era contra ei şi nu aştepta decât 
ocazia să o târască la fund. 

„„„Am legat bine bărcile de salvare, am fi- 
xat şi mai bine tunurile, am închis obloane- 
le din faţa turnurilor de pe puntea inferioa- 
ră, apoi am coborât catargul mare pe pun- 
te. În sfârşit am făcut ce-am putut pentru 
siguranţa vasului. Înţelegeţi ce vă spun sau 
explicaţiile mele mai mult vă încurcă? 

— Nu înţeleg tot, spuse Verity, dar spune 
mai departe. 

— Aşa! Pe la patru dimineaţa s-a dezlănțu- 
it uraganul, marea cu valurile cât casa! În- 
grozitor! După vreun ceas am vrut să mă 
culc, dar cuşeta mea era plină ochi cu apă, 
aşa că am zis că-i mai bine pe punte. 

James începu să râdă atât de tare încât 
toate ornamentele şi bibelourile din came- 
ră începură să zăngăne. Verity începu să 
râdă şi ea. 

— Acum când îţi aduci aminte pare ceva 
de râs, dar atunci, cu valurile alea care pu- 


teau îneca o insulă întreagă şi cu vântul 
care urla şi ţipa ca o mie de papagali flă- 
mânzi, era cu totul altceva! 

— Pe mine vă rog să mă scuzaţi, spuse 
Esther, am să mă duc la culcare. 

— Te-a obosit călătoria, spuse Verity. Vrei 
să dormi mai mult mâine dimineaţă? 

— Mulţumesc, dar eu mă scol întotdeauna 
devreme. Noapte bună, James. Noapte bu- 
nă, doamnă. 

Din nou Verity o sărută pe obrazul rece şi 
fata plecă. 

— Vă supără dacă fumez, doamnă? spuse 
James. E un obicei prost, ştiu. 

— Nu mă supără deloc. 

— „Şi atunci căpitanul m-a chemat la pu- 
pă şi l-am auzit spunându-i locotenentului: 
„Văd că nava rezistă bine la furtună, dar 
trebuie să manevrăm cu atenţie. Du-te şi 
spune echipajului să fie pregătit.” „Nicio 
pânză n-o să reziste la vântul acesta”, a 
spus locotenentul. Căpitanul i-a răspuns că 
trebuie să rişte, vântul nu mai e chiar atât 
de tare şi vasul se apropie de Sumatra. 


Doamnă, să nu vă faceţi griji cu Essie. Nu e 
atât de inexplicabilă cum vrea să pară. 

Schimbarea subiectului a fost atât de 
bruscă încât Verity zâmbi, dar nu spuse 
nimic. 

— Toată lumea crede că e neprietenoasă; 
dar jumătate din comportamentul ei nu e 
altceva decât prefăcătorie sau exagerare. 
Fiecare om vede lucrurile în felul lui, aşa s- 
ar putea spune. Ştiţi, desigur, ce s-a întâm- 
plat cu mama. V-aţi putea închipui că a fost 
la fel de greu şi pentru ea, şi pentru mine; 
dar aţi greşi. Aveam opt ani când s-a în- 
tâmplat şi Essie nouă. După un an, când eu 
aveam nouă, am plecat pe mare; m-am scu- 
turat de toate gândurile la fel cum şi cea 
mai mică fregată se scutură după ce s-a re- 
tras valul care i-a inundat puntea. Dar 
Esther... Esther e ca un vas fără pânze, pe 
jumătate cufundat în apă, şi de atunci se tot 
bălăceşte în ea. În loc să încerce să uite, ea 
s-a gândit tot timpul la cele întâmplate, pâ- 
nă când a ajuns să facă din mama ei o sfân- 
tă, ceea ce nu era, nici pe departe. Să mă 


ierte Dumnezeu că spun asta. Şi când cu- 
noaşte pe cineva pentru prima dată, mai 
ales pe cineva nou-venit în familie, ca 
dumneata, tot acest fel al ei de a fi iese la 
suprafaţă şi lasă impresia că Esther e un 
caz dificil. I-am mai spus tatălui meu că 
Esther are nevoie de cineva s-o pună pe 
calea cea bună. Nimeni nu poate naviga în 
siguranţă dacă fundul corăbiei e nesigur — 
iertaţi-mi expresia, mătuşă, dacă vi se pare 
prea grosolană. Dar, ascultați ce vă spun 
eu, cu timpul o să-şi revină! 

Verity se juca cu paharul; îl puse pe masă, 
se uită apoi lung la mâinile ei 

— Sunt atât de fericită, James, că ai venit. 
Sunt fericită că ne-am împrietenit atât de 
repede. Sunt atât de fericită încât... Se opri 
înecându-se. 

Băiatul râse, un râs tineresc. 

— Se pare că îmi voi petrece cea mai mare 
parte din permisie îngrijindu-te, mătuşă. 

Se auzi iar un ciocănit la uşa de la intrare. 

— Mai ai şi alţi fraţi sau surori? întrebă 
Verity. 


— N-am idee, deşi ce ne-am mai distra! 
Rămâneţi aici, pe punte, doamnă. Mă duc 
să văd cine este. 

James cobori scările. Verity se duse la fe- 
reastră. Se întuneca şi peste port se strân- 
seseră nori. Trei vase de pescuit, unul cu 
pânze de culoarea aramei şi două cu pânze- 
le albe, intrau în port alunecând pe apă 
liniştit ca lebedele, întorcându-se acasă la 
odihnă. Nu-l recunoscu pe bărbatul de la 
uşă. Venise călare. 

James urcă scările câte patru trepte odată. 

— E un om cu o scrisoare pentru dum- 
neavoastră. Vrea să v-o înmâneze personal. 
Spune că se numeşte Gimlett. 

Gimlett. Servitorul lui Ross. Demelza... 

— Oh! exclamă ea şi zbură pe scări în jos. 

— Doamna Blamey? 

— Da. Ai un mesaj pentru mine? 

— O scrisoare, doamnă. Domnul căpitan 
Poldark mi-a spus să v-o dau în mână. 

Cu degetele tremurânde şi plină de neli- 
nişte, Verity rupse sigiliul şi o deschise. 

Scrisoarea era foarte scurtă. 


Dragă Verity, 

Avem un fiu. S-a născut ieri seară, după un 
moment greu, dar amândoi se simt bine. 

Numele lui este Jeremy. 

Am vrut ca tu să fii prima care să afle, 

ROSS. 


Capitolul XIV 


La Nampara avea loc o mică petrecere. 
Veniseră Francis cu Elizabeth, Andrew 
Blamey cu Verity şi Dwight Enys, care acum 
aproape că făcea parte din familie. Nu săr- 
pătoreau botezul lui Jeremy, pentru că era 
natural să evite orice ar fi reamintit de Ju- 
lia. Inaugurau deschiderea minei Wheal 
Grace... primii oameni angajaţi, primii bul- 
gări de minereu sfărâmaţi. Demelza, slăbită 
şi cu un copil firav, lăsase toate pregătirile 
în grija lui Gimlett şi a soţiei sale, care se 
descurcaseră destul de bine: peşte în sos de 
stridii, şuncă, friptură de vacă şi de porc, 
doi curcani mici, iepure de casă fript. Urma 


o budincă, tarte şi plăcinte, mere. Măsline, 
migdale şi stafide ca desert. Uitându-se pe 
masă Demelza se gândea: E mult mai mult 
decât ne putem permite, dar nu e cazul să 
te zgârceşti într-o asemenea ocazie. 

Trecuse aproape o lună de când ajunsese 
în ziua aceea acasă, udă până la piele şi 
extenuată. Nu se vedea nimeni pe nicăieri; 
cei ce o supravegheau de obicei dispăruse- 
ră când era mai mare nevoie de ei; casa 
goală o înspăimânta; în grădină foşneau 
frunzele prin copaci şi cel mai apropiat aju- 
tor se afla la cel puţin o jumătate de milă 
depărtare i se părea acum că trecuse un an 
de când se luptase să ajungă din bucătărie 
în camera de zi, cu mâinile pline de hârtii şi 
surcele ca să aprindă focul. Puțin mai târ- 
ziu, Jane Gimlett o găsise ghemuită pe un 
scaun, ţeapănă, în camera plină de fum. L- 
au trimis în fugă pe Cobbledick după docto- 
rul Enys şi avusese norocul să-l găsească 
acasă. Ross se întorsese la ora şapte, foarte 
curând după ce se născuse Jeremy. Dwight 
era foarte îngrijorat de starea în care se 


aflau şi mama şi copilul. 

Dar toate astea trecuseră şi supravieţuiră 
amândoi, deşi starea sănătăţii lui Jeremy 
nu era încă satisfăcătoare. Copilul era foar- 
te deosebit de Julia, care din primele mo- 
mente îşi impusese pretenţia de a fi consi- 
derată o permanenţă. Poate că era un 
semn, se gândea Demelza, că acest copil 
slăbuţ va supravieţui, pe când fetiţa aceea 
robustă murise. 

În timpul mesei au discutat despre o carte 
numită The Rights of Man (Drepturile omu- 
lui), în care un ateu, Tom Paine, pleda pen- 
tru înfiinţarea unui parlament al naţiunilor 
care să împiedice izbucnirea războaielor şi 
pentru alte reforme radicale; dar Demelza 
nu-i mai asculta prea atentă. Ea se gândea: 
Deci Francis şi Andrew Blamey stau în sfâr- 
şit la aceeaşi masă; nu e încă o împăcare 
definitivă, dar, desigur, va urma şi asta 
când se vor cunoaşte mai bine, la fel cum s- 
a întâmplat şi cu Ross şi Francis. Şi Verity 
va putea veni oricând la Trenwith, va dis- 
părea şi ostilitatea dintre ei. 


Şi Elizabeth... Elizabeth înfloreşte din zi în 
zi; a avut un an mai bun. Prin contrast, eu 
arăt neîngrijită şi demodată, palidă ca cea- 
ra de atâta stat în casă. Nu sunt o gazdă 
bună, şi niciun bărbat nu mă găseşte atră- 
gătoare. Nu-i de mirare că Ross se uită la ea 
cu interes. Ea nu-l mai iubeşte pe Francis, 
dar e mai mulţumită aşa. 

Şi Dwight? Pare fericit că e cu noi. Ce bine 
că a plecat Caroline Penvenen; era ceva 
între ei. Ar trebui să se însoare cu Joan 
Pascoe, care e foarte bogată şi totuşi nu se 
consideră superioară lui. 

Şi eu?... 

Au băut pentru prosperitatea minei celei 
noi, şi când s-au reaşezat, s-a lăsat iar tăce- 
rea. Supravieţuirea întregii familii Poldark 
depindea acum de cum va merge mina, de 
prosperitatea ei. Gândul acesta o liniştea. 
Cel puţin de data asta suntem toţi împreu- 
nă. Şi Jeremy e alături, mă aşteaptă şi a în- 
ceput să mă cunoască. Şi cel puţin pentru 
un timp Ross va fi mulţumit văzând că 
treaba a pornit bine. Se întrebă dacă venise 


momentul să se ridice de la masă şi să lase 
bărbaţii singuri să bea şi să discute între ei. 
Şi dacă da, ce trebuia să facă? Să se ridice şi 
apoi să vorbească, sau să vorbească înainte 
de a se ridica de la masă? Luându-i-o înain- 
te, Francis se ridică el. 

— 'Toasturile sunt plictisitoare chiar şi în 
momentele cele mai plăcute. Eu, care nu 
am fost niciodată mare amator de toasturi, 
am chef acum să rostesc unul în cinstea 
stăpânei casei, Demelza. 

Luată prin surprindere, Demelza, pentru 
prima dată în viaţa ei, se înroşi până la ră- 
dăcina părului. 

— Nu, nu! exclamă ea. N-ar fi deloc potri- 
vit. 

Toţi începură să vorbească odată, şi 
Demelza îl auzi pe Andrew Blamey luând 
partea vechiului său duşman şi spunând: 

— Ba este foarte potrivit! şi ceilalţi apro- 
bară, Elizabeth cu o secundă mai târziu 
decât ei. Apoi toţi îşi îndreptară privirile 
spre Ross, care se uită la ei şi spuse zâm- 
bind: 


— Demelza nu are dreptate. De mult ar fi 
fost binevenit un discurs în cinstea ei. Mul- 
ţumesc, Francis. 

Încurajat, Francis se jucă puţin cu paharul 
şi se uită la ea, peste masă, puţin stânjenit, 
dar hotărât. 

— Nu m-am priceput niciodată să ţin dis- 
cursuri, dar iată ce am de spus: Demelza a 
apărut printre noi aproape fără să ne dăm 
seama. Dar cu timpul toţi am început să 
simţim prezenţa ei. Nimeni dintre noi, cu 
excepţia tânărului Enys aici de faţă, nu ar 
putea susţine că nu a avut de profitat de pe 
urma venirii ei. Acesta e adevărul şi nimic 
mai mult! Dacă n-ar fi fost ea, azi n-am fi 
fost toţi împreună şi dacă e meritul cuiva că 
suntem o familie unită, atunci meritul nu e 
al familiei, ci al ei. În lumea asta n-are im- 
portanță unde te-ai născut, are importanţă 
ceea ce faci. Merită toată cinstea cel ce ştie 
cum să se poarte. Să bem deci în cinstea 
Demelzei, o doamnă în adevăratul înţeles al 
cuvântului! 

Venite din partea lui Francis, aceste cu- 


vinte însemnau mult. Adânc impresionată, 
Demelza rămase uitându-se la ceilalţi care 
ridicaseră paharul în cinstea ei. Când au 
terminat, toţi aşteptau în tăcere ca ea să 
spună ceva. 

Demelza clipi din ochi uitându-se la vinul 
purpuriu din paharul ei şi spuse cu voce 
înceată: 

— Dacă am făcut ceva bun pentru fami- 
lie... Atunci uitaţi-vă ce aţi făcut voi din mi- 
ne. 

Afară, Garrick lătra gonind un pescăruş 
de pe iarbă. Ar fi putut să-l trezească pe 
Jeremy. Toţi păreau să aştepte ca ea să mai 
spună ceva. Câteva cuvinte din slujba pe 
care se dusese să o asculte la biserica din 
Bodmin îi veniră în minte: 

— Am urmat îndemnurile şi am împlinit 
dorinţele inimii mele! 

Verity o mângâie pe mână: 

— De aceea te iubim. 


* 


Când petrecerea s-a terminat, Ross a ple- 


cat cu oaspeţii să-i conducă o parte din 
drum. Demelza fiind convalescentă, a ră- 
mas acasă. După ce i-a văzut trecând râul 
în lumina razelor piezişe ale soarelui, a 
intrat înapoi în casă şi s-a uitat atentă la 
copilul care dormea. 

Era micuţ, nu semăna cu Julia, brunet, vi- 
oi, slăbuţ, cu trăsături delicate. Deosebirea 
era ciudată. Poate că reflecta într-un fel 
împrejurările schimbate în care fusese con- 
ceput şi în care se născuse. 

Demelza se gândea: „Sunt mulţumită. Poa- 
te că nu sunt fericită ca acum doi ani, pen- 
tru că Ross tot mă mai îngrijorează; dar 
sunt mulţumită.” 

Putea oare cere mai mult? Trecuseră toţi 
prin multe primejdii. Viitorul era nesigur, 
plin de ameninţări. Mina putea să fie un 
eşec, Jeremy ar fi putut să moară într-un 
acces de convulsii, cum murise copilul cel 
mai mic al lui Martin, Ross ar putea să fugă 
cu Elizabeth, sau contrabanda cu marfa 
descărcată în golful Nampara ar fi putut fi 
descoperită de vameşi. Dar nu e viitorul, 


viitorul oricui, plin de riscuri şi primejdii 
de tot felul? Singurul lucru sigur este moar- 
tea. Atâta timp cât vrei să trăieşti, trebuie 
să accepţi riscurile. Ea le acceptase... 

După ce îşi conduse oaspeţii, Ross se în- 
toarse încet acasă, singur. Pârâul curgea 
bolborosind la vale, pe lângă el, părând să 
adauge un comentariu satiric gândurilor 
lui. 

Jocul începuse, lupta continua. Porneau în 
această aventură în pofida împrejurărilor 
nefavorabile şi a greutăților pe care ar fi 
putut să le facă familia Warleggan. George 
nu ieşise din casă o săptămână după ce că- 
zuse şi se vorbea de intenţia lui de a-l da în 
judecată pe Ross sub acuzaţia de acte de 
violenţă. Dar nu făcuse nimic. Socotea că 
felul în care se comportase n-a fost destul 
de demn ca să-l facă public. Nici cauza pen- 
tru care se certaseră nu era cunoscută de 
toată lumea, aşa cum îşi închipuise Ross. La 
început nu-şi dăduse seama că Warleggan 
cu ai săi ar fi apărut într-o lumină nefavo- 
rabilă din punct de vedere moral dacă l-ar 


fi acuzat pe Francis de vreo tranzacţie cu 
ei. Reputația lor de oameni de afaceri co- 
recţi ar fi fost atinsă, lucru pe care nu l-ar fi 
dorit. Era de asemenea evident că şi George 
se pierduse cu firea în ziua aceea şi că în- 
cercase să învenineze prietenia renăscută 
dintre cei doi veri cu cea mai crudă acuza- 
ție pe care o putea face. (Şi aproape izbuti- 
se!) 

Era sigur că Francis nu ştia încă nimic de- 
spre cauza scandalului - deşi săptămâna 
trecută se plânsese de răceala cu care îl 
primiseră mai multe persoane cu care avea 
probleme de rezolvat la Truro. Un zvon rău 
odată răspândit, cu greu se mai stinge. Poa- 
te să mocnească un timp înăbuşit şi să iz- 
bucnească iar cu putere când te aştepţi mai 
puţin. Dacă ar ajunge la urechile lui Fran- 
cis, ar putea să devină o ameninţare pentru 
noua lor asociere. 

Ross aruncă o privire spre primele semne 
de activitate în jurul ruinelor de la Wheal 
Grace: câteva barăci urâte, o grămadă de 
pietre, un munte de ierburi tăiate, un car, 


un drum nou în susul dealului. Nimic fru- 
mos; în douăsprezece luni, întregul deal va 
fi desfigurat. Dar pentru cineva care avea 
mineritul în sânge, desfigurarea aceasta era 
o atracţie. Întrebarea era ce se va descoperi 
în următoarele douăsprezece luni? Ce se va 
vedea aici? Încă un coş pe care nu va ieşi 
fum, magazii goale, iarbă crescută pe pote- 
cile croite de catâri, o maşină ruginită şi 
abandonată? Totul părea să arate că aşa ar 
putea fi. 

Două lucruri îi puteau salva pe cei doi veri 
Poldark şi casele lor. Primul era un filon 
bogat în cupru la o adâncime uşor de ex- 
ploatat. Al doilea -— o creştere masivă a pre- 
tului minereului care să ajungă la treizeci 
sau patruzeci de lire tona. Ross mizase pe 
amândouă. Pentru primul se baza mai ales 
pe comentariile lui Mark Daniel, auzite în 
noaptea aceea de august, acum doi ani. 
Mark n-ar fi fost atât de impresionat - mai 
ales în situaţia în care se afla — fără un mo- 
tiv valabil. 

Pentru a doua eventualitate - creşterea 


preţului — riscul era şi mai mare. Dincolo de 
Canalul Mânecii, ţara vecină era cuprinsă 
de febra revoluţionară. Cât timp o va ţine 
închisă înăuntrul hotarelor propriului ei 
teritoriu? Dacă războiul izbucnea în Euro- 
pa, Anglia ar fi putut să stea deoparte. Ca- 
nalul era zidul de apărare cel mai sigur. 
Dar nu putea sta deoparte neînarmată. O 
ţară care n-are cu ce să se apere ar fi o ţară 
fără nicio putere. O ţară care se înarmează 
are nevoie de aramă pentru armele ei. 

Aceasta era a doua eventuală şansă. 

În lumina înserării, aerul era greu de cea- 
tă. Pământul reavăn degaja un miros plă- 
cut, puternic; o mierlă ciripea fără încetare, 
cocoţată pe un trunchi căzut; ieşea fum pe 
coşul unei case, încolăcindu-se încet, ca un 
vierme, acum că vântul nu-l grăbea. În de- 
părtare, un stol cenuşiu de pescăruşi se 
rotea deasupra plajei de la Hendrawna. 

Da, se gândea Ross, aceasta era a doua 
eventuală şansă. 

Se apropie încet de grădina din faţa casei. 
La uşă se opri ca să miroasă parfumul lilia- 


cului. Într-o zi sau două va fi în plină floa- 
re. Fiinţele umane sunt creaturi oarbe şi 
nebune, se gândea el, veşnic mergând nesi- 
gure ca nişte dansatori pe sârmă, condam- 
nate să recurgă la tot felul de schimbări şi 
expediente pentru a-şi menţine echilibrul, 
neputând să prevadă nici măcar ceea ce 
acţiunile de azi vor aduce mâine. Cum poţi 
atunci să-ţi faci planuri cu un an înainte? 
Cum poţi influenţa imprevizibilul? 

Un fluture se aşeză pe o floare şi rămase 
un moment în echilibru, cu aripile întinse, 
tremurând. Nimeni din afară nu ar mişca 
un deget ca să-l ajute, pe el sau planurile 
sale, o ştia prea bine! 

Era ca şi cum s-ar fi rugat în numele flutu- 
relui ca soarele să nu mai apună sau ca fur- 
tuna care se pregătea să nu se mai dezlăn- 
ţuie. În liniştea propriilor lui forţe, ale stră- 
daniilor lui, accepta provocarea. S-ar putea 
ca mai târziu, amintindu-şi de această zi, să 
o considere drept începutul prosperității lui 
sau să vadă în ea o ultimă încercare de a 
evita ruina totală. Pornea pe un drum greu. 


Nimeni nu putea prevedea care va fi urma- 
rea. 

În casă se simţea mişcare şi, de unde se 
afla, Ross o văzu pe Demelza intrând în 
camera de zi, cu lucruri de ale copilului în 
braţe pe care le întinse la uscat în faţa focu- 
lui. Era preocupată, gânditoare, atentă, dar 
nu la ce făcea. Înţelese că în lupta şi neliniş- 
tea din următoarele câteva luni nu va fi 
singur. Demelza va duce greul alături de el. 
Îl ducea deja. Intră în casă ca să fie alături 
de ea. 

